
Primul Contact 


Primul contact cu o rasă extraterestră nu a decurs aşa cum au sperat 


oamenii. De fapt, a fost foarte nasol. Eu nici 
măcar nu eram născut când au ajuns ei pe 
orbita terestră. Nici chiar bunicii mei. 

La început, n-au făcut nimic. Doar se 
învârteau pe orbită şi supravegheau. 

Apoi, tocmai când înaintaşii noştri au început 
să se simtă înfricoşațţi, ei au inițiat un dialog cu 
unii dintre liderii mondiali. Ceea ce au avut de 
spus a fost chiar mai înfricoşător decât atunci 
când doar ne supravegheau în tăcere. Au spus 
că umanitatea va fi evaluată pe parcursul 
următorilor câteva sute de ani. Spuneau că 
dacă nu ne ridicăm la nivelul standardelor lor — 
care or fi fost acestea — ne vor eradica. Apoi, un 
număr de oameni - undeva între unu şi trei 
milioane - pur şi simplu au dispărut de pe 

suprafața pământului, iar nava extraterestră parcă s-a evaporat. Acum 
suntem destul de siguri că acei oameni au fost răpiți. Credem că 
extratereştrii i-au luat pentru a-i supune unor experimente, dar nu putem fi 
absolut siguri. 

Aceasta s-a întâmplat acum două sute de ani. 

Ghiciţi ce a făcut umanitatea în acest interval de timp: ne-am pregătit 
pentru întoarcerea lor. 

Colaborarea națiunilor şi călătoriile spaţiale au devenit mai mult decât 
simple noțiuni de dicționar; au devenit singura noastră speranță de 
prevenire a propriei apocalipse. Vedeţi, noi ştiam că am picat testul lor, care 
o fi fost acesta, şi nu voiam doar să ne tăvălim în țărână şi să-i lăsăm să ne 
ucidă pe toți. 


Programul spaţial a fost declanşat încet, dar toate resursele noastre au 
fost orientate către el, iar acum suntem bine înfipţi în spaţiul cosmic. 


Numele meu este Jack Peterson şi sunt cadet în Tabăra de Instrucție 
Avansată-87. Nu sunt un elev prea bun, dar asta se datoreşte parțial 
faptului că nu eu am ales să mă aflu aici. Am fost orfan din naştere, deci 
pentru mine, Tabăra este echivalentul unei case cu asistenți maternali, 
plătiți din taxe. Nu sunt nerecunoscător, dar nu este prea distractiv aici. 
Instructorii sunt stricți şi am văzut mai mult de o duzină de camarazi- 
cadeți murind în timpul antrenamentelor. 

Voi împlini nouăsprezece anul viitor. Aceasta este vârsta la care voi fi 
detaşat pe o navă. Abia aştept să ies din gheena asta. 

Tabăra de Instrucţie-87 se află pe orbită în jurul lui Marte. Vara trecută 
am fost la sol, dar n-a fost nici pe departe atât de distractiv pe cât gândisem 
oricare dintre noi că va fi. Am pierdut patru buni prieteni pe Marte. Au 
murit arzând de vii la intrarea în atmosferă când au ratat ieşirea în spațiu. 
Nimeni nu a vorbit despre asta în zilele ce au urmat. Era un eveniment 
mult prea obişnuit ca să mai faci tam-tam pentru el. 

Orfanii aveau parte de Marte. Subofițerii şi elita rămâneau pe orbita 
terestră. Asta însemna că se duceau acasă din când în când. 

Puşcăriaşii şi delincvenţii aveau parte de Jupiter. Jupiter era cumplit. O 
grămadă dintre cei ce ajungeau acolo făceau cancer după un timp. 
Spuneau că dacă cazi pe Jupiter, cădeai zile întregi înainte de a ateriza pe 
ceva solid. Sigur că până atunci erai mort demult. De la acea depărtare, 
Soarele semăna cu o stea oarecare. Am auzit că doar acest fapt şi era de 
ajuns ca să provoace nebunia spațiului. Instructorii ne spuneau că nebunia 
spaţiului este un mit, dar în glasul lor era furie şi tristețe când spuneau 
asta, aşa că mă cam îndoiesc. 

Am cele mai multe ieşiri în spaţiu față de orice alt cadet de aici. Nu 
însemnă mult, dar mă face să mă simt mândru. Dar mini-jeturile de pe 
costumele spaţiale erau păcătoase. Am încercat să le explic noilor veniți să 

nu se pună niciodată singuri în situaţia de a avea efectiv nevoie de ele în 
timpul unei ieşiri, pentru că atunci când le vor folosi, va fi deja prea târziu. 
Dar erau prea neputincioşi. Nici unul nu mă asculta, aşa că să-i ia naiba. 

Antrenamentul cu armele era favoritul meu, dar instructoarea îmi ura 
curajul. Era drăguță, dar a dracului. Se numea d-na Salazar şi era probabil 
cu numai câțiva ani mai mare decât mine. Se afla aici de un an şi de ea 
depindea viitorul meu. Susţinea că ar trebui să fiu înlăturat, caz în care 
obiectivul meu s-ar duce dracului. Îmi place să trag cu PQ5000. Foloseşte 
proiectile obişnuite care pot transforma un extraterestru într-un şvaițer şi 
lansează nişte grenade care pot smulge fragmente din coca unei nave. Arma 
mea favorită este Zipper (avem porecle pentru aproape orice). Este un 
accelerator energetic care-ţi face organismul să explodeze. Victimele ucise 
cu Zipper le numim Picasso datorită sângelui ajuns pe pereţii din spatele 
lor. 

Abia aşteptăm să tragem cu Zipper-ele în afara Taberei. Poate că într-una 
dintre aceste zile am să trag cu unul în atmosferă şi am să aud ce sunet 
face. 

Luna trecută ne-au adus nişte animale; capre şi altele asemenea. Le-am 
folosit pentru antrenamente în lupta corp-la-corp. După ce terminam cu 
ele, arătau ca nişte pernițe roşii pentru ace. Nu-mi place să hăcuiesc 
animale fără apărare, dar dacă refuzi, instructorii te lovesc şi te taie de la 
porția de mâncare, aşa încât faci ce trebuie făcut. Danny refuza să-şi curețe 
cuțitul după exercițiu, susținând că sângele îi dădea putere, iar Stacy Jones 
îl lingea în timp ce se holba stăruitor la ceilalți. Eu făceam un duş fierbinte 
şi-mi spălam cuțitul. 

Nu-mi place să recunosc că ne bucuram de cele ce făceam în continuare 
cu animalele, dar ele erau deja moarte aşa că nu mai era cine ştie ce: Le 
lansam prin sasuri şi ne aliniam la standuri de unde trăgeam în ele cu 
Zipper şi Sizzler. Datorită acestui obicei calitățile mele de ochire s-au 
îmbunătățit considerabil. De fapt, au devenit legendare. Unii camarazi mi- 
au cerut să ratez intenţionat pentru ca şi alții să aibă şansa de a nimeri 
ceva. D-na Salazar a părut mulțumită că am cedat şi i-am lăsat şi pe ei. 
Cred că ea a considerat că este o dovadă de tărie, pentru că ştia ce mult îmi 
place. 


Teleportarea 
Mâine ne vom ambarca pe o navă de război adevărată. Căpitanul se 


numea Jonathan Hitchcock. N-auzisem niciodată de el, dar instructorii ne- 
au spus că este unul dintre cei mai buni. 


VP MAGAZIN 


Adam MOON Space Cadets 


Sunt destul de speriat. Ştim cu toţii că trebuie să ne teleportăm, dar nici 
unul nu se simțea fericit. Erau prea multe vechi poveşti horror despre 
teleportare. 

Ce se va întâmpla mâine: vom intra într-un container de stază, dar nu 
vom fi criogenați imediat. Procesele noastre cognitive vor fi extrase şi 
transformate în energie pură şi transferate ca pachete cuantice de energie 
prin spaţiu către un receptor aflat la bordul navei de război. Conştiinţa 
noastră, aşa cum era, va călători instantaneu către un alt punct din spațiu, 
lăsând trupurile în urmă. Un efect colateral al acestui proces este că, 
creierul încetează să mai transmită impulsuri electrice şi am muri foarte 
repede în această situaţie. Deci, înainte ca trupurile noastre reale, în carne 
şi oase, să moară, sunt criogenate. 

Oricum, procesele cognitive sunt transferate într-un fel de costum mech 
de super-soldat de pe nava aflată în depărtare. Costumele sunt numite 
A.C.E. - Automated Combat Equipment - dar noi le spuneam piele sau 
costum. Te făceau să arăţi ca un fel de humanoid, cel puţin la față, deci nu 
intram în panică atunci când ne uitam în oglindă după transfer. Ultimul 
lucru pe care oricine şi-l dorea era ca soldații să uite că sunt humani. Am 
auzit că e nevoie de ceva timp ca să te obişnuieşti, dar cred că mâine am să 
aflu singur. 

Motivele pentru care ne temem de teleportare sunt prea multe pentru a 
face o listă. Este instantanee, adică pachetele de cuante nu numai că se 
deplasează mai repede decât viteza luminii, dar îi ignoră şi limitările. Uneori 
aceste pachete sosesc la destinaţie atât de amestecate încât transferul nu 
poate avea loc, iar pentru că nici nu pot fi returnate, practic o termini cu 
mizeriile vieţii şi sufletul tău cuantificat se disipează în eter. 

Odată, o întreagă crio-unitate a fost în pană de energie timp de o oră 
înainte de a fi restartată. Consecința a fost moartea a patru mii de oameni. 
Desigur, ei continuă să fie oarecum vii. N-au decât să rămână pentru 
totdeauna în costumele mecanice, pentru că nu există nici o cale de a se 
reîntoarce în trupurile naturale. O consecinţă interesantă este că toți au 
fost declaraţi oficial morţi, deci o minte humană într-un costum nu 
constituie viaţă oficială pentru birocraţii care se ocupă cu astfel de 
probleme. 

Am auzit de oameni care au devenit fuzionațţi în celulele de stocare. Asta 
se întâmplă când un idiot care ar trebui să-ți transfere mintea înapoi în 
trupul proaspăt decongelat, uită să o facă la timp. Atunci, dacă mintea altei 
persoane este transferată, se amestecă cu prima în celula de stocare. De 
câteva ori două minţi au fost puse accidental înapoi în acelaşi trup. Nu s-a 
terminat cu bine. Inima bate aiurea şi este imposibil să i se regleze ritmul. 
Trupul nu este capabil să execute comenzile contradictorii, iar persoana 
devine complet nesănătoasă. În ambele cazuri trebuie aplicată eutanasia. 
Deci, cel mai bine este să ai pe cineva competent la comenzi. 

N-o să pot dormi la noapte, ştiu prea bine. 
Conquistador 


D-na Salazar şi un alt instructor, dl. Humboldt, au fost numiți ca să ne 
însoțească pe nava de război. Aceasta era un model din clasa de atac şi se 
numea Conquistador. 

Ne-am adunat cu toții pe puntea de teleportare. Dl. Humboldt s-a 
dezbrăcat în pielea goală, în chicotelile întregii clase. Stacy Preston a pus 
două degete în gură şi a fluierat puternic, dar instructorul a ignorat-o. Este 
profesorul nostru de interogatorii psihologice şi nu se lasă distras uşor. 

Intră în container şi se întinse pe spate. Apoi, discul metalic a fost 
coborât la doar câțiva centimetri de nasul său. Scotea un sunet ca un 
bâzâit amestecat cu zgomote de sfârâituri. 

Atunci dl. Humboldt a rămas complet nemişcat. Pieptul a încetat să i se 
mai ridice. Aerul i-a ieşit din plămâni şi din intestine. Am fi râs dacă n-am fi 
fost atât de speriați. Apoi capacul containerului a fost închis, iar trupul i-a 
fost înconjurat de o ceață verde. O lumină strălucitoare, prea puternică 
pentru a putea privi direct în ea, s-a aprins în interior, iar el a fost congelat 
țteapăn. 

Un tip în halat de laborator pe ecusonul căruia scria Dr. Bolder a 
manevrat câteva întrerupătoare şi butoane, apoi i-a spun d-nei Salazar: 

— Avem o conexiune fermă. N-avem de ce să ne facem griji. Cine 
urmează? 

Abia atunci am avut cel mai mare respect pentru dl. Humboldt. A mers 
primul fără ca măcar să ştie dacă conexiunea e bună sau nu. Asta însemna 
să fii bărbat adevărat. 

Ghici cine a fost numit să urmeze? Eu. 

M-am dezbrăcat în pielea goală şi toți au râs de mine. Spre umilința mea 
penisul mi s-a strâns, micşorându-se, ceea ce i-a făcut să râdă şi mai tare. 

Apoi s-a întâmplat ceva magic: d-na Salazar s-a dezbrăcat şi ea în fața 
tuturor, iar corpul ei era superb. Toţi au uitat de mine într-o clipă ceea ce 
era bine pentru că penisul meu a început să-şi revină. 

Ea m-a luat de mănă şi m-a dus către un alt container. 

După ce m-am culcat pe spate, ea s-a întors spre clasă şi a spus: 

— Nimic din ce veți mai face nu va necesita mai mult curaj decât aceasta. 
Vă supuneţi ridiculizării de către ceilalți, apoi trebuie să vă încredințați 
viața unei tehnici care nu prezintă prea multă încredere. Jack a fost ales ca 
să meargă primul pentru că are mai mult curaj decât voi toţi, luaţi la un 
loc. lar voi, amărâţilor, aveţi tupeul să râdeți de el? 

Când discul s-a apropiat de fața mea, toată îngrijorarea mea a dispărut. 
Pentru prima oară, m-am întrebat ce ar trebui făcut ca să o aduc pe d-na 
Salazar în pat. 

Apoi mintea mi-a devenit confuză, iar gândurile mi-au dispărut într-un 
flash de lumină. 


Mech 


M-am trezit cu o tresărire. Un mamut robotic se holba la mine. Faţa-i era 
mai mult sau mai puţin umană, dar cu toate acestea tot era ceva prea hidos 
de văzut la trezire. Spuse cu o voce masculină: 

— Sunt dl. Humboldt. Tu care eşti? 

— Sunt Jack Peterson, sir. 

— Bine, eşti un tip norocos pentru că cred că tocmai ai obţinut cea mai 
mişto piele de Marine disponibilă. Vino cu mine să o vezi. 

L-am urmat până la o oglindă special pusă acolo pentru a ne ajuta să ne 
acomodăm cu noua noastră înfăţişare. A avut dreptate. Vizorul meu era la 
fel ca al celorlalți dar exoscheletul era albastru cu negru şi cu puţin verde 
care ieşea în evidenţă, spre deosebire de obişnuitul gri al celorlalte piei. 

Mi-am ridicat vizorul cu braţul meu robotic. Chipul fals de dedesubt era 
chiar mai puţin grozav decât al lui. 

Pentru a face tranziția mai uşoară, toate pieile sunt dimensionate la fel, 
pentru a nu ne împiedica de propriile noastre picioare din cauza vreunei 
diferențe de mărime. 

Am făcut o mică piruetă şi m-am oprit. 

— Fir-ar să fie, am spus. 

Uitasem că instructorul se află lângă mine. 

El zâmbit doar, ciudat pe fața falsă şi a spus: 

— Mda. Şi-am spus că e cel mai mişto. Chiar sunt niţel invidios. 

Pe umărul drept al pielii mele era o gravură: Rick Pimpage!. Semper Fi, 
mother-fucher. 

Semnătura aparținea lui Richard Pringle, cel mai dur afurisit care a 
purtat vreodată o piele. Era aceeaşi piele pe care o purtase mai înainte eroul 
meu. 

Chiar atunci s-a auzit un tunet înfundat, dl. Humboldt a plecat tropăind, 
iar eu l-am privit cum introduce un alt cadet în ciudata şi minunata lume a 
adevărațţilor Marines spațiali. 

A întrebat cine se află în piele şi a aplicat un ecuson magnetic pe piept. 
L-a condus pe robotul ce arăta formidabil pe lângă mine şi l-a lăsat un timp 
să se privească în oglindă. Pe ecuson am văzut numele Becky Morrison. 

Nu o cunoşteam foarte bine pe Becky. Pare un pic cam prostuţă şi nici 
nu vorbeşte prea mult, dar când mi-a văzut gravura de pe umăr a icnit şi 
mi-a spus: 


1 Pimpage — termen echivalent cu „very cool”. 

— Nu se poate! Eşti atât de băftos, Jack. 

Am zâmbit pentru întâia oară şi am observat că unul din incisivi era 
ciobit, avariat fără îndoială de Richard Pringle în timpul vreunui asalt 
cutezător asupra teroriştilor sau în cadrul altei acțiuni la fel de exotice. 
Poate a zdrobit o rebeliune de pe vreo planetă penală? Poate l-a lovit în față 
vreun şrapnel în timpul unei confruntări cu Scepticii militarizați. Ştiam că 
era la fel de plauzibil să se fi împiedicat şi căzut, sau s-a lovit cu fața de 
vreun montant, dar am eliminat din minte asemenea scenarii. 

Ar trebui să precizez cine sunt Scepticii. Ei cred că întreaga idee că 
extratereştrii se vor întoarce pentru a nimici omenirea nu este decât o 
înşelătorie pusă la cale de guvern pentru a menţine poporul sub ascultare. 
Este o poziţie ciudată, dar îşi are meritele ei. Nici unul dintre noi nu era 
născut când au sosit aşa-zişii extratereştri. Nimeni din cei în viaţă nu i-a 
văzut cu proprii ochi, aşa că ideea era uşor de respins ca fiind un şiretlic. 

Dar, mai târziu, Scepticii au ridicat armele. Au asasinat personal militar 
aflat pe treptele ierarhice superioare şi politicieni. Au aruncat în aer 
facilități militare terestre. Există unele dovezi că ei sunt cei responsabili 
pentru pana de energie de la unitatea de criogenare de care aminteam mai 
sus. 

Nimeni nu înțelegea pe deplin de ce fac ceea ce fac. Credem că vor să 
răstoarne sistemul despre care ei consideră că ne minte pentru a nu ne 
abate de la linie, dar până acum ei n-au publicat nici un fel de manifest 
concret şi nici măcar un singur lider nu a ieşit la înaintare. Eu cred că sunt 
doar duşi cu pluta. 

Erau o amenințare afurisită şi ştiam că Richard Pringle se infiltrase în 
trecut în câteva dintre celulele lor; se anunţase la toate buletinele de ştiri. 

M-am uitat în stânga tocmai la timp pentru a vedea cum un costum de 
Marine spaţial cade în picioare cu o bufnitură din cablurile groase de 
suspensie care-l rețineau. Cablurile detaşate se bălăbăneau deasupra 
capului robotic ca nişte vipere ce atacau. 

DI. Humboldt l-a ajutat pe noul venit să se aclimatizeze aşa cum o făcuse 
şi cu noi. 

Când d-na Salazar şi-a anunţat venirea, am ştiut că toată lumea a trecut 
cu bine. Încăperea era plină cu Marines cu înfăţişare hidoasă dar 
formidabilă. 

DI. Humboldt a spus: 

— Atât timp cât ne aflăm aici, toți mi se vor adresa pe numele mic. Billy. 
D-na Salazar este Samantha. Îi veţi spune aşa până ne vom întoarce în 
Tabără. 

Toţi am dat din cap. Cred că ştiam deja că numele ei este Samantha, dar 
acum când trebuia să-i spun aşa şi când ştiam cum arată goală, mă 
simțeam mai apropiat de ea. Mai ales că spusese despre mine că sunt mai 


VP MAGAZIN 


Adam MOON Space Cadets 


curajos decât oricare altul din clasă. În câteva clipe trecuse în ochii mei de 
la cel mai rău profesor, la favorita mea profesoară. 

Faptul acesta, m-a făcut să anticipez că această instruire pe teren va fi 
neobişnuită. 


Căpitanul 


Căpitanul Jonathan Hitchcock a intrat în încăperea costumelor-piele. 
Era chipeş pentru vârsta lui, cu barba tunsă îngrijit şi cu galoanele bine 
vizibile. În mâna stângă avea un glob metalic, auriu. 

A captat atenţia întregii clase şi a spus: 

— Sunteţi nişte puşti norocoşi. Aţi ajuns în piei de soldați în loc să aveţi 
conştiinţa închisă în aşa ceva — aruncă globul în sus, acesta pluti câteva 
secunde, apoi pică la loc în mâna sa. Personalul non-militar nu va purta 
niciodată piei aşa că îi puteți mulțumi lui Billy Humboldt pentru privilegiu. 
Este un vechi prieten de-al meu. 

Şi pentru nimeni nu i-a mulțumit, căpitanul a urlat: 

— Mulțumiţi-i imediat, sau vă arunc dracului de pe nava mea. 

Amenințarea acesta ne-a speriat teribil pe toți. Crezusem că lucrurile vor 
merge mai bine după tabăra de instrucție, dar căpitanul ne-a dovedit că nu 
e aşa. Ne-am întrecut cu toții să-i mulțumim d-lui Humboldt. 

Căpitanul a rânjit ca un demon şi a spus: 

— Am glumit doar, flăcăi. Haideţi să vă fac turul de onoare. 

Când am trecut pe lângă el, căpitanul mi-a pus o mână pe umăr. Chiar 
am simțit apăsarea prin oţel. Mi-a făcut cu ochiul, spunându-mi: 

— Ştii cine a purtat pielea aceasta înaintea ta? 

Am dat din cap zâmbind şi i-am arătat gravura de pe umăr. 

— Dacă alți soldați mi-ar fi stricat pieile în acest fel, i-aş fi pedepsit 
zdravăn. Dar Richard Pringle nu a fost un soldat obişnuit. Dacă eşti 
norocos, poate că ceva din esența sa a rămas captivă în circuite alături de 
tine. 

Ştiam că aşa ceva nu era posibil, dar am zâmbit aprobator, ca şi cum ar 
fi fost. 

lar căpitanul a adăugat: 

— Am auzit că Rick este mai bătrân decât mine, dar deoarece a petrecut 
atât de mult timp în stază pe când se afla de fapt pe câmpul de luptă, n-a 
îmbătrânit în acelaşi ritm. Cred că le spune fetelor că n-are decât douăzeci 
şi cinci de ani, sau cam aşa ceva. Şmecher băftos... 

Eu nu-l consideram aşa. Toate fotografiile şi descrierile sale erau 
clasificate secrete. M-am hotărât să cercetez faptele sale de început imediat 
ce ne vom întoarce în tabără. 

Turul 


Căpitanul ne-a purtat prin toată nava, efectiv prin fiecare colțişor. A 
trebuit să vedem fiecare dulap de întreţinere, dar am încheiat turul în 
Centrul de Comandă care era uimitor. 

— Aici are loc magia, ne spuse căpitanul. 

A arătat spre marele monitor de zece metri pe care se vedea negrul 
spațiului cosmic şi a spus: 

— În prezent suntem pe orbita unei planete pe care am poreclit-o 
Pământul Jegos. Ensign2, arată-le planeta. 

O tânără şi-a mişcat degetul pe un touch pad mare până ce imaginea de 
pe monitor s-a schimbat. 

Planeta îşi merita numele. Avea o atmosferă galben-maronie, opacă cât 
să lase vederii masele negre de pământ de dedesubt. Chiar arăta ca un 
pământ jegos. 

Cineva a spus: 

— În care cuadrant ne aflăm acum? 

Căpitanul a dat din cap. 

— Aceasta este o informaţie secretă. Îmi pare rău, dar nu pot divulga 
locaţia noastră nimănui, doar celor cu autorizație corespunzătoare. Sunt 
sigur că înţelegeți. 

— Dar nu există nici un pericol. Scepticii nu au resursele de a ajunge în 
spaţiul cosmic. 

Căpitanul izbucni în râs. 

— Nu ne ţinem locaţia secretă față de aceste nevăstuici. Tinem secretul 
din cauza extratereştrilor. 

— Dar nu ştim când se vor întoarce, sau măcar dacă se vor întoarce. 
Dacă nici n-or să apară în timpul vieţii noastre? 

Dar căpitanul a întrebat sever: 

— Şi dacă vor apare? 

L-am văzut pe dl. Humboldt uitându-se la ecusonul din pieptul persoanei 
care a pus toate aceste întrebări. O să primească un frecuş când ne vom 
întoarce în tabără. 

Căpitanul părea vizibil dezumflat. Evident, vedea cât de inutilă ar fi 
munca sa de o viață dacă extratereştrii nu-şi vor face apariția. Sute de 
căpitani şi-au obţinut galoanele şi şi-au condus navele, apoi au murit de 
bătrâneţe fără să dea vreodată ochii cu un extraterestru. Toată pregătirea şi 
competenţa lor a fost în van. 

Zâmbi fals, fără veselie, şi spuse: 

— Cine doreşte să ia o navetă de salvare şi să facă o tură? 


2 Ensign — cel mai mic grad de ofiţer. 

Am ridicat mâna, aşa cum a făcut întreaga clasă. 


Zbor 


În timp ce-mi aşteptam rândul de a ieşi în spaţiu cu naveta de salvare, 1l- 
am văzut pe dl. Humboldt vorbind cu căpitanul. Arătă în direcția mea şi am 
încremenit. Căpitanul păru că se gândeşte la ceva, apoi a aprobat dând din 
cap. 

DI. Humboldt a venit către mine şi a spus surâzând: 

— l-am spus căpitanului că tu ai mai multe ieşiri în spaţiu decât oricare 
altul din tabără. L-am întrebat dacă are ceva împotrivă să te lase la o ieşire 
pe-afară cu noua ta piele. A zis că-ți permite. 

Am zâmbit fericit şi l-am întrebat: 

— Pot să le fac pe amândouă? Chiar aş vrea să încerc şi naveta de 
salvare. 

— Costumul în care te afli este propria ta navetă, fiule. Este echipat cu 
motoare cu reacție. 

— Motoarele reactive nu funcționează chiar atât de bine, sir, am spus cu 
teamă - doar ştiam că unui instructor i se poate pune pata pe mine. 

— Ai încredere în mine, Jack. N-ai mai manevrat niciodată ceva 
asemănător. Ai să fii în regulă. 

Am fost condus la compartimentul-sas unde erau parcate navetele de 
salvare. Era foarte întuneric şi foarte linişte până ce uşile exterioare s-au 
deschis. Mi-am ţinut respiraţia, dar mi-am dat seama imediat că nu trebuie 
să respir deoarece sunt un super soldat robotic. A fost o constatare stranie. 

Picioarele mele metalice s-au fixat ferm pe punte când atmosfera a 
încercat să mă absoarbă afară. Cred că erau magnetice, dar nu ştiu sigur. 

Humboldt a fost tot timpul lângă mine. A supravegheat uşile care s-a 
închis, după care cadeţii au tropăit către zone mai sigure din Conquistador. 

Pilotul a rămas aşezat, a închis trapa din spatele navetei şi a făcut 
semnul cu degetul mare. Apoi uşile sasului s-au deschis din nou. 

L-am auzit pe dl. Humboldt spunând: 

— Activează controalele de zbor. 

— Nu ştiu cum să o fac. 

— Doar repetă ce am spus eu. 

Am spus: 

— Activează controalele de zbor, apoi întreaga mea viziune s-a schimbat. 
Vedeam prin ochii proprii dar în acelaşi timp vedeam şi şiruri de cifre şi alte 
chestii care defilau în sus şi în jos, stânga-dreapta. 

Humboldt îmi spuse: 

— Ignoră toate indicaţiile şi cere control manual. 

Mă simțeam de parcă îmi venea să plâng. 

— Control manual, vă rog. 

Picioarele mi s-au strâns singure, apoi mi-am dat seama că plutesc la 
câţiva centimetri deasupra punţii. 

— Nu există nici un control efectiv-direct, doar foloseşte-ți mintea şi 
voința ta va face pielea să se mişte. 

Imediat ce am făcut o încercare, a reacționat şi am țâşnit din sas ca un 
proiectil. Am intrat în panică. Costumul m-a tras afară, în spaţiul adânc, 
iar eu nu eram încă sigur cum se controlează blestemăţia asta. Mi-am dorit 
să mă întorc cu 1800 şi am făcut-o instantaneu. Puteam acum să văd 
întreaga navă. Era enormă; mult mai mare decât mi-aş fi putut imagina. 

Am cerut costumului să mă ducă încet în direcția navei şi acesta a făcut 
ce mi-am dorit. Începeam să mă obişnuiesc cu el. Trebuia doar să formulez 
clar în mintea mea gândurile-comenzi, iar costumul se conforma. Am vrut 
să intru imediat în sas, dar am fost puţin cam neglijent şi, ceea ce am făcut 
în schimb, a fost să percutez nava. Pe când treceam prin fața camerelor de 
luat vederi am făcut câteva tonouri şi lupinguri. Îmi imaginam colegii de 
clasă vorbind săptămâni întregi despre treaba asta, dar apoi am dat-o-n 
bară rău de tot şi m-am apropiat de motoarele reactive ale lui Conquistador. 
N-am ajuns prea aproape încât să mă rănesc sau să-mi avariez costumul, 
dar reacția mea trebuie să fi părut hilară pentru că panica mea s-a 
manifestat prin costum care a încercat să mă ducă în multiple direcții, toate 
în acelaşi timp. 

Mi-am revenit şi mi-am dat seama că inima nu-mi bătea nebuneşte doar 
pentru că nu aveam o inimă. Am revenit înapoi în sas şi uşile acestuia s-au 
închis în spatele meu. Humboldt a clătinat din cap, dar a spus doar. 

— Ai deprins mişcările mai repede decât o fac majoritatea. 

Vorbele lui m-au neliniştit pentru că ce s-ar fi întâmplat dacă n-aş fi 
făcut-o? Dacă nu m-aş fi putut descurca? Acum aş fi plutit liber în vidul 
COSMIC. 

Cred că am fost norocos deoarece se pare că nimeni n-a văzut evitarea la 
mustață a motoarelor navei. Fie asta, fie că nu am arătat chiar atât de 
prosteşte pe cât credeam eu, atunci când am reacționat. Habar nu am, dar 
sunt totuşi recunoscător. 

Căpitanul era zâmbitor când a vorbit: 

— Se manevrează nemaipomenit de uşor, nu-i aşa? 

— Chiar m-a surprins. De ce nu folosim aşa ceva la antrenamente? 

N-am mai adăugat că o piele ar fi salvat duzini de vieţi în perioada şederii 
mele în Tabăra de Instrucție Avansată-87. 

— Sunt prea scumpe. La ultima numărătoare existau doar 1.200 unități. 
Pur şi simplu nu putem irosi nici măcar o unitate. 

Totuşi, asta era o prostie. Aceste piei doar se prăfuiau în stative înainte 
de a veni noi. 

O sosire neaşteptată 


Vuietul unei sirene l-a făcut pe căpitan să tresară. 

— Asta-i ceva ciudat. Nu mi s-a adus la cunoştinţă nici o sosire 
neprogramată. 

L-a întrebat pe Humboldt: 

— Ai mai programat cadeți să sosească la bord? 

Acesta a negat cu o mişcare a capului. 

Căpitanul m-a înşfăcat de mână, spunându-mi. 

— Urmează-mă! 

În timp ce-l urmam sub punte, l-am întrebat: 

— Ce 'ntâmplă, sir? 

— Avem o sosire neautorizată şi am nevoie de tine pentru protecţie. 

Aproape că m-a umflat râsul până ce mi-am amintit că port costumul 
mecanic al unui Marine. 

Am ajuns pe puntea pieilor chiar la timp pentru a vedea cum unul dintre 
costumele Marine se desprinde din cablurile de susținere şi loveşte puntea 
cu o bufnitură. La început păru confuz, dar apoi l-am văzut apropiindu-se 
cu mâinile ridicate defensiv. 

— Verifică comunicațiile, Marine, a spus. Trebuie să primeşti un semnal 
de ajutor în următoarele secunde. Suntem atacați. Abia am reuşit să scap 
cu viaţă. 

— Cine eşti? l-am întrebat. 

— Sunt un tehnician, doctor Bolder, cel care v-a trimis aici. Purtam un 
halat de laborator. 

— Ce s-a întâmplat? l-a întrerupt căpitanul. 

— În Tabăra de Instrucție s-a infiltrat inamicul. 

— Cine? Care inamic? 

Unii oameni îi numeau Inamici pe extratereştri. 

— Nu, au fost Scepticii. l-au ucis pe toți cadeţii şi echipa tehnică. 
Aproape că m-au terminat şi pe mine. 

L-am înşfăcat de gât şi l-am întrebat: 

— Cine mai poate opera teleportorul? 

— Doar eu, a spus, fața-i din plastic reflectând confuzie maximă. 

— Păi atunci de ce eşti aici? Trebuia să rămâi acolo ca să ajuţi cât mai 
mulți să vină aici. 

— Laş nenorocit, a adăugat căpitanul. Acum, pentru că tu eşti aici, ei toți 
sunt blocați acolo. 

— Nu înţelegi, căpitane. Toţi sunt morți. 


Va urma... 

HARDRAAD 


Străbătut la răstimpuri de fulgerări verzi care sondau spațiul în 
căutarea flotei Lluriene, întunericul nopții cosmice căpăta o tentă lividă; 
aura transparentă, a cărei strălucire pălea treptat, se concentra asupra 
unui singur punct, ameninţător prin imobilitatea lui aparentă. 

Simultan cu aprinderea avertizoarelor Deltra, se declanşă semnalul 
care chema echipajul la posturile de luptă: acut, aproape de limita 
superioară audibilă, vuietul alternativ se insinua în minţile celor trei mii de 
oameni aflaţi la bord, avertizându-i despre iminenţa pericolului. Înconjurat 
de rapidele escortoare, crucişătorul Hardraad aştepta neclintit apariția 
inamicului. Cuirasatul Llurian se ivi brusc dintre tenebre: fortăreață 
cenușie, gigantică, navigând în mijlocul formației de distrugătoare spaţiale. 

În segmentul de timp necesar stabilirii contactului vizual, 
comandantul Orm îşi simți muşchii stomacului crispându-se. Aplecat peste 
ecranul locatorului - unde contururile navei duşmane, desprinse din neant, 
se dilatau mostruos -— revăzu în minte fiecare unitate a maşinii perfecte de 
luptă care era Hardraad, chipurile ascunse sub căştile cu vizoare 
paraflăcări ale soldaților părând aproape inumane în lumina spectrală de la 
bordul navei. Pe puntea de comandă, muzica stranie, distorsionată, a 
mesajelor codificate acoperea zgomotul motoarelor şi accentua impresia de 
irealitate a războiului. 

Când cel dintâi fascicul emis dinspre cuirasatul duşman despică 
bezna, Dalecksurile de pe Hardraad îi răspunseră simultan, făcând pereţii 
metalici să vibreze. Un distrugător explodă, iar valul luminos, reflectat prin 
hublouri în compartimentele interioare, scăldă chipurile servanțţilor 
încremeniți la posturi. Datorită undei de şoc, două escortoare se balansară 
haotic, abandonând vectorii poziționali. Din corpul avariat al unui 
distrugător Llurian se desprinse un roi argintiu de Skua-fighters, 
năpustindu-se spre Hardraad. Au fost întâmpinate de tirul servanțţilor de la 
tunurile-laser, zece skua fiind spulberate în tot atâtea secunde sau 
mistuindu-se ca nişte licurici prinşi de flacără. 

Dacă prima ciocnire fusese indecisă, raportul de forțe înclina în 
favoarea Llurienilor, a căror escadră se regrupa pentru o nouă ofensivă. 
Când Hardraad rămase ultima navă terestră capabilă să riposteze, calea 
spre sistemul solar părea deschisă... 

Orm studie harta, acordându-şi răgazul necesar să accepte gândul 
acela nebunesc, reprezentând totuşi singura soluție: Hardraad putea 
simula o retragere, atrăgând navele duşmane în centura de radiaţii a unei 
gigante roşii, aflate la câţiva parseci de zona operaţiunilor. În capcana 
stelară exista şansa dereglării sistemelor defensive ale distrugătoarelor 
spaţiale, navele duşmane devenind astfel vulnerabile tirului lansat de pe 
Hadraad. Blindajul  crucişătorului spațial era impenetrabil la 
bombardamentul de particule grele, iar nava terestră avea să reziste. Dar 
echipajul? Şi dacă radiațiile vor depăşi pragul de toleranță al organismului 
uman? 

Pentru comandor, alegerea era făcută - o bătălie de care depindea 
viitorul speciei trebuia câştigată. Rămâneau însă cei trei mii de soldați ai 
săi. Orm ar fi putut să le ceară orice, chiar şi sacrificiul suprem. Voia însă 
ca decizia să le aparțină. 

Vestea se transmise prin difuzoarele navei, ajungând în toate cabinele, 
compartimentele, sălile comune. Răspunsul? O acceptare unanimă, 
necondiționată, de a nimici duşmanul, chiar cu prețul propriei anulări. 
Reacția nu pornise din ură — căci ura înseamnă cunoaştere, iar ei înfruntau 
un inamic pe care nu îl văzuseră niciodată -— ci din disperarea unora aflați 
cu spatele la zid, într-o situaţie fără ieşire. Iar în orice război, un om care şi- 
a pierdut alternativele este cel mai primejdios adversar. Pentru el nu mai 
există prudenţă, teamă, ci doar o pornire mai puternică decât instinctul de 
supravieţuire: învinge sau mori. 

Şi mai era mândria... Erau profesionişti, elita trupelor terestre. Nu 
puteau concepe înfrângerea, nu când aveau crucişătorul Hardraad, tradiţie 
şi mit pentru generaţiile antrenate la bord. Erau ultimul scut al planetei lor, 
iar capitularea nu făcea parte dintre opţiuni. 

Imediat ce operatorii programară noul curs, Orm se îndreptă spre 
generatorul anti-G. Dacă planul dădea greş, iar forțele Lluriene treceau 
neafectate prin centura de radiaţii a stelei, trebuia provocată o perturbare 
majoră în câmpul energetic, generatorul însuşi devenind nucleul exploziei 
care ar fi însemnat — odată cu sfârşitul crucişătorului — pulverizarea navelor 
urmăritoare. 

Când se ridică din fața terminalului unde înregistrase codul amorsării, 
comandorul avu un moment de slăbiciune: dureri în ceafă, ameţeală şi o 
acută senzaţie de greață. Se clătină, cu genunchii îndoiți sub o greutate 
imensă, pentru ca în secunda următoare corpul să nu îi mai cântărească 
aproape nimic. Obiectele din jur îi apăreau neclare, lipsite de consistenţă şi, 
într-un fel, neataşate persoanei sale. 

Întinse o mână, încercând să îşi regăsească echilibrul şi îl străbătu un 
fior înghețat: pielea îi devenise translucidă, conturând vizibil rețeaua 
vaselor sanguine, iar când atinse suprafața metalică a uşii, degetele îi 

pătrunseră adânc, fără să întâlnească nimic. 


Întoarcerea crucişătorului Hardraad - pe ruta păstrată în memoria 
computerului - cu echipajul mort şi comandorul dispărut, suscită reacții 
contradictorii, stârnind panică în rândul populaţiei civile, care se temea de 
o iminentă invazie Lluriană. Cum sateliții şi radarele nu semnalau apariția 
flotei de ocupaţie, încordarea scăzu treptat, interesul focalizându-se asupra 
bizarului periplu al navei amiral. 

Ceea ce uluia, exceptând cauzele mortii fulgerătoare a celor trei mii de 
soldați, era absența comandorului Orm printre ei. Straniu era şi modul în 
care calculatorul navei putuse lua singur decizia de revenire la bază, din 
moment ce la bord nu mai era cine să îl programeze. 

Studierea înregistrărilor lăsa rezultatul bătăliei incert, orice informaţie 
încetând în clipa când nava intrase în centura gigantei roşii. Deoarece un 
atac inamic reprezenta încă un spectru îngrijorător, numai reconstituirea 
complexului de factori sub a căror incidenţă se aflase Hardraad în secunda 
critică putea spulbera temerile tuturor. Echipajele ezitau însă să se îmbarce 
pe crucişător, alcătuirea unui grup de voluntari fiind o sarcină dificilă, dacă 
nu chiar o misiune imposibilă. 

Singurul capabil să o îndeplinească era căpitanul Bjorn, pilot spaţial şi 
navigator care în secondase pe Orm în nenumărate zboruri, cu excepția 
ultimului... Cunoştea bine nava şi psihologia oamenilor din trupele speciale. 
Dar nu de asta acceptase misiunea. Pentru el, Necunoscutul însemna o 
sfidare căreia trebuia să-i răspundă, iar primejdia îl exalta, fiindcă era 
născut să o înfrunte. 


Hardraad ieşi din  hiperspaţiu între coordonatele propuse, 
menținându-şi cursul stabil, cu viteză subluminică, spre scânteia pierdută 
în oceanul întunecat. Computerul întocmise un grafic de navigaţie ce păstra 
o distanță prudentă, totuşi, cu cât se apropiau de stea, încordarea 
oamenilor creştea vizibil. Bjorn sesiză modificarea stării de spirit a 
echipajului, nefirescul intervenit în relații, disimulat sub aparenta 
normalitate: gesturile aveau o notă forțată, iar mulți îşi supravegheau 
atitudinile, ferindu-se parcă de pânda unui martor nevăzut. 


Căpitanul percepea şi el o prezență, dar nu i se părea amenințătoare, 
ci cumva familiară, ca reîntâlnirea cu un vechi prieten. De aceea nu avu un 
şoc când, în cabina de comandă, simţi că îl privea cineva. Întorcând capul, 
întâlni ochii comandorului Orm, obosiţi, înfundațţi în orbite, fixându-l cu o 
intensitate stranie. Bjorn recunoscu figura de corsar, crestată de zbârcituri, 
calmă şi aparent imobilă, schimbată totuşi de cutele noi care îi brăzdau 
obrajii. 

Orm porni spre el, fără grabă; mişcările îi erau lente, aluneca purtat de 
propriul spaţiu închis, supus legilor unui timp iluzoriu. Ajunsă în centrul 
cabinei, imaginea începu să pălească, apărând şi dispărând intermitent, 
devenită apoi un contur tot mai nebulos, care se destrăma asemeni unei 
himere. 

Cu micşorarea distanței față de stea, materializările comandorului 
deveniră tot mai frecvente, avertizoarele semnalând o fluctuaţie a energiei 
generatoarelor navei, sub influența unui câmp de origine necunoscută. 
Echipajul constată şi primele devieri ale traiectoriei: puternica atracție a 
gigantei roşii obliga nava la un anumit coridor spaţial - o curbă secantă 
centurii generate de giganta roşie - pe care crucişătorul se înscria 
irevocabil, repetând ruta fatală echipajului comandat de Orm. 

La intrarea în centură, un sunet ascuţit anunţă creşterea periculoasă 
a cantității de particule ce bombardau învelişul. Bjorn schiță un gest spre 
costumul de protecţie, dar se răzgândi în ultimul moment. N-avea timp 
pentru asta, trebuia să acţioneze rapid. Nu putea modifica traiectoria decât 
oprind pentru câteva secunde generatorul -— printr-o comandă manuală. 

Gândul că va trebui să intre singur acolo l-a făcut să-şi aducă aminte 
de comandorul Orm: încolţit între flota Lluriană şi radiațile mortale ale 
stelei, obligat de scurgerea inexorabilă a secundelor să moară luptând sau 
distrugându-şi propria navă, acesta făcuse atunci o alegere. Dar care? 
Bjorn porni spre incinta generatorului cu senzația că, în curând, o să afle... 

Înăuntru, sclipirea portocalie a display-urilor răspândea o lumină 
crepusculară. Nu remarcă nimic deosebit, în afara luminiscenţei slabe, 
generată de suprafeţele metalice, încețoşate de emanațiile gazoase ce se 
prelingeau de-a lungul pereţilor. Când îşi înțelese greşeala era prea târziu: o 
slăbiciune subită îi încovoie trupul, îşi pierdu echilibrul şi se prăbuşi pe 
podeaua neagră de titan, cu senzaţia că se afundă în vidul nopții cosmice. 

Bjorn se trezi în cabina postului central, fără să îşi amintească cum 
ajunsese acolo. Din dreapta hubloului îl privea Orm, cel real, nu doar 
imaginea sa. Comandorul supraviețuise datorită unei şanse extraordinare: 
accidentul l-a surprins lângă generator, izolat de radiaţiile cosmice. Câmpul 
energetic al gigantei roşii interacționase cu ecranul de protecţie al 
dispozitivului anti-G, formând o trecere îngustă, o falie între două 
universuri. Fenomenul care îl salvase, exilându-l în spațiul unei alte 
dimensiuni, se dovedea reversibil. 

Orm continua să îl privească tăcut, în vreme ce cutele din obraji i se 
adânceau,; îi cerceta insistent mâinile şi Bjorn constată cu groază că venele i 
se conturau vizibil prin pielea care devenise transparentă. Îndoi braţul, 
pipăindu-şi umărul, dar degetele-i tremurătoare nu întâlniră nimic... 

EPISODUL IV 


Capitolul 15 


Şase zile de coşmar 


Aproape fără să-mi dau seama cum, a trecut un an de când am fost 
repartizată la batalionul pentru menținerea păcii. Dar atunci, când a venit 
vorba de concediu locotenent-colonelul Tom Spruer, care între timp fusese 
avansat la gradul de colonel plin nici n-a vrut s-audă: 

— Te rog! Te implor, nu mă lăsa singur cu bestiile tale pe cap! Sau poţi 
să pleci dar fă cumva şi ia-le cu tine. 

Am încercat să argumentez, deşi mi-am dat seama că n-am nici o şansă: 

— Domnule colonel, vreau concediu să mă duc în țară, să-mi fac de cap 
şi să dansez în cluburi până dimineața. Cum să fac asta cu dinozaurii 
după mine? 

— Mda... asta cam aşa e, a acceptat el c-o jumătate de voce. 

Am arătat spre nord, direcţia în care ştiam că se află Mbongo, singurul 
oraş mai răsărit din împrejurimi. 

— Până şi în Mbongo mi s-a dus vestea şi nu mai vrea nimeni să mai 
stea de vorbă cu mine, iar de dansat nici atât... Într-o seară, patronul unui 
bar m-a rugat să-i părăsesc localul pentru că-i sperii clienții. 

Colonelul părea uşor amuzat şi în mod sigur interesat pentru că m-a 
întrebat: 

— Şi cum ai procedat? Parc-am auzit ceva, dar nu din sursă credibilă... 

Nu vroiam să-mi reamintesc povestea, dar avea dreptate şi colonelul că 
trebuie să ştie, mai ales că, la un moment dat, dacă se va afla întreaga 
poveste, oalele se vor sparge-n capul lui. l-am răspuns cu ezitare în voce: 

— Păi, cum să procedez? l-am spus că dacă nu-şi bagă mințţile-n cap, a 
două zi o să-i vizitez barul cu cele trei fetițe ale mele şi-i fac praf 
şandramaua. M-a lăsat să rămân, dar tot n-a vrut să danseze nimeni cu 
mine. A încercat unul mai curajos, însă l-au speriat prietenii, strigându-i 
că se văd dinozaurii la geam şi era să-mi leşine-n braţe. Aşa că i-am lăsat 
dracului, cu barul lor cu tot. 

— Adevărul e c-au aflat toți ce i s-a întâmplat lui Pierre Lacoste. Din 
cauza asta se feresc toți de tine. Nu ştiu de unde, dar s-a aflat, mi-a 
răspuns colonelul şi-a continuat munca de lămurire înc-o jumătate de oră, 
până când m-a făcut să-i promit c-o să mai stau încă un an, iar în acest 
timp vom încerca să găsim o cale de rezolvare a problemei. 

Care problemă devenea tot mai acută pe zi ce trecea. Fusesem avansată 
şi eu la gradul de sergent-major, de parcă mult ce-mi păsa mie sau 
dinozaurilor de grade. Aproape mi s-a dublat solda, care se aduna, dolar 
după dolar, în contul meu de-acasă, pentru că aici n-aveam când să 
cheltui nici măcar un sfanţ. În ultimul timp nu mai puteam face nici măcar 
un pas fără ca dinozaurii să mă-nsoțească. 

Tocmai de-aici au pornit necazurile. Ca toți ceilalți, din când în când îmi 
luam şi eu câte-o permisie şi plecam să mă distrez în orăşelul vecin. Au 
apărut probleme chiar de la prima permisie de acest fel, pentru că imediat 
după plecarea mea, dinozaurii parcă au turbat. Au dărâmat fără nici un 
efort ţarcul şi, folosindu-se de formidabilul lor miros, mi-au dat de urmă. 
Nu ştiu cum naiba au reuşit, pentru c-am plecat cu gravimotocicleta şi tot 
timpul, deşi fără intenţie, am mers la doi, trei metri deasupra drumului. Se 
pare că au, totuşi, un simț al mirosului mult mai dezvoltat decât s-a 
bănuit, sau foloseau alte simțuri ca să mă depisteze. Oricum, abia 
intrasem în bar când m-am pomenit cu boturile lor hidoase ivindu-se în 
cadrul uşii, făcând ca barul să se golească instantaneu. Am luat fetele, le- 
am dus la marginea orăşelului şi le-am legat simbolic de-un pom, dar 
distracţia era dusă. Ca să evit asemenea scene, le luam de la bun început 
cu mine şi le legam la marginea oraşului, dar n-au fost de acord cu treaba 
asta prea multă vreme. Îşi rupeau frânghia, sau lanţul, cu care le legam şi 
alergau fuga, fuguța după mine. Orice-am făcut a fost degeaba. Le-am 
certat, le-am amenințat până când, în cele din urmă, mi-a trecut prin gând 
că poate şi ele, la fel ca mine, aud zumzăitul sau vocile. În acest caz chiar 
că nu se mai puteau împotrivi aşa că le-am lăsat în plata Domnului. 

Oricum, după o vreme, am renunțat, fără prea mare părere de rău, la 
orice gând de distracție, mai ales că toate locurile unde te puteai distra cât 
de cât erau pline de francezi încrezuțţi, care trăiau oarecum la limita legii. 
Şi ce haz era să dansezi sau să te-ncurci azi cu ei, dacă mâine trebuia să-i 
fugăreşti cu dinozaurii prin junglă? 

După eşecurile mele de-a duce o viață cât de cât normală, cel puţin la 
nivelul celorlați militari din cazarmă, m-am resemnat şi m-am refugiat în 

lectură. Pentru că misiunea noastră urma să dureze ceva vreme, colonelul 
făcuse rost de un volum impresionant de cărți tipărite şi, oricât ar părea 
destul de ciudat, o bună parte dintre soldaţii batalionul luau cărți 
împrumut de la bibliotecă. Cortul de comandă de altădată şi-l transformase 
într-un elegant bungalov şi-am avut impresia că, din cauza dinozaurilor pe 
care-i suporta cu stoicism, în batalionul lui i se făceau toate mofturile, 
chiar dacă nu erau strict necesare. Ca orice bungalov ce se respectă, avea 
în jurul lui şi-un gazon de care era foarte mândru. De el se îngrijea unul 
din puținii angajaţi civili ai batalionului, un negru grădinar bătrân pe care 
toată ziua îl vedeam stropind, tăind şi greblând gazonul colonelului. Din 
cauza asta, în dimineața în care a venit agale spre ţarcul dinozaurilor, 
purtând grebla pe umeri, ca de obicei, nimeni nu l-a băgat în seamă. 

Era curios că uitasem cu totul de atentatul bătrânului războinic. Cel 
puţin, mie îmi plăcea să cred că a fost un simplu episod trecător. Cine s-a 
gândit că, la exact un an de la sosirea mea pe pământul Africii, o nouă 
serie de atentate avea să-nceapă? 

Cum nu eram de față, scena mi-a fost povestită de soldatul de la 
intendenţă care se ocupa de hrana dinozaurilor. Grădinarul a deschis calm 
țarcul dinozaurilor şi s-a repezit spre Clara şi-a început s-o lovească cu 
grebla. Clara l-a privit mai întâi nepăsătoare apoi, după o vreme, sâcâită de 
insistențele bătrânului, l-a împins mai încolo, dar nici pe departe cu 
puterea pe care o folosea atunci când primea comanda ÎMPINGE. Bătrânul 
s-a ridicat cu greu şi-a reînceput atacul asupra Clarei, până când i s-a rupt 
coada greblei. Atunci s-a prins de piciorul uriaş al femelei de dinozaur şi-a 
încercat să muşte cu gura lui ştirbă din pielea rezistentă la gloanţe. Când 
în cele din urmă am fost anunţată şi-am fugit spre ţarc, am rămas 
încremenită în fața scenei de-un patetism extrem. Clara îşi scutura din 
când în când piciorul imens iar bătrânul se rostogolea la o distanță de 
câțiva paşi, dar revenea cu o încăpățânare de neclintit. Până s-ajungă cei 
de la poliția militară, l-au imobilizat soldații de la intendenţă. Bătrânul n-a 
opus cine ştie ce rezistență. Atunci când a fost imobilizat, avea o privire fixă 
şi şoptea ceva asemănător ca şi bătrânul vânător dogon: „Dragonul cu aripi 
ascunse trebuie să moară”. 

În cele din urmă a fost preluat de poliția militară şi supus unui 
interogatoriu ca la carte. Prea multe n-au aflat de la el, decât c-a auzit un 
zumzet insuportabil în cap, apoi o voce care i-a spus că: „Dragonul cu aripi 
ascunse trebuie să moară”. 

— Cel puţin nu mai eşti tu ţinta atacurilor astea prosteşti, a remarcat 
comandantul meu şi-a închis cazul, fără să adâncească problema. 

Cum am mai spus, mi se amenajase în ţarcul dinozaurilor o mică 
încăpere din elemente prefabricate, în care aveam doar strictul necesar şi 
unde-mi petreceam cea mai mare parte a vremii citind. Era închisă spre 
partea care dădea spre restul unității militare, dar avea o uşă largă, din 

plastic transparent, pentru că dinozaurii vroiau să mă vadă tot timpul. 
Chiar şi-atunci când intram în baie, trebuia să-mi arăt fața la geam pentru 
a-i asigura că totul e-n regulă cu mine. 

Momentele în care mergeam la comandant, la raport sau pentru a primi 
ordine, erau pentru mine - şi pentru alții de fapt - un adevărat chin. Din 
cinci în cinci minute femelele de dinozaur îşi trâmbițau nemulțumirea, 
până când, exasperat, colonelul mă trimitea să le liniştesc. Cum aveau 
capetele la peste cinci metri înălțime, mă vedeau de la distanță, imediat ce 
ieşeam din clădirea comandamentului, iar zbieretele lor pline de entuziasm 
nu erau pentru cei din jur cu mult mai uşor de suportat. Mai ales că 
majoritatea soldaților nici nu făceau diferența între un țipăt de 
nemulțumire sau unul de bucurie. 

A doua zi dimineaţa, după atacul bătrânului grădinar, eram în birou la 
colonel, la ora opt, pentru că urma să primesc ordine referitoare la 
sectoarele de patrulare. Tocmai studiam împreună cu el harta când acesta 
a ridicat capul şi-a ascultat atent, apoi a spus: 

— Fetele tale nu mai zbiară după tine! 

Am ridicat din umeri: 

— Poate s-au săturat să țipe degeaba. Doar au văzut că de fiecare dată, 
după cel mult un sfert de oră, mă întorc la ele. 

Comandantul meu asculta atent în continuare: 

— Nu-i numai asta. Se mai aude ceva. 

Am ascultat atentă şi mi-am dat seama că un duduit profund, de maşini 
de mare putere, se auzeau undeva în depărtare. 

— Tancuri? am întrebat eu şi colonelul m-a privit îngrijorat. 

— Ce altceva ar putea fi? a întrebat el şi s-a repezit pe uşă afară, nu 
înainte de a-mi spune: 

— Rămâi aici! 

— Rămâi aici! mi-a şoptit şi vocea din capul meu, iar zumzăitul s-a auzit 
încet, dar crescând din când în când în intensitate, ca pentru a-mi aminti 
cât de puternic poate deveni dacă nu sunt ascultătoare. 

Am rămas aproape o jumătate de minut, dar pentru că nu se-ntâmpla 
nimic deosebit, iar duduitul se auzea tot mai aproape, am întredeschis uşa 
şi-am privit afară. Pe drumul de la intrarea în unitatea militară veneau nu 
tancuri, ci două excavatoare uriaşe. S-au îndreptat ţintă spre ţarcul 
dinozaurilor şi dac-aş fi fost în cămăruța mea din ţarc, aş fi fost făcută zob, 
pentru că pe ea au dărâmat-o prima. 

— Scoateţi dinozaurii din țarc! am strigat eu cât am putut de tare, ca să 
acopăr huruitul infernal scos de excavatoare. 

Nu a fost nevoie deoarece dinozaurii au sfărâmat gratiile ţarcului de 
parc-ar fi fost făcute din vreascuri. Apoi, mişcându-se cu viteză, au trecut 
în spatele excavatoarelor. 

Fetele mele scoteau ţipete de atac şi dincolo de starea de surescitare, 
ghiceam o uşoară notă de încântare c-au întâlnit, în sfârşit, un adversar de 
mărimea lor. Dacă excavatoarele ar fi fost blindate, probabil că lupta ar fi 
durat mai mult. Dar uriaşele maşini, după cum am aflat mai târziu 
căutând pe internet, erau nişte excavatoare ruseşti, vechi şi uriaşe, de tip 
ET-26, având 26 de tone şi-aproape 200 de cai putere. Nişte adversari pe 
măsura dinozaurilor, dacă n-ar fi avut furtunele de comandă hidraulică 
expuse ca nişte artere pe brațul lung al excavatorului. Poate instinctiv, sau 
poate numai din întâmplare, dinozaurii, ferindu-se cu îndemânare de cupa 
excavatorului, au apucat furtunele şi cablurile electrice care o comandau 
şi, în numai câteva minute, uriaşele maşini au rămas nemişcate, etalându- 
şi cui voia să vadă inscripţiile aproape şterse, scrise cu litere chirilice pe 
ele. 

Cei din Poliția Militară au înconjurat excavatoarele şi-au dat jos din ele 
doi tineri îmbrăcați în salopete, care păreau că nu-şi dau seama foarte bine 
pe ce lume se află. 

Vorbeau numai ruseşte şi, când în cele din urmă s-a găsit un interpret, 
s-a aflat că erau muncitori ruşi, angajaţi cu contract pentru a lucra la 
şantierul de amenajări hidrotehnice de pe un afluent minor al râului 
Cambambe. 

— Dar este la peste o mie de kilometri distanţă, a protestat colonelul. 

— Am pornit de-alaltăieri la drum, a spus unul din tineri, parcă pe-un 
ton de scuză. Am auzit aşa, ca un zumzet în cap, şi-o voce care ne spunea 
unde să mergem şi să ucidem monştrii. Am alimentat, am luat rezervoare 
suplimentare cu noi şi-am pornit la drum. 

Au privit derutați împrejur şi-au întrebat încurcați: 

— Am reuşit? Am omorât monştrii? 

Nu le-a răspuns nimeni şi-am privit mai atent la ei. Erau blonzi 
amândoi, aveau până-n treizeci de ani şi, dacă mai aveam vreo urmă de 
discernământ, puteam jura cu mâna pe inimă că şi ei erau la fel de 
nevinovaţi ca şi bătrânul grădinar. Nici vorbă să fie agenți FSB, cum 
insinua unul din poliţiştii militari, motiv pentru care au fost alertaţi cei de 
la serviciile de securitate. 

Părerea mea n-a prea contat pentru că, a doua zi, a sosit o echipă 
formată din vreo cinci oameni care, deşi s-au recomandat a fi de la nu ştiu 
ce unitate militară obscură, păreau a fi în mod sigur agenţi de la CIA. 

Oricum, prezența lor n-a avut efect pentru că atentatele la limitele 
penibilului au continuat cu aceeaşi vigoare în ziua următoare. 

De data asta s-a prezentat la poarta unității militare un nou războinic 
dogon, îmbrăcat în costumul tradițional, după cum mi-a spus mai târziu, 
medicul militar. Avea doar o cingătoare din frunze de palmier, vopsite în 
culori țipătoare, părea la limita epuizării deşi era mai tânăr ca primul. Deşi 
avea numai o sabie de ceremonie, a fost dezarmat şi condus la comandant. 

Trecând pe lângă ţarcul dinozaurilor, mi s-a povestit că s-a smuncit din 
mâinile celor care-l ţineau şi-a încercat să-şi recupereze sabia ca să atace 
animalele. Rupea câteva vorbe în engleză şi părea de-a dreptul îngrozit de 
faptul că noi nu înțelegem cât de primejdioşi sunt dragonii, mai ales cel cu 
aripi ascunse. Asupra lui a fost găsită o hârtie pe care erau desenați doar 
dinozaurii, eu lipsind de data asta din desen. Speram că s-au lămurit în 
privința mea deşi, dacă m-aş fi aflat în mica mea cămăruţă atunci când 
țarcul a fost atacat cu excavatoarele, aş fi fost făcută una cu pământul. Aş 
fi fost trecută probabil la pierderi colaterale. Eram singura care-am 
observat asta, însă n-am atras atenţia nimănui asupra acestui fapt pentru 
că deja mă simțeam sufocată de prezența poliţiştilor militari care roiau în 
jurul meu. Războinicul dogon a fost şi el preluat de către cei pe care îi 
bănuiam a fi de la CIA şi n-am mai auzit nimic de el şi nici de informațiile 
care au fost obținute de la el. 

Ziua următoare a început cu bine şi părea să decurgă ceva mai liniştit. 
Tocmai mă întorceam de la popotă, urmată discret de câțiva poliţişti când 
ceva mi s-a părut suspect. M-am oprit şi-am privit în jur dar n-am observat 
nimic deosebit. Mi-am reluat mersul spre ţarcul dinozaurilor când mi-am 
dat seama că soldatul de la intendenţă, care se lupta să ducă o canistră 
grea spre adăpătoarea animalelor, nu prea avea ce căuta acolo. 
Adăpătoarea, de fapt un bazin din tablă inox, era alimentată cu apă 
potabilă din rețeaua care alimenta şi unitatea militară. Apă bine filtrată şi 
dezinfectată - doar ne aflam în Africa - curgea până se umplea bazinul, 
când un robinet de supra-plin întrerupea alimentarea. 

M-am oprit şi m-am întors spre poliţişti militari din spatele meu: 

— Opriţi-l pe soldatul acela, le-am arătat eu pe omul de la intendență 
care, văzând că fusese descoperit, a început să alerge cu bidonul greu în 
braţe. A fost o chestiune de secunde până când a fost ajuns din urmă şi 
trântit la pământ. 

Unul din poliţişti a ridicat cu grijă bidonul şi mi-a arătat ce scrie pe el: 

— Acid sulfuric, pentru bateriile de la garaj. Dacă apuca să-l toarne în 
apă, dinozaurii erau ca şi morți. 

L-am privit lung ca să văd dacă vorbeşte serios şi, văzându-i privirea 
strălucitoare, am lăsat-o ca el, deşi nu ştiu cât de tâmpiţi ar fi trebuit să fie 
dinozaurii ca să bea apă amestecată cu acid sulfuric. 

N-am fost curioasă să asist la interogatoriul lui. Eram de-acum singură 
că şi acesta auzise un zumzet în cap şi-o voce care i-a spus să facă asta. 

Ziua următoare a trecut fără nici un atentat şi tocmai mă pregăteam de 
culcare când, unul din agenţii CIA s-a apropiat de tțarc şi m-a rugat să-i 
deschid pentru că vrea să-mi comunice o informaţie foarte importantă. 

„Cine ştie, mi-am spus în gând, poate a aflat ce-i cu zumzetul şi cu 
vocile pe care le aud cei care ne atacă”. 

Sinceră să fiu, n-am bănuit nici o clipă nimic despre intenţiile lui, nici 
măcar atunci când a scos pistolul din tocul de sub umăr şi l-a îndreptat 
spre Clara. Asta poate şi din cauză că părea foarte calm şi n-avea privirea 
pierdută a celorlalți atacatori. 

— Mă întreb dacă un animal atât de mare n-ar putea fi doborât c-un 
singur foc, ţintit fix în ochi? a întrebat el şi-a ochit spre ochiul albastru al 
Clarei, părând interesat de-un loc anume. 

— Atacă-l! am auzit vocea din capul meu, de data cu intensitatea unui 
țipăt. 

Poliţiştii militari care mă supravegheau din afara țarcului au strigat şi ei 
ceva, iar agentul şi-a mutat pentru o clipă ochii asupra lor. Suficient cât să 
realizez ce se-ntâmplă şi să-l lovesc peste mână, exact în clipa când pistolul 
s-a descărcat, iar glonţul s-a pierdut în pădure. N-a apucat să tragă din 
nou deoarece Clara, fără nici o comandă, l-a împins astfel că s-a dus de-a 
berbeleacul până aproape de ieşirea din ţarc, de unde a fost preluat şi 
dezarmat de poliţişti. 

Am asistat oarecum pasivă la disputa dintre poliţiştii militari şi colegii de 
la CIA ai atacatorului. Gândul meu era în altă parte. În mod sigur agenţii 
de teren ai celei mai mari agenții de spionaj din lumea erau bine verificați 
din punct de vedere medical şi în mod sigur n-ar fi ajuns acolo un bolnav 
psihic. Fără îndoială că, atunci când va fi interogat, va spune, la fel ca şi 
soldatul de la intendenţță sau mecanicii de excavator ruşi, c-a auzit o voce 
care-i spunea ce să facă. Ar fi trebuit să-l întreb pe maiorul medic cu ce 
boală psihică este asociat, de obicei, acest simptom, dar n-am mai apucat 
pentru că ziua următoare a fost cea mai rea dintre toate. 

Până pe la prânz nu s-a întâmplat nimic şi mă uitam în toate părțile, 
neştiind la ce să mă aştept, pentru c-aveam un presentiment că ceva rău 
se va întâmpla. Verificasem mâncarea şi bazinul cu apă al dinozaurilor şi 
mă îndreptam spre ieşirea din ţarc când staţia care mă ţinea în legătură cu 
centrul de comunicației al bazei militare, a început să păcănească, apoi 
vocea alarmată a soldatului Stimm s-a auzit în căşti: 

— Sergent-major Blood, au fost depistate drone neidentificate la distanță 
de tir față de bază. Fii pregătită! 

— Pericol, pericol, ai grijă! a şoptit vocea din capul meu. 

Le-am chemat pe fetițe lângă mine, şi s-au despărțit mormăind 
nemulțumite de carcasele de vită din care mâncau. Nu le întrerupsesem 
niciodată până atunci masa, dar m-am bucurat să văd că mă ascultă, chiar 
flămânde fiind. Am mângâiat-o pe Clara pe gât şi soldatul Stimm mi-a țipat 
în ureche: 

— Rachetele au fost lansate! Timp estimat de impact zece secunde. 
Depărtează-te urgent de ţarc. 

— LA PICIOR, Clara! am strigat eu şi Clara a îngenunchiat lângă mine, 
iar eu m-am prins de excrescențele ei osoase, de care erau agățate de obicei 
armele. 

— FUGI! am strigat şi, după ce m-am văzut urcată şi cu mâna în dreptul 
ochiului ei, am arătat spre înainte. 

Linda şi Lidia n-au mai aşteptat alt îndemn şi, văzând direcția indicată 
de mine cu mâna, s-au repezit primele, dărâmând gratiile ţarcului. Mi-am 
lipit capul de spinarea Clarei, ca să nu fiu zgâriată de vergelele de fier 
desprinse din gard, şi-am început cel mai sălbatic galop din viața mea. 

Poliţiştii militari care mă supravegheau şi păzeau în acelaşi timp, ori 
fuseseră informaţi şi ei despre iminenta sosirea a rachetelor, ori fuga mea 
le-a dat un impuls, astfel c-au început şi ei să alerge ca să se- 
adăpostească. 

E-adevărat că dinozaurii pot atinge şi 80 de kilometri pe oră pentru 
momente scurte, dar ca să porneşti din loc o masă de zece tone dura ceva 
vreme aşa că, în timp ce soldatul Stimm îmi număra în ureche, cei trei 
dinozauri accelerau cu fiecare clipă care trecea: 

— Timp estimat de impact trei secunde, spunea el aproape ţipând. Două 
secunde...una... Impact! 

Nu s-a întâmplat nimic şi-o clipă, ascultând cum îmi fluieră vântul prin 
păr din cauza vitezei, am sperat c-a fost o alarmă falsă, apoi un bubuit 
cumplit s-a auzit în spatele nostru şi bucăţi de piatră şi chiar gratii 
metalice din gard au început să zboare pe lângă noi. Numai norocul a făcut 
ca nici eu, şi nici dinozaurii, să nu fim rănite. La a doua şi-a treia explozie 
deja eram departe, chiar lângă gardul bazei militare şi mă-ntrebam dacă să 
trecem dincolo când, printre accese de tuse, soldatul Stimm m-a informat 
că tirul a-ncetat. 

Am ezitat totuşi să mă întorc înapoi şi bine-am făcut, deoarece colonelul 
Spruer mi-a trimis vorbă printr-un polițist militar să rămân pe loc şi să fiu 
pregătită să dărâm gardul unităţii şi să fugim în pădure în caz de pericol. 

— Ne retragem în munți, ca în războaiele de guerilă, fetelor! le-am spus 
eu, dar ele nu păreau prea impresionate. 

De-acolo de unde eram, vedeam destul de bine cum maiorul medic, 
ajutat de sanitari, acorda primul ajutor răniților şi cum soldații începeau 
deja să strângă dărâmăturile făcute de cele trei explozii. 

După aproape o oră, şi-a făcut apariția într-o maşină de teren şi 
colonelul. Părea bucuros şi mi-a spus dintr-o suflare: 

— Nu-avem nici un mort, ci doar vreo trei răniți. Dar e vorba de răni 
superficiale. Se pare că în ultimule zile ţarcul dinozaurilor era ocolit 
instinctiv de către cei care n-aveau treabă urgentă pe lângă el. 

Arătă cu mâna spre resturile dărâmate ale țarcului şi mi-a spus: 

— Rachetele de pe drone n-au cine ştie ce putere şi ăsta a fost norocul 
nostru. Plus că au fost depistate din timp. Să-i lăsăm pe cei de meserie să 

afle ale cui erau şi cine ne poartă pică în halul ăsta. Oricum, m-am convins 
că tu şi animalele tale sunteți mai importanţi pentru armată decât am 
crezut pentru că, după ce-am raportat noul atac, s-a pus în mişcare o 
întreagă echipă de specialişti care vor sosi aici mâine, să analizeze situația 
şi să ofere soluții. 

A privit spre cele trei femele de dinozaur, care scrutau atente pădurea: 

— Unul dintre cei cu care-am vorbit m-a întrebat dacă n-ar fi de folos 
construirea unui adăpost subteran pentru dinozauri, dar am zis să te-ntreb 
mai întâi pe tine. 

Am clătinat din cap: 

— Fetițele mele nu se vor lăsa niciodată închise într-un buncăr 
subteran. Ar fi mai bine să ne petrecem cea mai mare parte a timpului în 
junglă. Acolo nu le va depista nimeni prea uşor. Venim dimineaţa, le dau 
de mâncare, iau ordinele de marş, apoi plecăm în patrulare. 

— Ce viaţă este asta? Cât crezi c-o să rezişti aşa? 

I-am zâmbit amar: 

— Viaţă de cercetaş, domnule colonel. Şi n-am de gând să mă mut în 
junglă de tot, ci doar până aflaţi cine vrea să ne ucidă. 

— OK, a acceptat colonelul cu inimă îndoită. Au mâncat ceva fetele tale 
înainte de explozii? 

Am încercat să-mi aduc aminte. Parcă apucaseră să mănânce destul. 
Oricum, suficient până când aveam să revenim în unitate. 

— Nu contează, domnule colonel. Chiar dacă nu s-au săturat, vor găsi 
ele ceva de mâncare în junglă. La urma urmei, sunt animale de pradă. 

— Nici nu vreau să aflu ce-or să vâneze... Sper doar să n-ajungi în oraş, 
la barul din care ai fost dată afară, a încercat el o glumă. 

A privit spre gardul care înconjura unitatea militară şi-a continuat: 

— Cred că trimit câţiva genişti să dărâme gardul, ca să puteți ieşi pe- 
aici. Nu vreau să mai folosiți ieşirea din unitate. Cine ştie cine vă mai 
aşteaptă şi pe-acolo. 

Am privit spre Clara şi-am bătut uşor cu palma în gardul din elemente 
prefabricate. 

— ÎMPINGE, Clara! i-am spus eu şi-n câteva secunde o porțiune de vreo 
zece metri din gard era dărâmată. 

— Trimiteţi geniştii doar ca să repare gardul, domnule colonel, pentru că 
noi nu mai stăm aici nici un minut. [inem legătura prin stație! am arătat 
eu spre căştile pe care le-avem încă în urechi şi-am încălecat pe Clara. 

— Hai, fetelor! Mergem la picnic, le-am spus eu zâmbind şi-am ieşit prin 
porțiunea de gard dărâmată în timp ce în spatele nostru, colonelul clătina 
din cap de parcă nu i-ar fi venit să creadă ce făceam. 

Nu ştiu dacă faptul că eu şi puştoaicele ne petreceam cea mai mare a 
timpului în junglă sau pur şi simplu cineva a hotărât c-ajunge cu-atâtea 
atacuri la limita penibilului, dar, din ziua aceea, asupra noastră n-a mai 

fost aruncată nici măcar o piatră. Ca şi cum cineva s-ar fi lămurit de 
inutilitatea atentatelor şi-a trântit brusc un capac greu peste ele. 


Capitolul 16 


Fetiţa era băieţel 


A urmat cea mai frumoasă perioadă din viața mea, dar nu puteam spune 
nimănui asta. Trebuia să mă prefac îngrijorată şi speriată în scurtele 
momente în care mă vedeam cu cei din unitatea militară, dar eu, de fapt, 
mă simțeam mai liberă ca niciodată. Legăturile mele cu unitatea militară se 
mai ţineau într-un fir subțire, ca o aţă, şi-n mod sigur c-aş fi dat abia la o 
săptămână prin unitate dacă n-ar fi fost necesar să-mi hrănesc 
puştoaicele şi să schimb acumulatorii de la stația radio. Colonelul părea şi 
el mulțumit de acest aranjament, fiind ferm convins că-n pădure şi dacă ne 
aflam mereu în mişcare eram cu mult mai în siguranță decât în unitatea 
militară, oricât de bine aş fi fost păzită. Ceea ce era mai important era că 
bântuiam împreună cu puştoaicele prin cele mai îndepărtate şi sălbatice 
locuri. Africa avea numeroase locuri în care omul nu pusese încă piciorul. 
Chiar dacă avea aproape două miliarde de locuitori, majoritatea locuiau în 
marile aglomeraţii sau de-a lungul fluviilor şi prea puțini prin locurile pe 
unde bântuiam noi. 

Odată cred că m-am depărtat la mai mult de 200 de kilometri de 
unitatea militară pentru că, atunci când colonelul a încercat să ia legătura 
cu mine, s-au auzit abia nişte pârâituri slabe şi frânturi disparate de fraze. 
Am revenit mai aproape şi-atunci l-am putut auzi mai bine. Nu era nimic 
important, doar era îngrijorat că n-avea nici o veste de la mine de peste trei 
zile. Uitasem pur şi simplu că trebuia să-i raportez zilnic poziția şi 
eventualele probleme. Era mai ales îngrijorat de faptul că puştoaicele nu se 
prezentaseră la masa de dimineaţă, dar se pare că ele găseau suficiente 
animale pe care să le vâneze, ca să nu mai fie nevoite să depindă de 
carcasele de vită oferite de cei de la intendenţă. 

După ce l-am liniştit pe colonel, am continuat să umblăm brambura şi, 
într-una din zile, am descoperit un lac minunat, limpede ca un cristal, 
adăpostit sub câteva stânci, de pe care se prăvălea o cascadă sclipitoare. 
M-am dezbrăcat şi, fără nici o urmă de responsabilitate, m-am aruncat în 
apele cristaline, urmată imediat de puştoaice. În ciuda senzaţiei de euforie 

pe care o simțeam, eram atentă la tot ce era în jur pentru că, deşi nu părea 
un loc populat de crocodili, nu se ştia niciodată. Dacă n-ar fi fost 
puştoaicele mai atente decât mine, în mod sigur ar fi fost ultima baie din 
viața mea. A doua zi, pe când înotam destul de departe de mal, am simțit o 
atingere rece pe picior. Înainte s-apuc să reacționez, Clara, care era cel mai 
aproape de mine, s-a repezit ca un fulger şi, o clipă mai târziu, a scos din 
apă un crocodil în botul imens. Lidia şi Linda m-au flancat imediat şi m-au 
împins afară din apă, iar după câteva minute a sosit şi Clara, trăgând 
crocodilul pe mal. Deşi era cât pe-aici să mă-nhaţțe, nu m-am putut bucura 
de priveliştea crudă a sfâşierii crocodilului şi-a modului în care-l mâncau 
fetele. De-atâta timp, ar fi trebuit să mă obişnuiesc cu ideea că sunt totuşi 
nişte animale de pradă şi că vrând, nevrând, ăsta era modul lor de viață. 

După ce-au terminat de mâncat uriaşul crocodil, mă aşteptam să se- 
ntindă la soare şi să-şi facă digestia, aşa cum ar fi procedat oricare alt 
mare carnasier. În loc de asta, după ce-au schimbat câteva mârâituri, 
Clara s-a îndreptat spre mine şi m-a împins câțiva metri mai departe de 
malul lacului, apoi au intrat toate trei în lac şi-au început să-l cerceteze cu 
atenţie, de parc-ar fi fost o adevărată patrulă militară. În numai trei ore au 
terminat de dragat tot lacul. Nu ştiam că pot înota atât de bine, uneori 
aveam impresia că stau şi câte cinci minute sub apă, căutând grijulii peste 
tot. Au mai găsit patru crocodili, i-au ucis şi i-au adus lângă mine, apoi 
Clara a venit la mine şi m-a împins uşor spre lac. Nu mai aveam chef de 
baie, dar probabil ăsta era modul ei de a-mi transmite că lacul era sigur. Şi 
singurul mod în care m-am priceput să-i spun c-am înţeles mesajul a fost 
să intru câteva minute în apă, să mă bălăcesc. 

După ce-am revenit în unitate am fost tentată să-i spun colonelului 
despre acest lac şi despre episodul recent încheiat, dar am considerat că-i 
mai bine să tac şi să ţin descoperirea numai pentru mine. Locul mi se 
părea fascinant şi-am surprins de câteva ori două dintre puştoaice 
dispărând în spatele perdelei de apă făcută de cascadă, în timp ce a treia 
stătea de pază lângă mine. După câteva astfel de dispariții am devenit 
curioasă şi, ocolind lacul, am văzut o fâşie îngustă de teren uscat pe unde- 
am putut ajunge în spatele cascadei. Am găsit astfel intrarea într-o peşteră 
imensă, unde Clara şi Linda se fugăreau şi se hârjoneau fără grijă. Dacă la 
intrare se mai putea zări câte ceva de la lumina care se strecura prin 
perdelele de apă ale cascadei, urma o porțiune de semiintuneric, apoi 
peştera era iar luminată de razele soarelui care se strecurau prin câteva 
hornuri ce se deschideau în tavan, ca nişte luminatoare. Când m-au zărit, 
cele două puştoaice au părut nemulțumite şi uşor, dar ferm, m-au împins 
cu boturile lor imense spre ieşire. Am mai aruncat o privire spre adâncimile 
peşterii, dar cum n-am văzut nimic deosebit, am păşit spre ieşire. Împinsă 
puţin cam tare de Clara, am alunecat şi m-am sprijinit fără să vreau de 
unul din pereți. Mi-am tras mâna ca arsă. De fapt nu chiar arsă, pentru că 

temperatura rocii de care mă sprijinisem n-avea mai mult de 40 de grade 
Celsius, dar pentru că nu m-am aşteptat să întâlnesc o asemenea 
temperatură acolo, m-am speriat şi-am tras mâna. N-am avut timp să 
cercetez îndeaproape fenomenul şi întinderea lui pentru deoarece Clara 
delicat dar ferm, mă conducea spre ieşire. Am ieşit afară şi, dând de apele 
cristaline ale lacului, am uitat de pereţii calzi ai peşterii. Speram doar să 
nu fie fierbinți din cauza unor roci radioactive şi să pățească puştoaicele 
ceva. 

După încă o zi, am fost chemată de colonel pentru că primise informaţii 
pe căi oculte că orice pericol care plana asupra mea sau asupra fetițelor 
mele fusese înlăturat. Pe drumul de întoarcere mă tot întrebam cum 
anume a aflat asta, dar am ajuns la unitatea militară înainte de-a dezlega 
enigma şi, văzând cu câtă poftă se reped fetiţele asupra carcaselor de vită 
abia decongelate, mi-am dat seama că, de fapt, se obişnuiseră şi cu acest 
fel de hrană. 

În timp ce ele mâncau, de mine s-a apropiat un soldat mai în vârstă 
care, după ce-a tuşit de câteva ori, şi-a făcut curaj să vorbească: 

— Nu vă supăraţi, domnişoară sergent-major, dar aş vrea să vă spun 
ceva. 

Am privit uimită la el. Era soldatul de intendenţă care se ocupa cu hrana 
puştoaicelor după dispariţia lui Tim Slade şi, din câte-mi aminteam, până 
acum nu schimbasem prea multe vorbe. 

— Spune, l-am încurajat eu. 

Şi-a scos boneta şi şi-o frământa neliniştit în mână, căutându-şi parcă 
vorbele. 

— Nu ştiu cum să vă spun, a început el în cele din urmă să vorbească, 
dar cred că faceţi o greşeală. 

Eram hotărâtă să dau dovadă de tact şi l-am întrebat cu răbdare: 

— Ce fel de greşeală? 

— Păi, vă aud mereu că le spuneţi celor trei animale ba puştoaice, ba 
fetițe... 

Probabil că nu era singurul care era nelămurit pe tema asta, aşa c-am 
hotărât să-i explic: 

— Vezi dumneata, dinozaurii ăştia, chiar dacă toți le zicem dinozauri, 
sunt de fapt femele de dinozauri pentru că femele sunt mai mari şi mai 
robuste şi mai bine pregătite să... 

M-am întrerupt pentru că soldatul, fără să mă-ntrerupă, a arătat cu 
degetul spre Linda care tocmai terminase de mâncat şi-acum se întindea, 
arătându-şi în toată splendoarea abdomenul. lar ceea ce se afla acolo fără 
îndoială că n-ar fi trebuit să se afle în dotarea unei puştoaice, indiferent 
din ce regn ar face parte. 

— Una din fetiţele dumneavoastră e un băieţel în toată regula, a spus 
soldatul şi s-a depărtat, dându-mi astfel timp să privesc şi să mă gândesc. 

Am făcut grăbită un set de fotografii şi-am căutat un loc mai izolat ca să 
pot vorbi liniştită la telefon. 

După ce m-am asigurat că nu e nimeni prin apropiere, l-am sunat pe 
colonelul Thomson. 

— Ştiu că este miezul nopţii, domnule colonel, dar sunt sigură c-o să vă 
sară somnul când o să vedeţi ce vă trimit. 

Am trimis fotografiile şi-am ascultat tăcută. Mi s-a părut c-aud cum 
respirația colonelului se accelerează, dar probabil că era doar o impresie. 

— Sper că-i o glumă, a spus mai mult în şoaptă colonelul şi l-am simțit, 
în ciuda distanţei, cuprins de îngrijorare. 

— Nu-i nici o glumă, domnule colonel, şi-abia acum câteva minute am 
văzut şi eu despre ce este vorba. 

După câteva clipe de tăcere colonelul a oftat, apoi a întrebat: 

— Există posibilitatea să fie o greşeală? Adică să fie o reflexie de lumină 
sau ceva asemănător? 

Am pufnit dispreţuitoare şi-am spus: 

— Domnule colonel, din nefericire pentru dumneavoastră şi pentru 
iluziile dumneavoastră, sunt o fată crescută la o fermă şi, chiar dacă nu 
creşteam dinozauri, pot să vă confirm fără nici o urmă de-ndoială: Linda 
nu mai este femelă, ci un mascul funcțional din toate punctele de vedere. 

— Ce te face să crezi asta? a întrebat cu voce tremurândă colonelul. Şi- 
atunci i-am spus despre hârjoana nevinovată a Lindei şi a Clarei din 
peşteră. Cel puţin aşa o credeam eu atunci, dar acum, rememorând scena, 
mi-am schimbat părerea. 

— Doamne Dumnezeule! Trebuie să vii aici cât poţi de repede, să vorbim 
cu profesorul Douglas. Sper doar să nu fie prea târziu... 

I-am explicat pe scurt despre modul în care reacţionează fetiţele în lipsa 
mea şi-a început să râdă. 

— Dacă-mi aduc aminte, prima comandă pe care-ai folosit-o cu ele a fost 
tocmai comanda AŞTEAPTĂ. Dacă a funcţionat atunci, de ce crezi că n-ar 
funcționa acum? 

— Păi, credeam că se referă numai la intervale mici de timp, nu la câteva 
zile sau chiar săptămâni... 

Colonelul a pufnit disprețuitor şi-a spus uşor răstit: 

— Citeşte bine manualul şi pe urmă mai discutăm. 

În drum spre biroul comandantului meu am scos manualul şi l-am 
recitit la partea de comenzi. Cu litere mici, încât abia se puteau citi, scria 
într-adevăr şi de comanda AŞTEAPTĂ şi despre caracteristicile ei. Comanda 
AŞTEAPTĂ putea fi urmată de durata cât trebuiau să aştepte. Era destul să 
spun AŞTEAPTĂ O ZI, AŞTEAPTĂ O SĂPTĂMÂNĂ, AŞTEAPTĂ O LUNĂ şi 
fetele urmau să m-aştepte intervalul de timp indicat prin comandă. Erau 
cele mai mici litere din tot manualul şi, gândindu-mă mai bine, era bine 
aşa pentru c-altfel, la primele greutăţi întâlnite, aş fi dat bir cu fugiți. 

Capitolul 17 


Home sweet home 


După ce-a auzit că există posibilitatea ca dinozaurii să rămână liniştiți 
în lipsa mea, comandantul meu n-a mai avut nimic împotrivă să plec în 
concediu câteva zile. N-am vrut să-l implic pe colonelul Thomson în asta, 
care în mod sigur ar fi reuşit să impulsioneze lucrurile, pentru c-am 
încercat să mă descurc singură. 

— OK, dacă zici că nu-i apucă iar strechea în lipsa ta, îți promit că te vei 
urca în primul avion care pleacă spre ţară din Mbongo. 

Întâmplător, primul avion care decola spre ţară era un bătrân cargou 
imens, de tip Lockheed Martin C-130J Super Hercules care, după cum 
arăta, părea de pe vremea dinozaurilor. Adusese ajutoare umanitare în 
Mbongo, iar acum se întorcea gol spre casă. Văzându-mi privirea plină de 
îndoieli, căpitanul avionului a-nceput să râdă şi-apoi mi-a spus: 

— Domnişoară sergent major, colonelul dumitale a solicitat la aeroport 
cel mai sigur mijloc de transport aerian spre țară pentru dumneata... 

A făcut un gest larg spre imensul cargou şi-a spus: 

— Ăsta este! Poate că n-are confortul şi luxul unui Air Jet, dar credeți- 
mă uriaşul ăsta ne va duce în America în siguranță. 

M-am mulțumit să-i zâmbesc uşor şi m-am urcat în cala avionului, 
căutându-mi un loc cât mai confortabil, ca să pot dormi. Nu mai erau alți 
pasageri, iar cei patru membri ai echipajului păreau prea preocupaţi de 
ceea ce făceau ca să mai aibă timp şi de mine. Aşa că m-am cufundat în 
gânduri, pe scaunul tare, în timp ce avionul a început să se târască cu 600 
de kilometri pe oră spre America şi nici nu mi-am dat seama când am 
adormit. Pe la jumătatea drumului navigatorul m-a trezit şi mi-a adus o 
tavă c-un ceai cald şi-o rație militară. Am mâncat ca prin vis tot ce mi-a dat 
şi-am adormit iarăşi, trezindu-mă abia când am ajuns pe aeroportul de 
destinație. 

M-am întins să mă dezmorțesc, am mulțumit echipajului, apoi am intrat 
în prima toaletă întâlnită ca să mă clătesc puţin pe față, fiindcă-mi 
rămăseseră urme adânci pe față de la spătarul scaunului de care mă 
sprijinisem în timpul somnului. 

Am avut parte de legături bune şi, după ce-am închiriat o maşină din 
parcarea aeroportului din Dallas trei ore mai târziu eram acasă. Deşi i-am 
telefonat din maşină mamei c-o să ajung acasă pe la amiază, parcă nu-i 
venea să creadă când m-a văzut în fața porții. 

M-a privit mult timp înmărmurită, apoi şi-a dus mâna la gură ca şi cum 
ar fi vrut să-şi oprească vorbele, dar în cele din urmă a întrebat: 

— Doamne, Amber, ce ţi-au făcut? Eşti slabă ca un schelet. 

Am zâmbit gândindu-mă că goana cu dinozaurii prin junglă nu prea era 
făcută pentru cele dornice să se îngraşe, dar nu puteam să-i spun aşa 
ceva. l-am zis: 

— Mamă, nu uita că sunt în armată şi-acolo nu prea e timp de lenevit... 

Mama mă privea şi tot nu-i venea să creadă, aşa că m-am dus în fața 
oglinzii mari din sufragerie ca să mă privesc mai bine. Din oglindă mă 
privea o fată slăbuță, cu fața trasă, păr auriu şi doi ochi care păreau mai 
albaştri şi mai adânci din cauza cearcănelor. Uniforma era mototolită şi 
adăuga şi ea o notă de dezolare înfățişării mele. 

— Lasă, mama! Fac o baie şi-ai să vezi că sunt ca nouă. 

Am intrat în camera mea, care rămăsese la fel ca atunci când am plecat 
şi să mă angajez în armată, am aruncat uniforma într-un colț şi m-am 
tolănit în cadă până când m-a strigat mama, îngrijorată că nu mai ies. 

Am ales o rochie albastră şi-am încercat să-i prind la spate câteva cute 
care, în urmă c-un an, nu existau, în aşa fel încât să n-atârne. Când am 
coborât, mama m-a studiat c-un ochi critic, dar n-a spus nimic şi m-a 
invitat la masă. Întinsese pe ea atâtea bunătăţi încât aveam impresia că 
vrea să-mi pună la loc kilogramele lipsă în numai câteva zile. 

— Tata când vine? am întrebat eu după ce m-am săturat, gândindu-mă 
c-un uşor sentiment de vinovăţie că poate-ar fi fost bine să-ntreb asta 
înainte de-a începe să mănânc. 

— Lasă-l tu pe taică-tău, a spus mama zâmbind. Ştii bine că nu lasă 
câmpul nici măcar dac-ar fi avut băiatul sosit din armată. 

Tata avea câteva zeci de hectare şi se „juca de-a agricultura” după cum 
spunea mama, dar adevărul era că întotdeauna se descurca de minune cu 
joaca lui şi ghicea c-un an înainte la care dintre cereale le va creşte prețul, 
de parcă ar fi avut un glob fermecat. lar treaba cu băiatul sosit din armată 
era o vorbă de-a noastră, scoasă atunci când m-am înrolat. Tatăl meu era 
convins că m-am angajat în armată numai pentru a-i demonstra lui că pot 
ține locul băiatului pe care şi-l dorise toată viața. 

De fapt, situația era mai complicată şi eu aveam de gând s-o complic şi 
mai mult, dar n-aveam ce face. Am aşteptat un moment prielnic şi, după 
ce-am strâns de pe masă, am oftat adânc şi i-am spus mamei: 

— Mamă, n-aş vrea să te superi, dar vreau să te-ntreb ceva mai delicat. 

Mama s-a şters îndelung pe mâini cu şervetul, apoi s-a aşezat la masă 
ca şi cum ar fi ghicit ce urmează s-o întreb. 

— Întreabă, a spus ea şi-avea vocea pierdută. 

M-am aşezat şi eu am strâns din pumni sub masă, dar n-am renunțat 
fiindcă trebuia să ştiu: 

— Mamă, eu sunt copilul vostru natural? Sau sunt înfiată? 

Tăcerea s-a lăsat grea între noi, punctată periodic de apa care picura din 
robinetul din bucătărie pe care uitasem să-l închid până la capăt. 

— Ce-ţi veni să-ntrebi aşa ceva? a întrebat mama c-un glas şoptit, într- 
un târziu. 

— Aşa... fără nici un motiv, am spus eu, deşi aveam un motiv foarte 
întemeiat, atât doar că nu puteam să i-l spun. 

— Nu te-am îngrijit noi aşa cum ai fi vrut? Nu ţi-am fost alături de câte 
ori ai avut nevoie? 

M-am ridicat de la masă şi-am întrerupt-o: 

— Mamă, nici vorbă de aşa ceva! Pur şi simplu sunt prea diferită de voi 
şi nu-mi pot explica motivul. Voi sunteți amândoi bruneţi cu pielea închisă, 
iar eu am pielea albă şi păr auriu, aproape blond. Voi aveţi ochi căprui, iar 
eu albaştri... 

Mama a zâmbit trist, apoi a oftat adânc şi-a spus: 

— Speram să nu-ţi dai seama, dar tu ai fost întotdeauna o fată isteaţă, 
aşa că nu mă mir că întrebi asta. În cele din urmă tot trebuia să-ţi 
spunem... 

S-a dus la chiuvetă, a lăsat să curgă apa într-un pahar de apă apoi, 
după ce-a băut câteva înghiţituri, a continuat: 

— Eu şi tatăl tău eram căsătoriți de câţiva ani buni şi încă n-aveam nici 
un copil. Am făcut nenumărate analize, atât eu cât şi tatăl tău, dar nimeni 
nu-şi putea explica motivul, pentru că totul părea în regulă. 

Uitase şi ea să-nchidă robinetul bine şi-a părut deranjată de zgomotul 
picăturilor, sau poate căuta numai ceva de făcut ca să poată vorbi mai 
uşor. A plecat să-l închidă, după care s-a-ntors iar la masă, s-a aplecat şi 
m-a privit în ochi: 

— Aproape c-am renunțat la ideea de-a avea copii şi chiar ne gândeam 
să adoptăm unul, când un prieten de-a tatălui tău ne-a recomandat o 
clinică privată, cu rezultate excepţionale. Era vorba despre un program 
nou, cumva secret, dar tatăl tău a sacrificat recolta dintr-un an, a mituit pe 
cine trebuie şi uite-aşa m-am trezit şi eu inclusă în programul special de 
inseminare artificială. 

M-a apucat de mâini şi m-a strâns: 

— Ce-ţi spun eu acum te rog să nu-i spui niciodată tatălui tău. Orgoliul 
lui a suferit destul atunci când a aflat cum vom proceda, dar a trecut cu 
tărie peste asta şi-atunci când a vorbit cu profesorul Douglas a făcut chiar 
haz de necaz şi-a spus că, dacă tot avea de-ales, atunci el vrea un băiat 
înalt şi blond, să alerge toate fetele după el. 

— Profesorul Douglas? am întrebat eu şi-am sperat ca mama mea să nu 
vadă cum am tresărit. 

— Da, a spus mama. Profesorul Douglas era şeful clinicii private. De ce 
întrebi? 

— Am cunoscut şi eu pe cineva care se numea Douglas, am răspuns eu 
cât mai neutru posibil. 

— Probabil că este doar o coincidenţă, a spus mama mea. Imediat după 
ce-am rămas gravidă clinica s-a închis, iar despre profesor n-a mai auzit 
nimeni nimic. Oricum, nouă nu ne păsa pentru că ne-am atins scopul. 
Chiar dacă n-am născut un băiat cum a sperat tatăl tău, am căpătat o 
fetiță care, cel puțin până pe la vreo zece ani, a fost gălbioară ca floarea 
soarelui. 

A arătat spre peretele sufrageriei plin cu poze de ale mele de la diferite 
aniversări. Am zâmbit privindu-le şi nu am putut să nu-i dau dreptate. 
Până pe la vreo zece ani aveam un păr atât de galben, încât părea vopsit. 
Abia mai apoi a început să se-închidă la culoare şi să capete culoarea auriu 
închis, pe care-o aveam şi-acum. 

Şi-mi aduceam aminte şi de încercările tatălui meu de-a uita că n-are un 
băiat şi cum mă-nvăţa tot ce-ar fi vrut să ştie puştiul lui pe care nu l-a 
avut astfel că, foarte timpuriu, am învățat să călăresc şi să conduc un 
tractor. 

— N-o să-i spun nimic, mamă. Pentru mine ați fost şi rămâneți cei mai 
buni părinți din lume. 

Mulțumită de asigurările mele mama s-a întors la bucătărie să 
pregătească una din specialităţile ei, iar eu m-am dus să mă plimb prin 
grădină. „Să mă relaxez” i-am spus mamei, dar pe lângă relaxare mai 
căutam răspunsul la câteva dintre întrebări. În trecere spre partea din 
spate a grădinii am intrat prin şopron şi-am luat un hârleț şi-o lopată apoi, 
cu ele pe umăr, m-am îndreptat pe furiş, şi parcă uşor vinovată, spre locul 
unde-am îngropat-o în urmă cu mulţi ani pe Bella, căţeluşa mea Husky. În 
capul meu zumzetul creştea în intensitate dar am strâns din dinți şi-am 
continuat să merg. 

Căutând să sap repede şi ordonat, aşa cum m-au învățat instructorii de 
la Fort Hood să sap adăposturile individuale, n-a trecut mai mult de-un 
sfert de oră până când să-mi dau seama că în mormântul Bellei nu se afla 
nimic. Nici măcar pledul ei drag, pe care-şi petrecuse ultimele zile de viață. 
Am aşezat gliile desprinse înapoi peste mormânt astfel că, dacă cineva nu- 
ar fi căutat cu tot dinadinsul, n-ar fi observat nimic. M-am spălat pe mâini 
la cişmeaua din curte şi-am intrat în casă, unde mama îmi curățase şi 
călcase uniforma. 

Văzând privirea mea uimită, mi-a spus: 

— A dat telefon tatăl tău că astăzi vine mai repede şi m-am gândit că...a 
ezitat o clipă, apoi a continuat: 

— M-am gândit că i-ai face o mare bucurie dacă te-ar vedea în 
uniformă... 

Am zâmbit şi i-am spus: 

— Sigur că da, mamă. Nici o problemă. 

Am luat uniforma şi-am urcat la mine în cameră să mă schimb, apoi 1- 
am aşteptat pe tata afară, pe treptele de la intrare. 

Mama a venit lângă mine şi m-a privit pe furiş: 

— Eşti o fată frumoasă, Amber. N-ar trebui să spun, dar eşti o fată 
foarte frumoasă şi uneori mă-ntreb cum de nu-ţi găseşti şi tu pe cineva? 

Am ridicat din umeri, dar trebuia să-i răspund pentru că altfel ar fi 
reluat subiectul iar şi iar, aşa că preferam s-o lămuresc acum: 

— Mamă, sunt angajată în armată şi-acolo există un afurisit de 
regulament pe care trebuie să-l respectăm cu toţii, şi femeile şi bărbaţii. Iar 
articolul 50 din acest regulament interzice în mod categoric relațiile între 
camarazi, aşa că nu prea pot să-mi găsesc prieteni cât sunt în armată 
pentru că, acolo unde sunt, nu întâlnesc decât camarazi. 

Am văzut că mă priveşte cu îndoială, aşa că am continuat: 

— Şi, ca să te liniştesc până la capăt, să ştii că nu-mi plac fetele... cel 
puţin nu în felul în care te gândeşti tu. Îmi plac bărbaţii, ca la orice fată 
normală, numai că ... n-a sosit încă vremea. Crede-mă. 

Parcă puţin mai liniştită, mi-a arătat tractorul tatei care se vedea venind 
în depărtare şi-a intrat în casă ca să mă lase să-l primesc singură. 

Când l-am văzut apropiindu-se, m-am ridicat şi l-am salutat bățoasă şi 
m-am făcut că nu-i văd lacrimile din ochi când mi-a răspuns la salut. 

— Ce mai faci, soldățelul meu iubit? a întrebat el cu voce schimbată şi 
m-a luat în braţe şi m-a strâns tare, la fel ca în copilărie. Mâinile lui mari, 
cât nişte lopeţi, bătătorite de muncă, îmi mângâiau părul şi-o clipă, doar o 
clipă, mi-am imaginat că sunt iar fetița de odinioară, alergând cu Bella prin 
pădurea din spatele grădinii doar eu şi ea, fără griji, dinozauri şi fără 
zumzetul şi vocile din cap. 

Ziua petrecută cu ai mei, în casa copilăriei, a trecut aproape fără să-mi 
dau seama, iar seara m-am culcat devreme pentru că a doua zi trebuia să 
mă trezesc dimineața devreme pentru ca să merg să-l întâlnesc pe 
colonelul Thompson. 

EPISODUL IV 


Capitolul 18 
Visele doctorului Douglas 


Am ajuns la locuinţa profesorului Douglas duminică pe la prânz. Pentru 
că nu răspundea la telefon dar colonelul Thompson ştia unde locuieşte ne- 
am hotărât în cele din urmă să cădem pe capul lui direct, fără să îl mai 
anunțăm. 

— Puteam măcar un mesaj pe telefon sau un email să îi trimitem, am 
spus eu la un moment dat cuprinsă de remuşcări dar colonelul Thompson 
a scuturat din cap. 

— Poate chiar este mai bine că ajungem pe neaşteptate. Abia nu îi dăm 
timp să pregătească o poveste ca să ne îmbrobodească. Pentru că zău că 
nu aş vrea iar să ne amețească cu explicaţii de doi bani, mai ales după ce 
am aflat ce se întâmplă cu dinozaurii tăi. 

Conducea relaxat, şoseaua era liberă şi se vedea că nu era prima dată 
când urma drumul ăsta. 

După câteva minute de tăcere îşi continuă ideea: 

— În viața mea nu am cunoscut un om cu o putere de convingere mai 
mare. Să fi văzut cum îi mâncau din palmă durii din Comisia de Apărare a 
Senatului. Parcă îi sorbeau vorbele din gură nu alta. I-a convins din două 
vorbe şi trei mişcări. 

— În afara cazului că nu erau gata convinşi, am mormăit eu şi el era 
gata să oprească maşina de emoție. 

Întoarse capul spre mine şi mă întrebă: 

— Ce vrei să spui cu asta? 

Chiar dacă era o porțiune dreaptă de şosea nu mă simțeam confortabil 
ca cineva să conducă cu ochii spre mine aşa că i-am arătat dintr-un gest 
şoseaua şi după ce a întors privirea am continuat: 

— Imediat după moartea Bellei, cățeluşa mea Husky, am început să aud 
o voce care îmi spunea ce să fac. Dacă nu voiam să fac ce mi se spunea 
simțeam un zumzet care devenea din ce în ce mai tare până când în sfârşit 
trebuia să mă supun. Aşa am ajuns să mă înrolez în armată deşi eu voiam 
să joc teatru. 

De data asta a oprit cu adevărat maşina şi a tras pe dreapta într-un 
refugiu. M-a privit lung un timp apoi şi-a pus capul pe volan şi în cele din 
urmă a ridicat capul şi mi-a spus: 

— Deci şi tu. Credeam că numai eu sunt atins de această „nebunie” . 

Am ridicat din umeri: 

— Şi eu, mai mult ca sigur că şi profesorul Douglas şi cine ştie câți or 
mai fi. 

Respiră adânc de câteva ori, apoi păru că şi-a revenit destul de mult ca 
să poată conduce maşina mai departe. A pornit-o şi a spus: 

— Haide totuşi la profesor... sunt sigur că ştie mai multe decât spune. 

Locuinţa profesorului Douglas era o veche casă colonială restaurată şi 
bine întreținută iar când colonelul a tras maşina la peron am avut surpriza 
să vedem silueta subțiratică a profesorului între coloanele din față. 

— Vă aşteptam, a spus el după ce am schimbat saluturile de rigoare. 

— Aveţi cumva un glob magic? am întrebat eu încercând să imprim 
discuţiei un ton colocvial care se preta mai bine la ceea ce aveam de gând 
să întrebăm. 

Profesorul mi-a zâmbit părinteşte şi m-a luat de după umeri 
conducându-mă în casă urmați îndeaproape de colonelul Thompson: 

După ce am ajuns în holul mare şi spaţios mi-a răspuns: 

— Nu am un glob magic în schimb eu nu aud numai voci ci am şi vise. 

Văzând că eu şi colonelul am schimbat o privire lungă zâmbi iar şi îşi 
continuă ideea: 

— Vise destul de vagi şi neclare pentru că uneori le am în stare de trezie 
şi se suprapun peste realitatea curentă astfel că sunt foarte greu de 
desluşit. 

Arătă spre o uşă cu cifru care se deschidea în peretele depărat al holului 
şi ne pofti: 

— Am dat liber azi personalului ca să putem sta în linişte de vorbă şi 
cred că cel mai bine voi răspunde nelămuririlor voastre în laborator. 

După ce deschise uşa am pătruns într-un laborator spaţios şi era de 
mirare că încăpea în casa care nu părea totuşi cine ştie ce uriaşă. Pe pereți 
se zăreau prinse rafturi pline cu aparatură, pe mese se vedea sticlărie de 
laborator iar câteva microscoape puternice îşi etalau strălucirea. 

Într-un colţ o centrifugă zumzăia liniştită dar profesorul o opri spunând 
în surdină: 

— Nu vreau să fie nimic care să ne perturbe şi apoi cred că nici nu mai 
am nevoie de ceea ce este în ea. 

Goli o masă, manevră ceva cu un ibric care părea singura piesă veche 
din tot laboratorul şi reveni cu o tavă pe care se aflau trei ceşti de ceai 
fierbinte apoi luă un carneţel pe care scrise câteva cuvinte. Întoarse apoi 
carnețelul pe rând atât spre mine cât şi spre colonel şi am putut vedea cele 
câteva cuvinte scrise de el în grabă: „ Beţi ceaiul repede şi fără să întrebaţi 
nimic!” 

În ciuda interdicţiei am dat să întreb ce era cu şarada asta dar 
profesorul duse un deget la buze şi arătă spre cănile cu ceai. 

Am dus ceaşca la gură şi l-am gustat: avea un gust puţin amărui şi 
părea făcut dintr-un amestec de plante medicinale. 


VP MAGAZIN 


Sergiu Someşan Dragonul cu aripi ascunse 


Au trecut câteva minute şi abia atunci mi-am dat seama că zumzetul din 
mintea mea ce mă însoțea ca un zgomot de fond de la moartea Bellei se 
atenua tot mai mult şi în curând dispăru cu totul. 

Văzând schimbarea de pe fața mea profesorul zâmbi şi explică: 

— Ceai din Leonurus cardiaca, spuse profesorul după ce ne mai aşeză 
câte o cană în față. Din sutele de ceaiuri încercate este se pare singurul în 
stare să reducă puţin volumul vocilor şi să atenueze zumzăitul până la un 
nivel suportabil sau chiar să îl anuleze cu totul. 

Văzând privirile noastre nedumerite continuă: 

— Se găseşte în farmacii dar este folosit ocazional pentru tratarea 
anxietăţii. Încercaţi să mai beţi încă o cană şi o să vedeţi ce se întâmplă. 
Abia de la a doua cană vor dispărea şi vocile. 

Am dus precaută a doua ceaşca la buze şi imediat am auzit vocea de 
data asta cu o notă de iritare răutăcioasă cum spune: 

— Nu bea, rău, nu bea! 

Am mai luat o gură fierbinte de ceai şi imediat vocea se transformă într- 
un bolborosit furios. Am mai luat o gură şi bâzâitul care apăru păru de 
data asta cu adevărat suportabil. 

— Vocea îmi spune să nu beau, le-am spus eu şi am mai luat o gură de 
ceai. 

Profesorul Douglas zâmbi şi îmi răspunse: 

— Bea-l tot, cât mai repede şi cât mai cald şi cel puţin două ore o să ai 
parte de linişte. 

Am golit ceaşca şi exemplul mi-a fost urmat imediat de colonelul 
Thompson care s-a luminat vizibil la față după ce a băut tot ceaiul. 

După ce a văzut efectele ceaiului pe fețele noastre profesorul a spus: 

— Acum vom avea vreo două ore să discutăm în linişte. Am găsit şi alte 
substanţe care blochează vocile dar ceaiul ăsta este cel mai simplu şi mai 
uşor de folosit şi în afară de asta sunt pline farmaciile naturiste de el chiar 
dacă nu creşte în America a fost importat în cantități industriale din 
Europa. Acolo se numeşte ceai de Talpa gâştei. 

Arătă spre ibric şi continuă: 

— Problema este că nu putem să bem câte un ceai din două în două ore 
pentru că în cantități mari intervine intoleranța. Să ne grăbim aşadar să 
discutăm ce avem de discutat. 

Am privit la colonelul Thompson care îmi făcu semn să vorbesc eu 
prima. 

— Mai întâi vreau să vă întreb dacă sunteți unul şi acelaşi profesor 
Douglas care în urmă cu peste 20 de ani a condus o clinică privată de 
fertilitate unde se făcea şi inseminare artificială? 

Colonelul îl privi dintr-o parte ca şi cum l-ar fi văzut pentru prima dată: 

— V-aţi ocupat şi cu aşa ceva? 

Profesorul ridică din umeri: 

— Parcă nu ați şti? M-am ocupat de tot ce îmi spuneau vocile să fac. 
Numai că ...vedeți voi, de cele mai multe ori făceam toate lucrurile astea 
aşa ca într-un fel de transă şi mă trezeam câteva ore mai târziu şi mă 
uitam în jurul meu ca să văd ce lucruri fusesem pus să fac. Uneori mă 
simțeam ca o pensetă umană care era pusă să ia trei micrograme din 
substanța A şi să o amestec cu patru micrograme din substanţa B iar cu 
ceea ce rezultă trebuia să fac ceva ce nu mai îmi aminteam peste numai 
câteva ore. 

Îşi mai puse o cană de ceai şi după ce sorbi din ea zise: 

— La mine se pare că problema este mai accentuată decât la voi şi din 
cauza asta sunt nevoit să beau mai mult ceai. Zilele astea voi încerca să 
analizez compoziția ceaiului şi să încerc să izolez substanţa care ne fereşte 
de voci şi zumzet. Poate voi reuşi să prepar nişte pilule pe care ar trebui să 
le purtăm în permanenţă la noi. 

Ascultam atentă explicaţiile profesorului şi totuşi o întrebare nu mă lăsa 
în pace. Am încercat să o formulez cât mai simplu şi în cele din urmă am 
întrebat direct: 

— Atunci domnule profesor cine sunt eu? Sunt „fabricată” ca să spun 
aşa din componente umane sau şi în cazul meu ați luat un microgram de 
aici şi două de dincolo? 

Profesorul mă privi trist apoi oftă adânc şi îmi făcu semn să mă ridic şi 
să îl urmez până la un perete al laboratorului care avea prinsă pe el o 
oglindă. 

Îi făcu semn colonelului să se apropie şi el apoi spuse: 

— S-ar putea să îți pară rău că ai întrebat dar există o metodă sigură de 
a afla cine eşti. 

Îmi prinse mâinile la spate şi îi spuse colonelului: 

— Ţine-i te rog mâinile la spate şi strânge-le cât poţi de bine. Nu uitaţi 
că totul nu este decât un experiment. 

Spre deosebire de Clara, care de obicei executa prompt comenzile, 
colonelul privi spre profesor, privi spre mine apoi după ce întoarse ordinul 
pe toate părțile întrebă nedumerit: 

— Pentru ce naiba să fac asta? 

— E doar un experiment, îl linişti profesorul şi îmi zâmbi şi mie. 

În cele din urmă colonelul trecu în spatele meu, îmi prinse mâinile la 
spate şi mi le ţinu strâns aşa cum îi ceruse Douglas. 

Acesta trecu în fața mea şi zâmbindu-mi fals liniştitor îmi trase o palmă 
peste față încât am văzuta la propriu stele verzi. Înainte de a putea 
reacționa îmi întoarse fața spre oglinda atârnată pe peretele laboratorului 
şi îi spuse colonelului. 

— Acum las-o să vadă! 

Cu obrazul în flăcări am dat să mă întorc spre profesorul Douglas şi să-i 
spun câteva uitând de grade şi respect dar privirea mi-a fost atrasă de 

oglindă de unde mă privea parcă o cu totul altă persoană. Dacă fața mai 
semăna cât de cât cu veche mea față ochii în mod sigur nu mi-i 
recunoşteam: deveniseră verzi ca smaraldul, iar două pupile negre, 
verticale şi imense ca două hăuri mă fascinau şi m-au făcut să mă trag 
înapoi până când m-am lovit de colonelul Thomson care nici el nu îşi putea 
lua privirea din oglindă. 

După ce ne-a lăsat un timp să admirăm noua mea înfăţişare profesorul 
Douglas spuse cu un zâmbet amar: 

— Dacă ai avea tupeul să ne pocneşti sau ai găsi o altă cale prin care să 
ne înfurii la extrem ai avea surpriza să vezi că atât eu cât şi colonelul am 
avea ochii exact la fel ca tine. 

Umplu de la chiuveta din fața oglinzii un pahar cu apă pe care mi l-a 
întins fără să spună nimic, apoi după ce l-am băut şi m-am mai liniştit 
adăugă: 

— Şi ca noi cine ştie câți vor mai fii fiind numai că nu putem umbla pe 
străzi şi să pălmuim oamenii la întâmplare pentru a afla câți dintre ei sunt 
aşa ca noi...şi câți dintre ei sunt normali. 

Am oftat adânc, am mai băut puţină apă apoi după ce mi-am clătit fața 
am privit fascinată cum pupilele negre ca tăciunele se retrag încetul cu 
încetul şi în numai câteva minute din oglindă mă priveau iar ochii mei 
albaştri şi inocenți. 

Simţeam că tremur nu atât din cauza palmei primite cât mai ales cât 
despre ce implicaţii puteau avea cele aflate. 

M-am aşezat la masa de laborator şi mi-am pus singură încă o ceaşcă de 
ceai încercând instinctiv să mă apăr de voce şi de tot de însemna ea. 

S-au aşezat alături şi ceilalți doi iar în cele din urmă colonelul a spus: 

— Noi venisem să vă spunem că Linda s-a transformat în mascul dar se 
pare că dumneavoastră aveți mai multe veşti să ne dați aşa că ar fi bine să 
vorbiți primul. 

— Cum doriţi, spuse profesorul şi începu să ne spună cea mai 
incredibilă poveste pe care credeam că o pot auzi. Şi pe care dacă nu ar fi 
fost confirmată de propria mea experienţă nu aş fi crezut-o cu nici un chip 
şi aş fi catalogat-o imediat ca încă una din multe teorii ale conspirației. 

— Cum sunt cel mai în vârstă dintre noi probabil că eu am fost primul 
care am început să am aceste vise şi să aud aceste voci. Şi lucrul acesta a 
început foarte devreme încă din copilăria mea timpurie astfel încât nu mi s- 
a părut ceva deplasat. Chiar şi părinții mei îşi închipuiau, când le 
povesteam despre experiențele mele, că nu era vorba decât despre un 
prieten imaginar cum au mulți dintre copii de vârstă preşcolară. Ba mai 
mult erau încântați de existența acestui prieten imaginar mai ales pentru 
că mă sfătuia de bine şi mă ferea de pericole. Bunica mea spunea că este 
vorba de „îngerul meu păzitor” dar eu după ce am mai crescut mi-am dat 

seama că era vorba de cineva care mă voia cu orice preț în viață pentru că 
avea planuri mari cu mine. 

— Cineva , cine? am întrebat eu. Extratereştrii? O civilizaţie reptiliană? 

Profesorul Douglas clătină din capul mare şi leonin a dezolare. 

— Nu ştiu sigur... dar dacă vom pune cap la cap tot ce ştim toţi despre 
această problemă probabil că vom afla. Există un principiu filosofic numit 
Briciul lui Occam sau principiul parcimoniei care spune că după ce elimini 
toate ipotezele improbabile ceea ce rămâne este în mod sigur adevărat aşa 
că hai să vă spun ce ştiu eu. 

Ne-am aşezat mai comod şi deşi scaunele erau destul de incomode în 
curând nu le-am mai simțit disconfortul. 

— La 12 ani mi-am dat seama că ceva nu este în regulă cu mine atunci 
când la urcarea într-un autobuz care urma să mă ducă pe mine şi pe 
câțiva colegi într-o excursie am auzit mai tare ca niciodată vocea. Pericol, 
nu urca, îmi spunea vocea şi pentru că nu voiam să mă fac de râs în fața 
colegilor şi am îndrăznit să o înfrunt am simțit un bâzâit mai puternic ca 
niciodată şi care mi-a dat o groaznică durere de cap. Pur şi simplu am 
simțit că îmi plezneşte capul de durere şi ca să scap de ea am început să 
mă izbesc cu capul de trotuar şi de ziduri. Bineînţeles că autobuzul a 
plecat în excursie fără mine iar eu am fost dus la spital unde s-a constatat 
că în afară de cucuiele pe care mi le făcusem singur nu aveam nici o altă 
afecţiune. Între timp a sosit vestea că autobuzul în care se aflau colegii mei 
s-a răsturnat într-o prăpastie din Munţii Stâncoşi şi nici unul dintre ei nu 
a scăpat cu viață. 

După întâmplarea asta am început să fiu mai atent la ceea ce îmi 
spunea vocea şi să ascult în întregime de sfaturile ei. Au trecut mulți ani, 
m-a mai scăpat din câteva pericole până când am început să mă întreb 
cine este. Era vorba de vocea mea interioară? Sau era îngerul păzitor aşa 
cum îmi spunea bunica? 

Eram atras încă din tinereţe de biochimie şi în curând am ajuns un 
specialist renumit dar uneori îmi puneam întrebarea dacă această pasiune 
a mea nu era cumva tot indusă. Dacă nu cumva cel din spatele vocii avea 
nevoie de un biochimist pentru a-şi duce planurile la îndeplinire? 

Făcu o pauză mai lungă şi m-am simţit îndemnată să îl îndemn: 

— Şi aşa a fost? 

Oftă şi dădu din cap: 

— Se pare că da. M-am convins de asta mai ales când am simţit brusc 
nevoia să readuc la viață dinozaurii şi nu orice fel de dinozauri ci tocmai T. 
Rex. Tot atunci am început să am şi vise care păreau atât de reale încât 
atunci când mă trezeam realitatea din jurul meu mi se părea de fapt un 
vis. Şi mai aveam impresia că visele îmi erau trimise de două entități 
diferite care nu prea erau de acord cu ceea ce să-mi transmită. Primul 
dintre ele a fost şi cel mai impresionant pentru că mi s-a părut că a durat o 

eternitate. În ele era vorba de nişte broaşte țestoase uriaşe care trăiau într- 
un loc radioactiv şi care atunci când îmbătrâneau erau mânate de un gând 
care le trimitea să moară undeva într-o peşteră aflată pe lângă marele Rift 
African. „Le-am trimis la moarte ca să vă puteți voi naşte”, îmi spunea 
cineva în vis şi nu am înțeles despre ce este vorba până când în visul 
următor am primit mai multe informaţii. În peşteră care avea parcă pereţii 
luminoşi au intrat o ceată de maimuțe bipede care după câtva timp au ieşit 
de acolo oameni. 

— Peştera unde m-au dus fetiţele mele, am exclamat eu şi le-am povestit 
cu amănunte despre întâmplările de lângă lac. 

— Nu ştiu dacă este vorba despre aceeaşi peşteră pe care am visat-o eu 
dar în mod sigur este radioactivă dacă spui că avea pereţii calzi. Va trebui 
să luăm cu noi un contor Geiger când o vom vizita pentru că va trebui să o 
vizităm în cele din urmă. 

În laborator s-a lăsat o tăcere grea pe care a întrerupt-o colonelul: 

— Spuneaţi ceva de Briciul lui Occam. Când îl ascuțim? 

Profesorul zâmbi slab la această încercare de glumă şi abia într-un 
târziu răspunse: 

— Înainte de a trece mai departe va trebui să vă mai povestesc ceva din 
copilăria mea timpurie: 

— Încă de pe atunci îmi plăcea enorm să citesc tot ce îmi pica sub mână 
şi la fel ca toţi copii care au un tată iubitor am avut şi eu o căsuţă într-un 
copac, căsuță care aproape se prăbuşea sub greutatea cărților pe care le 
cărasem acolo. Luat cu cititul uitam de mese şi atunci tot tatăl meu a găsit 
o rezolvare care a fost acceptată de toată lumea: în bucătărie, la îndemâna 
mamei mele a instalat un mâner legat la o sfoară care după ce ocolea 
jumătate de grădină ajungea şi în căsuţa unde citeam eu. Atunci când 
masa era pusă mama trăgea de mâner iar eu, conform înțelegerii lăsam 
lectura şi coboram din copac la masă. 

— Şi credeţi că noi suntem copiii care răspundem la semnal atunci când 
cineva trage de sfoară? întrebă sarcastic colonelul. 

Profesorul Douglas îl privi cu milă şi răspunse amar: 

— Nu domnule colonel, noi nu suntem copiii gata să răspundă la 
semnal. Noi suntem clopoțeii meniţi să îi anunţe pe copii că masa este 
gata. 

Aduse de undeva o coală mare de hârtie şi cu un marcher negru desenă 
pe ea un mâner stilizat, prelungit cu o sfoară care se termina la capăt cu 
un clopoțel pe care desenă un chip de fată care semăna supărător de mult 
cu mine. 

Am făcut o grimasă dar profesorul îşi continuă munca de artist amator 
şi sub mânerul stilizat de la capătul celălalt al sforii desenă o farfurie în 
care la fel de schematic dar uşor de recunoscut îl desenă pe colonel. 

— Asta ce naiba vrea să însemne? întrebă uşor exasperat colonelul. 

Profesorul Douglas termină desenul, îl mai admiră câteva clipe apoi 
întoarse foaie de hârtie spre noi să îi putem admira opera şi zise: 

— Asta înseamnă că atunci când cineva va trage de mâner cineva se va 
pregăti de masă. 

— Cu tot respectul pe care vi-l port domnule profesor dar asta-i cea mai 
mare prostie pe care am auzit-o până acum! spuse colonelul. 

Profesorul Douglas mai privi o clipă desenul apoi adăugă: 

— Mda, este posibil să fi exagerat puţin. Noi trei în orice caz nu vom fi 
serviţi drept masă. Noi cred că suntem mai degrabă chelneri... sau poate 
bucătari, dar în nici un caz nu vom fi gătiți şi nici serviţi ca atare. 

Atât eu cât şi colonelul îl priveam şi nu ne dădeam seama dacă vorbeşte 
serios sau nu aşa că în cele din urmă am întrebat: 

— Nu puteți fi puţin mai explicit domnule profesor? Despre cine vorbiți? 
Cine vor fi cei care vor servi masa şi cine va trage de mâner ca să sune 
clopoţelul. 

Profesorul clătină din cap şi spuse zâmbind: 

— Pui întrebările greşite sergent. Problema este nu cine va servi masa... 
asta mi se pare evident. lar întrebarea potrivită este când s-a tras de 
mâner”? 

Văzând că tace am acceptat să joc rolul pe care mi-l pregătise şi am 
întrebat: 

— Foarte bine domnule profesor am să întreb aşa cum ați spus 
dumneavoastră: deci când s-a tras de mâner? 

Mă privi blajin şi cu un mic de milă apoi răspunse: 

— O dată precisă nu ştim dar aş putea estima că asta s-a făcut cam în 
urmă cu 65 de milioane de ani. 

Eu am tăcut încercând să asimilez informaţia dar colonelul Thomson 
care tocmai bea un pahar cu apă se înecă şi fu cât pe ce să scape paharul 
din mână. Se şterse aşeză paharul pe masă apoi spuse calm: 

— Sunteţi nebun, fără îndoială că sunteți nebun. De mult am auzit 
astfel de zvonuri despre dumneavoastră dar acum m-aţi convins cu 
adevărat: sunteți nebun. 

Profesorul îl privi blajin ca şi cum ar fi fost obişnuit cu astfel de aprecieri 
şi în cele din urmă: 

— Păi gândeşte-te puțin domnule colonel la zumzăitul mai mult sau mai 
puțin permanent pe care îl auzi în cap. La vocile care în cele mai 
importante momente ale vieții apar şi îți spun ce să faci. Gândeşte-te bine 
la asta şi o să îți capeți singur răspunsul. 

— Ştiu că este greu de acceptat dar în ştiinţă atunci când elimini toate 
celelalte ipoteze cea care rămâne trebuie să fie adevărată. Este vorba de 
Briciul lui Occam, un concept filosofic vechi de secole şi care nu a 
dezamăgit până în prezent. Dacă găsiți altă explicaţie mai simplă eu unul o 
accept cu plăcere... 

Colonelul nu spuse nimic dar se vedea că se gândeşte intens la cele 
aflate. 

— Să presupunem doar de dragul demonstraţiei că cele propuse de 
dumneavoastră ca ipoteză de lucru ar fi adevărat... deşi nu îmi imaginez 
încă cum ar putea fi aşa ceva posibil, dar să presupunem că ar fi adevărat. 
Atunci atentatele asupra dinozaurilor şi asupra sergentului Blood nu ar fi 
tocmai acele fapte care vă contrazic? 

— Păi este suficient să ne gândim că poate acum 65 de milioane de ani 
exista ca şi acum o opoziţie care nu era de acord cu ceea ce au de gând să 
facă cei de la putere. Cum este la noi cu partidul Democrat şi cu cel 
Republican. 

Colonelul nu părea de acord cu asta: 

— Păi dacă ar fi adevărat ceea ce spuneți atunci cum explicați naivitatea 
atentatelor? Să trimiţi în luptă pe cel mai bătrân războinic al tribului o fi 
poate o onoare dar în nici un caz o rezolvare. Ca să nu mai vorbesc de 
încercarea rusului cu buldozerul. Asta cum mai explicaţi? 

Profesorul Douglas privi când la mine când la căpitan apoi ridică din 
umeri: 

— Să nu credeţi că nu m-am gândit la asta încă de cum aflat de atentate 
dar hai să ne gândim la un alt joc al copilăriei noastre: este vorba de 
telefonul fără fir. La un capăt al unui şir de copii se spune un cuvânt care 
este repetat apoi de fiecare copil până când ajunge la celălalt capăt. Ei, 
aduceți-vă aminte de cât de deformată era informația după numai cinci, 
şase copii aşa că ce să mai spunem de 65 de milioane de ani? 

— Dar de ce se deformează atunci numai informaţia trimisă de opoziție 
şi nu şi cea trimisă de cei la putere? insistă colonelul. 

— Asta este o explicaţie la mintea oricui, se înfurie profesorul. Cei de la 
putere au de partea lor tot ce au nevoie pe când cei din opozite probabil că 
sunt hăituiți şi vânaţi aşa că numai ei ştiu cum ne pot trimite din când în 
când câte o amărâtă de informație. 

Colonelul admise în silă explicaţia dată de profesor dar se vedea pe fața 
lui că nu este în întregime mulțumit. 

Profesorul Douglas continuă: 

— Şi chiar dacă nu sunt adeptul numerologiei şi nici ale sistemelor de 
numerație nu pot să nu observ că la împlinirea unui an de când dinozaurii 
au ajuns în Africa s-au mai executat de către opoziție presupun încă şase 
atentate asupra domnişoarei Blood şi asupra dinozaurilor. 

— Şi ce-i cu asta? se încruntă nedumerit colonelul 

— Păi dacă presupunem că atentatele au fost comandate de către cineva 
care are şase degete — sau mă rog gheare — la cele două labe din față este la 
fel de normal să folosească un sistem de numerație în baza şase aşa cum 
noi folosim baza zece pentru că avem zece degete la cele două mâini. Aşa că 

au atacat de şase ori — o cifră rotundă pentru sistemul lor de numerație 
cum ar fi zece pentru noi. 

— Bine că nu au fost organizate atentatele de miriapozi, încercă 
colonelul Thompson o glumă. Domnişoara aici de față şi dinozaurii ei ar fi 
avut parte de mii de atentate şi sigur unul ar fi reuşit în cele din urmă. 

Nu a râs nimeni iar eu eram parcă năucită de cap de la atâtea informații 
asimilate în ultimele minute aşa că am scuturat din cap ca să îmi 
limpezesc gândurile. 

— Şi ce explicaţie găsiți atunci pentru ceea ce ni se întâmplă? am 
întrebat eu în cele din urmă. 

— Nu găsesc nici o explicaţie, spuse profesorul deprimat. Probabil că 
dacă aş reuşi să descriu fenomenul în termeni ştiinţifici şi să îl explic aş 
lua fără îndoială premiul Nobel. Presupunând că după o asemenea 
explicaţie ar mai interesa pe cineva premiul Nobel. 


Va urma... 

Traducerea: UnCris 

Un roman care stimulează imaginaţia... 

Multe dintre episoadele acestei povestiri s-au întâmplat 
și unele dintre personaje au existat... 

dar altele nu... 

„sau au existat...? 


„Niciodată în istoria conflictelar OMLANI, 
AlåȚin oameni nu au datorat atât de malt 


uputi mumă All de mic de gemeni ak lan” 


Winastan Spencer Churchill, 
20 August 1940 

RAF Middle Fleckney 
4 iulie 1940 


Prin consens, s-a decis ca inamicul să fie atacat pe două fronturi. În primul 
rând, căutarea și distrugerea avioanelor de vânătoare cu reacție germane -— atât în 
aer, cât şi la bazele lor de pe continent. În al doilea arând, interceptarea 
bombardierelor și avioanelor de vânătoare convenţionale pentru a preveni atacarea 
aerodroamelor din sud-estul Angliei. Conducerea detașamentului 1992 l-a informat 
- cu subtilitate — pe Churchill despre probabilitatea ca germanii să atace bazele 
avioanelor de vânătoare în încercarea de a câştiga superioritatea aeriană ca preludiu 
al invaziei — Operaţiunea Seelöwe. Ceea ce nu le-au dezvăluit a fost faptul că 
germanii îşi vor schimba inexplicabil tacticile — fapt ce, practic, a schimbat cursul 
războiului. Todd a înțeles că cei din 1992 nu trebuie să influențeze sau să schimbe 
această decizie a lui Hitler — căci această Bătălie pentru Anglia ar fi fost pierdută — iar 
participarea lor ar fi fost o șansă irosită. 

De aceea, pentru a găsi bazele din Europa ale avioanelor de vânătoare cu 
reacție germane, erau necesare unele misiuni de recunoaștere, pentru că nimeni din 
echipa 1992 nu era suficient de expert în istoria WW II pentru a ști unde erau 
localizate aerodromurile pentru Me 262. Prin rețeaua lor de spioni din Germania, 
britanicii descoperiseră că jet-urile au fost proiectate şi construite în Lituania, la 
Kretinga. Dar, raza de acţiune a noului tip de jet era limitată, așa că avioanele au fost 
repoziționate într-o locaţie ultrasecretă din Danemarca. Britanicii nu erau foarte 
siguri asupra locului exact unde se afla aerodromul şi câteva misiuni Recce eşuaseră 
în încercarea de a-l localiza. Avantajul lui PRO era camera de filmat cu vedere 
laterală adaptată pentru infraroşu, ce putea fi utilizată în întunericul nopții, 
împreună cu F82, camera cu vedere verticală. Pilotul mai putea folosi şi camera F95 
pentru joasă altitudine — care, de fapt, începuse să fie folosită de Spitfire în WW II — 
aşa că tehnica de rezervă nu constituia o problemă! Dar, PRO era neînarmat, cu 
excepția unei improvizații de ultim moment prin care s-au adaptat două rachete aer- 
aer AIM-9 cu cap de căutare a căldurii/în infraroșu, aşa că era nevoie de acoperire 
aeriană. Două Tornado de vânătoare vor însoţi prima misiune. 

Era o călătorie de aproape opt sute de mile dus-întors până în Danemarca — 
aproape două ore — și se afla în raza de acţiune a ambelor variante de avioane. 
Oricum, Tornado putea lua rezervoare suplimentare de combustibil. Acestea le-ar fi 

făcut mai puţin manevrabile, dar cu radarul tip look-down/shoot-down! ar avea un 
mare avantaj. În plus, ora 0300 aleasă pentru decolare urma să-i ia prin surprindere 
pe germani pentru că majoritatea dintre ei ar fi dormit, sau cel puţin ar fi fost foarte 
obosiţi și nu atât de atenți pe cât ar fi trebuit să fie. La ora sosirii deasupra 
obiectivului, 0500, va fi lumină, deci înregistrarea imaginilor de la sol cu camera F49 
nu era o problemă. 

Echipajele s-au autoselectat. Wing Commander Barclay Hunt va fi liderul ADV 
împreună cu Ed Brown, navigatorul său. Squadron Leader John Hortin şi Jon 
Holliday vor fi Nr. 2. Aceștia doi zburau împreună de câțiva ani și erau cunoscuți 
sub porecla amicală John? (John la pătrat). Echipajul Recce va fi Squadron Leader Al 
Norman și Flt Lt Steve Hicks. Erau extrem de experimentați, adunând împreună 
aproape şaizeci de ani de experienţă. 

Cele trei avioane vor urca rapid la treizeci și cinci de mii de picioare şi se vor 
îndrepta direct către Danemarca. Tornado vor proteja Canberra și se vor confrunta cu 
vânătorii de noapte înainte ca aceştia să aibă ocazia de a se apropia. Dar, fie spus pe 
a' dreaptă, germanii nu aveau în dotare nimic care să-i poată atinge la o asemenea 
altitudine. Recce Canberra va fi vulnerabil doar în fazele de decolare/aterizare. Era 
vorba de o misiune destul de simplă, dar care avea nevoie de condiţii meteo bune, 
cu doar puţini nori deasupra Danemarcei, altfel camera verticală ar fi fost inutilă. 
Jim Charles, Met Man, a informat echipajele că vremea deasupra Europei de Nord 
va fi favorabilă, dar exista şansa să apară formaţiuni de nori cumulus la joasă 
altitudine. Deci, erau șanse mari de executare cu succes a misiunii, așa că au hotărât 
să o execute. 

Întreaga bază era cuprinsă de entuziasm cu gândul la această primă misiune, 
aşa încât întreg personalul a lucrat precum castorii să aducă avioanele în cea mai 
bună condiţie de zbor. Zona obiectivului fotografiată de la mare altitudine era de 
40/60 mile și necesita zece survoluri fiecare durând opt minute. Aceasta nu va fi o 
problemă pentru Canberra, dar va fi la limită pentru avioanele de luptă pentru că 
rezerva lor de combustibil era mult mai mică. De aceea s-a stabilit că dacă formaţia 
nu va întâmpina nici o rezistență pe calea de întoarcere, un Tornado va reveni 
imediat la Middle Fleckney pentru realimentare pentru ca apoi să acopere aterizarea 
celorlalți. Al doilea Tornado va rămâne în aer la viteza care asigură maximum de 
autonomie până la terminarea misiunii de deasupra Danemarcei, apoi să o șteargă 
către bază. Părea a fi cel mai bun compromis şi toate părţile au fost de acord. Așa 
cum adesea era cazul, managementul combustibilului va fi cheia succesului. 


1 look-down/shoot-down — capacitate a radarelor de bord moderne de a detecta ţintele aflate mai jos de altitudinea de 
zbor a avionului, pe fondul reflexiilor produse de sol. 

Pe măsură ce ora 0300 se apropia nervii începeau să vibreze. Toată activitatea 
de pregătire se terminase până la ora 2200, iar acum era doar o chestiune de 
aşteptare a decolării. Echipajele de la sol au pictat logo-uri aducătoare de noroc pe 
lateralele fiecărui avion, iar pe rachete au scris mesaje precum “Ia d-aici, Fritz” pentru 
viitoarele victime. Toate astea au fost de ajutor pentru relaxarea nervilor, iar la 0215, 
echipajele au urcat la bord pentru a face preparativele finale în vederea atacului. 


La 0245, cei de la sol s-au asigurat că primul avion — Canberra — a fost remorcat 
către mijlocul hangarului și paravanul mobil a fost plasat (pentru siguranţă) în urma 
sa. Un jet reactiv este zgomotos și extrem de puternic și ultimul lucru pe care și l-ar 
dori cineva ar fi avarierea hangarului și a celorlalte avioane de către acesta. Planul 
era să se pornească doar un singur motor, să se ruleze afară, şi abia acolo să se 
pornească și al doilea în timp ce se deplasează spre capătul pistei. Așa s-ar câștiga 
timp şi s-ar diminua zgomotul. Ca măsură adițională pentru mascarea zgomotului, 
RAF 1940 a zburat o formaţie de patru bombardiere într-o falsă misiune de 
antrenament pe deasupra Middle Fleckney, adăugând cacofoniei și cele șaisprezece 
motoare. Localnicii au cam fost iritați... şi ce dacă? La război ca la război. 

După deschiderea uşilor hangarului şi ieșirea avionului Canberra PRO, 
personalul de la sol s-a grăbit să aducă primul vânător în mijlocul hangarului. Acesta 
și-a pornit imediat motorul nr. 1 și a început să înainteze. La fel a procedat și al 
doilea Tornado, iar după patru minute toate cele trei avioane erau afară și rulau către 
punctul de plecare. Uşile hangarului au rămas deschise doar cinci minute şi, 
desigur, nici o lumină din interior nu a fost aprinsă. 

Todd și tatăl său se aflau în turnul ATC împreună cu comandantul bazei. 
Păstrau cu toţii o tăcere împietrită în timp ce avioanele se aliniau pe poziţiile de 
decolare. Patru bombardiere RAF se roteau într-un du-te-vino monoton pe deasupra 
Middle Fleckney, şi era greu de distins șuieratul motoarelor cu reacție pe fondul 
zgomotului făcut de cvadrimotoare. Totuși, la decolare era altă situație. 

Reactoarele au rulat fără lumini cu o viteză de vreo treizeci de noduri şi au 
ajuns pe pistă în două minute, adică de şase ori mai repede decât maximul 
recomandat pe timp de pace. Când Canberra a intrat pe pista de decolare, 
controlorul local ATC a ordonat celor patru bombardiere ce survolau aerodromul să 
se îndepărteze imediat către est. Canberra a oprit câteva clipe pe pista 09. 

— Purple 1-0: GATA DE decolare. 

— Purple 1-0, liber la decolare, vântul: 2-4-0, cinci noduri - a venit replica 
promptă a Flying Officer Gloria King, ATC 1992. 

Canberra a rulat şi înainte de a se îndepărta cu o sută de metri ambele Tornado 
erau deja aliniate la capătul pistei. 

— Purple 5 & 6, decolăm - și nu era nici o urmă de încordare în vocea lui 
Barclay Hunts. 

— Purple 5 & 6, liber la decolare, a confirmat Gloria. 

Ideea era ca decolările să fie executate atât de apropiate unele după altele încât 
să se audă doar un singur boom deasupra ținutului. Era bine că PR9 avea motoare 
atât de puternice, încât vânătoarele nu au fost nevoite să aştepte după decolarea 
acestuia. 

Barclay Hunt i-a mai lăsat zece secunde apoi a apăsat de două ori pe butonul 
de emisie — semnal pentru ca ambele avioane să elibereze frânele. În mod normal, 
toate trei avioanele și-ar fi turat motoarele la maximum înainte de a începe rularea — 
dar zgomotul puternic şi îndelungat a fost considerat un risc inacceptabil. Ca atare, 
reactoarele trebuiau să menţină motoarele la regim normal, dar să aibă grijă să nu 
depăşească capătul pistei. Aceasta era cam cu două mii de picioare mai scurtă decât 
cea pe care o foloseau de obicei — dar calculele fuseseră verificate și răsverificate. 
Puteau decola în siguranţă — dar era posibil să fie nevoie de catapultare dacă un 
motor ceda în timpul rulajului, pentru că nu exista nici o barieră modernă care să-l 
oprească și nici sistem cârlig-cablu ca pe portavioane. 

Privind înainte, Wing Commander Hunt a văzut strălucirea aurie a celor două 
jeturi reactive de la Canberra şi a hotărât că poate continua în siguranță. PR9 s-a 
desprins de la sol şi a început o urcare abruptă până la 35.000 picioare. În patruzeci 
de secunde avionul se afla cu totul dincolo de raza de vedere și audibilitate. 
Perechea de Tornado au urcat împreună până la 1.000 picioare unde au decuplat 
postcombustia. O urcare mai lentă și mai puțin abruptă ar fi economisit combustibil 
prețios. Cu toate acestea, la zece minute de la pornirea motoarelor în hangar, toate 
trei avioanele au dispărut în noapte. Acum mai era de verificat dacă cineva i-a auzit. 
Dacă nu, atunci misiunea continua, iar Purple Squadron îşi putea “juca” întreaga 
partitură. 

Zece minute mai târziu Purple 5 a raportat că toate trei avioanele au atins 
altitudinea de zbor 3-4-0 şi că Tornado-urile supraveghează Canberra cu radarele de 
bord. ATC Marham le-a urat un scurt ” Noroc şi drum bun!” 

Desigur, Marham va continua să asculte pe frecvența operațională — dar de 
acum se va aplica cu stricteţe tăcerea-radio. 

Todd s-a uitat în adâncul nopţii. Şi-ar fi dorit să poată fi cu ei în această primă 
misiune, dar a înţeles că va veni şi vremea lui. Încet-încet începea să aprecieze 
adevăratul înţeles al acestei experienţe. Indiferent dacă era un vis sau nu, iar acum 
era convins că era ceva real, el și ai lui trebuiau să depună un efort total în luptă — 
deoarece dacă nu o făceau, întregul curs al istoriei ar fi fost schimbat. 

Undeva deasupra Mării Nordului 
4 iulie 1940 


Wing Commander Barclay Hunt urmărea Canberra PRO în timpul zborului de 
croazieră către zona de atac ce se afla cam la treizeci de mile dincolo de coasta 
daneză. Asta era partea plictisitoare. Timp de o oră şi-a tot rotit degetele mari unul 
în jurul altuia, în timp ce navigatorul său, Ed Brown, supraveghea radarul pentru 
eventuale contacte. Nu era nici unul și adevărul este că nici nu se aştepta să vadă 
vreunul. Era un caracter flegmatic, cu diplomă First Class Honours Degree? obținută 
la Oxford şi cu un accent pe măsură. Înainte de această nenorocită gaură-temporală a 
avut o ascensiune de succes în carieră. Avansarea la gradul de Group Capitan în iulie 
următor era certă, omul fiind destinat unor fapte mari. Avea în față desfășurat 
covorul roşu şi-l aștepta un viitor strălucitor. lar acum, asta! Pentru prima dată în 
viaţa sa era realmente furios. Tot ceea ce construise a fost distrus — şi era recuperabil 
doar dacă se puteau întoarce prin aşa numită “fereastră” de pe opt septembrie. Nu 
credea nici o iotă despre asta și era gata să îndure în tăcere întreg coșmarul. Acesta 
urma să fie ultimul său zbor. Nu avea de gând să riște ratând șansa de a se întoarce 
— aşa că se va da bolnav sau va născoci o altă scuză care să-l ţină pe el şi avionul său 
„personal” în siguranţă, până la călătoria de întoarcere. 

Mda, pentru el, războiul se va sfârși curând. 

— Nimic pe monitor, sir. 

Ed Brown îl ţinea la curent cu situația, precum orice bun navigator. 

— Surpriză, surpriză, a fost răspunsul sarcastic al lui Wing Commander. Ştiam 
că misiunea aceasta va fi pentru noi doar o risipă de timp. O risipă de combustibil și 
un risc inacceptabil pentru noi şi avion. 

Ed Brown și-a ţinut gura. Era prea deştept ca să-și contrazică superiorul. Ed 
era navigator specialist cu o experiență de zbor de aproape 35 ani. Se afla în ultimul 
său tur de misiuni înainte de pensionarea de la vârsta de 55 ani. Casa sa era plătită, 
avea în perspectivă o pensie frumuşică şi unele gratuităţi, iar de la moartea soției 
sale din urmă cu cinci ani trăia singur. Situaţia prezentă era o neplăcere, dar 
învățase de-a lungul timpului să accepte orice viaţa și RAF ar arunca asupra sa. Îşi 
făcea treaba și spera ca va fi cât mai bine. Poate că se vor întoarce în septembrie, sau 
poate că nu. Oricum, nu prea-i păsa — n-avea cine să-i simtă lipsa. 


2 First Class Honours Degree (cunoscută şi ca First or 1st) — este cel mai înalt nivel de diplomă acordată de 
universităţile britanice. Este obținută de cel mult 10% dintre absolvenţi. 

— Cinci minute până la punctul de începere a pantei de coborâre, îi reaminti 
Ed pilotului. 

— Roger, Ed, am să-l apelez pe Purple 1-0. 

— Purple 5, apel pentru Purple 1-0; cinci minute. 

De pe Canberra s-a răspuns doar printr-un dublu click pe butonul de emisie. 
Aşa era evitat traficul vocal inutil. Din păcate, era prea târziu pentru păstrarea 
securității. 

Un caporal german de la o îndepărtată stație radio de la sol, aflată în nordul 
Olandei, era plictisit şi pentru a mai sparge monotonia, baleia frecvențele ascultând 
diverse alte staţii. La ora 0352 dimineaţa stătea cu picioarele ridicate pe marginea 
mesei ascultând ceva muzică venită de departe, când apelul lui Hunt a erupt brusc 
din difuzoare. Caporalul aproape că a căzut de pe scaun. A notat ora și frecvenţa şi a 
năvălit în dormitor ca să-l trezească pe Obergefreiter’. Efortul a durat ceva timp 
deoarece acesta se îmbălsămase bine seara cu niște schnapps olandez. Caporalul a 
înțeles repede că obergefreiter-ul nu se va deştepta prea curând şi chiar dacă ar face-o 
ar fi ignorat raportul ca fiind lipsit de importanţă. Aşa că tânărul operator radio a 
decis de unul singur. A alergat înapoi în compartimentul radio, a ridicat telefonul şi 
i-a învârtit telefonul de două ori. Când a primit răspunsul, a transmis mesajul, apoi 
a urmat un lanţ dezastruos de evenimente. 

PRO şi-a menţinut altitudinea de zbor 3-0-0 (treizeci de mii de picioare) şi a 
început primul tur de fotografiere deasupra Danemarcei. Aceste tururi au fost 
planificate să fie executate de la vest spre est pentru a ușura munca echipajului. Un 
Tornado ADV a rămas la nivelul de zbor 3-5-0, rotindu-se pe deasupra. Hunt nu 
considera că există vreo ameninţare şi a transmis celuilalt Tornado codul RTB (Return 
to base — întoarcerea la bază). Aceștia au confirmat primirea ordinului prin două 
click-uri cu butonul de emisie radio și au plecat către vest. Când vor fi aterizat la 
Middle Fleckney, al treilea ADV va fi gata să decoleze dacă va fi necesar. Însă în 
acest moment al misiunii Wing Commander Hunt aprecia că nu va fi nevoie. Ba chiar 
considera că propriul lui avion era mai mult decât suficient, pentru a asigura singur 
traseul de întoarcere. 

Echipajul Canberra şi-a continuat bine dispus drumul şi erau bucuroşi că 
pătura de nori de dedesubt acoperea doar zece la sută din suprafața solului. 
Excelent pentru misiunea curentă. După ce se vor întoarce acasă și filmul va fi 
developat, interpreţii fotografiilor vor realiza un colaj elaborat din care vor extrage 
toate informațiile relevante. Era esența muncii pentru echipajul de pe PRO şi chiar 
dacă aveau nevoie de o precizie a altitudinii față de sol de sub o sută de metri, 
oricum era floare la ureche pentru ei. 


3 Obergefreiter — grad militar în Wehrmacht (Armata Germană)(cod NATO OR-2); fără echivalent în Armata Română. 
Se plasează aproximativ între gradul de caporal şi cel de sergent. 

Când au început al zecelea tur, de la est la vest, au transmis codul RTB. Hunt l- 
a recepționat și a confirmat primirea printr-un dublu click. Dar, ei nu erau singurii 
interesaţi care ascultau. 

PRO și-a terminat survolul și a urcat la nivelul de zbor 3-5-0, iar ADV i s-a 
alăturat pentru a face drumul înapoi la bază. Până aici totul a decurs bine, se gândi 
Hunt, nu s-a arătat nici un inamic prin apropiere şi probabil nici nu va fi vreunul. 
Până și vremea parcă le zâmbea, pentru că luna ieșise de după nori şi erau învăluiți 
de lumina ei strălucitoare. Vânătorul a rămas mai în urmă, la circa opt sute de metri, 
aşa încât să poată sta mai relaxaţi dar şi să țină ochiul pe PRO. 

Purple 6 a transmis un mesaj prin HF prin care le aducea la cunoștință că a 
aterizat cu bine. Zburaseră pe curs direct, pe o pantă planată, apropiindu-se aproape 
în tăcere, apoi avionul a rulat direct în hangar fără ceremonii suplimentare. Se 
stabilise anterior că cel de-al treilea vânător va decola numai dacă va fi necesar. 
Hunt a confirmat, după care s-a făcut comod pentru zborul plictisitor înapoi la 
Middle Fleckney. 

Momentul când Ed Brown a știut că sunt atacați a fost explozia canopiei în 
milioane de țăndări de perspex. Aproape imediat, tot ce nu era bine fixat în cockpit 
a zburat în afară. În urechi îi răsuna un zgomot atât de puternic încât nu putea 
comunica cu pilotul. Şi-a coborât capul aproape până în poală, gest reflex la explozia 
neașteptată. Ed a întins mâna către butonul din partea sa ce cobora scaunul de 
catapultare și l-a apăsat. Scaunul a coborât până la nivelul maxim posibil, în timp ce 
el încerca să strige către Barclay Hunt. Imediat şi-a dat seama că era imposibil să 
comunice cu acesta deoarece curentul de aer era asurzitor. S-a concentrat asupra 
respirației, iar regulatorul de oxigen încerca să compenseze dramatica schimbare de 
presiune din carlingă. Aceasta scăzuse de la echivalentul unei altitudini de 19.000 
picioare, cât era normal să fie în cockpit, la cea a altitudinii curente de zbor de 35.000 
picioare unde oamenii aveau nevoie de ajutor pentru a supravieţui. Și-a ridicat cu 
greu capul şi a privit înainte peste TV-TAB încercând să vadă ce s-a întâmplat cu 
pilotul. Avionul a intrat într-o vrie lentă pe stânga, iar botul a coborât în jos. Ed 
continua să se lupte cu efectele decompresiunii rapide și nu putea vorbi. Însă ochii îi 
spuneau întreaga poveste. Capul pilotului dispăruse, sângele ţâșnind din rana 
rămasă. 

Nu putea crede această oroare. Acum avionul se rotea rapid pe stânga şi a 
aruncat o privire rapidă spre altimetru. 23.000 picioare. Și atunci Ed a luat acea 
decizie de o fracțiune de secundă care a salvat mulţi aviatori prinşi în scenarii 
catastrofice asemănătoare. 

Se va catapulta! 

S-a forţat să se ridice în scaun și a pus mâinile pe maneta aflată între genunchi. 

18.000 picioare. Respirația devenise mai uşoară, dar acum îl cuprindea panica. 

12.000 picioare. 

Trebuia să tragă maneta ACUM! Și-a adunat întreaga putere ce o mai avea şi s- 
a ejectat. 

Dar... n-a fost să fie o zi bună pentru Ed. 

În clipa în care scaunul tocmai începea catapultarea, Tornado a explodat, și un 
nor de oţel, o mie de bucăţi de avion amestecate cu resturi din trupurile celor doi 
aviatori ghinionişti a căzut în apele Mării Nordului. 

Barclay Hunt avusese dreptate. Aceasta va fi fost ultimul său zbor. 


XXX 


Dramatica distrugere a Tornado a venit pe neașteptate pentru echipajul de pe 
Recce, care ignoraseră total situaţia dificilă în care se afla îngerul lor păzitor. Pilotul 
și-a întors capul către ceea ce fusese Tornado aflat mai jos de el. A înclinat aripa 
stângă urmărind rămășițele avionului ce se prăvăleau spre apa mării. Navigatorul 
strigă către pilot: 

— Ce mama dracu' a fost asta? 

Al Norman era stupefiat. Dar Steve Hicks insista. 

— AJ, ce dracu a fost asta? 

— Tornado, Steve, e terminat. 

— Ce vrei să spui cu „terminat”? 

— Tu ce crezi? Terminat, explodat, distrus... Terminat. 

Amândoi au căzut într-o tăcere profundă. Apoi, lui Steve Hicks i-a picat brusc 
fisa. S-ar putea ca şi ei să fie sub atac. Probabil că germanii decolaseră în regim de 
alarmă un vânător reactiv care ar putea la fel de bine să-i doboare şi pe ei. Trebuiau 
să degajeze cât se putea de repede. Erau neînarmați și acum singuri. 

— Al, bagă gaz la maxim, trebuie să ne cărăm de aici. 

În fine, Al Norman și-a revenit şi a confirmat apelul lui Steve. 

— Bine, urcăm sau coborâm? Putem urca la mai mult de 50.000 picioare şi nu 
cred că mai există cineva capabil să ajungă la asemenea altitudine. 

— OK, gândim amândoi la fel. Am fost atacați de un Gerry-jet. 

— Aşa este. Și ne aflăm încă la treizeci de minute de bază. 

Steve Hicks gândi cu repeziciune. 

— Care sunt condițiile meteo în faţa noastră. 

— Nori şi plafon compact deasupra coastei. 

— Asta e, eu propun o coborâre de urgenţă şi ascunderea în nori. Tactica asta 
ne-ar aduce și mai repede acasă, iar dacă este vreun jet pe-aici, probabil că va 
rămâne fără combustibil. Ce zici? 

— Păi să intrăm în picaj. 

Și al a înscris avionul într-o coborâre de urgenţă. Între timp Steve manevra 
radioul. 

— Mike Fox aici Purple 1-0. Mayday, Mayday, Mavyday!* Purple 5 a fost distrus de 
focul unui inamic. Suntem la 1-8-0 mile nord-est de bază, pe pantă de coborâre de 
urgenţă pentru a ajunge în plafonul de nori. Cerem ajutor. 

Grupul de oameni ce așteptau în ATC întoarcerea din misiune s-au uitat unul 
la altul într-o tăcere uimită. Ce se-ntâmpla? 

Gloria King preluă iniţiativa. 

— Standby, Purple 1-0. 

Se întoarse spre Todd întrebând: 

— Scramble Purple 7? 

Todd a aprobat cu o înclinare a capului, iar Gloria a continuat: 

— Purple 7, Turnul, Scramble! Poziţia bandit-ului* este 0-5-0/1-9-0 mile — 
altitudine necunoscută. M-aţi recepționat Purple 7 şi 1-0? 

— Roger, Turnul, Purple 7, Scramble! 

Acum PRO era bine pitit în nori la trei mii de picioare altitudine şi zbura cu 550 
noduri. Habar nu aveau dacă mai sunt urmăriţi, dar nu îndrăzneau să riște nimic. Se 
îndreptau spre casă cu maneta de gaze în plin, fără să se mai gândească la 
combustibil. 

Treizeci de secunde uşile hangarului au fost deschise. Tornado a ieșit afară și 
după două minute era la punctul de decolare. A fost în aer în mai puţin de cinci 
minute şi a urcat în forțaj la 30.000 picioare. Navigatorul, Squadron Leader Rick Hill 
avea multă experiență. Manevra radarul cu profesionalismul unui adevărat 
maestru. În două minute l-a avut pe PR9 pe radar la 100 mile. Scană spaţiul aerian 
dincolo de Canberra căutând avionul pirat. La început, nu a găsit mimic. A încercat 
din nou la puterea maximă a radarului său şi... DA! Avea un contact acolo, la 130 
mile distanţă şi la 18.000 picioare altitudine, pe direcţia 2-2-0. 

— Mike Fox, contact bogey” 0-4-0/130 mile pe curs de apropiere. Instrucţiuni? 

În Turnul de la Middle Fleckney, Todd Morrissey a înşfăcat microfonul de la 
Gloria. 

— Purple 7, aici Mike Fox. Spulberă-l pe nemernic! 

Purple 7 a confirmat și a mărit viteza. Navigatorul a stabilit vectorul de 
interceptare şi a transmis instrucțiuni pilotului. 

— OK, PJ, în patru minute îl ajungem, atacăm din spate și apoi ne îndreptăm 
direct înapoi spre bază. 


+ Mayday - termen-cod internaţional în radiofonie prin care se anunţă o situaţie de pericol iminent. Folosit mai ales de 
marinari și aviatori, se repetă întotdeauna de trei ori pentru a evita confuziile. 

5 Scramble — decolare în regim de alarmă. 

6 Bandit — termen-cod prin care este indicat un avion inamic. 

7 Bogey — termen-cod ce desemnează un avion neidentificat. 

— Roger, să-mi spui doar când. 

"PJ” Proby era un pilot american din Marine Corps detaşat în schimb de 
experiență la britanici. Poreclit PJ după cântărețul din anii '60, era cât se poate de 
flegmatic. Nu vorbea niciodată decât dacă chiar avea ceva de spus, iar când o făcea, 
îl ascultau cu toții. 

În următoarele trei minute echipajul a acţionat în linişte, exceptând fluxul de 
informații ce venea din scaunul din spate al cockpit-ului. La comanda lui Rick, 
Tornado a început faza de interceptare. Jetul german zbura cu patru sute cincizeci de 
noduri, dar nu în direcţia lui PR9. În mod evident, habar nu avea de prezența 
Tornado şi a fost luat complet prin surprindere când racheta aer-aer autoghidată în 
infraroșu AIM-O9 l-a lovit în motor. 

Jetul german s-a poticnit izbindu-şi pilotul cu capul de panoul cu aparatele de 
control. Acesta era deja mort când avionul s-a lovit de suprafața apei la patruzeci 
mile de coasta Norfolk. 

PJ a raportat scurt și la obiect. 

— Mike Fox, Purple 7. Fox-28. Spulberat un jet. Revenim la bază. 

Turnul ATC a izbucnit în urale la această primă victorie. 

— Roger, Purple 7, vino al doilea la aterizare. 

Tornado a confirmat, iar PRO a transmis un scurt: 

— Mulţumesc, prietene! 

Aterizarea a fost lipsită de evenimente, ambele avioane executând o planare 
joasă cu motoarele la putere minimă. Până la ora 0600 toate avioanele se aflau înapoi 
în hangar - desigur, cu excepţia lui Purple 5. A plătit preţul suprem datorită 
autosuficienței. Todd a jurat în sinea lui că nici unul dintre oamenii săi nu va mai 
face aceeași greșeală. 

Middle Fleckney 
5 iulie 1940 


Un scurt ceremonial funerar a fost ținut a doua zi la ora 1400. Todd a profitat 
de situație pentru a face un rezumat al situaţiei actuale, reamintind tuturor că ceea 


8 Fox — prescurtare de la foxtrot (cod radiofonic pentru litera F — Fire/Foc). Este codul prin care piloţii îşi anunță 
coechipierii că au lansat o rachetă (pentru a se evita accidentele de tip friendly fire). Cifra arată tipul de rachetă lansată: 
Fox 1 — rachetă semiactivă ghidată radar (AIM-7 Sparrow). 

Fox 2 — rachetă autoghidată în infraroșu (AIM-9 Sidewinder). 

Fox 3 — rachetă activă radar ghidată (AIM-120 AMRAAM, AIM-54 Phoenix). 

Fox 4 — foc aer-aer, aer-sol executat cu tunurile de bord. Uzual se folosește codul "Guns, Guns, Guns!”. 

ce se întâmplă este foarte real şi că oamenii vor muri — au murit — pentru că, poate, 
nu şi-au luat suficient de în serios responsabilităţile. (Todd era oarecum la curent cu 
atitudinea negativă a lui Barclay Hunt şi se gândea că n-ar fi trebuit să-l lase să 
zboare în prima lor misiune aici. Todd greșise și el!). Mesajul a fost înţeles şi un 
grup foarte posomorât de oameni s-au întors la datorie. 

Totuși, nu erau numai vești proaste. Misiunea principală din noaptea 
anterioară a fost aceea de a obține fotografii ale zonei din Danemarca suspectată a 
găzdui proiectul avioanelor cu reacție germane. Interpreţii fotografiilor au analizat 
materialul obţinut în infraroșu și cu ajutorul profesioniştilor din 1992 au reuşit să 
extragă o seamă de informaţii extrem de utile. Pe un aerodrom aparent dezafectat 
de pe o insulă de lângă coasta Danemarcei erau vizibile amprentele cozilor unor 
avioane reactive. Atunci când un avion cu reacție își accelerează motoarele în timp 
ce este parcat pe aerodrom sau la punctul de decolare, lasă o semnătură în infraroșu. 
Pământul din jurul jetului este mai rece, așa că jetul fierbinte lasă o urmă albă pe un 
film infraroșu, iar avionul o umbră specifică pe beton. Patru asemenea amprente 
erau vizibile pe aerodromul de pe insula Föhr, aflată chiar lângă coasta daneză. 

Ei nu numai că şi-au descoperit prada, dar au reuşit să şi modeleze în 3D 
versiunea germană a avionului reactiv bazată pe forma acelor umbre. Acest fapt îi 
putea ajuta pe aviatorii britanici să identifice inamicul şi să-l evite. 

Churchill a fost încântat când i s-au prezentat noutăţile și a ordonat un atac 
aerian imediat asupra insulei. Singura întrebare la care trebuia să se mai răspundă 
era cine trebuia să o facă? Bombardierele din Bomber Command sau Tornado din 
Purple 1992. 


28 
Jim Charles - Met Man 


Todd a fost abordat de Jim Charles imediat după serviciul funebru. Acesta a 
solicitat câteva minute din timpul Wing Commander-ului pentru a discuta despre 
unele fapte năucitoare referitoare la situaţia lor unică și ciudată. 

Destul de intrigat, Todd l-a invitat pe Jack în biroul său pentru a discuta în 
particular. L-a invitat pe Jim să ia loc şi i-a oferit un ceai. 

— Ce te frământă, Jim? a întrebat Todd prevenitor. 

A priceput că Met Man era un solitar — aşa era, nu avea o specializare de 
echipă, încât să aparţină vreunui grup - astfel încât devenise un suflet oarecum 
singuratic. Todd se întreba totuși, dacă nu cumva devenise chiar prea singuratic. 

— Păi, sir, poate că ar trebui să vă reamintesc niște mai întâi niște fapte 
înaintea de a vă aduce la cunoștință teoriile mele care mă neliniştesc. Îmi dau seama 
că situaţia este extrem de bizară, dar ceva nu prea este în regulă — chiar dacă 
acceptăm pe deplin că ne aflăm în 1940. 

Todd sorbi din ceai, apoi îl rugă pe Jim să continue. Met Man reuşise să-i 
capteze întreaga atenţie. 

— M-am născut în 1934 și-mi amintesc războiul foarte bine. Ca puștan de şase 
ani am privit avioanele ce zburau peste Maidstone, unde locuiam, iar dârele albe de 
condens de pe cer mă fascinau teribil. Cred că atunci s-a născut pasiunea mea de-o 
viață pentru meteorologie. 

În fine, după război mi-am continuat studiile și am mers la universitate. Tatăl 
meu a fost militar, pilot de bombardier în RAF, şi a rămas și după 1945 să-şi 
continue cariera. Până la mijlocul anilor '50, am absolvit la Cambridge cu o medie 
bună și am intrat în serviciul civil. Eram hotărât să mă implic în Meteorologie — spre 
dezamăgirea părinţilor mei — şi să-mi fac o carieră. Am ajuns prezentator TV la BBC 
la începutul anilor '80 — dar, desigur, cunoaşteţi toate acestea. 

Mi-am menţinut curiozitatea referitor la război şi în special la partea despre 
rolul jucat de aviaţie în Bătălia pentru Anglia și la efectul bombardamentelor asupra 
duratei războiului. Am cercetat și studiat mult despre Bătălia pentru Anglia şi în 1972 
am publicat o carte — o lucrare istorică — referitoare la acţiunile din vara şi toamna 
1940. 

Todd îl urmărea pe Jim cu multă atenţie. 

— Deci, discut cu un expert! 

— Cred că da. Și tocmai despre această cunoaștere a Bătăliei aş vrea să discut 
cu dvs — în particular. Nu vreau să alarmez pe nimeni din personalul din 1992. 

Acum Todd devenise el însuşi destul de îngrijorat. 

— Care-i problema, Jim? 

Met Man a inspirat adânc şi a continuat. 

— Ceva nu e foarte în regulă cu datele istorice din această linie temporală. 

— Concret, la ce te referi, Jim? 

— Păi, sir, datele nu sunt corecte. Totul pare a fi aşa cum credem că trebuie să 
fie, dar totul e niţel desincronizat. 

Todd devenise nerăbdător așteptând cu nerăbdare concluzia. 

— Concret, Jim? 

— De exemplu, să luăm informaţia pe care o avem despre noul avion de luptă 
cu reacție german. Va deveni cunoscut sub numele de Me 262 — aţi auzit de el — dar 
faptul că l-a doborât pe Wg Cdr Hunt noaptea trecută nu este în regulă. 

— Aștept, Jim! 

— Bi bine, să începem cu data de azi, 5 iulie 1940. În linia noastră temporală 
prototipul Me 262 al naziştilor nici măcar nu și-a făcut primul zbor până la 25 martie 
1942 și abia în aprilie 1943 Oberkommando der Wehrmacht- însuşi Adolf Galland — a 
zburat şi aprobat designul. Mai mult, varianta vânător de noapte nici măcar nu s-a 
ridicat de la sol înainte de noiembrie 1944 — iar operațional a fost și mai târziu — așa 
că îmi pun o întrebare simplă... pe care ar trebui să v-o puneţi și dvs! 

Ce anume l-a doborât pe Wg Cdr Hunt noaptea trecută? În universul nostru, în 
timpul nostru, Me 262 german pe care-l ştiu că încă nu există nu putea să execute 
atacul. Ceva nu este în regulă... ceva oribil! 

Methwold, Norfolk 
10 iulie 1940 


Philip Andrews avea 12 ani și precum mulți băieţi de vârsta lui, îi plăcea să 
plece cu bicicleta în căutarea aventurii. Locuia într-o casă mare şi veche din 
Mehwold şi pentru că familia sa nu avea vecini, pleca adesea de unul singur cu 
bicicleta. Făcea asta mai ales în perioada vacanței de vară, când venea acasă de la 
școala sa cu internat din Dorset. 

În această dimineaţă de iulie, Philip se aprovizionase cu un pachet pentru 
prânz, ce conținea sandvişuri cu şuncă, un măr, biscuiţi şi un bidonaș cu suc de 
portocale. Bucătăreasa i-a făcut cu mâna în timp ce el pedala pe aleea ce ducea către 
poartă. Nu se aștepta să-l mai vadă decât după ora ceaiului de după-amiază, ştiind 
că un băiețel foarte obosit se va întoarce flămând din aventura acelei zile. 


XXX 


Era la două săptămâni după fractura temporală şi ivirea avioanelor din 1992 în 
1940. Constance Morrissey, născută Andrews, soția lui AVM, era ocupată. Ea nu era 
nici pe departe interesată de bătălia pentru supravieţuire ce se desfăşura cu violență 
pe cerul Britaniei. Și-a lăsat soțul şi fiul să se ocupe de organizarea cotidiană şi de 
menținerea legăturii cu administraţia Churchill. 

Agenda sa personală era mult, mult diferită. 

Da, ea conspirase împreună cu tatăl său încă din 1956, când și-a întâlnit pentru 
prima dată viitorul soţ — Henry Morrissey — la un dineu de la popota RAF Marham. 
Acesta era un pilot de 23 ani ce-şi făcea o carieră în RAF. Ceea ce acesta habar nu a 


9 Oberkommando der Wehrmacht (OKW) — Înaltul Comandament al Forţelor Armate Germane. 

avut niciodată a fost faptul că Constance l-a căutat în mod special pe Henry, 
folosind contactele tatălui său din guvern pentru a-l identifica pe Morrissey şi a afla 
unde este alocat. De fapt detașarea la Marham a fost o parte a conspirației. S-a 
„lipit” singură de tânărul pilot, care a fost teribil de flatat de atenţia acordată de 
această tânără debutantă. Perioada de curtare a fost scurtă și când Sir Peter 
Andrews a consimţit cu entuziasm, cuplul s-a căsătorit în biserica locală. Henry 
avea doar 24 ani. Faptul era în sine neobişnuit, deoarece în acele vremuri, căsătoria 
înainte de a împlini 30 ani nu era încurajată. Totuși, îngerii săi păzitori i-au vegheat 
cariera cu deosebită grijă. 


XXX 


Tânărul Philip Andrews a virat spre dreapta, ieşind de pe şosea, şi a pedalat 
cam o juma’ de milă pe un drumeag până ce a ajuns la o deschizătură în gard, iar în 
spatele acesteia se întindea un drum cu făgașe de căruțe bine umblat și aproape 
uscat după vremea rea din ultimele zile. S-a strecurat pe lângă barieră şi a pedalat 
către nord, unde se afla ferma lui Hutch. ÎI cunoştea destul de bine pe Willie Hutch 
și deseori 1şi planifica raidurile astfel încât să sosească acolo fie la gustarea de la ora 
11:00, fie la ora ceaiului de la ora 17:00, când era sigur vă d-na Hutch îl va trata cu o 
limonadă rece și o bucată de plăcintă cu fructe. Își va petrece o oră sau două la 
fermă, apoi îşi va continua raidul spre casă — dar întotdeauna pe un traseu nou. 
Avea un simţ înnăscut al orientării și nu se rătăcea niciodată. Cunoștea foarte bine 
zona şi părea să găsească oricând dorea o potecuţă pe care să pedaleze în timp ce-şi 
mânca prânzul din pachet. 

Azi a fost o zi aproape ca oricare alta. A plecat de la ferma lui Hutch pe la ora 
12:30 îndreptându-se spre nord-vest, către satul Nordelph. Ştia că era prea departe 
ca să ajungă până seara, dar mai știa o scurtătură care îl va duce spre sud pe lângă 
Little Fleckney și apoi acasă la Methwold. Pe la ora 14:00 s-a oprit ca să-şi mănânce 
prânzul într-un crâng mărişor aflat în vârful unei coline nu foarte înalte. Vederea era 
limitată, totuși putea vedea hangarele de la Middle Fleckney. Avioanele îl fascinau 
întotdeauna — dar el știa că aerodromul Fleckney era închis şi azi n-ar fi trebuit să 
zboare nici un avion. Aşa că s-a întins pe spate bucurându-se de căldura soarelui de 
vară... şi a văzut dârele de condensare a două avioane de vânătoare ce se înfruntau 
în înaltul cerului. Vreo două minute urmărit lupta, până ce au dispărut din raza 
vizuală. Acum se făcuse aproape 15:30 şi ştia că mai are cel puţin două ceasuri de 
pedalat zdravăn dacă voia să ajungă acasă la vremea ceaiului. S-a ridicat, și-a 
împachetat resturile de la prânz, a aruncat o privire cercetătoare în jur pentru a se 
asigura că nu a lăsat nimic pe jos, apoi a încălecat în şa. 

Chiar atunci, a aruncat o privire către Middle Fleckney surprinzând momentul 
în care ușile hangarului tocmai se deschideau. Cobori din şa, lăsând bicicleta să cadă 
la pământ. Da, uşile se deschideau și putea vedea destul de bine un avion din 
interior, aflat chiar în faţa intrării hangarului. Îl privi vreo cinci minute încercând să- 
l identifice, dar era prea departe și prea multă umbră în interiorul hangarului. Bine, 
se va duce chiar lângă gard ca să poată privi mai de aproape. 


XXX 


Constance şi tânărul Henry Morrissey s-au bucurat de o viaţă fericită în cadrul 
RAF, prin Malta, Orientul 
îndepărtat Și Germania. 


Avansările lui au fost rapide şi 
consistente și până în 1976 a fost 
numit Group Captain. A fost 
implicat și în Războiul din 
Falklands unde a comandat 
escadrila de Harrieri de la 

bordul portavionului HMS" Ark 
"Royal. În 1960 s-a născut Todd, 
urmat la intervale regulate de două surori. Todd s-a înrolat în RAF în 1981 și de 
atunci, tatăl său şi-a manevrat propria cariera în așa manieră încât să ajungă într-un 
post la RAF Upavon, de unde putea urmări şi influența profesia fiului său. Până în 
1992, tatăl a fost avansat AVM, iar Todd Squadron Leader la RAF Marham. 

Ani de conspirație, intrigi şi înțelegeri secrete au modelat rezultatul final. 


XXX 


Tânărul Peter Andrews putea vedea gardul din jurul aerodromului până la o 
depărtare de trei sferturi de milă. Era înalt de şase picioare, iar sus avea sârmă 
ghimpată. l-ar fi luat cam zece minute ca să traverseze câmpul până la marginea 
aerodromului — şi de acolo ar fi avut vedere directă în interiorul hangarului. 

A fost începutul unei aventuri deosebite. Să vezi ce va avea de povestit 
bucătarului de la Methwold! 

În timp ce încăleca din nou pe bicicletă, fără să știe, un om în uniformă a dus 
la gură un radio și a transmis un mesaj scurt: 


10 Harrier — singurul avion cu decolare verticală operațional. 
1 HMS - His/Her Majesty's Ship — Navă a Majestății Sale — prefix la numele navelor din Marina Militară britanică. 

— Alpha HQ, aici Alpha 3-4. Puștiul se îndreaptă spre gardul perimetrului. 
Cred că poate vedea că uşa e deschisă. Cer instrucţiuni, over. 

Controlorul din HQ a gândit rapid. Alpha 3-4 l-a urmărit pe băiat timp de 
aproape trei ore și atât timp cât acesta nu s-a apropiat prea mult de aerodrom, s-a 
mulțumit să lase sentinela să-l observe doar şi să raporteze. Dar, acum puştiul era o 
problemă. Trebuia să-l repoziționeze repede pe 3-4 către sud. 

— Roger, Alpha 3-4, aici Alpha HQ, abordează-l pe băiat și îndepărtează-l de 
aerodrom. Raportează după executare, over. 

Alpha 3-4 s-a ridicat în picioare și a pornit pe urmele lui Phillip. Tânărul era 
deja la o depărtare de vreo 200 m şi avea şi bicicleta. Când Phillip a ajuns în mijlocul 
câmpului omul în uniformă a strigat un avertisment. 

— Hei, flăcăule, vino la mine! 


Constance a decis că poate avea încredere în soțul ei pentru a se confesa 
imediat după nașterea lui Todd. Pe vremea când a avut nouă ani, și-a auzit părinţii 
discutând despre ciudăţeniile ce se petrec pe aerodromul Middle Fleckney şi-şi 
amintea foarte bine războiul. O revedea pe mama sa vorbind despre moartea tragică 
a fratelui său Phillip în crângul de lângă Middle Fleckney, iar până la sfârșitul 
războiului a înţeles destul cât i se înfiripe o idee extraordinară. A discutat-o cu tatăl 
său, care fusese devastat de moartea singurului său băiat și moștenitor. Fetiţa de 
paisprezece ani a propus un plan atât de îndrăzneț şi riscant încât, inițial, tatăl său a 
fost copleşit de consecințele implicate. Dar, după o gândire aprofundată a fost de 
acord că planul poate „ar fi posibil”, dar numai dacă ar exista șansa de a influența 
evenimentele — ceea ce ştia deja că se poate — și doar așa ar trebui încercat. 

De aici a pornit strategia lor ce a durat 47 de ani. 

Nu ştiau și nici nu înțelegeau că ceea ce plănuiau se numea „paradox 
temporal” — iar în acele vremi subiectul era departe de a putea fi înțeles de către 
oricine. 


XXX 


Phillip s-a oprit brusc. A privit roată și l-a văzut pe soldatul cu armă alergând 
spre el. Îl cuprinse panica. A sprintat pe bicicletă, schimbându-și direcția cu 90° spre 
adăpostul oferit de un pâlc de copaci aflat la 500 metri depărtare. Poate că va reuşi 
să o şteargă după ce va ajunge printre copaci. Omul a strigat din nou. 

— Hei, flăcăule. Stai pe loc! 


VP MAGAZIN 


Ryan Clifford COMBAT TEMPORAL 


Phillip nu a întors capul și a pedalat cât puteau de repede picioarele-i scurte. A 
ajuns primul sub copaci cu un avans de vreo 80 m înaintea soldatului. Nu cunoștea 
păduricea, aşa că şerpuia prin terenul denivelat, ferindu-se de crengi. Soldatul 
continua să strige după el, dar era evident că obosise după o alergare de câteva sute 
de metri într-o zi caniculară şi cu echipament militar complet pe el. Phillip privi 
înapoi şi abia de-l mai putu vedea pe soldat printre frunze. Acesta se oprise, iar 
Phillip a răsuflat ușurat şi a continuat să alerge înainte. 

În momentul când Phillip a întors capul, drept în faţa sa ceva sau cineva s-a 
ridicat dintre tufe. Nu a mai putut să evite silueta a ce sau a cui o fi fost, reușind 
doar să strângă frânele în încercarea de a opri înainte de a se izbi de acest nou 
inamic. Roata din față s-a blocat, dar cea din spate a mai întârziat o fracțiune de 
secundă. Bicicleta s-a răsturnat prinzându-i piciorul sub ea şi a continuat să alunece 
pe pământ către obstacolul nedeslușit. 

Prea târziu! 

Roţile au lovit puternic silueta, trântind-o la pământ. Aceasta a scos un strigăt 
de durere când i-au fost secerate picioarele. O parte a corpului lui Phillip a fost 
serios zgâriată de vegetaţia aspră de pe sol, iar când l-a văzut pe om că se 
prăbuşeşte peste el, a dat drumul l-a ghidon și și-a dus mâinile la cap încercând să 
se protejeze. Dar omul a căzut greu peste băiat, scăpând carabina din mână, apoi au 
alunecat grămadă până s-au oprit la rădăcina unui copac. 

Primul soldat, Alpha 3-4, a apărut și el aproape imediat. Cel de al doilea soldat, 
ce stătuse culcat în pădure, în ţinută de camuflaj, s-a ridicat uitându-se la băiatul 
nemișcat la pământ. Alpha 3-4 a îngenuncheat lângă el, verificându-i semnele vitale. 

Apoi, polițistul militar s-a ridicat şi a apelat prin radio HQ. 

— Alpha HQ, aici Alpha 3-4. Puştiul reţinut. Cer asistență medicală urgentă — 
cred că... s-ar putea să fie mort! 


XXX 


Exact acest moment era aşteptat de Constance Morrissey de aproape jumătate 
de secol. Ştia cu aproximaţie unde murise fratele său în 1940 şi-şi organizase 
propriul său picnic cu bicicleta pe câmpurile din apropierea aerodromului. Îşi căuta 
fratele timp de aproape un ceas când l-a descoperit pedalând către gardul 
aerodromului. 

Inima i-a bătut cu putere. 

Dar l-a văzut şi pe soldatul înarmat care-l urmărea pe Phillip care încerca să 
scape pitindu-se în pădurice. 

Constance știa că trebuie să se miște repede, sau şansa va fi irosită. A sprintat 
pe urmele soldatului către liziera pădurii, unde acesta s-a oprit o clipă pentru a-şi 

trage răsuflarea. Era o zi de vară foarte călduroasă și sărmanul om avea echipament 
complet — şi în acele vremi uniformele erau confecționate din barathea, un material 
inferior din fire aspre de lână, total nepotrivit pentru sezonul călduros. 

S-a strecurat şi ea în pădure după soldat, destul de agilă pentru cei 60 de ani. 
După ce a alergat cincizeci de paşi, a auzit căderea bicicletei, un strigăt puternic, 
urmat de raportul trimis de celălalt soldat prin radio. 

— O, Doamne, am ajuns prea târziu — după atâţia ani — am ajuns prea târziu. 

S-a grăbit către locul accidentului, l-a dat deoparte pe idiotul în camuflaj și a 
ridicat bicicleta de pe fratele ei. Acesta era inconștient, așa că l-a întors şi i-a verificat 
pulsul. 

Constance s-a pregătit şi a lucrat ca asistentă medicală timp de 25 de ani exact 
în vederea acestui moment. 

Băiatul încă mai trăia, dar fața-i începea să se învineţească. 

Şi-a înghiţit limba când a căzut. 

Evident, nu a înghiţit-o efectiv, ci doar îi obtura gâtul. Fără ajutor, băiatul se 
va sufoca în câteva minute. 

Constance și-a folosit abilitățile de asistentă pentru a-i degaja glota, l-a întors 
pe o parte şi l-a aşteptat să înceapă să respire normal — ceea ce a şi făcut aproape 
imediat. Culoarea i-a revenit în obraji, iar după alte câteva minute Phillip s-a ridicat. 
Era ameţit şi dezorientat — dar în viață! 

Cei doi soldați au asistat doar nemișcaţi, cu gurile căscate, la scena ce se 
petrecea în fața lor. Constance i-a zâmbit băiatului, îmbrățișând-ul uşor și 
sărutându-l pe frunte. Apoi s-a ridicat şi s-a adresat celor doi. 

— Pe viitor, vă recomand să fiți mai blânzi când aveţi de-a face cu copii. 
Acum, duceţi-l pe acest băiat înapoi la Merhwold. Este fiul lui Sir Peter Anthony, 
Phillip. Nu un afurisit de spion german, pentru numele lui Dumnezeu! 

L-a sărutat din nou pe copil, care acum stătea în picioare, confuz, dar fizic 
destul de bine, cu doar câteva zgârieturi şi julituri. 

Constance s-a îndepărtat surâzând. Cincizeci de ani de jelanie, anxietate, 
îndoială și ridicări din umeri, tensiunea și stresul îi secătuiseră sufletul. 


30 
8 iulie 1940 
Veștile despre salvarea în ultima clipă a băiatului nu au ajuns niciodată la 
urechile personalului de la Middle Fleckney. Ei şi-au continuat munca de întărire a 


forțelor de apărare britanice fără a-şi face cunoscută prezența germanilor. Echipajele 

încă se mai adaptau la stilul de viață din 1940 și dădeau dovadă de o extraordinară 
ingeniozitate la adaptarea echipamentului din 1992 cu standardele din 1940. C-130 şi 
VC-10 erau parcate în fundul hangarului și planul era de a le reduce încărcătura de 
combustibil la cât să asigure o autonomie de zbor de circa 60 minute. Aceasta le va fi 
suficientă să stea în aer pe opt septembrie, așteptând în zonă să fie retrimiși în 1992. 

Tehnicienii au conceput un sistem de conducte care permiteau avioanelor 
Tornado să fie realimentate direct de la VC-10. Între timp, cele trei Canberra își 
epuizaseră propriile lor rezerve de combustibil transferându-l jet-urilor. PR-9 aveau 
suficiente cartuşe de start pentru cel puţin o lună, iar C-130 transporta o mulțime. 
Chiar dacă combustibilii din diversele avioane aveau specificaţii diferite, practic 
erau interschimbabili - însă echipajele trebuiau să monitorizeze îndeaproape 
performanţele și să fie în temă referitor la indicatorii modificaţi. 

Todd şi tatăl său au avut nevoie de această perioadă de consolidare pentru a 
planifica atacul propus asupra aerodromului din Danemarca. S-a decis un 
bombardament stil covor-de-bombe lansat de Lancastere!? care să slăbească inamicul, 
apoi un atac executat de două GRIA Tornado şi un survol cu un Tornado Recce pentru 
a obţine imagini ale avariilor cauzate de atac, pentru interpretare şi informare. 
Atacul a fost planificat pe 11 iulie cu decolarea la ora 2100. Lancaster-elor le va trebui 
două ore pentru a ajunge deasupra obiectivului şi alte două ca să revină la bază. 
Desigur, Tornado-urile puteau executa zborul în circa 30 minute şi reveni acasă 
înainte ca Lancaster să ajungă la jumătatea drumului de întoarcere. Timpul de 
ajungere deasupra țintei (time on target - TOT) era 2300 pentru vechile bombardiere 
și 2310 pentru jet-urile 1992. Recce va executa survolul la 2312 fix. 

Marea problemă era vremea. O zonă largă de ploaie mocănească, ceață, plafon 
de nori joși şi descărcări electrice acoperea Canalul. Deși în acea zi germanii 
atacaseră succesiv în câteva valuri, ambele părți au suferit pierderi în confruntări 
confuze. Spitfire începeau să-şi cucerească faimoasa reputație având mai mult noroc 
în fața adversarilor. Totuşi, era foarte dificil pentru ambele părți şi se raportase că 
RAF a doborât din greșeală unul dintre proprii camarazi din Navy. Însă Met Men au 
promis vreme bună pe ziua de 11 iulie şi pe baza previziunii lor a planificat Todd 
misiunea. 

AVM, tatăl lui Todd, era şi el foarte ocupat. A fost îndepărtat de către Primul 
Ministru — în cel mai mare secret — și cooptat la întâlnirea cu principalii „jucători” 
din bătălia ce urma. Desigur, Churchill a ghicit că AVM Morrissey are şi un interes 
personal în ceea ce privește participarea la războiul dezlănțuit în 1940, și voia să 
stoarcă cât mai multe informaţii putea. L-a prezentat din nou pe Morrissey lui 
Dowding, Park și Leigh-Mallory ce comandau forțele aeriene de vânătoare din 
sudul şi estul Angliei. Totuși, Morrissey trebuia să fie prudent. Avea studii tehnice 


12 Avro Lancaster — avion-bombardier britanic în WWII, cvadrimotor. 


VP MAGAZIN 


Ryan Clifford COMBAT TEMPORAL 


și cunoștea bine evenimentele ce urmau să devină Bătălia pentru Britania. Dacă dădea 
prea multe informaţii — sau chiar și mai puţine — oare cât de mult va afecta viitorul 
intervenţia sa? S-a hotărât să intervină numai atunci când vedea că cei din 1940 sunt 
pe cale să adopte tactici greșite. Sigur că Churchill nu era prea mulțumit dar până la 
urmă a trebuit să fie de acord cu propunerea lui Morrissey. La urma urmei, nici nu 
prea avea ce face. 

Așa că AVM Morrissey a fost pus în custodia a încă scepticului şi evident 
neprietenosului Air Chief Marshal Dowding pe toată durata urmând să 
supravegheze acțiunile întreprinse de HQ al acestuia. Echipa de la Middle Fleckney 
îl va întâlni foarte rar în săptămânile ce urmau să vină. 

În același timp, a ieşit la iveală și problema doamnei Morrissey, mama lui 
Todd. Ea știa foarte bine că al ei „alter ego” trăia şi locuia la numai douăzeci de mile 
de Middle Fleckney. Mai ştia și că micuța Constance era în comă și devenea din ce 
în ce mai agitată pe măsură ce treceau zilele. 

Nu i-a dezvăluit niciodată soţului planul ei secret de a-și salva fratele și nu a 
povestit evenimentele din săptămâna anterioară. Nimeni nu a descoperit vreodată 
cine l-a salvat pe băiat în pădure în acea zi de vară. Nu a fost găsită niciodată vreo 
urmă a misterioasei femei. 

În cele din urmă, doamna Morrissey s-a culcat în patul său de la Middle 
Fleckney şi cu fiecare zi ce a trecut, a devenit din ce în ce mai slăbită. Evident, Todd 
și tatăl său erau teribil de preocupaţi dar nu prea aveau ce face. Doamna Morrissey 
părea să-și cunoască destinul final și era hotărâtă să se supună acestuia în ciuda a tot 
ce încercau ceilalți să facă. S-a făcut tot ce era posibil pentru doamna Morrissey, iar o 
soră medicală a fost adusă ca să aibă grijă de ea non-stop. Todd o vizita cât de des a 
fost posibil şi era întristat văzând cum o părăsește viaţa. Pe 5 august 1940, 
Constance Morrissey a intrat în comă din care nu și-a mai revenit. Patruzeci de 
minute mai târziu, tânăra Constance Andrews a deschis ochii. Doica sa, Catherine, a 
năvălit pe uşa dormitorului strigând către mama lui Constance: 

— Doamna, DOAMNA, s-a trezit! Constance s-a trezit! 

Paradoxul temporal s-a terminat. 


Va urma... 

RKRAKSTAR 


Cronicilg Samirului 


Texte culin de Luminita Dobna din paginile învelite de vneme ale 
întugime cele can încă mar cud în lugende, celor cu pirit de învingător. 
vil 


Oglinda împăratului-zen 


— Suntem prea aproape de tabără, am şoptit în timp ce coboram în 
valea întunecată. Îți dai seama că în mai puțin de jumătate de ceas ar putea 
să ne găsească? 

— Nu le va trece prin cap să ne caute atât de aproape. Oricum cred că 
nu le stă mintea la asta... alte spaime le suflă acum în ceafă, a murmurat 
Bris. _- 

Krakstarii eliberați îşi sărbătoreau libertatea hârjonindu-se ca nişte pui 
nătângi. Până şi Aripa Zorilor s-a lăsat prinsă în jocurile lor nebunatice. 
După cum îi era obiceiul, Suflet Sfâşiat găsise un loc mai înalt şi cerceta cu 
atenție vânzoleala din valea străjuită de stânci ascuţite. Noua strălucire 


e TOR i 


Ne-am aşezat lângă el, istoviţi de emoţii. 
— Nu pare să se bucure, am constatat cu mâhnire. 

— Fii pe pace... în sinea lui zburdă cu ceilalți. Ştiu bine ce spun... nu 1- 
am simțit niciodată atât de fericit... ascultă-l cum toarce, a răspuns 
mulțumită Bris, netezind coama bogată. 

— ÎI ştii de mult? 

— Să tot fie vreo zece îngemănari de luni, în timpul vostru asta 
înseamnă mai bine de doi ani. De când îl ştiu e aşa... sălbatic, greu de 
stăpânit. Şi-a atras mulți duşmani, mai ales printre baratheeni. 

Mâna delicată a femeii contura cu gingăşie fruntea împovărată a 
krakstarului. Cu o mişcare neaşteptată, Suflet Sfâşiat şi-a îndesat capul 
masiv sub cotul ei, întocmai unui motan alintat. Torcea reţinut, discret, de 
parcă nu voia să-şi arate drăgălăşenia. 

— Cum a căpătat... am arătat cu înţeles despicătura albă din blana 
scurtă de pe cap. 

— Ei, sălbăticii de-ale lui... Un aghiotant barath s-a gândit că ar fi bine 
să-l disciplineze cu lovituri de bici... nu a apucat să dea a doua lovitură... 
dumnealui l-a lăsat fără bici... şi fără braț. A fost cumplit. O duzină de 
sclavi s-au chinuit să-l ţintuiască-n loc. Elohi-barat, în ţicneala lui, a 
început să-l jupoaie de viu, cu pumnalul de ceremonie. L-au oprit slugile la 
timp, altfel sfârşea şi el în fălcile turbate. 

Şi-a lipit obrazul de creştetul krakstarului şi a continuat cu glas scăzut. 

— A zăcut mult, sărmanul. Numai nebunul de Fadrell, sclavul albinos, 
avea curajul să se apropie de el. La câtă otravă are albinosul ăla în carne, 
pot să jur că nici suvritele mâncătoare de stârvuri nu şi-ar înfinge colții în 
el. La suprafață rana s-a vindecat, dar numai Larodne străbunul ştie ce 
urme adânci îi brăzdează încă sufletul. A trecut multă vreme până să mă 
accepte iar prin preajmă. Cu toată sălbăticia lui, eu simt că-i blând şi chiar 
împăciuitor. De multe ori, a stins conflictele din țarc printr-o simplă ridicare 
de aripă. 

— Mă mir că Elohi nu l-a ucis. După câte am aflat despre el, m-aş fi 
aşteptat să o facă. 

— Scârba aia de barath... un nemernic... praşiv ca o năpârcă... Îi place 
să tortureze psihic. Ticălosul i-a surghiunuit perechea. A vândut-o altui 
îmbuibat. Numai zeii krakstarilor ştiu ce s-a ales de ea... Mare lucru să nu 
fie chiar Aripa Zorilor. 

În clipele de tăcere care au urmat am încercat să-mi imaginez ce-aş fi 


simțit eu dacă aş fi fost în locul lui Suflet Sfâşiat. Sub puternica influență a 

îmblânzitorilor, îmi legasem sufletul de krakstari şi nu-i mai vedeam ca pe 
nişte bestii nemiloase. Ştiam că au amintiri. Ştiam că suferă. Ştiam că 
legăturile dintre ei sunt puternice şi, cel mai adesea, durau o viață întreagă. 
Ceva subtil din atitudinea Aripii Zorilor părea să se potrivească 
raționamentului femeii. Între cei doi krakstari era un flux continuu de 
energie pe care îl ignorasem până în acel moment. 

Îmi frământam mintea cu tot felul de întrebări când, o briză uşoară a 
unduit scurt blana ca smoala şi lângă noi s-a stârnit o trombă de praf. 
Speriat, am sărit în picioare. 

— Sonje, ce nebunie ai pus la cale? S-a umplut cerul de krakstari 
molipsiți de-un dor nebun de libertate. Mărita mi-a spus că tu eşti vinovat 
de asta, smintitule, a strigat Tiamar ieşind din norul roşiatic şi, într-un 
acces rar de voioşie, m-a strâns în braţe de mi-au troznit coastele. 

Bris îşi muta privirea intrigată de la noi la Adierea Nopţii care îi dădea 
târcoale lui Suflet Sfâşiat. Vizibil iritat, krakstarul negru s-a ridicat pe 
labele masive şi urmărea cu ochii mijiți mişcările felinei albe. Vârfurile 
aripilor argintii tivite cu azuriu împungeau cerul plin de nori şi întregul trup 
al Adierii trăda încordarea. | 

Dincolo de simțurile noastre, krakstarii comunicau prin semnale numai 
de ei ştiute. Undeva la granița dintre percepţie şi rațiune simțeam un 
schimb repezit de replici dure. Revolta lui Suflet Sfâşiat se simțea în fiecare 
fir din coama ridicată. Tremura sub căutătura rece, rațională, cu care îl 
măsura Adierea Nopţii. Diferenţele dintre cele două rase erau evidente. 
Pasiune şi rațiune, înverşunare şi detaşare calculată, foc şi gheaţă. 

— Adiere, nu! a strigat speriată Tiamar şi, ignorând pericolul, s-a repezit 
între cele două fiare. Prietenii lui Sonje sunt şi prietenii noştri... 

Femeia urmărea îngrozită krakstarul negru care îşi dezvelea întărtat 
colții într-un rânjet războinic. Brazda adâncă de pe frunte semăna cu o 
crevasă între ochii ca doi vulcani gata să erupă. Suflet Sfâşiat s-a proptit pe 
picioarele din spate şi, cu aripile strânse, îşi potrivea pe loc paşii 
evaluându-şi adversara. Un mârâit sumbru, dens, îi clocotea mocnit în 
gâtlej. Atacul era iminent. Gândul că Tiamar putea fi prinsă în lupta celor 
doi îmi paraliza muşchii. Abia puteam respira. 

Bris încerca din răsputeri să abată atenţia krakstarului cu vorbe 


liniştitoare, dar cuvintele ei se izbeau ca de un zid. În țărâna de sub 

picioarele lui se adânceau, tot mai amenințător, urmele furiei... Cine putea 
sta în calea fiarelor dezlănțuite? 

— Adiere, nu-l provoca! 

Îndemnul disperat al curierului trecea fără efect pe lângă urechile lăsate 
pe spate. Trebuia să o scot de acolo. Ritmul de sub labele negre s-a 
schimbat brusc şi Suflet Sfâşiat a ţâşnit orbit de dorința de a ucide. M-am 
aruncat în față fără să judec. În clipa următoare am simțit bufnitura în 
oase. 

Când m-am dezmeticit, eram cu obrazul în praf. Lângă mine, Tiamar se 
strâmba de durere. 

Liniştea din jur era nefirească. Într-un salt năpraznic, Aripa Zorilor îl 
doborâse pe atacator şi îl pedepsea pisiceşte înfingându-şi colții în coama-i 
tuciurie. Adierea, ţeapănă ca o statuie, îi cerceta cu un aer nedumerit. 

— Te-ai țicnit, a murmurat Tiamar cu ciudă. 

— Un „mulțumesc” ar fi fost mai potrivit, am dojenit-o. 

— Mda, mulțam” pentru... vânătaie? Se asortează cu eşarfa, a bombănit 
îmbufnată scuturându-şi hainele de praf. 

Abia stăpânindu-şi tremuratul mâinilor, Bris a îngenunchiat lângă 
Suflet Sfâşiat. I-a cuprins gâtul cu brațele şi-i şoptea ceva la ureche în timp 
ce spasme trecătoare îi scuturau încă blana prăfuită. 

Privirea albastră a femeii căuta cu disperare o explicaţie în ochii lui. 

— De ce ai făcut asta, suflet rătăcit? De ce? Tu nu eşti aşa! Încă te 
chinuie drogul acela nenorocit? 

— Aiurea, ce drog? a izbucnit curierul pe un ton zeflemist. Dragilor, 
sălbăticiunea e tot sălbăticiune. Asta-i rivalitate sănătoasă. Ce ați crezut? 
Krakstarii nu-s nişte pisicuţe alintate, cum ne place nouă să credem. Au 
ierarhiile lor. Domnul de colo a stat prea mult în țarc şi nu e obişnuit să fie 
provocat. Adierea l-a sfidat cu bună-ştiinţă. Mai interesantă mi s-a părut 
reacția Aripii Zorilor, se pare că ştie să-l tempereze pe dumnealui. 

Cu ochii plini de văpăi albastre, Bris refuza să asculte explicaţia rece a 
lui Tiamar. Îşi ţinea fruntea lipită de fruntea bestiei şi îngâna un cântec 


domol. Pentru ea, Suflet Sfâşiat nu era decât un pisoi ceva mai mare, 
oropsit de soarta crudă. 
— Fraţilor, nu avem vreme de pierdut cu rivalități trecătoare şi cântece 


de leagăn. Ne aşteaptă Mărita Ţesătoare. 
kkk 

— E doar leşinat, abia mai respiră. 

— Oare ce caută aici? 

— După haine aş zice că e de-ai noştri, dar duhneşte a noma. Sigur nu-i 
născut pe Samir. 

Dendritele albastre, tremurătoare, evadate din vârful degetelor subțiri 
cercetau obrazul străinului. Perla din urechea lui Bris pâlpâia haotic. 

— Milpo, cărăuşul, îmi transmite că l-a coborât de pe orbită acum vreo 
două zile. 

— Fir-ar să fie, o iscoadă! a sărit Tiamar ca arsă. 

M-a înşfăcat de braț şi m-a tras deoparte. 

— Ascultă, Sonje, tu ai încredere în albăstreaua asta? a întrebat printre 
dinți. Ştii bine unde suntem... Nu-i bine ce facem... Doi străini atât de 
aproape de... nu a terminat fraza şi a mijit ochii ca o razbură încoltțită. Nu- 
mi place deloc! 

Nu am apucat să protestez. Din stânca solidă au izvorât vreo şase 
vlăjgani, au ridicat străinul pe o targă şi ne-au mânat spre peşteră. 

Am înaintat pe bâjbâite prin galeria slab luminată până la statuia 
Întâiului Îmblânzitor unde, trântită în colbul vinețiu şedea bătrâna Şahona 
cea cu privirea rătăcită. Aruncase pe jos un pumn de oase şi chițăia 
mulțumită. Războinicii au lăsat targa jos, lângă zgripțuroaica care-şi freca 
bucuroasă palmele descărnate. A împuns aerul plin de pulberi cu ghearele 
ei încovoiate şi, fără să scoată o vorbă, ne-a îndemnat să ne aşezăm în fața 
ei. Gărzile s-au retras fără zgomot în umbra pereţilor. 

— Acum afla-vom ce ne-au aruncat baratheenii la poartă. 

Şi-a apăsat mâinile brăzdate de riduri pe pieptul străinului. Trupul inert 
s-a transformat în umbră şi Şahona a rânjit stârnind pe obraz un iureş de 
adâncituri hidoase. 

— Amadi, asasin şi umbră prea străveche, 

Ce intrigi şi veninuri îmi picuri în ureche? 

Ce gând nefast te mână departe de-a ta lume? 
Ce păpuşar te poartă tocmindu-te în rune? 
Dezvăluie-ţi mesajul, dorința ce te-animă, 
Deşartă iute tolba şi munca ţi-o termină. 

Preţ de o secundă creierul mi-a fost invadat de imagini terifiante. În 
curțile palatului, munți de stârvuri sfârtecate erau luate cu asalt de 
suvritele hulpave. Amestecul de răni arse, bucăți de metal şi ciocuri 
nesătule îmi provoca o greață cruntă, iar greața era amplificată de groază. 
Creierul mi se zbătea în țeastă căutând o cale de scăpare din mijlocul 
măcelului. Am deschis ochii. Şahona murmura abia desluşit scormonind cu 
degetele descărnate în trupul devenit străveziu. 

— De astea-mi eşti, surată? 

Îţi vin de hac îndată. 

De-mi otrăveşti poporul, 

Ti-o frânge viitorul! 

Asta numeşti tu soartă, 

Să presari colb pe gloată? 

Marandi, piază-rea, vândută vrăjitoare 

Şi-a falsului tău zeu, servilă țiitoare, 

Un munte hâd de carne, asta ti-i prorocirea? 
Alegi să te-nsoțeşti doar cu nenorocirea? 


Sclipirile din spatele retinei m-au forțat să cobor pleoapele. 

Vântul năpraznic din jurul ochiului furtunii spulbera cu duşmănie 
resturi de roboţi dezmembraţi. Trupurile sfârtecate de razele de foc se 
scuturau de povara morţii şi lepădau şiroaiele de sânge închegat ca într-o 
năpârlire inversată. Întregul carnagiu dispărea absorbit de pâlnia furtunii. 
Imaginea, jupuită bucată cu bucată, se pierdea în hăul urlător dezvăluind 
pereţii ciopliţi ai Hrubei Timpului. Într-un vârtej de praf violet, Şahona s-a 
scuturat de masca bătrânei vrăjitoare şi a păşit demnă, în roba ei simplă. 

Cu mişcări meşteşugite, a adunat câteva zeci de pânze străpunse şi 
pătate de un singur fir însângerat. A prins un capăt al firului netrebnic şi a 
tras cu putere smulgându-l din pânza brodată cu krakstari a Samirului. 
Unda de şoc a scuturat cu putere şi celalalte țesături. Din învălmăşeala 
stârnită creştea o pânză nouă pe care o suveică nevăzută ţesea un tron 
străjuit de coloanele zvelte ale unei săli somptuoase. Pe tron, o umbră 
chircită aduna pe lângă trup o mantie motolită. Din dosul jilțului sculptat 
cu hărți stelare, pândea o femeie despletită, cu chip ca de şopârlă. 

Încă o smucitură şi pânza s-a deschis. Şahona a păşit demnă printre 
coloanele de piatră. Pe brațul stâng purta un scut plat făurit dintr-o 

cristalită şlefuită întocmai ca oglinda. Femeia-şopârlă, asmuţită de făptura 
de pe tron, a vrut să îi ațină calea, dar a sfârşit înfăşurată în pânza izvorâtă 
din palma ţesătoarei. Cu voce ca de tunet, Şahona s-a adresat făpturii 
diforme de pe tron a cărei privire era atrasă hipnotic de oglindă: 
— Pe tronul tău şezi astăzi ca pe jar... 
Puterea nu-ți mai pare-un dar. 
Doar ochi pustii de slugi pavează calea 
Şi zvonuri mincinoase îți împroaşcă zarea. 
Din lumea ta destinul smulge acum bucăţi, 
Hălci sângerânde, toate otrăvite de săgeți 
Tâşnite din minți rătăcite, furibunde, 
Părăsite-n pripă de loialități plăpânde. 
Pierzanie presară al tău pas, 
Mizeria din suflet e tot ce ţi-a rămas. 
Clădit pe mlaştini şi nisipuri mişcătoare, 
Imperiul tău de umbre foşnitoare 
Se năruie la fiecare şoaptă urlătoare. 
O dâră neagră de venin spurcat 
Brăzdează drumul altă dată luminat 
Şi sapă fără milă prăpastia cumplită 
În care se prăvale elita-ţi umilită. 
Spinări încovoiate, azi, tepti îşi arată, 
Limbi despicate vorbe-nşelătoare poartă, 
În jur vezi numai colţi în guri rânjite 
Şi nu mai dovedeşti să rupi intrigi urzite. 
Te înconjori cu asasini şi vrăjitoare, 
Arunci cuvinte reci, umilitoare. 
Nu ştii să semeni decât morți şi vrajbă... 
Doar asta tu ai să culegi degrabă. 
De vrăjmaşi şi rivali oricât te vei feri, 
Tu, împărate-zeu, pre limba-ți vei pieri 
Şi pânza cea fragilă, țesută cu păcat, 
Va dispărea în vânt... imperiu destrămat. 
Cu mintea-ți rătăcită pe tron vei zăbovi 


Şi, către poarta morţii, imperiu-ți vei zori, 
Căci în clepsidra-ți, din ultimul fir de mică, 

Universul va coace-n cuptor de stea pitică, 
Fără de chip sau slovă, o lespede rotundă 
Şi va-mpietri în ea... ultima ta secundă. 


Deasupra tronului crescut monstrous în jurul barathului chircit s-a 
căscat ameninţător ochiul furtunii samirene şi vântul sălbatic smulgea 
zdrenţe însângerate din pânza pe care timpul brodase cu mult fast, scurta 
istorie a imperiului barathean. Pe cele din urmă fâşii am zărit-o pe Marandi. 
Cu o forță nebănuită, şi-a smuls giulgiul strâns în care zăcea înfăşurată şi 
s-a repezit urlând la împărat. Hangerul înveninat a sclipit scurt, ca un 
fulger, înainte de a pătrunde adânc în carnea încrâncenată de spaimă. 

Vârtejul a înghițit hulpav şi ultima fâşie zdrenţuită, apoi s-a strâns într- 
un sâmbure mic de un alb orbitor, singura stea din bezna care s-a lăsat 
peste Hruba Timpului. În întuneric, şoapta țesătoarei a răsunat profetic: 

— Asta a fost să fie! 

kkk 

— Mărită Tesătoare! am salutat plecând cu smerenie fruntea. 

— Tinere cronicar, vremea măririlor a apus. Viitorul va mai avea nevoie 
de ţesători ai sorții, dar nu în astă eră. Îmi voi croi o altă cale. Tu ai face 
bine să îți ascuți penița, te-aşteaptă poveşti multe. 

— Mărită... 

— De-acum voi fi Şahona povestitoarea şi, dacă vei avea nevoie de mine, 
mă vei găsi aici în Hrubele Cunoaşterii. Povestea Samirului trebuie 
transmisă mai departe. Tu o vei aşterne pe hârtie, slovă cu slovă, eu o voi 
picura, strop cu strop, în sufletele celor care o vor purta mai departe, peste 
veacuri. | 

Cu un zâmbet misterios pe chip, s-a lăsat înconjurată de mulțimea de 
copii ciripitori. I-a alintat cu gesturi grijulii şi le-a făcut semn să se aşeze în 
jurul ei. Un deget dus delicat la buze a pus capăt zumzetului copilăresc. 


— Acum, năzdrăvanilor, e vremea legendelor. 

A fost odată, pe când soarele Samirului era doar cât un vârf de ac pe cerul 
nopții... a fost un om năpăstuit de soartă... Şi omul nostru avea doi copii 
frumoşi, să tot fi fost cam de seama voastră ori poate un pic mai mici. Văzând 
bietul de el că nu mai răzbeşte cu atâta sărăcie, a hotărât să pornească în 
pribegie gândind că-şi va găsi norocul pe meleaguri încălzite de un alt soare. 

Nici prin cap nu-i trecea că hotărârea lui avea să schimbe soarta întregului 


Univers... 
În jurul Şahonei, vorbele se transformau în fire şi firele îşi găseau 
singure calea spre țesătura pe care se perindau imagini de legendă. 


SFÂRŞIT 


Michael Palmer 


FRĂȚIA ASISTENTELOR 


MICHAEL PALMER FRĂȚŢIA ASISTENTELOR 


Thriller 


Michael Palmer 


FRĂȚIA ASISTENTELOR 


1982 


Traducerea: Ştefi Todo 


EPISODUL IX 


Capitolul 21 


Mişcându-se în linişte, Christine puse geamantanul în fața uşii şi se 
întoarse în dormitor. Cu ochii roşii după o oră de plâns, se uită la David prin 
lumina pală a dimineţii. Dormea liniştit, cu părul venindu-i pe față. Cu o 
privire către scrisoarea fixată în oglinda dulapului, ieşi în vârful picioarelor 
din casă. 

Dimineaţa era umedă şi rece. Respirația ei se ridica în aer. În depărtare, o 
manta groasă alburie acoperea oceanul atât de departe cât putea să vadă. 

Văzând ca în vis lumea din jurul ei, luă cheile de la jeep, le puse într-un plic 
şi merse încet către maşina ei. Se aştepta să-i audă vocea în orice moment. 
Vederea lui, ştia, i-ar strica planul. Fără să se uite înapoi, se urcă la volanul 
Mustangului şi rulă până la drum fără să pornească motorul. La capătul 
curbei spre Rocky Point, un sfert de milă depărare de casă, opri şi puse plicul 
cu cheia între pietre. Verifică să fie sigură că David nu va avea probleme să-l 
observe, apoi o luă pe şoseaua bătută de vânt de lângă ocean, îndreptându-se 
în sud, spre Boston. Gândurile şi sentimentele din ea n-o lăsau să se 
concentreze. Nu observă magina întunecată care trecu pe lângă ea în direcția 
opusă, nici pe uriaşul fără trăsături din spatele volanului. Nu observă până 
când maşina apăru pe neaşteptate în oglinda retrovizoare, la câţiva yarzi în 
spatele ei. 

Leonard Vincent manevra maşina foarte aproape de spatele micului 
Mustang. Furia momentană a Christinei că e atât de aproape în spatele ei se 

transformă în teroare când fu izbită. La început fu doar o atingere, apoi o 
izbitură. Dintr-o dată Vincent se dus în partea dreaptă şi începu să o forțeze 
să iasă de pe şosea. Mâinile Christinei se albiră pe volan în încercarea de a nu 
pierde controlul maşinii. Se uită în stânga în căutarea unei căi de scăpare şi 
instantaneu o trecură transpiraţii de gheaţă. La nici zece paşi era marginea 
prăpastiei pe care stătuse cu 36 de ore înainte — o viaţă întreagă — şi se uitase 
prima oară către Rocky Point. Jos se întindea Atlanticul. Altă lovitură, mai 
puternică. Capul Christinei sări în dreapta. Fața maşinii lui Vincent era în 
dreptul uşii pasagerului. Dincolo de el un şanţ mic, apoi un perete curbat de 
piatră. Mustangul vibră fără milă când roţile ieşiră de pe drum. Christine 
apăsă frâna la maxim. Mirosul de cauciuc ars umplu maşina. 

Expresia lui Leonard Vincent era blândă, aproape împăcată, în timp ce o 
forța să se apropie tot mai tare de marginea prăpastiei. Rămăseseră mai puțin 
de cinci paşi când Christine dădu drumul frânei şi apăsă până la podea 
accelerația. Maşina sări înainte. Cu colțul ochiului văzu în spate cealaltă 
maşină. Apoi cele două maşini se izbiră. Într-o clipă ambele erau scăpate de 
sub control, învârtindu-se într-un dans al morții pe şosea. 

Christine se lupta cu volanul din toate puterile, dar îi scăpă din mâini. Într- 
un moment se izbi de peretele de piatră. Capul îi zvâcni înainte, lovind 
parbrizul chiar deasupra urechii stângi. Sticla explodă şi lumea ei se 
întunecă. Nu auzi scrâşnetul metalului când cele două maşini se separară. 
Nu văzu teroarea din ochii larg deschişi ai lui Vincent când maşina lui se 
desprinse de a ei şi se prăbuşi în prăpastie izbindu-se de stânci şi de copaci 
până când dispăru în ceața deasă. Nu văzu propria maşină ricoşând pe 
peretele de piatră, învârtindu-se în cerc, apoi mergând spre prăpastie. Era 
inconştientă când roțile din față ale Mustangului trecură peste terasament. 
Maşina se opri. Apoi începu să alunece peste margine. 


David simți singurătatea chiar înainte să se trezească complet. Deschise 
puţin ochii, apoi îi închise strâns, dorindu-şi ca ceea ce ştia că e adevărat să 
nu fie aşa. Ea e în sufragerie, stând în linişte, uitându-se la ocean. Un dolar că 
e în sufragerie. Îşi ţinu răsuflarea. Liniştea din casă era mai mult decât 
absența sunetelor. Era ca un gol, ca neantul. Nu exista nici o mişcare a 
aerului, nici o urmă de energie, nu exista viață. S-a dus la plimbare, se gândi 
el disperat. O scurtă plimbare de dimineață. Se rostogoli către fereastră, 
clipind din ochi datorită strălucirii soarelui. Cerul era acoperit de nori, acel 
gen de nori care dispărea miraculos până la mijlocul zilei, deschizându-se ca 
o cortină peste noua zi. O plimbare de dimineață, asta-i tot. Se ridică într-un 
cot şi cercetă camera. Descoperirea că hainele ei nu mai erau veni doar un 
moment înainte să vadă biletul prins de oglindă. Era ca o scenă dintr-un film 
de categoria B, doar că acum era real. Tristeţea se abătu peste el. „Rahat” fu 
primul cuvânt al zilei. Apoi al doilea şi al treilea. Se ridică din pat şi trecu 
nepăsător pe lângă dulap spre baie. Folosi toaleta, apoi se spălă, apoi se 
bărbieri. Se târî până în bucătărie şi puse apa pentru cafea. Glezna era 

umflată şi-l încetinea, dar aproape că nu-l mai durea. Asistenta lui îşi făcuse 
bine treaba. Făcu ordine în sufragerie şi aşteptă să fiarbă apa. 

Cu o urmă de speranţă cercetă şoseaua. Mustangul dispăruse. Christine 
dispăruse. Mexicul şi orice speranţă la o viață nouă, împreună, dispăruse. 
Parcă în ceaţă, se întoarse în dormitor. 

Numele său era scris în centrul plicului alb. Îşi privea mâinile cum îl 
desfăceau. Alt bilet. Al doilea în mai puţin de o săptămână. Totuşi, de data 
asta simțea tristeţe în fiecare cuvânt — şi când fusese scris şi acum când îl 
citea. 


„Dragă David, 

Nu am putut să-mi încerc şansa să stau până te trezeşti şi să mă convingi 
să nu fac asta. Am încercat toată noaptea să mă conving că există o altă cale. 
Doamne, cum am încercat. Totuşi, în final, singurul lucru la care m-am putut 
gândi a fost câtă durere şi tristețe ţi-am provocat. Totul e o nebunie. Ceva ce 
părea atât de bun, de corect. Şi acum... Merg să-l văd pe locotenentul 
Dockerty şi să-i spun totul despre moartea Charlottei. Dar mai întâi, am de 
gând să mă întâlnesc cu doctorita Armstrong. Ceea ce ai spus aseară are 
sens. Ştiu că ea mă poate ajuta. În ciuda a ceea ce s-a întâmplat, în inima 
mea ştiu că multe dintre noi îşi urmează doar principiile în care cred. Cu 
noroc, doctorița Armstrong va rezolva problema fără să dezvălui prea mult. 
Am trei nume pe care să i le dau, nişte numere de telefon şi nişte reviste de la 
Fundaţia Clinton. Nu e mult, dar e un început. Poate găsim o cale să nu 
dezvăluim secretul. Apoi e problema cu responsabilitatea angajării ucigaşului 
lui Ben. O să fac tot ce pot să aflu ceva fără implicarea poliției. Şi, în final, eşti 
tu, un bărbat special, magic. Într-un timp aşa de scurt ai atins locuri din 
mine care nici nu ştiam că există. Pentru asta şi pentru mult mai mult îţi 
sunt datoare. Îţi datorez o viaţă în care să nu trebuiască să fugi, să te uiţi 
încontinuu peste umărul meu. Îţi datorez şansa de a-ţi îndeplini visele pentru 
care ai muncit atât de mult şi ai îndurat atâtea. Dacă circumstanţele ar fi fost 
diferite, scumpul, dragul meu David - în orice fel diferite — aş fi riscat. Aş fi 
mers oriunde am fi decis amândoi. Cred că ai fi câştigat pariul. Dar 
circumstanțele nu sunt diferite. Sunt aşa cum sunt. Nu-ţi face griji pentru 
mine. Voi merge direct la Dockerty după ce mă întâlnesc cu doctorița 
Armstrong. Ai grijă de tine. Te rog să înţelegi, să fii puternic şi mai presus de 
toate să mă ierți că ţi-am pricinuit atâta durere. 

Cu dragoste, 

Christine. 


P.S. Cheile de la jeep vor fi la sfârşitul curbei către Rocky Point. Sunt într- 
un plic ca acesta.” 


Jeepul. David râse. De la început era clar că jeepul nu putea merge ca 
Mustangul ei. Era clar hotărâtă să nu fie descurajată de cineva. Bine, nici el 

nu putea fi descurajat. Nu putea schimba situația, aşa că îşi va schimba 
aşteptările. La orice va fi nevoită să facă faţă, el va fi alături, atâta timp cât ea 
îl va dori acolo. 

David se îmbrăcă, jucându-se în minte cu situațiile pe care ei doi vor trebui 
să le înfrunte în săptămânile care vor veni. Observă puloverul pe care îl 
purtase când venise la Rocky Point. Christine îl pusese, împachetat îngrijit, pe 
un scaun de lângă birou. David rânji. Poate ar trebui să i-l dea înapoi lui Joey 
ca o contribuţie la garderoba următorului bărbat pescuit din râul Charles. 
Când îl ridică, revolverul lui Rosetti căzu. David uitase complet de el. Îl ridică 
într-o mână şi simţi tensiunea care apărea când mânuia arme de orice fel. 

Încercă să-şi amintească când spusese Christine că va mai suna Joey. 
Noaptea trecută? În această dimineață? Reflectă un moment apoi se duse la 
telefon. Numărul lui Rosetti din Boston era scris pe o hârtie lipită de receptor. 
Vocea de femeie care-i răspunse părea mai bătrână ca a lui Terry. 

— Alo, e locuința Rosetti? 

— Da. Ce doriți? 

— Aş putea vorbi cu domnul sau cu doamna Rosetti? 

Un timp se lăsă tăcerea la celălalt capăt al firului. 

— Cine sunteți, vă rog? întrebă femeia în final. 

Vocea îi era ca de gheaţă. David începu să se mişte nervos de pe un picior 
pe altul. 

— Numele meu e David Shelton. Sunt un prieten al lui Joey şi al lui Terry şi 
stau... 

— Ştiu cine eşti doctore Shelton, spuse femeia plat. 

Din nou tăcere. 

David simţi un nod deranjant în stomac. 

— Sunt doamna D'Ambrosio. Mama lui Terry. Ea nu poate veni la telefon. 
Medicul i-a dat un medicament şi... 

Dintr-o dată, femeia începu să plângă. 

— Joey e mort... ucis, suspină. 

David sări de pe canapea şi se holbă fără să vadă nimic de-a lungul 
camerei. 

— Terry nu a fost în stare să vorbească cu poliția, dar a vorbit cu mine şi a 
spus că din cauză că Joey te-a ajutat pe tine acum e mort. 

Era complet distrusă, orice pretext de a fi supărată pe el dispăruse în 
durere. 

— Dar... e imposibil, mormăi el, cu mintea lucrând. 

Fusese Leonard Vincent. Trebuie să fi fost el. Îşi apăsă ochii, încercând să 
oprească senzația de răsucire. Prima dată Ben, acum Joey... iar Christine era 
undeva acolo. 

— Când s-a întâmplat? 

Vocea lui era fără viață. 

— Azi dimineaţă devreme. L-au găsit în maşină, legat şi tăiat şi... Doctore 
Shelton, nu vreau să mai vorbesc cu tine. Înmormântarea lui Joey e marti. 
Poţi vorbi cu fiica mea după aceea. 

— Aşteptaţi... 

Femeia a închis. David a stat nemişcat câteva minute, uitându-se la 
receptor. Apoi a înşfăcat puloverul, revolverul, şi cârjele şi a ieşit în grabă din 
casă. Cu o ultimă speranţă, a verificat jeepul. Nicio cheie. A aruncat arma pe 
scaun şi a luat-o pe drum. Până când s-a întors trecuse cam o jumătate de 
oră. Era ud de transpiraţie şi respira greu. Încheieturile, forțate de cârje 
scârțâiră când se trânti în spatele volanului. Apoi se opri. 

— Calmează-te, vorbi singur. E bine. E în regulă. 

Porni motorul. Probabil e în biroul doctoriței Armstrong chiar acum, sau poate 
chiar la Dockerty. Tot ce ai de făcut e să te calmezi şi să ajungi întreg la Boston. 

Se uită la revolver şi se gândi la sfatul lui Rosetti. Cum îi spusese? Fă-o tu 
dacă ajungi numai să te gândeşti că ar putea să o facă altul? Ceva de felul 
acesta. 

David se cutremură, apoi luă pistolul în mână. Murise Joey pentru că nu 
avusese arma la el când avea nevoie de ea? Posibilitatea scurse din David 
toată tăria care-i mai rămăsese. Tot ce îi mai rămăsese era furia. Furia şi o 
ură mistuitoare. Îl va găsi pe Vincent sau pe oricine îl omorâse pe Joey. Îl va 
găsi şi îl va omori sau va muri încercând. Îşi prinse o mână cu cealaltă şi 
apăsă până duru. În final dădu cu spatele şi porni spre şosea. 

Îngrijorarea pentru Christine îi diminuă furia şi îl făcu să se grăbească. 
Încercă să accelereze, dar carburatorul, plin de praf şi nisip, se înecă. Se 
gândi că darul perfect de mulțumire pentru Joey ar fi putut fi vopsirea şi 
repararea jeepului. Ar fi putut fi. 

David dădu din cap neajutorat, apoi se uită la ceasul pe care i-l dăduse 
Joey. Era nouă. Deasupra, norii se împrăştiau lăsând să se ivească semnele 
soarelui de toamnă. Se forță să-şi revină şi reporni motorul. Până când ajunse 
la drumul de la ocean reuşi să regleze ritmul în care frâna şi accelera. 

Gândurile i se întoarseră la Christine. Poate ar trebui să sune la poliție. 
Dacă nu fusese foarte bună la start poate că o puteau reține destul cât să 
ajungă şi el. Dar unde — poliția statală? Se va supăra dacă-i va implica înainte 
să fie pregătită? Răsuci ideea în minte. Se decise să se oprească la prima 
cabină telefonică când văzu în față luminile şi bariera datorate unui blocaj 
rutier. Un camion din fața lui se întorcea, şoferul înjurând obscen. David se 
aplecă în afara jeepului şi îl strigă. 

— Hei, ce se întâmplă acolo? 

— Ce? 

Şoferul opri oblic camionul nevoit să facă mai multe manevre ca să poată 
întoarce. 

— În faţă, ce se întâmplă? încercă David din nou, de această dată strigând. 

— Accident. Unul urât, naiba să-l ia. 

Tonul bătrânului nu lăsa niciun dubiu că lua incidentul personal. 

— Două maşini ieşite de pe drum. Una tocmai au scos-o. Una vine de pe 
fundul prăpastiei. Încă 15, 20 de minute, aşa au spus. Probabil va fi o oră. 

Neliniştea începu să-i crească în timp ce se străduia să vadă dincolo de 
camion. 

— Ai văzut vreuna din maşinile implicate? întrebă el prea încet. 

— Ce? 

David mormăi. 

— Maşinile, ţipă el. Ai văzut vreuna... Nu contează. Aş putea să trec, te rog? 

— Sigur, dar n-ai unde să te duci. Şi nu e nevoie de tine acolo. 

Dintr-o dată, parcă auzi întrebarea lui David. 

— Maşinile, ai spus? Dacă am văzut maşinile? 

Total exasperat, David aprobă. 

— Numai pe cea mică albastră, strigă bărbatul. Zdrobită. 

Mâinile lui David încremeniră pe volan. Îl cuprinse o teroare adâncă. 
Închise ochii în timp ce bărbatul se străduia să întoarcă camionul. În acel 
moment o imagine fotografică a altui accident îi apăru în minte. Ploaia, 
luminile, fețele lui Becky şi Ginny, chiar şi tipetele lor. Dorea să deschidă 
ochii şi să sfârşească oroarea, dar ştia că atunci când o va face un alt coşmar 
îl va aştepta. Era sigur că maşina albastră pe care o văzuse omul era a 
Christinei. 

— Domnule, drumul e închis. Mi-e teamă că va trebui să vă întoarceți. 

David se suci către voce. Era un polițist înalt şi slab cu o față de licean care 
îl făcea să arate uşor ridicol în uniforma albastră. Înainte ca David să 
răspundă, privirea i se fixă dincolo de locul unde fusese camionul, spre 
maşinile de poliţie, camioanele de remorcare şi ambulanţe. În mijlocul lor, pe 
cauciucurile dezumflate era Mustangul zdrobit al Christinei. 

— Domnule? În vocea tânărului polițist se simţea îngrijorarea. 

— Eu... o cunosc pe femeia care conducea acea maşină, spuse el cu o voce 
pierdută. Era... prietena mea. 

— Domnule, vă simtiti bine? 

Când David nu răspunse, polițistul strigă: 

— Gus, trimite unul din paramedici aici. Cred că tipul ăsta e gata să leşine. 

Deschise uşa jeepului. Când o făcu, David o luă pe lângă el şi începu o 
alergare şchiopătată spre maşină, uitând de rafalele de durere din gleznă. Pe 
ultimii metri se împiedică şi se lovi de uşa maşinii. Suspinând, îşi întinse 
mâinile pe capotă şi se ţinu de ea. Maşina era goală. Parbrizul era spart, iar 
motorul era împins în spate, aproape până la scaun. O urmă urâtă de sânge 
se vedea pe tapițeria albastră a scaunului. 

— Naiba să-l ia, spuse el încet. Naiba să-l ia... Naiba să-l ia. 

Mai tare şi mai tare până când striga. Câţiva bărbați se repezeau spre el 
exact când polițistul îi prindea braţele. 

— Domnule, vă rog, calmaţi-vă, spuse el mai mult ca o rugăminte decât ca 
un ordin. 

Îl duse pe David la marginea drumului şi îl ajută să se sprijine de trunchiul 
unui mesteacăn. După un minut, David reuşi să vorbească. 

— Unde... unde e corpul ei? se bâlbâi el. 

— Ce? 

— Corpul ei, la naiba, strigă el. Unde l-au dus? 

Tânărul oftă uşurat. 

— Domnule, nu e niciun corp. Niciun mort, vreau să spun. Oricum nu în 
maşina aceasta. 

David se lăsă într-un genunchi şi se holbă la el. 

— Trecătorii au găsit-o pe femeie rătăcind pe stradă, explică polițistul. 
Destul de lovită, cu o tăietură urâtă sau două şi probabil un braț rupt, dar 
nimic aproape de moarte, Acum, puteţi să vă calmațţi şi să-mi spuneți cine 
sunteți? 


Ca să ajungă la spitalul Kensington Community, aflat la douăzeci de minute 
după spusele polițistului, îi luă treizeci şi cinci de minute cu jeepul. David 
mai stătuse puțin la locul accidentului, aflând tot ceea ce putea. 
Supraviețuirea Christinei fusese miraculoasă. Un cuplu dăduse peste ea, 
însângerată şi incoerentă, rătăcind pe stradă. Mai târziu, echipa de salvare a 
găsit Mustangul răsturnat şi proptit într-un copac la 50 de picioare în josul 
pantei stâncoase şi la aproape o jumătate de milă distanță de locul unde 
fusese găsită ea. 

David rămăsese suficient de mult timp ca să vadă cum cadavrul mutilat al 
lui Leonard Vincent fusese scos din maşina lui şi transferat în ambulanţă. 
Plecă în timpul agitaţiei care urmă descoperirii în rămăşiţele maşinii a unui 
revolver cu amortizor şi a unei mari varietăți de cuțite. 

Pe drumul către spital simți cum îi creşte iar ura — ură care acum nu mai 
era direcționată spre Leonard Vincent ci spre cei care îl angajaseră. 

Spitalul era destul de nou şi foarte mic, 50 de paturi sau mai puţin, ghici 
David. Se opri după ce intră pe uşile principale, încercând să descopere vreo 
senzaţie în acel loc. Holul era pustiu, exceptând o voluntară în spatele unui 
birou, care-şi aranja conţinutul genţii. În partea dreaptă a ei, pe o tablă, erau 
scrise vreo 25 de nume ale medicilor din spital. Lângă fiecare nume era un 
beculeţ pe care medicul putea să-l aprindă când era în spital. Doar un bec era 
aprins. Nimeni nu putea acuza spitalul că ar avea exces de personal, gândi el 
sardonic. Aripa de urgenţe era marcată cu culoarea neagră, deasupra unor 
uşi automate. În timp ce acestea se închiseră în spatele lui, voluntarul 
întrebă: 

— Pot să vă ajut, domnule? 

Scutură din cap fără să se deranjeze să se uite înapoi. Medicul de serviciu, 
o indiancă cu ochii închişi la culoare, obosiţi îl întâlni la jumătatea 
culoarului. Purta un halat de spital şi un ecuson de identificare pe care scria 
Dr. T Ranganathan. 

— Scuzaţi-mă, spuse David nervos, numele meu e David Shelton. Sunt 
chirurg la Boston Doctors. O prietenă de-a mea, Christine Beall, a fost adusă 
aici cu puţin timp în urmă. 

— Da, accidentul de automobil, spuse ea. Am văzut-o puţin înainte să vină 
Dr. St. Onge şi... să preia cazul. A avut o încheietură fracturată şi posibil 
câteva coaste rupte în partea dreaptă. Şi două răni în cap. Oricum, în 
momentul în care Dr. St. Onge m-a îndepărtat nu părea că e vreun pericol 
imediat. O găseşti acolo. 

Arătă spre una din camere. Pe lângă St. Onge mai erau trei persoane în 
camera Christinei, o infirmieră, un tehnician de laborator şi o asistentă. David 
îi ignoră pe toți şi alergă la masa de examinare. 

— Dr. St. Onge, sunt David Shelton, spuse el uitându-se doar la Christine. 

Stătea întinsă pe o parte, cu pansamente sterile pe cap. O mare parte a 
părului fusese rasă deasupra urechii stângi. Pansamentele înconjurau o rană 
urâtă care era pregătită să fie cusută. 

— David? 

Vocea Christinei era ca scâncetul unui copil pierdut. Îngenunche lângă 
masă la o distanță suficientă de câmpul steril. 

— Da, iubito, eu sunt. 

Asigurarea care răzbătea din vocea lui era contrazisă de furia şi tristețea din 
el. 

— Eşti bine. Nişte lovituri, dar eşti bine. 

— Suntem o pereche, nu? spuse ea încet. 

Cele câteva cuvinte fuseseră singurele pe care le putea spune. 

— Şi cine naiba eşti tu? 

Era evident că St. Onge nu era satisfăcut cu intruziunea lui David. Era un 
bărbat greoi, cu mâini groase. Tenul lui era încă bronzat, iar hainele erau 
făcute la comandă. David bănui că avea vreo 50 de ani. 

— Oh, îmi cer scuze, spuse el, dându-se un pas în spate. Numele meu este 
Shelton, David Shelton. Sunt chirurg la Boston Doctors. Christine este o... 
prietenă apropiată. 

— În acest moment e pacienta mea, mârâi St. Onge. Sunt sigur că nu-ţi 
place prea mult ca cineva să se bage în munca ta. Chiar dacă e un coleg 
chirurg. 

David îşi înghiți cuvintele pe care dorea cu adevărat să le spună, se dădu în 
spate încă un pas şi mormăi: 

— Îmi pare rău. Puteţi să-mi spuneţi cum este? 

St. Onge scotoci printr-un set de instrumente, găsi un ac şi se întoarse la 
cusătură. 

— A avut o altă tăietură pe care deja am cusut-o, deasupra acesteia. Are un 
braț rupt pe care Stan Keyes va trebui probabil să îl rezolve în sala de 
operaţie. Asta presupunând că nu se răstoarnă şi se îneacă în acea regată 
stupidă la care participă azi. 

David oftă. 

— E singurul ortoped disponibil? 

— Mda. Dar nu-ţi face griji. Din fericire, e un chirurg ortoped cu mult mai 
bun decât e marinar. 

St. Onge chicoti. 

— Braţul va rezista până se întoarce. 

David îşi îndreptă atenţia către setul de raze pus pe perete şi studie pozele 
făcute pieptului, abdomenului, coastelor, brațelor şi craniului. Fractura din 
braț era urâtă, cu fragmente multiple, dar din fericire nu implica 
încheieturile. Funcţia mâinii nu va fi afectată. Se gândi la personalul 
ortopedic superb de la Boston Doctors şi începu să se întrebe dacă ar fi 
posibil un transfer rapid. 

St. Onge termină cusătura tăieturii în timp ce David punea filmele craniului 
Christinei la loc. Bărbatul îşi scoase mânuşile şi le lăsă să cadă pe podea. 

— Foloseşte una din hârtiile standard pentru lovituri la cap, Tammy, spuse 
el. Keyes va dori probabil să o transfere oricum la el când se va ocupa de braţ. 
Vreo întrebare, doctore... 

— Shelton, spuse David cu un ton înghețat, trecând pe lângă el şi 
îngenunchind lângă Christine. 

Pansamentele sterile fuseseră înlăturate şi David putea aprecia pentru 
prima dată extinderea loviturii. În ciuda câtorva încercări de a o curăța, urme 
de sânge uscat rămăseseră pe față şi pe gât. Aproape întreaga parte stângă a 
capului fusese rasă, expunând două tăieturi. Bucăţi mici de sticlă străluceau 
în părul care-i mai rămăsese. Buza de sus era umflată şi avea culoarea 
prunei. 

— Christine, spuse el încet. Cum s-a petrecut accidentul? 

— Oh, David... 

Vorbele erau agonizante, suspine fără lacrimi. 

David îşi puse mâinile în şolduri. 

— Dr. St. Onge, a văzut vreun radiolog filmele astea? 

Se ridică cu încetineală deliberată şi se întoarse. 

— Nu, de ce? Radiologul e liber o zi. Poate fi sunat dacă e necesar, dar nu 
văd niciun motiv să-l sun pentru constatări atât de evidente ca... 

— Scuzaţi-mă, domnişoară, îl întrerupse David, puteți să-mi dați un 
otoscop, vă rog. Şi, din moment ce tot sunteți acolo, un oftalmoscop. 

Femeia avea o expresie amuzată pe față când îi întinse instrumentele. St. 
Onge rămăsese fără cuvinte. David introduse vârful otoscopului în urechea 
stângă a Christinei. În acel moment lui St. Onge îi reveni graiul. 

— Aşteaptă un minut nenorocit. Acea femeie e încă pacienta mea şi dacă... 

— Nu! Scuipă David cuvântul. Tu să aştepţi un nenorocit de minut. Femeia 
asta va fi transferată la Boston. 

— De ce naiba te-ai enervat? St. Onge se înroşise. Te voi duce în fața 
comisiei medicale pentru asta. 

— Fă-o, te rog, imploră David. 

Controlul pe care îl menţinuse cu greu dispăru complet. 

— Şi din moment ce vom fi acolo, te vom întreba de ce eşti aşa de arogant 
încât să nu-l suni pe radiolog să se uite la filmele astea. Te vom întreba de ce 
nu ai văzut fractura bazală a craniului din două din filmele astea. Te vom mai 
întreba de ce nu ai văzut sângele din urechea stângă, cauzat de fractură. 
Bine? 

Tăcerea din cameră era dureroasă. Îşi cobori vocea şi se întoarse către 
asistente. 

— Poate una dintre voi să cheme o ambulanţă pentru noi, vă rog? 

Asistenta numită Tammy ezită, apoi cu o sclipire în ochi spuse: 

— Da, doctore, şi ieşi. 

Lui St. Onge nu-i venea să creadă. David se întoarse către asistenta care 
rămăsese. 

— Am nevoie de câteva medicamente şi nişte echipament pentru călătorie. 
Le voi trimite înapoi cu ambulanta. Între timp poţi să pui o perfuzie, te rog? 

— N-o să scapi, Shelton. St. Onge şuieră fiecare cuvânt, apoi se întoarse. 

David folosi telefonul asistentelor pentru a o suna pe doctorița Armstrong. 
În timp ce forma numărul auzi chicoteli ale personalului din camera 
Christinei. 

— David, am fost bolnavă de grijă din cauza ta, spuse doctorița Armstrong. 
Ce se întâmplă? Eşti în regulă? 

— Sunt bine. Dar Christine Beall nu e. V-o amintiți? O asistentă din Patru 
Sud. 

— Cred... da, bine-nţeles. O fată drăguță. Ce s-a întâmplat? 

— A avut un accident. Auto. Suntem la spitalul Kensington Community. Am 
putea să ne întâlnim acolo şi să aveţi grijă de ea? Are un braț fracturat, o 
fractură a craniului şi nişte coaste rupte, aşa că probabil va trebui să 
coordonați trei rânduri de medici. Veţi face asta? 

— Sigur că o voi face. Eşti sigur că poate suporta călătoria? 

— Destul de sigur ca să încerc. Merită orice risc ca să o scot de aici. În 
special dacă dumneavoastră mă aşteptaţi acolo. Am o mulțime de lucruri să 
vă spun, dar toate pot aştepta până când veți avea grijă de Christine. Vom fi 
acolo cam într-o oră. 

— Totul va fi bine, spuse încet Dr. Armstrong. Vă voi aştepta. 


Capitolul 22 


La instrucțiunile lui David ambulanţța merse constant cu 50 de mile pe oră. 
Fără lumini, fără sirenă. Drumul de 55 de minute păru interminabil, dar 
puţinul timp pe care l-ar fi putut câştiga nu merita riscul unui accident. În 
timpul călătoriei Christine îşi pierdu cunoştinţa de mai multe ori. David, 
aşezat în partea dreaptă, îi verifica sistematic pulsul, respiraţia, presiunea 
sângelui şi mărimea pupilelor, căutând schimbări care ar putea semnala o 
creştere rapidă a presiunii în creier. Orice creştere semnificativă, atât a 
sângelui cât şi a umflăturii, şi ar avea numai câteva minute să acționeze 
înainte ca stricăciunile să fie permanente. 

Tensiunea din el îl sufoca. Acţionase decisiv când avusese de-a face cu St. 
Onge, dar oare se grăbise? Gândul îl înspăimânta. Orice criză în ambulanta în 
mişcare ar fi mult mai dificilă decât într-un spital. 

Se pregătise ani de zile pentru a fi capabil să ia o astfel de decizie, genul de 
decizie pe care o luase de multe ori fără ezitare de-a lungul anilor. Dar acum 
era altă situație. 

— Christine? 

Îi scutură mâna. Niciun răspuns. 

— Să verificăm din nou echipamentul, îi spuse paramedicului. 

leşit din raza privirii lui David, bărbatul, un fost luptător în Vietnam, 
scutură capul cu exasperare. Era prima dată în viața lui când transporta 
instrumente pentru făcut găuri în cap, dar era a treia oară când David îi cerea 
să verifice. Deşi nu era nicio şansă să îl audă Christine, David se întoarse cu 
spatele şi şopti lista de instrumente şi medicamente. Paramedicul ridica 
fiecare obiect sau semnala din cap că ştie exact despre ce e vorba. Scalpel, 
anestezic, laringoscop, tuburi, pungă de respiraţie, adrenalină, sondă, 
cortizon, ac intracardiac — se pregăteau pentru ce era mai rău. Fiindu-i frică 
să-şi ia ochii de la Christine, David începu să întrebe pe unde se află, de când 
erau la 15 mile de spital, fără ca măcar să încerce să înțeleagă informaţia. 

— Pulsul 110 şi clar, respiraţia 20, tensiunea 160/60, pupilele, patru 
milimetri, egale şi reactive. 

Vorbele deveniseră o litanie, la fiecare două minute. Făcându-se de folos, 
paramedicul le repeta şi apoi le scria. Nu era nicio legătură între cei doi 
bărbați. Nicio comunicare, de fapt, alta decât numere, la fiecare două minute. 
Puls... respiraţie... tensiune... pupile. 

Când intrară în periferia Bostonului tensiunea crescu. David, mişcându-se 
continuu, verifica, reverifica, de jur împrejurul Christinei. Paramedicul, 
nervos şi el din cauza asta, atingea instrumentele. Şoferul, un tânăr cu părul 
castaniu, mormăi câteva cuvinte într-un radio şi se jucă cu butoanele de 
control ale luminii şi sirenei. Erau destul de aproape acum. Orice semn de 
problemă şi ar putea ajunge în viteză, indiferent ce ar spune medicul. 

Dintr-o dată, călătoria se termină. Ambulanţa întoarse şi se opri în fața 
platformei de primiri. Uşile se deschiseră. O asistentă dădu buzna în 
ambulanţă şi, cu o privire către Christine, se îndreptă direct spre perfuzie. 
Chiar în spatele ei, un infirmier prinse de o parte a tărgii. O aprobare rapidă 
din cap a paramedicului şi duşi au fost, cu asistenta care ţinea perfuzia 
alergând după ei. 

David dădu să îi urmeze, apoi se cufundă înapoi în scaun. O văzuse pe 
Margaret Armstrong în timp ce se întâlnea cu echipa la jumătatea drumului 
către platforma de ciment şi începea examinarea încă înainte să intre. Halatul 
alb, descheiat, flutura în urma ei ca o capă a unei regine. Fiecare mişcare, 
fiecare expresie dovedea control şi competență. Reuşiseră. Erau acasă. Decizia 
să se mişte, chiar dacă în grabă, fusese bună. 

În timp ce se liniştea, David începu să tremure. Îşi făcu drum de-a lungul 
ariei aglomerate de primiri şi triere, îndreptându-se direct spre aripa de 
traume. Real sau imaginar, simțea că toată lumea se holbează la el. Phoenix 
ridicându-se din cenuşă, Lazăr din mormânt. 

Oprindu-se în fața camerei 12, aruncă o privire înăuntru. Camera era goală. 
Tremură la amintirea cuţitului lui Leonard Vincent pe gâtul lui. Apoi se gândi 
la Rosetti. Imediat ce Christine va fi în afara oricărui pericol şi va vorbi cu Dr. 
Armstrong se va duce să o vadă pe Terry. 

În timp ce David se apropie de Trauma 1, apăru Armstrong şi îl băgă 
înăuntru. Christine era trează. Printr-o mare de halate albe, rezidenți, 
tehnicieni şi asistente, ochii ei se fixară adânc în ai lui. Un moment, tot ce 
putu vedea el era durerea. Apoi, când se apropie, văzu sclipirea, lucirea 
puterii. Buzele ei fără culoare se întinseră când încercă să zâmbească. 

— Am făcut-o, şopti ea. 

David aprobă. 

— Nu mai trebuie să-mi faci găuri în cap. 

Ochii lui David se căscară. 

— Ai fost trează în timpul călătoriei? 

— Destul de trează, reuşi să spună. Eu... sunt bucuroasă că suntem aici. 

Ochii ei se închiseră. Un rezident slab intră şi o pregăti pentru o perfuzie 
intravenoasă. Când bărbatul introduse acul, David făcu o grimasă şi se 
întoarse. Se trezi față în față cu Margaret Armstrong, care stătea câţiva paşi în 
spate, privind în linişte. 

— David sunt atât de uşurată să văd că sunteți în regulă, spuse ea. 
Poveştile care au urmat scurtei tale vizite aici în acea noapte, au fost cam 
înspăimântătoare. 

— Sunt nişte probleme în acest spital, de fapt în multe spitale. Am o treabă 
importantă de vorbit cu dumneavoastră, Dr. Armstrong, spuse David. 

Se uită peste umăr la rezident, care introducea calm un cateter în pielea din 
pieptul Christinei. 

— Şi Christine? 

— Bine, spuse Dr. Armstrong conducându-l afară din cameră. O voi 
examina mai atent imediat ce mulțimea de acolo termină. Impresia mea 
inițială nu a adăugat multe la ceea ce mi-ai spus. E clar că are o fractură 
craniană, dar până acum pare stabilă neurologic. Am un neurochirurg şi un 
ortoped pregătiți, dar cred că mai aşteptăm până o văd mai bine. Ivan 
Rudnick este neurochirurgul. Îl cunoşti? 

David aprobă din cap. Rudnick era cel mai bun din spital, dacă nu din oraş. 

— Ivan o va vedea şi îi va face un tomograf cât mai repede posibil. Dacă nu 
e nicio dovadă a unei sângerări active, vom aştepta şi vom spera. 

— Dar lovitura din piept? întrebă David. 

— Din câte pot să-mi dau seama nu e nicio problemă. EKG-ul nu arată răni 
cardiace. Examinarea mea extinsă va aduce siguranţă. 

— Dr. Armstrong, vă sunt atât de recunoscător că vă ocupați de asta. 

— Prostii, spuse ea. Nu pot să-ţi spun cât de flatată — şi mulțumită - mă 
simt că ai apelat la mine. Apropos, adăugă ea, mai e o mică problemă. 

— Ce? 

Ochii lui David se îngustară. 

— Nu ceva semnificativ David, dar la terapie intensivă nu sunt paturi libere. 
Niciunul. Verificăm acum un pacient care a avut o operaţie, dar starea lui e 
foarte instabilă şi nu cred că vom putea să-l mutăm. Am decis că va fi bine 
dacă o ducem într-un salon. Este o cameră privată disponibilă în Patru Sud. 
Ştiu că fetele de acolo îi vor acorda aceeaşi atenţie ca oriunde altundeva, 
inclusiv la terapie intensivă. Va fi dusă acolo cât mai repede posibil. 

— Sună bine, spuse David. Dacă asistentele nu se supără, voi rămâne în 
preajmă şi pot să ajut la monitorizarea ei. Asta după ce noi doi vom avea 
discuția despre care v-am spus. 

— Da, spuse Dr. Armstrong distantă. 

— Bine, mergeţi şi terminați-vă treaba. Voi aştepta în camera doctorilor 
până veți fi gata să vorbim. Şi, în ce cameră va fi? 

— Scuză-mă? 

— Camera. În ce cameră va fi? 

— Oh, da, stai să văd. E 412. Patru Sud, 412. 

Cardiologa zâmbi, apoi dispăru în Trauma 1. 

412! David înghiţi în sec. Camera Charlottei Thomas! Prima treaptă din 
scara însângerată care dusese la o nebunie după alta. Se luptă cu 
superstițiile şi încercă să se concentreze pe ironie. Camera 412 ar putea servi 
ca primul post de comandă în lupta cu Frăția Asistentelor Vieţii. Exercitiul 
merse destul de bine, cel puţin cât să-l oprească să alerge după Dr. 
Armstrong să-i solicite schimbarea camerei. 

Trecu prin aria de triere către camera doctorilor şi luă un exemplar din 
revista Medical Economics. Articolul principal era intitulat „Zece Refugii 
Fiscale pe care s-ar putea ca nici contabilul tău să nu le cunoască”. Înainte să 
reuşească să citească despre refugiul numărul unu, David adormi. O oră mai 
târziu, telefonul de la capul lui îl trezi dintr-o serie de vise înspăimântătoare — 
stopul cardiac al Charlottei şi evenimentele bizare care urmară, jucat din nou 
cu personajele schimbându-se între ele, cu excepţia Christinei care murea iar 
şi iar într-un fel mai înspăimântător decât altul. 

Hainele îi erau umede de transpiraţie şi senzaţia că avea nisip în gură îl 
făcea să-i fie dificil să vorbească. 

— Camera de gardă. Sunt Shelton, spuse apăsat. 

— David? Sunt Margaret Armstrong. Te-am trezit? 

— Nu, adică da. Vreau să spun... 

— Bine, i-o tăie ea, Christine a noastră e în siguranţă în camera ei. Nu am 
nimic nou de adăugat la ceea ce ştii deja. Cred că va fi bine. 

— Minunat. 

— Da... aşa e. Ai spus că vrei să vorbeşti cu mine? 

— Oh, da, sigur că vreau. Dacă dumneavoastră.. 


VP MAGAZIN 


MICHAEL PALMER FRĂȚŢIA ASISTENTELOR 


— Acum e un moment excelent, îl întrerupse ea din nou. Sunt în biroul 
meu, nu în cel din turnul cu birouri, în cel din Doi Nord. 

— Ştiu unde e, spuse David, în sfârşit treaz de-a binelea. Voi fi acolo în 
cinci minute. 

Laboratorul de exerciții cardiace se dublase de când Margaret Armstrong 
avea biroul acolo. David ciocăni odată la uşa pe care scria TESTE DE STRES 
ŞI EXERCIŢII, apoi intră. Camera de aşteptare, mică şi confortabilă era goală. 
Ezită, apoi strigă: 

— Dr. Armstrong? Sunt eu, David. 

— David, intră. 

Armstrong apăru la uşă. 

— Fac nişte cafea. 

Când trecu pe lângă ea, David simţi miros de lichior. Instinctiv se uită la 
ceas. Nu era încă ora unu. Îi trecură prin cap o grămadă de explicaţii de ce 
şeful cardiologiei ar putea să bea în aceste circumstanțe şi mai ales la aşa o 
oră. Niciuna nu era total acceptabilă. Totuşi, femeia părea că-şi păstrează 
controlul. Cel puţin pentru un moment îşi forță mintea să se concentreze. 

Laboratorul era spaţios şi bine echipat. Câteva benzi de alergare şi biciclete, 
fiecare cu un set de instrumente de monitorizare erau aliniate pe marginea 
încăperii. Echipamentul cerut pentru urgenţe şi unitatea defibrilatorului erau 
plasate discret într-o parte - un efort, ştia David, de a evita teama 
suplimentară a pacienților, deja nervoşi din cauza testelor. 

Un capăt al încăperii fusese amenajat ca zonă de conferință cu o canapea şi 
câteva scaune încercuind o măsuţă joasă de cafea. Armstrong îi arătă lui 
David canapeaua, apoi luă cana de la filtrul de cafea şi două căni. Părea mai 
abătută decât îşi amintea David să o mai fi văzut vreodată. 

— Păreţi obosită, spuse el. Dacă consideraţi mai bine să vorbim mai târziu, 
aş putea... 

— Nu, nu. Acum e bine, spuse ea prea repede. Politicile spitalului, ştii. Dar 
ca o schimbare o să mă aşez şi o să ascult. Lasă-mă să torn nişte cafea, apoi 
poţi să-mi povesteşti ce s-a întâmplat. 

Împinse un vas cu frişcă spre el, dar David negă din cap. 

— De unde să încep? spuse el, sorbind câteva guri de cafea ca să-şi pună 
cuvintele în ordine. 

— Cu începutul? îl încurajă ea cu un zâmbet confortabil. 

— Începutul. Da. Bine, cred că începutul e că nu eu i-am dat morfina 
Charlottei Thomas, Christine a făcut-o. 

Sorbi iar din cafea. 

— Dr. Armstrong, ce am să vă spun e incredibil, o treabă cu potenţial 
exploziv. Christine şi cu mine am decis să vă spunem dumneavoastră pentru 
că... bine, pentru că am sperat că v-aţi putea folosi poziția şi influența ca să 
ne ajutaţi. 

— David. Ştii că mă voi pune pe mine şi orice influență am la dispoziţia ta. 

Se aplecă înainte pentru a-i da o asigurare şi din priviri. 

În câteva minute era total implicat în povestea Charlottei Thomas şi a 
Frăției Asistentelor Vieţii. 

La început Armstrong l-a încurajat cu o serie de aprobări din cap, gesturi, 
zâmbete, întrerupându-l ocazional ca să clarifice câte ceva. Totuşi, curând, 
postura ei deveni mai rigidă, privirea mai impasibilă. Treptat, subtil, invitaţia 
caldă din ochii ei albaştri deveni rece. Totuşi David continua să vorbească, 
uşurat să se descarce de un secret groaznic pe care, până acum, fusese 
singurul din afară care-l cunoştea. Trecu aproape o jumătate de oră înainte ca 
el să-şi dea seama de schimbarea ei. 

— E... s-a întâmplat ceva? 

Fără să răspundă, Armstrong se ridică şi merse neliniştită spre un telefon 
care se afla pe un birou mic din partea cealaltă a laboratorului. După o 
conversație scurtă, liniştită, se întoarse şi se aşeză greu pe un scaun din fața 
lui. Părea fragilă şi mult mai bătrână. 

— David, spuse ea grav, ai mai discutat cu cineva în afară de mine toate 
astea? 

— Nu, de ce? V-am spus asta mai devreme. Am sperat că ne puteţi ajuta 
fără implicarea... 

— Aş vrea s-o iei de la capăt. Sunt câteva lucruri pe care trebuie să le 
clarifici pentru mine. 


— Chris, eşti trează? Mă auzi? 

Vocea părea să vină de la mare distanţă. Christine deschise ochii, apoi clipi 
de câteva ori, luptându-se să se concentreze. Recunoscu femeia ca fiind o 
asistentă, chiar dacă figura rămânea în ceaţă. Încercă să se întoarcă pe o 
parte. Puseuri de greață şi o presiune chinuitoare în cap făceau asta 
imposibil. Camera era întunecată, dar chiar şi lumina din hol era imposibil de 
suportat. 

— Sunt trează, spuse ea. Lumina îmi răneşte ochii. 

Uşor, îi închise. 

— Chris, Dr. Armstrong a ordonat să verificăm pupilele la fiecare oră. O voi 
face cât pot de repede. 

Christine simți degetele asistentei pe ochiul drept, apoi durere când 
strălucirea pixului lanternă îi atinse pupila. O clipă de uşurare, apoi acelaşi 
lucru la ochiul stâng. Încercă să îşi ridice braţele, dar acestea nu se mişcară. 
Era legată? Braţul drept, în special, îl simțea greu şi paralizat. Un moment se 
îngrijoră că nu-l mai avea. Apoi îşi aminti că Dr. Armstrong îi spusese că era 
rupt. Se lăsă înapoi pe pernă şi încercă să se relaxeze. 

— Uite, te voi lăsa să dormi o vreme, spuse asistenta. În 20 de minute 
trebuie să-ţi schimb perfuzia. Te voi trezi atunci şi vom încerca să mai 
scoatem nişte sticlă din părul tău. Bine? 

Christine aprobă aşa cum putu. 

— Hei, aproape am uitat. Eşti doar de câteva ore în spital şi deja primeşti 
flori. Acestea au venit cu câteva minute în urmă. Sunt frumoase. Le voi pune 

aici pe masă. Ştiu că nu le poţi vedea, dar poate până deseară vei putea. E o 
carte de vizită. Vrei să ţi-o citesc? 

— Da, te rog, spuse cu voce slabă Christine. 

— Scrie: „Cele mai bune urări şi recuperare rapidă, Dalia.” 

Dalia? Durerea şi amețeala din mintea ei o împiedicau să se concentreze. 

— Dar... nu... cunosc.. Nici... o... Dalia, spuse ea. 

Femeia plecase deja. 


— David, acest criminal, acest... acest Vincent, trebuie să-mi spui din nou 
cum crezi că te-a găsit la secția de urgenţe şi apoi cum a fost capabil să-ți 
localizeze prietenul. 

David se jucă cu coperta unei reviste, apoi o aruncă pe masa de cafea şi se 
frecă la ochi. Ceea ce începuse ca o uşurare aşteptată de mult, confortabilă, 
se transformase într-un interogatoriu tensionat când Dr. Armstrong cerea 
amănunte despre fiecare detaliu posibil. Se simțea dezechilibrat, dezorientat 
şi amenințat de întrebările ei şi de tensiunea vocii. 

— Uitaţi, spuse el, fără să mai încerce să ascundă teama în creştere, v-am 
spus tot ce ştiu. De două ori. Teoriile mele despre cum l-a găsit Vincent pe 
Ben şi pe mine, apoi pe Joey sunt doar atât, teorii. Dr. Armstrong, ştiu că se 
întâmplă ceva aici. Ceva care vă deranjează. Nu am de gând să vă mai spun 
nimic până când nu suntem la acelaşi nivel. Acum, vă rog, care e problema? 

Privirea din ochii ei era glacială. 

— Tinere, mult din ceea ce mi-ai spus e imposibil. Absurd. O serie de 
concluzii bolnave, eronate care nu pot provoca decât durere şi suferință 
multor oameni buni, nevinovați. 

David se holba la ea cu neîncredere. 

— Arunci flăcări într-un foc al cărui scop nu-l înţelegi. Acest aşa numit 
criminal pe care l-ai descris, e imposibil să aibă orice fel de legătură cu Frăția 
Asistentelor Vieţii. 

— Dar... 

— Imposibil, am spus! 

Ea ţipa. 

— Ce e imposibil? 

Ambele capete se întoarseră spre uşă. Dotty Dalrymple stătea calmă 
privind, cu mâinile vârâte în buzunarele uniformei. David se înfioră la vederea 
ei. 

— Oh, Dorothy, mă bucur că ai putut să vii atât de repede. 

Vocea lui Armstrong era tensionată, dar calmă. 

— Te-am chemat pentru că Dr. Shelton mi-a spus o poveste incredibilă 
despre Frăția Asistentelor Vieţii care angajează ucigaşi şi... 

— Ştiu ce v-a spus, spuse Dalrymple, cu o urmă de zâmbet pe faţă. Ştiu 
foarte bine ce v-a spus. 

Ridică mâna dreaptă. Aproape pierdut în grăsimea pumnului avea un 
revolver. 

— Lumina... vă rog s-o stingeți. 

Christine simţea strălucirea chiar prin ochii strâns închişi. Două femei, o 
asistentă şi o infirmieră, adunau bucăţi de sticlă din părul ei cu pensetele. 

— Bine, Chris, spuse una din ele. Cred că te-am torturat destul. Trebuie să 
te trezesc peste 40 de minute. Mai continuăm atunci. Bine? 

Stinse lumina de deasupra. 

— Aşteaptă o clipă. Îmi pare rău dar trebuie să o aprind. Doar câteva 
secunde să reglez perfuzia. Puteai alege din meniu friptură de vacă şi fazan 
sub sticlă, dar din moment ce n-ai încercuit nimic am decis să-ți servim 
specialitatea casei, dextroză şi apă. 

O explozie de zece secunde, apoi camera se întunecă. Christine încerca să 
ignore bubuiturile din capul ei. 

— Apropo, spuse asistenta, bătrâna Tweedledum a fost pe etaj acum câteva 
minute. Ne-a chemat pe toate în camera de şedinţe doar ca să ne spună clar 
că vor cădea capete dacă nu vei primi cele mai bune servicii de la toată lumea. 
De parcă ţi-am fi dat altceva. Bine... ne vedem mai târziu. 

Christine o auzi plecând pe femeie. Tweedledum. Un timp se luptă cu 
numele. Apoi îşi aminti. Dalrymple! Dintr-o dată bucăţi de informaţie 
începură să i se învârtă în cap. Dalrymple l-a condamnat pe David. Dalrymple 
a oferit mită. Mintea ei, lucrând lent printre răni şi pansamente, se lupta să 
înțeleagă. În adânc începu să înțeleagă, şi capul începu să-i bubuie şi mai 
tare. Dalrymple! Ar putea fi ea răspunzătoare? Nimic nu avea sens. Nimic 
decât că trebuia să-l găsească pe David. Trebuia să vorbească cu el. Încercă 
să se mişte, să ajungă la telefonul de lângă pat. Mâna liberă îl atinse, apoi îl 
lovi şi telefonul căzu pe podea. Căută butonul de alarmă. Îl prinseră undeva. 
Unde? Unde au spus că este? 

Din întunericul de deasupra patului, picături de fluid intravenos curgeau 
din punga de plastic, prin tuburi şi în pieptul ei. Christine bâjbâia printre 
aşternuturi căutând butonul de alarmă când durerea începu să scadă. Adânc 
înăuntrul ei apăru o căldură inconfortabilă care apoi se răspândi. Treizeci de 
secunde singură la stația asistentelor fusese tot ce avusese nevoie Dotty 
Dalrymple. 

David... sună-l pe David. Christine se zbătea să-şi mențină cunoştinţa. 
Pleoapele i se închiseră şi refuzară să se mai deschidă. Atâtea de făcut, se 
gândi ea. David... Frăția... atâtea de făcut. Capul i se scufundă înapoi în 
pernă. Mâna i se relaxă şi căzu într-o parte. Dintr-o dată nimic nu părea să 
mai conteze. Absolut nimic. Ascultă un timp zumzăitul straniu care umplea 
camera. Apoi, cu un suspin abia auzit, fu înconjurată de întuneric. 


Dalrymple îi făcu semn lui Armstrong să se mute lângă scaunul de lângă 


David. Ochii ei căprui aruncau ură către amândoi. Degetele groase precum 
cârnații se mişcau nervos pe trăgaci. 

— Dorothy, te rog, imploră Armstrong. Am ajuns atât de departe. Am 
împărțit atât de multe. Eşti doar prea obosită. Poate... 

— Oh, Peggy, stai jos şi taci, mârâi ea. 

David se uită la Armstrong. 

— Peggy? Tu? Dar eşti doctor! 

— Câţiva ani în plus de studiu, asta-i tot. Crede-mă, şcoala de asistente nu 
e uşoară. 

Se întoarse spre Dalrymple. 

— Dorothy, ştii că sunt de partea ta. 

— Eşti? Eşti tu cu adevărat de partea cuiva în afară de tine? Nu tu te-ai dus 
să vorbeşti cu Beall. Nu numele tău e asociat cu Frăția. Nu viaţa ta e cea care 
se va termina imediat ce ea vorbeşte cu poliția. Am mult prea multe de 
pierdut ca să stau şi să las lucrurile aşa. 

— Atunci... chiar ai făcut-o? Ai angajat un ucigaş? 

Dalrymple aprobă din cap. 

— Dorothy, cum ai putut face una ca asta? 

— Nu începe să te joci cu mine. E jocul nostru, nu? Tu m-ai învățat. Acum 
tu mergi pe un drum şi eu pe altul. Ai fost perfect de acord cu falsificarea 
rețetei şi sacrificarea lui Shelton ca să-ți salvezi prețioasa Frăţie. Pariez că 
dacă tu ai fi vizitat-o pe Beall, dacă ar fi fost capul tău în joc, ai fi făcut exact 
aceleaşi lucruri ca mine ca să te protejezi. 

Armstrong începu să protesteze, dar Dalrymple o făcu să tacă cu o fluturare 
a pistolului. Băgă mâna în buzunar şi, zâmbind, scoase o seringă mare, plină. 
Apoi se uită la ceas. 

— Ora două, spuse. Dacă asistentele mele sunt atât de eficiente cât le-am 
învățat, perfuzia pe care aţi prescris-o pentru tânăra domnişoară Beall ar 
trebui să curgă. 

Condamnarea la moarte a Christinei! David se uită la Dalrymple cu panică. 

— Ce i-ai dat? 

Îşi trase picioarele pentru un echilibru mai bun şi începu să caute cu 
privirea o cale de scăpare. Dalrymple observă modificarea şi ridică revolverul 
la nivelul feţei lui. 

— E fără folos să încerci ceva. 

Se uită din nou la ceas. 

— Şi oricum, e prea târziu. 

Aşeză siringa pe masă în fața lui. 

— Voi doi veți fi ucigaş şi sinucigaş, spuse ea calm. Nu-mi pasă de loc care 
va fi unul şi care va fi celălalt, atâta timp cât poliția va fi satisfăcută şi nu vor 
rămâne probleme nerezolvate. Doctor, te las să alegi. Acul sau glonțul. Aşa 
bună clinician cum eşti sunt sigură că deduci că una din ele e considerabil 
mai dureroasă decât cealaltă. 

— Dotty, te rog, nu ştii ce faci, imploră Armstrong, mutându-şi scaunul 
pentru a apuca mâna liberă a lui Dalrymple. 

Înainte ca David să poată reacționa, directoarea asistentelor îşi trase mâna 
şi se întoarse ca un arc, împuşcând-o într-o parte a feței. Corpul femeii fu 
aruncat de-a lungul camerei în perete. 

Revolverul era la nivelul ochilor lui David. Dalrymple se uită cu coada 
ochiului la corpul prăbuşit. 

— De multă vreme vreau să fac asta. 

Zâmbi. 

— Acum, doctore, ai de făcut o alegere. 

Se mişcă în jurul mesei, împingând-o cu piciorul pentru a-şi face loc. 
Pistolul era la tâmpla lui David când ea îi oferi siringa. 

— Te rog să decizi. 

David se uita împietrit la fața ei când, cu colțul ochiului văzu o mişcare. 
Margaret Armstrong, în patru labe, se mişca pe podea. Disperat, David se 
forță să mențină contactul privirii cu Dalrymple. 

— Ei? Răbdarea mea se cam termină. 

David luă siringa şi o studie. 

— Eu... nu cred că pot face asta fără un garou, spuse el, trăgând de timp. 

În momentul în care Dalrymple privi în jos putu să-i arunce o privire lui 
Armstrong. Cardiologa se apropia. Apoi îi observă mâinile. Fiecare ținea câte o 
bucată mică de metal. Defibrilatorul! Armstrong pornise maşina. Padelele, 
conectate cu fire spiralate, aveau 400 de jouli. 

David îşi suflecă mâneca şi strânse pumnul de câteva ori. Firele erau 
aproape întinse şi Armstrong era încă la zece picioare distanță. Mâna lui 
Dalrymple strângea revolverul. 

— Acum, ceru ea. 

— Dotty! strigă Armstrong. 

Dalrymple se întoarse către sunet în momentul când David lovi. Îşi aruncă 
umărul în pieptul mare. Femeia se dădu înapoi, prinzând măsuța de cafea 
exact între genunchi. Căzu ca un copac gigantic, dărâmând masa. Când 
atinse podeaua, Armstrong fu deja peste ea, fixând câte o padelă pe fiecare 
parte a feței şi, cu aceeaşi mişcare apăsând butonul de pornire. Zgomotul 
înăbuşit şi clipitul padelelor fu urmat imediat de fum. Mâinile lui Dalrymple 
zburară în sus şi corpul uriaş îi fu cuprins de convulsii. Mirosul de carne arsă 
umplu încăperea. Începu să vomite. În momentul morţii, sfincterele vezicii 
urinare şi intestinelor cedară. Câteva secunde David stătu nemişcat, 
holbându-se la cele două femei, una lovită, una moartă. Apoi, cu teroarea 
renăscută, ieşi din cameră cu o mişcare neîndemânatică, dureroasă, alergând 
prin aripa Patru Sud. 

Margaret Armstrong, cu picioarele ca de gumă, se sprijini de chiuvetă, 
aruncându-şi apă rece pe față. Se simțea amețită, incapabilă să se 
concentreze. În spatele său stătea un munte mort, care fusese, un moment 
mai devreme, Dorothy Dalrymple. Cu mare dificultate se concentră asupra 
situației. Dacă Christine era moartă, realiză ea, David Shelton va face tot ce-i 
va sta în putință împotriva continuării Frăției. Ar putea fi eliminat? Ar trebui 

să fie? Peggy Armstrong ştia că ar recunoaşte cu plăcere crima, s-ar sacrifica 
pe ea, ca să salveze mişcarea. Dar era capabilă să ucidă o persoană 
nevinovată? 

Se duse nesigură spre uşă, apoi se întoarse şi se uită cu dezgust la 
Dalrymple. Dacă o femeie pe care credea că o cunoaşte atât de bine, în care 
avusese încredere fără nicio reținere, a putut încerca să-şi cumpere siguranța 
cu aşa un preț, cum ar putea fi sigură că într-o perioadă de criză nu vor fi şi 
altele? 

Tremurând, mai mult din cauza gândurilor decât a rănii, Armstrong se 
sprijini de perete. Se terminase? După atâţia ani, atâtea visuri, se terminase 
totul? 

leşi afară din birou şi încuie uşa. Omul de serviciu nu va veni până cândva 
în dimineața următoare. Mai puţin de 24 de ore. Dacă dorea să salveze Frăția, 
doar atât avea ca să plănuiască, să se pregătească şi să acţioneze. Întrebările, 
una după alta, i se învârteau în minte. Merita preţul încă unei vieți? Ar putea 
ea să o facă? Exista vreo explicaţie care să ţină? În acel moment răspunsurile 
nu erau deloc evidente. 


Va urma... 

Episodul V 


Capitolul 16 
Zece tancuri pentru Braşov 


Proiectilele brizante de la depozitul din Făgăraş au ajuns în cursul serii 
şi camionul în care au sosit a fost parcat în curtea Centrului de Pompieri, în 
aşteptarea tancurilor. Cei patruzeci de tanchişti, care formau echipajele, au 
sosit înaintea tancurilor şi au fost încartiruiți în dormitoarele libere ale 
Centrului Militar de pe strada Lungă. Trailerele cu tancuri au ajuns pe la ora 
trei dimineața şi tehnicienii de la întreţinere au început imediat să roiască în 
jurul lor. Au fost descărcate, alimentate, muniţia a fost încărcată în rastele 
şi, pe la ora cinci dimineaţa, au fost aduşi şi tanchiştii pentru instruire. 

În sala mare, puternic luminată, era afişată pe un perete o hartă la scară 
mare a cartierului Valea Cetăţii, iar adjunctul şefului de stat-major le-a 
explicat pe îndelete ce aveau de făcut: 

— Nu uitaţi că este posibil să nu aveți ocazia să trageţi o a doua salvă, 
deci este imperios necesar să nimeriți ţinta din prima salvă, a încheiat el pe 
cel mai serios ton posibil. 

Tanchiştii au aprobat şi ei din cap la fel de serioşi, dar pe furiş au 
schimbat priviri conspirative: majoritatea erau veterani care participaseră la 
misiuni de război în afara ţării şi acolo chiar nu puteau greşi pentru că, după 
prima lovitură, dacă ratau ţinta, o grenadă reactivă se îndrepta spre ei. 

Şi-au notat poziția apartamentului pe care trebuiau să-l distrugă, apoi 
au ieşit în noaptea rece şi au pornit imensele maşini de război. 

Deşi erau considerate tancuri de mărime medie după normativele 
NATO, Bizonii româneşti aveau o lungime de zece metri cu tot cu țeavă, o 
greutate de cincizeci de tone şi o lățime de aproape trei metri şi jumătate. 
Pentru că distanța în marş între ele a fost stabilită la treizeci de metri, coloana 
de tancuri se întindea pe mai bine de patru sute de metri şi, cu toate că viteza 
era de numai 20 de kilometri pe oră, iar motoarele funcționau la minimum 
de putere, duduitul lor ritmat se transmitea prin sol, asemenea unui 
cutremur îndepărtat. La geamurile blocurilor care mărgineau bulevardul era 

plin de oameni care fotografiau şi filmau de zor insolitul eveniment. Din câte 
îşi aminteau, cei care priveau acum de la geamuri nu văzuseră până atunci 
niciodată tancuri pe străzile Braşovului. 

Comandantul formaţiei de luptă, maiorul Vladimir Berceanu, se afla în 
primul tanc şi privea neliniştit, din capacul ridicat al turelei, la mulțimea de 
oameni care urmăreau de la balcoane coloana de tancuri. Ştia că în zona 
aceasta nu erau în pericol direct, dar întâmplările din anii petrecuţi pe 
câmpurile de luptă, când putea porni spre tancul lui o grenadă reactivă de la 
orice balcon sau geam, erau greu de şters din memorie. Intră în zona de 
interdicţie şi oftă uşurat, apoi îşi conduse tancurile spre punctul de afluire. 
După ce s-a asigurat că toate tancurile au ajuns cu bine, a închis capacul 
turelei, a dat ordin prin stația radio să se stingă farurile şi să se deplaseze 
numai cu aparatura de vedere pe timp de noapte până la locurile programate 
din timp pentru fiecare tanc. 

La ora cinci şi zece minute raportă Centrului de Comandă că fiecare 
tanc din subordinea lui se afla pe poziție şi ținta era fixată. 

— Bine, se auzi din căşti vocea şefului de stat-major. Aşteptaţi pe poziții 
şi trageţi numai la ordinul meu. 

— Am înțeles, domnule general. Tragem numai la ordinul 
dumneavoastră, răspunse maiorul şi apăsă mai bine căştile pe urechi, în 
aşteptarea comenzii de declanşare a focului, aşezându-se mai bine în scaunul 
incomod. 

Era pentru prima dată când avea ceva mai mult timp să reflecteze la 
ciudățenia acestei misiuni. Că acțiunea era condusă de însuşi şeful de stat- 
major mai înțelegea, în fond omul voia şi el să simtă puţin gustul acţiunii, nu 
putea în schimb pricepe nici în ruptul capului ce se afla în apartamentul pe 
care tocmai se pregăteau să-l distrugă. 

În schimb, generalul Cărbunescu radia de bucurie şi se întoarse spre 
ceilalți cu microfonul în mână: 

— Ei, acum va vedea şi domnul Căpcăun ce înseamnă o salvă formată 
din nouă obuze percutante. Credeţi-mă, am văzut cum acţionează unul 
singur şi este de-a dreptul înfricoşător. 

Se adresa mai mult celor trei detectivi care reveniseră de la pensiune şi 
care din nu se ştie ce motiv, nu prea păreau impresionați de aerul lui belicos. 
Ba mai mult, cel mai gras dintre ei, căruia ceilalți îi spuneau Spiridon şi 
păreau să-i acorde un respect deosebit, ridică mâna ca la şcoală şi o flutură 
ostentativ în aer. 

Generalul se strâmbă nemulțumit, ca şi cum gestul i-ar fi luat ceva din 
momentul lui de glorie. 

— Spune, te rog, despre ce este vorba, dar să fii scurt. Oamenii mei 
aşteaptă pe poziții. 

— Am înțeles, domnule general. Voi fi foarte scurt. Mă gândeam, dacă 
tot avem numărul de telefon al Căpcăunului, nu ar fi indicat ca, înainte de a 

deschide focul, să ne asigurăm că acesta încă se mai află în apartamentul în 
care veți trage? 

Generalul nu avu nevoie mai mult de câteva clipe ca să-şi dea seama că 
Spiridon avea dreptate şi ordonă unui tehnician: 

— Adu-mi, te rog, un telefon. 

Apoi se întoarse spre Spiridon: 

— Dumneata ai perfectă dreptate şi regret că nu mi-a trecut mie prin 
cap ideea asta. 

Spiridon acceptă mulțumirile cu un zâmbet absent. Simţea că ceva 
foarte important, legat de telefoane, a fost omis. Ar fi vrut să mai ia o pastilă 
şi să se retragă într-un colț liniştit, să se poată gândi la problemă, dar îşi 
dădea seama că acum nu era momentul potrivit. 

Încet, generalul formă numărul la telefonul adus de tehnician, citindu- 
l de pe o foaie de hârtie adusă de adjunctul lui. 

După ce sună de câteva ori în gol, o voce răguşită, şi plină de veselie, 
răspunse: 

— Alo! Cine naiba mă deranjează la ora asta barbară? 

O clipă generalul rămase blocat. Nu era obişnuit să i se vorbească pe 
tonul ăsta. Îşi reveni imediat şi întrebă: 

— Domnul Vasile Tudorache? 

De la celălalt capăt al firului se auzi un mormăit nemulțumit şi vocea 
confirmă: 

— Mă rog, se poate spune şi aşa, dar am auzit că oamenii m-au numit 
Căpcăunul şi parcă am început să mă obişnuiesc cu noul meu nume, aşa că 
hai să rămânem la Căpcăunul. Despre ce este vorba? 

Generalul îşi revenise suficient de mult încât să-i comunice cu voce 
fermă: 

— Există un mandat de arestare pe numele dumneavoastră, aşa că, 
pentru a evita pierderile colaterale, e de preferat să vă predațţi 
dumneavoastră. 

— Domnule... uite-acum îmi dau seama că nici nu v-aţi prezentat. 

În ciuda semnelor disperate pe care i le făceau atât Spiridon, cât şi 
domnul Marcu, ofițerul se prezentă în mod automat. 

— General-locotenent Cărbunescu Ion, Şef de stat-major interarme. 

— Mă bucur de cunoştinţă, domnule general. Mă gândeam că, dacă 
există un mandat de arestare, poate că ar trebui să vină cineva să mă 
aresteze. Zornăind din cătuşe, cu o mulțime de televiziuni care să transmită 
ştirea în direct. Parcă aşa se procedează în ultimul timp, nu? 

Generalul tuşi încurcat, acoperind în acest timp cu mâna microfonul 
receptorului, apoi, când îşi reveni, spuse: 

— Există unele impedimente, aşa că ar fi mai bine, aşa cum am spus, 
să vă predați singur... 

De dincolo nu se auzi un timp decât o respiraţie grea, ca şi cum 
Căpcăunul ar fi fost preocupat de altceva. 

— Alo, spuse generalul în receptor şi Căpcăunul răspunse după un 
timp: 

— Sunt aici, doar că mă întrebam de ce naiba vorbesc cu un general de 
armată şi nu cu un polițist? Auzisem eu ceva mai devreme, aşa ca un zgomot 
surd, prin preajmă. Sper că n-aţi adus cumva tancuri! 

Generalul nu apucă să răspundă. pentru că de la celălalt capăt al firului 
se auzi un râs batjocoritor: 

— În acest caz puteţi să vă faceţi testamentul, domnule şef de stat- 
major. Sunt convins c-o să găsesc fotografia dumneavoastră undeva şi am să 
vă fac să regretați această impertinenţă. 

Generalul rămase blocat din nou şi privi la receptorul telefonic, ca şi 
cum s-ar fi aşteptat ca din el să iasă un şarpe, apoi îl duse iar la ureche şi 
spuse batjocoritor: 

— Nu prea cred. 

Activă microfonul care îi făcea legătura cu cele două plutoane de tancuri 
şi comandă scurt: 

— Foc! 

După o secundă dinspre cartierul Valea Cetăţii veni un zgomot surd, ca 
un huiet îndepărtat, iar pe fața generalului se întinse un zâmbet larg. Din 
receptorul telefonului se auzi un vaier, urmat de acelaşi zgomot de explozie 
şi de ziduri dărâmate. 

— Ei, s-a terminat şi cu domnul Căpcăun şi în acelaşi timp şi cu 
problema noastră. 

Toţi din sală au aclamat zgomotos, numai grupul detectivilor stătea 
rezervat. 

— Ce-i, domnilor, nu vă bucură victoria noastră? întrebă şeful de stat- 
major dând cu ochii de figurile lor preocupate. 

Spiridon răspunse în numele tuturor, clătinând neîncrezător din capul 
mare: 

— Am să mă bucur, domnule general, doar atunci când am să văd cu 
ochii mei corpul Căpcăunului făcut bucățele. 

Scoase apoi flaconul din buzunar şi luă două pastile rubinii, fără să se 
mai ferească de nimeni, şi le înghiți fără apă. 

— Nu mai durează mult până atunci, domnule Spiridon. În curând vom 
trimite şi infanteria să verifice. 

Vru să mai spună ceva, dar chiar atunci atenţia le fu atrasă de o mişcare 
pe un monitor. Unul dintre tancuri, şi după indicativ se vedea că este al 
comandantului, se puse în mişcare şi, ocolind cadavrele din parcare, se 
apropie de blocul în care se vedea la ultimul etaj apartamentul complet 
distrus. 

— Vă rog să-i comandațţi să se oprească, se ridică Spiridon de pe scaun, 
apropiindu-se de general. 

— Dacă omul nostru este mort, ce rost mai au atâtea precautii? întrebă 
dispreţuitor generalul. 

Toţi ochii erau fixați pe tancul comandantului care se mai apropie câțiva 
zeci de metri, apoi se opri. Capacul turelei se deschise şi maiorul Vladimir 
Berceanu îşi scoase pe jumătate corpul din turelă. După ce se răsuci în toate 
părțile, atenţia lui se fixă asupra apartamentului distrus. 

— Domnule general, raportez! se auzi vocea lui din difuzor. Tintă 
distrusă în întregime şi, dacă îmi permiteți o părere personală, nu văd cum 
ar fi putut supravieţui cineva unei asemenea lovituri. 

Pentru că imaginea sosea instantaneu, mai întâi s-a văzut pe monitoare 
cum capul bravului maior se face bucățele şi abia apoi s-a auzit plescăitul 
îngrozitor al sângelui care se împrăştie, transmis de microfonul stației de 
bord. 

O clipă mai târziu se auzi din microfon o voce precipitată: 

— Domnule general, comandantul nostru a fost doborât. Repet, 
comandantul a fost doborât. Aici ochitorul de pe tancul comandant, indicativ 
14E18. Suspectăm că a fost acţiunea unui lunetist izolat, care l-a împuşcat 
în cap. 

Pentru că şeful de stat-major a rămas încremenit, Spiridon i-a luat 
delicat microfonul din mână şi a ordonat: 

— Atenţie, ochitor! Dacă este posibil, trage corpul comandantului în 
tanc, închide capacul turelei fără să te expui şi dă comandă pentru toate 
celelalte tancuri să se adune la locul de afluire. 

Spiridon nu se prezentase, dar cum ordinele erau de bun-simţ, ochitorul 
răspunse scurt: 

— Am înţeles, domnule, trag în turelă corpul comandantului, închid 
capacul şi ordon formaţiei de tancuri adunarea la locul de afluire. 

Generalul ar fi vrut să protesteze pentru faptul că i-a fost luat 
microfonul de la care tocmai conducea o operațiune militară de către un civil, 
dar în mintea lui se strecură gândul că, deoarece Căpcăunul nu este mort, 
în cele din urmă şi-ar putea pune în aplicare amenințarea rostită cu puţin 
timp în urmă. Privi la fel de absent cum receptorul telefonului îi este luat din 
mână şi nu părea să fie foarte conştient că din receptor se auzea o voce. 
Spiridon duse receptorul la ureche, fără ca nimeni să se împotrivească, apoi 
spuse: 

— Alo, este cineva acolo? 

Cum telefonul rămăsese comutat pe difuzor, toată lumea din apropiere 
putu auzi râsul sarcastic, care părea să umple toată încăperea. 

— Este, cum să nu fie! Sper că n-aţi desfăcut şampania pentru că mai 
aveți de aşteptat pentru asta. Dar cu cine vorbesc? Nu mai este generalul la 
telefon? 

— Nu, nu mai este generalul, răspunse calm Spiridon. Domnul general 
este reținut momentan cu alte treburi. 

Hohotul de râs se auzi iar, apoi vocea spuse: 

— Păi, din două una: ori a leşinat, ori a plecat să-şi scrie testamentul. 
Cu cine am onoarea acum? 

— Mă numesc Spiridon Breazu, sunt de meserie negociator pentru 
cazurile de criză şi vă rog să nu pierdeţi timpul căutându-mă în reviste sau 
pe internet. Chiar dacă am rezolvat multe cazuri, numele meu, şi cu atât mai 
mult fotografia, nu apare pe nicăieri. 

De dincolo se auzi un mormăit dezaprobator, iar în cele din urmă vocea 
Căpcăunului se auzi veselă: 

— Sunt curios, ce vă gândiţi că ați putea negocia cu mine? Ce credeţi 
că ați putea să-mi oferiţi? 

— Orice doriţi, în limite rezonabile. 

— Limite rezonabile... Ce înțelegeţi prin limite rezonabile? 

— Destul de multe, ţinând seama că tocmai ne-aţi dovedit aptitudinile 
dumneavoastră deosebite. 

Mârâitul din difuzor se transformă într-un mormăit aprobator şi 
Căpcăunul spuse: 

— Discuţia începe să devină interesantă, numai că pierde din vedere 
esențialul. 

— Să auzim, spuse Spiridon şi se întoarse repede spre şeful de stat- 
major pentru că i se păruse că vrea să spună ceva. Îi făcu semn să tacă 
punându-şi un deget la buze şi se făcu că nu observă că Malamutul se dădu 
mai aproape de el. Nu voia să se gândească ce s-ar putea întâmpla dacă 
generalul ar fi scos vreun cuvânt, pentru că trebuia să se concentreze asupra 
dialogului, dar, după figura încruntată pe care o avea Malamutul, ofițerului 
nu i-ar fi fost deloc moale dacă ar fi încălcat interdicţia. 

— Plecaţi, probabil, de la presupunerea că eu aş dori să plec undeva în 
linişte şi pace şi tot ce îmi doresc este să pun mâna pe o sumă consistentă 
de bani şi pe un avion cu care să plec... 

— Cam aşa ceva, recunoscu Spiridon. 

— Ei bine, treaba nu stă deloc aşa, spuse Căpcăunul. Nu vreau să plec! 
Vreau să rămân pe loc şi să ucid cât mai multă lume. Pentru mine a ucide a 
devenit ceva tot atât de necesar, cum este pentru dumneata să respiri, nu 
ştiu dacă mă poți înțelege. Chiar dacă ştiu la ce consecinţe va duce asta: în 
cele din urmă veți sacrifica cu totul cartierul, sau chiar oraşul, şi veţi lansa 
o bombă de vreo tonă, două, în locul unde bănuiți că mă aflu. Ştiu că Armata 
Română nu are aşa ceva în dotare, dar prietenii din NATO probabil abia 
aşteaptă să experimenteze aşa ceva. 

Spiridon clătină din capul mare şi privi la fețele consternate din jur, apoi 
spuse: 

— Cred că sunt printre puţinii oameni din lume care te poate înțelege... 
şi tot printre puţinii care au şi o soluție. 

— l-auzi! se auzi vocea Căpcăunului urmată de un chicotit. Adică eu, 
care mă cunosc cel mai bine, nu am găsit nicio soluție, şi ai găsit dumneata 
una? 

— Da, încuviinţă Spiridon. Am o soluţie şi încă una bună pentru toată 
lumea. 

— Să o auzim, spuse de-a dreptul curios Căpcăunul. 

După o pauză de câteva secunde, Spiridon spuse în receptor: 

— Numai o clipă, trebuie să fac puţină ordine pe-aici... 

Se întoarse spre general şi spre ceilalți militari şi spuse tare: 

— Domnilor, vă rog să părăsiți cu toţii încăperea, pentru a putea 
desfăşura negocierile în linişte. 

— Dar nu este posibil! se revoltă generalul. Aceasta este o operaţiune 
militară în curs de desfăşurare şi nu este permis nimănui... 

— A fost o operaţiune militară până când ai dat chix, generale. Dacă tot 
ai greşit, lasă-i pe alții să se ocupe de problemă. Eu voi încerca să salvez o 
mulțime de vieți, printre altele şi pe a dumitale. Şi nu mă mai ţine de vorbă 
pentru că, poate chiar în acest moment, Căpcăunul îți caută pe internet 
fotografia şi ştii că are nevoie doar de atât ca să te facă fântână arteziană. 

La semnul şefului de stat-major se ridicară toți să plece, dar Spiridon le 
făcu semn celor doi detectivi şi domnului Marcu să rămână pe loc. 

După ce ultimul militar părăsi remiza, Spiridon luă iar receptorul. 

— Omule, să ştii că sunt impresionat, spuse Căpcăunul. Să dai afară 
un general din propriul lui Centru de comandă, chiar că este ceva. Încep să 
capăt încredere în propunerea ta, aşa că dă-i drumul. 

— Te rog să nu te grăbeşti şi să o cântăreşti cu grijă. S-ar putea să fie 
singura alternativă viabilă, cu pierderi minime. 

Din difuzor se auzi un mârâit de nerăbdare şi Căpcăunul izbucni: 

— Lasă-mă pe mine să apreciez asta. Vreau să aud odată propunerea 
aia! 

Spiridon ezită câteva clipe, ca şi cum şi-ar fi formulat mai întâi în gând 
ce avea de spus, conştient că nu va avea a doua şansă. 

— Probabil că ştii deja că, în anumite comunități din Orientul 
Îndepărtat, mai există încă aşa numita instituție a căpcăunului local, care 
execută tot felul de sarcini utile pentru comunitate, cum ar fi apărarea de 
duşmani sau, pur şi simplu, pentru că aşa cere legenda locală. Drept ofrandă 
pentru serviciile aduse, căpcăunii locali, care uneori se mai numesc acolo şi 
dragoni, primesc tineri şi tinere, la intervale regulate, cu care el poate face ce 
vrea. Cu cât comunitatea este mai mare, cu atât numărul de tineri şi tinere 
creşte... ca să nu mai vorbim de prizonierii de război, condamnații la moarte 
şi alte asemenea oportunități. 

De la capătul celălalt al firului nu se auzea niciun zgomot şi Spiridon 
continuă: 

— De ce în loc să fii vânat, hulit şi, în cele din urmă, ucis, să nu fii mai 
bine admirat, respectat, adorat şi cu o rezervă nelimitată de oameni la 
dispoziție pentru a-ți satisface micile pofte? Atunci când natura creează câte 
un exemplar ca dumneata, fii sigur că îi oferă şi posibilitatea de a supraviețui. 
Poate legenda Minotaurului şi a altor creaturi asemănătoare au la bază câte 
un sâmbure de adevăr... 

Tăcerea din difuzor se adâncea şi toți au fost convinşi că Spiridon a dat 
greş. 

— Cine eşti dumneata, domnule Spiridon? se auzi în cele din urmă 
vocea aproape şoptită a Căpcăunului. 

Pe fața lui Spiridon se lăți un zâmbet larg, dar nimic din veselia lui nu 
se reflectă în glas, atunci când răspunse. Dimpotrivă, vocea era serioasă şi 
sobră pentru că acum urma ceea ce era mai greu. 

— Doar o ființă care te înţelege perfect şi îţi înțelege foarte bine nevoile. 
Uite, de exemplu, ştiu sigur că sufletul îți tânjeşte acum după o pizza 
Prosciutto Speciale magnifică... 

— M-ai ghicit, omule! se auzi râsul vesel al Căpcăunului. Comandă 
repede o Prosciutto Speciale şi, după ce o mănânc, promit să mă gândesc la 
o cale sigură de a ajunge în Extremul Orient. Cât mai sigură pentru mine... 

— Am înţeles şi mă voi gândi şi eu la o cale mulțumitoare pentru toată 
lumea. Nu ştiu dacă la pizzeria Adela au aprins cuptoarele, dar am să-i 
grăbesc cât de tare pot. Voi suna chiar înainte ca maşina cu pizza să ajungă... 

După o pauză, privi spre Pisică, care îl asculta cu toată atenţia, apoi 
făcu o strâmbătură şi continuă în receptor: 

— O să mă asigur că pizza va fi servită de cea mai nostimă fată pe care 
o au acolo... şi să rămână numai între noi, dar poți să o păstrezi bonus până 
la plecare. 

Un râs gros se auzi din difuzor, apoi Căpcăunul puse receptorul în 
furcă. 

Spiridon se întoarse spre detectivi şi ridică nevinovat din umeri: 

— Îţi dai seama, Pisico, că am fost nevoit să spun asta... 

Chiar dacă pricepea foarte bine cum stătea treaba, Pisica tot nu părea 
foarte încântată: 

— Auzi la el! Bonus! Vrea, urâtul naibii, să primească şi bonus. Să vezi 
ce bonus în cap o să-i trag când îl văd... 

Malamutul era mai calm şi observă: 

— Cred că asta era şi ideea şefului: să te enerveze şi mai mult, ca să fii 
în formă pentru momentul când o să dai ochii cu el. Acum haide la pizzerie 
să-i trezim, să le spunem să încingă cuptoarele şi să-ți găsim o uniformă. 

— Poate găsim totuşi una care să ţi se potrivească ţie, îl tachină ea şi 
au ieşit înghiontindu-se. 

Domnul Marcu roti ochii prin sala goală, cu o figură gânditoare, iar în 
cele din urmă întrebă: 

— Şi, totuşi, cum a scăpat cu viață Căpcăunul? Doar chiar înainte să 
se tragă salva de pe tancuri, generalul a vorbit la telefon cu el. Un telefon fix, 
să reținem asta. 

Spiridon zâmbi subțire şi răspunse: 

— Dacă ați fi citit la fel de atent ca şi mine biografia Căpcăunului, v-aţi 
fi dat seama imediat: a lucrat aproape doi ani ca tehnician la liniile telefonice. 

— Şi ce-i cu asta? întrebă domnul Marcu, tot nedumerit. 


VP-MAGAZIN 


SERGIU SOMEŞAN Pisica şi Căpcaunul 


— Asta înseamnă că ştie cum se cablează liniile pentru telefoane şi i-a 
fost uşor să schimbe firele într-o cutie de distribuţie, în aşa fel ca telefonul 
lui să fie conectat, undeva, într-un apartament de pe altă scară, ales din timp. 
Majoritatea au rămas goale după ce a fost inițiată evacuarea. Şi putea ajunge 
pe ce scară voia prin subsolul comun al blocului. 

Domnul Marcu scutură gânditor din cap şi murmură: 

— Uite ce înseamnă o pastilă luată la timp... Cred că ar trebui să iau şi 
eu una, măcar în situații de criză. 

Spiridon recunoştea o glumă bună, aşa că râse în hohote, poate şi ca să 
se mai elibereze după stresul convorbirii tocmai încheiate. 

— Hai, să plecăm şi să ne ocupăm de planul B şi să redăm încăperea 
asta militarilor. 


Capitolul 17 
Sfârşitul unui căpcăun 


Domnul Marcu privea gânditor la Pisică. Arăta exact ca o tânără 
vânzătoare de la Pizzeria Adela. Aşteptau în curtea interioară a pizzeriei să se 
încingă cuptoarele şi toți se bucurau de intimitatea micii ascunzători pentru 
că, dacă ar fi aşteptat în stradă, precis ar fi atras atenția mulțimii de reporteri 
care se foiau peste tot prin oraş, mai ales după ce au fost trase salvele de pe 
tancuri. Asta cu atât mai mult cu cât nu fusese furnizat niciun comunicat 
oficial, care să lămurească situaţia cât de cât. 

— Gata! spuse patroana ieşind prin uşa din dos a pizzeriei. Cuptoarele 
sunt încinse şi punem la copt pizza comandată de dumneavoastră în cinci 
minute. 

— Vă mulțumim pentru cooperare, doamna Adela, spuse Spiridon 
galant ca de obicei. Gestul dumneavoastră amabil nu va fi uitat... 

Patroana clătină nehotărâtă din cap: 

— Sper numai ca folosirea uniformei şi a pizzei făcută de noi să nu 
aducă vreun prejudiciu renumelui pizzeriei... 

Spiridon se apropie de patroană, îi luă delicat mâna şi i-o sărută: 

— Din punctul ăsta de vedere, eu zic să staţi liniştită. Când se va afla 
că pizzeria dumneavoastră a avut o contribuţie atât de însemnată la salvarea 
oraşului, sunt sigur că vânzările vor urca până la cer. În locul 

dumneavoastră, m-aş gândi unde să mai construiesc două, trei cuptoare 
pentru a face față cererii. 

Îi mai sărută o dată mâna şi o împinse delicat spre intrarea în pizzerie. 

După ce se întoarse la grupul care aştepta lângă maşină domnul Marcu, 
mai pragmatic, spuse: 

— Asta în cazul în care nu va fi pusă să semneze atâtea acte referitoare 
la încălcarea secretului, încât îi va fi frică să vorbească şi când este singură. 

Privi cu îndoială la cei din fața lui şi adăugă: 

— Bineînţeles, numai în cazul în care planul nostru reuşeşte... 

— Şi dacă nu? întrebă Pisica. Eu voi rămâne pe post de „bonus al 
Căpcăunului? 

Domnul Marcu ridică cu tristeţe din umeri: 

— Nu pentru multă vreme, crede-mă! Din informaţiile pe care le am, 
există pregătită o bombă nucleară tactică, de 15 kilotone, încărcată pe un 
avion care aşteaptă cu motoarele pornite pe un aeroport nu foarte departe de 
aici. Am primit-o cadou de la aliaţi când au auzit ce se întâmplă... 

Printre cei de față trecu un fior, iar domnul Marcu continuă: 

— lar în cazul în care avionul dă într-un fel sau altul greş, să 
presupunem că, prin talentele lui, Căpcăunul îl face pe pilot să devină 
indisponibil, în marea Adriatică se poziţionează chiar acum un submarin 
nuclear american, înarmat cu rachete Tomahawk. Cel puţin una are în mod 
sigur focos nuclear. 

— Se pare că nimeni nu îl vrea pe acest Căpcăun în viaţă, spuse 
gânditoare Pisica. Aşa că ar fi bine să reuşesc, într-un fel sau altul. 

— Da, aşa ar fi cel mai bine, spuse şi Malamutul mai gânditor ca de 
obicei. 

Mai aşteptă câteva minute neliniştit, apoi se trase mai într-o parte şi îl 
sună pe doctorul Rizescu: 

— Domnule doctor, nu ştiu dacă vă mai amintiți de mine, dar aş avea 
nevoie de un mic serviciu. 

După o scurtă ezitare, doctorul spuse: 

— Sper să nu fie ceva prea ciudat pentru că, sincer să fiu, de la 
dumneavoastră şi prietenii dumneavoastră mă aştept la orice. 

— Nici vorbă, domnule doctor, nici vorbă. Voiam doar să vă întreb dacă 
aveți acolo un cuptor, un incinerator în care ardeţi resturile de natură 
organică? 

Doctorul păstră tăcerea câteva clipe, apoi răspunse: 

— Avem aşa ceva aici, dar este numai pentru bucăţi mici... În niciun 
caz nu se poate incinera un cadavru întreg. 

— Un cadavru nu încape, am înțeles. Dar capul unui cadavru ar 
încăpea? 

— În mod sigur un cap ar încăpea, dar nu ştiu la ce v-ar folosi asta 
pentru că... 

— Domnule doctor, vă rog să nu mă întrebaţi nimic acum, dar încingeți 
bine cuptorul. Ajung la dumneavoastră în cel mult o oră. 

Doctorul vru să mai întrebe ceva, dar Malamutul închise telefonul şi se 
întoarse la ceilalți. 

După ce le-a fost înmânată cutia cu pizza, Pisica a aşezat-o cu grijă pe 
tava pregătită de Petrică, apoi s-a urcat pe locul şoferului, iar Malamutul s-a 
strecurat în locul din spate al furgonetei şi s-a culcat pe spate. 

— Mai verifică o dată comunicațiile, i-a spus Spiridon grijuliu, iar Pisica 
se strânse uşor de unul din cercei. 

În casca purtată în ureche de Malamut se auzi un păcănit scurt, iar 
acesta confirmă: 

— Am auzit tare şi clar. 

Pisica îi readuse aminte: 

— Un clic ca să cobori din maşină, iar la două intri pregătit, pe scară. 

— Am înțeles, să trăiţi! spuse Malamutul glumind, iar maşina a ieşit în 
stradă nebăgată în seamă de nimeni. 

Spiridon şi domnul Marcu au privit lung în urma lor, apoi primul a spus: 

— Să mergem şi noi la Centrul de comandă, măcar să vedem ce se 
întâmplă şi să-i dau telefon Căpcăunului că îi este servită ultima pizza. 

— Măcar de-ar fi ultima, spuse domnul Marcu şi s-au urcat grăbiţi în 
maşină. 

Când au ajuns la Centrul de comandă au văzut pe monitoare că maşina 
pizzeriei era oprită la punctul de control de la intrarea în cartier şi soldatul 
de la bariera mobilă discuta în contradictoriu cu Pisica. 

— Ce s-a întâmplat? întrebă domnul Marcu. 

— Soldaţii de la barieră au primit ordin să lase să treacă maşina 
pizzeriei, dar unul dintre ei l-a găsit pitit în spate, printre cutii, pe omul 
dumneavoastră şi nu ştie ce să facă. 

Domnul Marcu privi supărat spre şeful de stat-major: 

— Cum ce să facă? Să facă ce a fost instruit să facă! Şi asta cât mai 
repede, până nu stârnim bănuieli. Era vorba să-i dea drumul, nu să-i 
controleze. 

Între timp Spiridon recuperă de la maiorul cu transmisiunile telefonul 
fix şi, înainte de a forma numărul, le spuse tuturor: 

— Şi acum linişte, vă rog! 

Căpcăunul răspunse după ce telefonul sună de câteva ori, prelung. 

— Am crezut că m-ai uitat cu totul, domnule Spiridon, spuse el după ce 
îi recunoscu glasul. 

— lar eu am crezut că relația noastră a pornit, totuşi, pe bază de 
încredere reciprocă. Maşina pizzeriei este la punctul de control de la intrarea 
în cartier şi, din minut în minut, ar trebui să apară în raza ta vizuală. 

După câteva minute de tăcere, Căpcăunul spuse: 

— O văd acum. Se poate comunica cu maşina? 

— Da, confirmă Spiridon. Prin staţia de radio de pe maşină. 

— OK, spuse Căpcăunul, să vină atunci la scara G şi să urce la ultimul 
etaj. 

Pe monitoare se văzu cum maşina pizzeriei se îndreptă spre penultima 
scară a blocului cu opt scări, apoi, după ce opri, văzură silueta fragilă a Pisicii 
coborând şi pregătindu-se să intre. 

— Sper că fata asta nu este cablată, îşi arătă îngrijorarea Căpcăunul. 

— Nu este, răspunse repede Spiridon. La urma urmei nu ai decât s-o 
percheziționezi după ce ajunge. 

— La cum arată, o să-mi facă o plăcere deosebită, spuse încântat 
Căpcăunul. Gata acum, o să vorbim mai târziu! Mă duc să-mi întâmpin 
musafira. 

Pisica pătrunse cu grijă în scară şi privi atentă în jur, dar scara blocului 
se înfățişa exact cum îi fusese arătat pe planurile blocului, aşa că a început 
să urce încet. Avea de urcat patru etaje şi, deşi era într-o formă fizică perfectă, 
voia să-şi păstreze forțele pentru înfruntarea finală. 

Scările blocului erau construite cu geamuri largi, prin care lumina 
soarelui de dimineaţă pătrundea cu putere. La un moment dat, când ajunse 
la etajul trei, Pisica îşi dădu seama că scările se cutremură uşor, iar lumina 
soarelui se întunecă şi o voce bubuitoare se auzi deasupra ei: 

— Hai odată, că mor de poftă! Mirosul de la pizza aia mă înnebuneşte! 
continuă vocea bubuitoare. 

„Şi nici tu nu mă laşi chiar rece” gândi Căpcăunul când o văzu pe tânăra 
fată apărând pe palierul etajului patru. 

Aşa cum fusese sfătuită, Pisica se apropie de Căpcăun cu ochii plecați 
pe cutia de pizza, care avea pusă deasupra chitanța, dar chiar şi aşa era 
conştientă de mărimea colosală a celui din fața ei. 

— Va trebui să îmi semnaţi pe chitanță, de primire, spuse ea cu o voce 
pierită. 

— O să semnăm şi chitanța, necheză Căpcăunul cu o voce bubuitoare 
şi o să facem chiar mult mai multe lucruri decât îți închipui, dar mai întâi să 
mâncăm această delicioasă pizza, că mă înnebuneşte mirosul. 

„Să vezi ce o să te înnebunească asta” gândi Pisica şi, ajunsă în faţa lui, 
ridică tava, cu partea de jos argintată şi lustruită oglindă de Petrică, în 
dreptul ochilor lui. 

O clipă, Căpcăunul dădu cu ochii de noua lui înfăţişare şi cu sclipirea 
neîndurătoare a ochilor lui, care parcă ardeau. Simţea instinctiv că nu e bine 
să-i privească pentru că încă nu îşi putea controla în totalitate puterile şi ar 
putea să-şi facă rău chiar lui însuşi. Închise ochii, dar dintr-un instinct al 
pericolului, întinse mâna să arunce tava şi atunci simţi genunchiul osos al 
Pisicii lovindu-l între picioare. Înnebunit de durere, se aplecă în față. 

Pisica privi masa enormă a Căpcăunului aplecată şi se bucură că au 
conceput şi o variantă B a planului B, pentru că se îndoia că ar putea să 
arunce peste scară trupul butucănos din fața ei. Ridică, aşadar, de mânere 
tava de pe care pizza alunecase pe podea şi, încercând să-şi amintească între 

ce vertebre cervicale citise că este mai bine să lovească, trânti cu putere 
marginea tăvii în ceafa Căpcăunului. 

Malamutul îi explicase că ar fi bine să termine dintr-o singură lovitură, 
dar nu bănuia ce gât gros are Căpcăunul, aşa că lama de cuţit sudată tăvii 
de Petrică abia dacă secționă jumătate din gâtul enorm. Dar nici în bucătăria 
pensiunii nu reuşise să desprindă dintr-o singură lovitură, de prima dată, 
capul de porc pe care se antrena. Fără să ezite, conştientă că îşi joacă ultima 
carte, ridică iar tava şi mai lovi o dată, de data asta mai puternic, şi capul 
uriaş se desprinse, în sfârşit, căzând la picioarele ei. Apăsă de două ori 
cercelul, apoi apucă de păr capul imens al Căpcăunului şi îl aruncă dincolo 
de balustradă. Un zgomot oribil, un plescăit de pungă cu apă care se sparge, 
însoți căderea. 

Auzi paşii Malamutului la parter şi se aplecă să se uite la el. 

— Ți-am trimis o pizza, căţel! strigă ea sfârşită, dar bucuroasă că totul 
s-a terminat. 

— Mulţumesc, Pisicuţo! se auzi de jos glasul înfundat al Malamutului, 
numai că pizza asta a ta nu pare foarte coaptă. Coboară repede să o ducem 
la cuptor. 

Deşi tremura din toate încheieturile, atât de efortul depus, cât şi de 
emoție, Pisica se grăbi cât putu de repede şi îl văzu pe Malamut cum prinde 
şi el de păr capul enorm al Căpcăunului şi îl introduce într-un sac verde de 
pânză. 

Văzând-o cum tremură, o prinse uşor de mână şi o ajută să ajungă la 
maşină. 

— Poţi conduce? întrebă el. 

Pisica bău puţină apă din bidonul pe care îl avea în maşină şi încuviință 
uşor din cap. 

— Atunci condu cât de repede poţi la doctorul Rizescu. l-am zis să 
aprindă cuptorul când am plecat de la pizzerie. 

Au trecut cu maşina pe la punctul de control fără să mai fie opriţi, în 
fond interdicţia era numai pentru cei care voiau să intre, şi au ajuns la morgă 
în mai puțin de zece minute, coborând în subsolul unde doctorul îşi avea 
cuptorul. 

Malamutul ţinea strâns, în braţe, sacul de pânză verde şi doctorul 
Rizescu îl întrebă: 

— Pot vedea măcar ce este înăuntru? 

Malamutul privi lung la sacul care părea că are o viață a lui proprie şi 
răspunse: 

— Hai să ne gândim că înăuntru este capul Gorgonei şi că nici după 
moarte nu şi-a pierdut cu totul puterea de a face rău. Deschideţi mai bine 
cuptorul, fără să puneţi alte întrebări. 

Doctorul privi cu îndoială sacul voluminos şi, părându-i-se că vede o 
mişcare înăuntrul lui, deschise grăbit cuptorul şi folosindu-se de mănuşile 
de azbest, scoase tava cuptorului. 

— Pune-l aici! îi arătă el tava, apoi aşeză bine sacul şi împinse tava 
cuptorului în flăcările furioase, folosindu-se de mâner. 

Au privit cu toţii la zbaterea furioasă a flăcărilor ce cuprindeau flămânde 
sacul. La un moment dat li s-a părut că acesta se mişcă, dar doctorul i-a 
liniştit: 

— E numai efectul gazelor care se dilată şi îşi fac loc să iasă. 

Malamutul clătină din cap cu îndoială, iar Pisica spuse: 

— Aşa să fie, doctore, cum spui dumneata. Nu au plecat de acolo până 
când sacul, împreună cu tot ce era în el, a fost transformat în cenuşă. 

După ce a stins focul, doctorul Rizescu a privit cenuşa de pe tavă şi i-a 
întrebat pe cei doi: 

— Cu cenuşa ce fac? Aveţi nevoie de ea sau o pot arunca? 

Malamutul şi Pisica s-au privit gânditori, apoi bărbatul a spus: 

— Cred că o puteți arunca fără nicio problemă. 

Chiar când să plece la uşa subsolului şi-au făcut apariția domnul 
Marcu, Spiridon şi chestorul Nistorescu, pe care îl recuperaseră de la 
pensiune. 

Domnul Marcu şi-a dat seama dintr-o privire de cele întâmplate şi 
încuviință tăcut din cap. 

— Se pare că aceasta era cea mai bună soluție, dar acum ar fi bine să 
plecăm spre Bucureşti pentru că aici se vor încinge spiritele în curând, mai 
ales când cei de la Armată vor vedea că trofeul lor este fără cap. 

Chestorul şi domnul Marcu s-au urcat în Volvo, iar detectivii în 
microbuzul adus de Petrică chiar lângă Morgă şi au plecat spre Bucureşti, ca 
urmăriți de stafia unui Căpcăun. 


Capitolul 18 


Cine eşti dumneata, domnule Spiridon? 


După ce au ajuns toți la sediul agenţiei de detectivi, primul lucru pe 
care l-a făcut chestorul Nistorescu a fost să se apuce de făcut cafea. La 
privirile amuzate ale celorlalți, a dat din umeri şi a continuat. Abia după ce 
le-a servit cafelele, a explicat: 

— Credeţi-mă, m-am simţit atât de puţin implicat în această treabă şi 
în rezolvarea ei, încât măcar acum, la sfârşit, vreau să mă fac şi eu util. 

Domnul Marcu explică după ce gustă din cafea, deşi toți înțelegeau 
motivele: 

— Dragul meu, cred că îți dai seama că trebuia să menajăm 
sensibilitățile celor de la Armată. Oricum nu le-a convenit când ne-am 
amestecat în treaba lor, deci exact tu mai lipseai pe acolo. 

— Îmi dau seama, dar tot m-am simţit inutil o bună parte din timp, mai 
ales după ce am aflat ce a făcut Pisica... 

Fata ridică modest din umeri şi se vedea pe fața ei că era marcată de 
cele petrecute cu puţină vreme în urmă la Braşov şi că ar fi preferat să tacă, 
dar chestorul insistă: 

— Şi, totuşi, sunt curios să aflu cum de v-a venit ideea de a-l decapita 
pe Căpcăun şi de a-i arde capul? 

Făcu o pauză, privi cercetător la cei trei detectivi şi continuă: 

— Nu că ar fi fost o idee rea, dar vreau să ştiu cum de v-a trecut aşa 
ceva prin minte? 

Malamutul arătă spre Spiridon, care ridicase nevinovat ochii în tavan, 
dar părea de-a dreptul încântat că se află în centrul atenției. 

— Să fiu sincer, spuse Malamutul, şeful nostru a căpătat în ultimul 
timp o putere de procesare uimitoare şi, uite aşa, a ajuns la concluzia că aşa 
ar fi cel mai bine pentru toţi. Asta pentru că Miciurin căuta în ultima perioadă 
o soluție pentru regenerarea subiecților în cazul rănirii. 

— Ei bine, tăierea capului pare o rană destul de serioasă ca nu mai facă 
posibilă nicio regenerare, spuse chestorul. 

— Ştim, răspunse Pisica, dar nu am vrut să riscăm. Cel puţin Spiridon 
aşa ne-a sfătuit. 

Toţi din jurul mesei au tăcut şi au privit fix la Spiridon. Tot chestorul fu 
cel care întrebă, în timp ce domnul Marcu păstra o tăcere misterioasă, ca şi 
cum ar fi cunoscut deja răspunsurile. 

— Ei bine, dragă Spiridon, ce ne poţi spune în plus față de ceea ce ştim? 
Poate că... 

Spiridon cobori ochii din tavan şi ridică o mână făcându-i semn să tacă. 

— Mai întâi să mai iau două pastiluțe şi pe urmă o să vă răspund. 

Cu gesturi tacticoase scoase flaconul, îl scutură spre chestor ca acesta 
să vadă că mai sunt numai câteva pastile şi că ar fi cazul să-i reînnoiască 
provizia apoi, după ce le înghiți, aşteptă câteva secunde şi nu începu să 
vorbească decât atunci când simți că şi-au făcut efectul. 

— Că tot veni vorba de puterea de procesare, aş vrea să îmi lămuriţi 
câteva lucruri care nu prea se leagă... 

Toţi îl priveau curioşi, iar el continuă, adresându-se mai mult 
chestorului: 

— Dacă toţi copiii au fost aduşi în buncărul subteran de care vorbeați, 
la vârsta de trei, patru ani, înseamnă că ar trebui să aibă acum cam în jur 
de 30, cel mult 35 de ani. Exact ca ei, arătă el spre Malamut şi spre Pisică. 

— Ai dreptate, dar tot nu pricep unde vrei să ajungi, spuse precaut 
chestorul. 

— Păi, întrebarea mea este simplă: ce caut eu în toată această ecuaţie? 
întrebă el. Am înțeles că Anton Vlădăreanu a fost dus în laboratorul lui 
Miciurin pentru că acesta voia să modifice şi subiecți adulți. Cu rezultatul pe 
care îl cunoaştem, dar rămâne întrebarea: cine sunt eu? 

Chestorul zâmbi puţin vinovat: 

— Eu cred că deja bănuieşţti. 

Spiridon privi încruntat spre el. 

— Nu, nu bănuiesc deloc. 

— Tu eşti Miciurin. 

Mâna lui Spiridon se încleştă în jurul cănii de porțelan, care se sparse 
cu un trosnet sec. 

— Nu mă faceţi să mă folosesc de forța pe care tocmai am căpătat-o. 

Chestorul clătină dezolat din cap. 

— Decât să te foloseşti de forța fizică, mai bine te-ai folosi de briciul lui 
Occam care spune că nu este necesar să ... 

— Mulţumesc, îl întrerupse Spiridon, ştiu ce spune briciul lui Occam, 
atât că nu îmi convine ce prostii spune briciul ăsta. 

Făcu o pauză lungă ca să se şteargă pe mâini de cafea cu un şerveţel 
umed pe care i-l întinsese tăcută Pisica. Apoi spuse: 

— Bănuiesc că ai o explicaţie pentru asta. 

Chestorul înclină din cap: 

— Am, bineînţeles, dar nu ştiu dacă o să-ţi convină. 

— Tu spune-o doar şi pe urmă văd eu dacă o cred sau nu. 

— Anatoli Miciurin, spre deosebire de imaginea savantului distrat, era 
foarte atent la evoluţia politică din România acelor ani. A observat îngrijorat 
degradarea situației politice şi şi-a luat măsuri de siguranţă din vreme. Şi-a 
pregătit, în secret, o nouă identitate, întâmplător pe numele de Spiridon 
Breazu şi, după ce a eliberat copiii din buncăr şi a aruncat în aer instalaţiile 
şi ce mai rămăsese pe acolo, şi-a injectat o doză din noul lui preparat. Am 
avut marele noroc că l-am întâlnit eu primul în acele zile, când mai semăna 
încă puţin cu vechiul Miciurin, ale cărui fotografii le aveam. Am asistat uimit 
la transformarea, în doar trei zile, a lui Anatoli Miciurin în Spiridon Breazu 
şi am fost alături de el suficient timp ca să-i şoptesc despre ceea ce urmau 
să devină ulterior vechi amintiri. Nu uita că mintea ta era în acele vremuri o 
tabula rasa, aşa că a fost uşor ca să-ţi picur, rând pe rând, aceste amintiri, 
care nu existau de fapt. Ti-am vorbit despre prieteni şi colegi care nu existau, 
dar pe care, dacă îi sunai, răspundea un agent al domnului Marcu. Dacă îţi 
mai aduci aminte, a fost o vreme în care ne întâlneam aproape zilnic, iar după 
ce te-ai stabilizat, ţi-am găsit un serviciu suficient de stresant ca să te țină 
ocupat şi să te împiedice să-ți pui prea multe întrebări. Eu am ieşit discret 
din viața ta, însă ai fost atent monitorizat în tot acest timp, așteptând un 
prilej să te putem reactiva. 

Spiridon îl asculta cu atenţie, dar se vedea pe faţa lui că se gândeşte şi 
la altceva, încercând să-şi sondeze adâncurile memoriei. Se putea deduce, 
după figura dezamăgită, că acolo nu găsise nimic care să-i fie pe plac. 

— Cum şi în ce fel să mă reactivaţi? întrebă Spiridon. 

Chestorul arătă spre Marcu. 

— Domnu Marcu este cel care a monitorizat ce a mai rămas din proiect, 
după ce toți participanţii la el au dispărut, aşa că are mai multe amănunte. 

— Intenţia noastră, a început Marcu să vorbească, a fost să demarăm, 
încet şi calm, acest proiect, pentru a nu stârni o reacție negativă din partea 
dumneavoastră. Din nefericire, evenimentele s-au precipitat din cauza 
apariției acestui fals vampir de pe strada Sforii, astfel că a fost necesar să vă 
implicăm mai devreme decât intenționam, pentru că nu puteam şti dacă nu 
era vorba cumva despre cel modificat de Miciurin. Urma să discutăm pe 
îndelete şi să depistăm împreună o soluție pentru a-i găsi pe ceilalți copii 
asupra cărora s-a aplicat acest tratament. 

— Aş vrea să vă pot ajuta, dar chiar nu îmi pot aminti nimic despre 
această perioadă, se arătă Spiridon dezolat. Nici măcar nu mă pot simți 
vinovat decât, aşa, prin efort pur intelectual, dar nimic pornit din suflet. 

— Nici nu ne aşteptăm la asta, îl linişti Marcu. Mă gândeam că 
împreună vom găsi o soluție, pentru că presupunem că acei copii au rămas 
ulterior în zona Braşovului. Aveau cu toţii sub zece ani atunci când au fost 
eliberați, aveau unele abilități ieşite din comun chiar şi fără să ia 
dimextrozină, aşa că este puţin probabil să nu fi supravieţuit. Unii poate au 
ajuns copii ai străzii, alții poate au fost internați în centre pentru minori sau 
au fost înfiați. Oricum, la ora actuală, toți sunt adulți şi pot deveni periculoşi 
dacă primesc accidental o doză suficientă de dimextrozină, aşa că este mai 
bine să-i găsim noi primii. 

— Eu am propus, inițial, ca în apa din municipiul Braşov să se 
introducă o cantitate controlată de dimextrozină şi să monitorizăm atent 
populația Braşovului în tot acest timp, spuse nu foarte convins chestorul. 

— De fapt, interveni Spiridon, cred că trebuie să continuăm alimentarea 
cu dimextrozină pe cartiere. Este posibil să putem gestiona situaţia, dacă 
avem de-a face numai cu câte un cartier, pe rând. 

Simţind că toți ochii din încăpere îl urmăreau, Spiridon continuă: 

— În paralel, trebuie să încercăm să depistăm locaţia buncărului. Sunt 
sigur că, în ciuda faptului că a fost aruncat în aer şi incendiat, se mai pot 
găsi urme care să ne conducă la foşti subiecți ai experimentelor. 

Marcu ridică dezolat din umeri: 

— Am făcut tot ce este posibil. Am răscolit toate arhivele, dar nu am 
găsit nicio urmă. 

— Mă gândesc la altă cale, spuse Spiridon. 

— Păi, spune atunci, să o auzim! izbucni chestorul. 

Spiridon arătă spre Malamut: 

— Atunci când am călătorit spre Bran, în urmărirea vampirului nostru, 
Malamutul conducea cu toată viteza, dar chiar şi aşa am avut o uşoară 
senzaţie de deja vu, la un moment dat. Viteza era prea mare şi altele erau 
prioritățile atunci, dar sunt sigur că, dacă am reface călătoria în linişte, am 
putea găsi măcar o vagă amintire a locului unde am trăit atâţia ani. 

— Asta este o idee bună, mai ales că a devenit o prioritate de câteva 
zile, spuse Marcu. 

— De ce? 

Marcu oftă uşor: 

— Doamna Magda, fosta secretară a chestorului Nistorescu, a fost 
găsită moartă în apartamentul ei, zilele trecute. Aparent a fost vorba de un 
jaf nereugşit, în care intruşii au fost surprinşi asupra faptului, au intrat în 
panică şi au suprimat-o. „Aparent” am spus, pentru că de fapt a fost 
suprimată pentru a nu-i depista legătura căruia îi comunica toate mişcările 
din biroul chestorului Nistorescu. 

— Şi nu ați putut afla nimic? 

— Ei, câte ceva tot am aflat. Este vorba de colonelul KGB Vladimir 
Tupolev, fost şef de secţie care, după desființarea KGB-ului, a hotărât să 
lucreze pe cont propriu. Este ferm hotărât să-i găsească pe copiii care au fost 
supuşi experimentelor. Nu ştim încă de ce, dar sunt sigur că îi va folosi în 
scopuri nu tocmai ortodoxe, mai ales dacă ținem seama de reputaţia lui. Vă 
dați seama ce s-ar fi întâmplat dacă ar fi reuşit să pună mâna pe Căpcăun şi 
să cadă la o înțelegere cu el? 

— Şi atunci, ce ne rămâne de făcut? întrebă Spiridon. 

— Un singur lucru: să-i găsim pe copiii de la Bran înaintea lui, spuse 
domnul Marcu. 

— Şi să continuăm între timp alimentarea secvenţială a cartierelor 
Braşovului cu dimextrozină, adăugă chestorul. Cu ce cartier propuneţi să 
continuăm? 

Toate privirile s-au îndreptat spre Spiridon, conştienţi de faptul că el a 
fost cel care şi-a petrecut cel mai mult timp studiind hărțile Braşovului. 

Spiridon îşi plecă capul, şi-l masă îndelung, apoi spuse: 

— Propun cartierul Noua. Este destul de mic şi suficient de izolat ca să- 
l putem pune în carantină la nevoie. 

Toată lumea a fost de acord şi chestorul a plecat să dea ordinele 
necesare. Au omis un singur lucru: în cartierul Noua se găsea şi grădina 
zoologică a oraşului, care se alimenta cu apă tot din rețeaua oraşului. 

CAPITOLUL 29 
Marţi, 17 martie 


1320 Zulu +2 
Lângă Polyarny, Rusia 


Locotenentul Ben Rivera s-a urcat pe ruinele zidului, privind în jos la instalaţiile 
portuare de la poalele colinei. De la postul său de observare, din partea de sus a pantei de 
circa șaptezeci de grade și de la înălțimea de două sute de metri, avea impresia că un 
monstru imens iese din versantul stâncos de sub picioarele sale. 

Gri întunecat, cu suprafaţa acoperită cu ceva ce-i dădea aspect de zid de cărămidă, 
sau ca plăcuţele ceramice ce acoperea corpul navetei spaţiale, era însuși Leviatan. Înainte 
ca jumătate din el să iasă la vedere, Rivera şi a dat seama că stătea chiar deasupra intrării 
într-o bază secretă de submarine despre care fusese instruit înainte de debarcare. Se 
presupunea că există câteva caverne care împănează înălțimile de lângă Polyarny, fiecare 
adăpostind unele dintre cele mai puternice boomere ale Rusiei, iar datorită norocului el a 
picat chiar deasupra uneia. 

Monstrul ăsta care aluneca în golf era lung ca naiba! Sigur era un submarin Typhoon 
purtător de rachete balistice! Nici un altul nu putea fi atât de uriaș. Pe măsură ce Rivera îl 
supraveghea, puntea anterioară, nesfârşită, continua să alunece de sub stâncă, pe partea 
superioară aflată deasupra apei, distingându-se clar două rânduri de trape ale silozurilor 
de rachete. 

Şi... Sfinte Dumnezeule... un siloz era deschis! 

Rivera era cât p'aci să cadă de pe zid când a putut privi în jos, direct prin trapa 
deschisă, și a văzut ceea ce semăna cu privirea fixă a unui ochi alb — capul unei SS-N- 
20 ICBM aflată în adâncul silozului. 

— Larson! S-a tras repede înapoi de pe marginea versantului rupând vraja hipnotică 
indusă de ceea ce văzuse. Gunny! 

Turnul Typhoon-ului apăru la vedere, apoi puntea dinspre pupa, mai scurtă decât 
cea cu rachetele, dinspre prova. Cârma avea anvergura unui A-6, iar corpul larg, turtit, de 
douăzeci şi cinci de metri la travers îl făcea să pară la fel de masiv ca un portavion. La 
dracu’, cu o LOA! de 170 metri, avea două treimi din lungimea lui Nassau, şi mai mult de 
jumătate din lungimea lui Jefferson sau Eisenhower. 

Larson manevra aparatul de radio cu mâini tremurânde. 

— King 3! King 3! Aici White Knight 5! Over! 

Nu a fost un răspuns imediat. 

— King 3! Aici White Knight 5! Isuse, Maria și Iosif, răspunde! 


1322 Zulu +2 
Intruder 504 
Deasupra golfului Kola 


— Red Hammer, Red Hammer, făcea apel liderul de la flight Intruder. Aici Red Hammer 
1-1. Obiectivul ţintă schimbat. Avem o nouă ţintă la cererea Marine Air-Control. 

— Red Hammer 1-3, copy, a confirmat Willis. Apoi: Doamne, acu' ce mai vor şi ăştia? 

— Probabil încă un parc auto, replica Sunshine. Shit, s-ar putea crede că nu sunt în 
stare să găsească o ţintă interesantă pentru noi ca să-i terminăm cu totul. 


1 Length Overall — lungimea toatală. 

Dar, pe măsură ce Willis primea noile instrucțiuni de la 1-1, a realizat că noua ţintă 
era mai mult decât interesantă. 

Era chiar teribil de periculoasă. Şi-a manevrat uşor avionul spre dreapta, studiind cu 
grijă panorama cu munți și ape ce se deschidea înainte. 


1322 Zulu 
Tomcat 200 
Deasupra golfului Kola 


— Lovit! a strigat Tombstone. Am împrăşiat MiG-ul! 

— Atenţie, Tombstone! îl atenționă Tomboy din scaunul din spate. Sunt doi care se 
ţin de noi! 

— Îi văd! Ţin'te bine! 

A simulat o manevră de evaziune spre dreapta, apoi s-a rostogolit spre stânga, 
înscriindu-și Tomcat-ul într-un tonou rapid, în urcare care l-a dus mai sus și în afara 
vectorului de ochire al celor de pe Fulcrum. Cerul era împânzit de avioane, toate de tip 
Fulcrum, pare-se. Drept în față, a fost un flash şi o revărsare de flăcări portocalii şi fum 
negru lăsate de un meteor ce plonja către apele golfului Kola. A doua lor rachetă 
AMRAAM lovise în plin. 

— Avem două... aahh! gemu RIO când Tombstone a acționat maneta de gaze la 
maxim, într-un viraj extrem de strâns care scoase avionul din rotația tonoului. Cele două 
MiG-uri au fulgerat prin stânga, apoi au degajat stânga dreapta, unul venind aproape 
direct în faţa Tomcat-ului. Tombstone s-a lansat în urmărire, apoi a redus brusc gazele, 
lăsându-și avionul să piardă aproape trei sute de metri din altitudine. 

— Hey, CAG? a strigat Tomboy. Te-a cuprins mila? Aveai o poziție perfectă. De ce l- 
ai iertat? 

— Aruncă o privire spre înainte! 

Red Hammer, flight-ul A-6, îşi divizase formaţia iniţială foarte strânsă, dar fiecare 
avion menținea altitudinea și viteza, fiind practic înscrise pe panta de apropiere la obiectiv. 
Un Fulcrum venit dinspre sud le-a reperat și s-a angajat la şasele unui Intruder. 

Iar Tombstone a picat la şasele lui Fulcrum. 

— Trag cu Sidewinder, a spus. Am o poziţie bună, direct în coada lui. A așteptat ca 
racheta să depisteze ajutajele fierbinţi ale MiG ului, apoi a apăsat pe trăgaci. Fox 2! 

— Avem pe altul în spate, Stoney! Ba nu, două! 

— Cât mai durează până soseşte Cavaleria? 

— Vin. Peste vreo treizeci de secunde. Avertisment! Ne-au locat! 

Tombstone trase violent de manșă, lansând în același timp şi momeală în urmă, pe 
măsură ce urca. 

Trebuia să protejeze spatele lui Red Hammer pe timpul atacului, cel puţin până ce 
soseau Coyote și ai lui. Totuși, în acest moment, șansele lui Tomcat 200 de a supraviețui în 
următoarele treizeci de secunde, nu erau deloc roze. 


1323 Zulu 
Intruder 504 
Deasupra golfului Kola 


Intruder s-a zguduit violent, iar Willis a trebuit să-i ridice ușor nasul pentru al 
menține pe traiectorie. 

— Ce dracu se-ntâmplă? a întrebat Sunshine, care avea în continuare fața îngropată 
în manşonul radarului. 

— Un Fulcrum în coadă, a răspuns Willis, aruncând o privire peste umăr. Cineva 
tocmai l-a dat jos cu o căutătoare de căldură. 

— Rog. Treizeci de secunde. 

Două sute cincizeci de metri. 

— Trec pe manual. 

Tinta — conform Marine Air-Control care transmitea informaţiile lui Red Hammer — era 
în mişcare... şi înconjurată de numeroase alte ținte. De data aceasta, Willis nu se putea 
baza numai pe computer. La dreapta sa, Sunshine comuta rapid între modulele radar și 
FLIR; Dacă sistemele s-ar fi defectat sau ar fi devenit dezorientate, ea ar fi fost capabilă să-l 
menţină pe traiectorie. 

Două sute de metri... 


1323 Zulu 
Tomcat 200 
Deasupra golfului Kola 


Locatorul radar a alunecat spre dreapta, păcălit de pleava lui Tombstone și de 
agresivul bruiaj ECM al lui Tomboy. Proiectilele au trecut pe deasupra canopiei, la cel 
puţin treizeci de metri de Tomcat. Tombstone a acționat frânele aerodinamice și a cabrat 
brusc. Plutind la limita vitezei de angajare, Tomcat se roti spre dreapta, tocmai când, 
surprins de manevra lui Tombstone, Fulcrum fulgera pe alături, atât de aproape încât 
Tombstone a putut citi marcajele de identificare de pe fuselajul avionului. 

— Tunurile! și a trecut HUD pe modul GUN chiar în momentul când MiG-ul începea 
să execute un viraj strâns, în urcare spre stânga. Manevra a zădărnicit intenţia de tragere a 
lui Tombstone. El se afla în aşa numita poziţie lag pursuit, adică în exteriorul virajului şi în 

urma inamicului. Deoarece MiG continua să vireze la stânga, Tombstone a decis să 
contracareze cu o manevră low yo-yo, adică să cupleze scurt forțajul şi să-intre în picaj pe 
stânga, căpătând viteză pe sub traiectoria MiG-ului, apoi redresând violent, să iasă din 
picaj direct în spatele inamicului care tocmai i-ar trece pe deasupra. Şi a ţinut ochii pe 
celălalt avion care-i zbura pe deasupra; un oponent valoros şi-ar fi îndulcit virajul, apoi ar fi 
plonjat asupra avionului advers de dedesubt — manevra preferată de contracarare a unui 
low yo-yo — dar se părea că pilotul de pe MiG pierduse din vedere Tomcat-ul. Da! Își păstra 
virajul, orientându-se din nou către Intrudere. Tombstone şi-a aruncat Tomcat-ul în sus, 
folosind gravitația pentru reducerea vitezei, şi s-a strecurat direct la coada MiG-ului la 
distanță point blank?, adică mai puţin de 120 metri în urma sa. 

Tombstone a apăsat pe trăgaci și tunul M61 a tunat, trasoarele galbene înşirându-se 
peste spaţiul dintre MiG și F-14. Pentru o clipă, MiG-ul a încasat globurile de foc 
menținându-și cursul, aliniat direct în spatele unui Intruder aflat mai în faţă şi mai Jos... 
apoi Tombstone a văzut resturi metalice zburătăcite din corpul Fulcrum ului. 

Apoi l-a depășit, în timp ce acesta intra în glisadă mortală pe stânga. 

— Scoate fum, spuse Tomboy când redresau. Se prăbușește. S-a catapultat! 

— Tomcat 2-0-0, aici Shotgun 1-1. Mişto lovitură, Stoney! 

— Coyote! E timpul să intri în acțiune! 

— Credeam că vrei să monopolizezi tu toată distracţia! chicoti Batman. 

— Așa cum face un super-CAG, a adăugat o voce feminină. Totdeauna păstrează 
toată gloria numai pentru sine! 

— Aşa-i, Brewer. Ochiu' mare! Bandiţi sus la ora două! 

— Tombstone! a chemat Coyote. Fii atent! Ai doi pe șasele tău! 

— Nu purta grija noastră, replică Tombstone. Ajută-mă doar să ţin MiG-urile departe 
de Intrudere! 


1323 Zulu 
Intruder 504 
Deasupra golfului Kola 


— Acolo! Ţinta la vedere, a spus Sunshine. Vino stânga două grade. Distanţa o milă. 

Încă şapte secunde. Adrenalina îi pompa în inimă, şi putea auzi respirațiile accelerate 
- a lui și a lui Sunshine — în ICS. 

La naiba, trebuia să folosească oxigenul. Şi-a blocat chingile care-l fixau în scaun în 
timpul manevrei de luping inversat, cu minus 5G. Sunshine era la fel de rece şi dură ca 
gheața de pe colinele ce flancau ambele părţi ale avionului. Pe VDI, markerul pentru 
largarea bombelor se deplasa rapid pe linia de curs. 


2 Distanţa point-blank — este distanţa dintre o armă și ţinta sa, de la care se poate trage fără corecţia de elevaţie. 

O sută cincizeci de metri. 


1324 Zulu 
Tretyevo Peschera 
Lângă Polyarny, Rusia 


Leninskiy Nesokrushimyy Pravda a depăşit zona docurilor pentru submarine din 
exteriorul cavernei, alunecând uşor prin apa uleioasă, în șenalul navigabil principal din 
Polyarny. 

— Cârma, a ordonat Chelyag. Vino cinci grade babord. Rotaţii pentru zece noduri. 

— Tovarăşe căpitan! îl atenţionă de la consolă ofițerul radarist. Avion inamic, se 
apropie dinspre nord! 

S-a terminat cu promisiunile lui Karelin... 

— Menţine cursul, a spus, păstrând un ton calm și rece ca gheaţa. Armurier, 
pregăteşște-te să lansezi racheta numărul unu. 

— Racheta pregătită, tovarăşe căpitan. 

— FOC numărul unu! 


1324 Zulu 
Intruder 504 
Deasupra golfului Kola 


Acum, Willis putea vedea ţinta, un sub Typhhon prtător de rachete ce înainta ușor pe 
lângă cheiurile bazei rusești de submarine. Îşi orientase prova imensă şi rotunjită către 
nord, spre el, oferindu-i o țintă mai mică decât sperase. 

Totuși, obiectul avea vreo 170 metri lungime, fiind o ţintă aproape indecent de greu 
să o ratezi. 

Triple-A acoperea cerul, zguduind violent Intruder-ul. Ceva a lovit botul, dar a 
continuat să ţină ferm manșa. Încă puţin... 

Markerul pentru largare a atins marginea de jos a ecranului, iar Willis a apăsat 
butonul. Bombele de două sute douăzeci şi cinci de kilograme au făcut bump-bump-bump 
când au plecat de sub burta Intruder-ului, căzând ca o ploaie mortală. 


1324 Zulu 
Lângă Polyarny, Rusia 

Rivera avea o vedere perfectă asupra atacului, imensul submarin purtător de rachete 
balistice ce vira greoi în şenalul Polyarny, Intruder venind în picaj dinspre nord prin cerul 
brusc aglomerat cu avioane şi rachete, bombele ce cădeau în cascadă de sub fuselajul lui A- 
6... Una... două... trei au lovit apa aproape de botul Typhoon-ului, ridicând coloane de 
apă care apoi s-au prăbuşit peste punte într-o avalanșă albă. Apoi o bombă de două sute 
douăzeci şi cinci de kilograme a lovit în Typhoon chiar la îmbinarea turnului cu puntea 
anterioară. Detonaţia a erupt ca o enormă minge portocalie de foc precedând sunetul 
exploziei cu câteva secunde... apoi a lovit o altă bombă... şi încă una... ce au deschis o 
rană adâncă în bordul Typhoon-ului, în spatele turnului, dând peste cap plăcile cocii 
exterioare de parcă ar fi fost făcută din lut moale. Alte detonaţii în apă... şi altele direct în 
țintă, de data asta departe spre pupa, aproape de cârma cu aspect de aripi de avion. 
Tunetele exploziilor s-au izbit de colinele îndepărtate reverberând în ecouri multiple. 

O explozie finală, cataclismică, a izbucnit din silozul aflat chiar înaintea turnului 
hăcuit de bombe. Flacăra albă a erupt drept în sus precum lava din craterul unui vulcan. 

Explozii secundare! se gândi Rivera. Ceva a declanșat combustibilul solid al rachetei 
- Oh, Binecuvântată fii Sfântă Fecioară! — probabil că secvenţa de lansare fusese declanșată 
deja, când prima bombă a lovit, sfâşiind carcasa ICBM, sau poate că bomba de două sute 
douăzeci și cinci de kilograme a nimerit direct prin trapa deschisă a silozului. 

Explozia a cuprins jumătate din Typhoon, rupând coca dublă şi aruncând resturi 
arzânde la zeci de metri înălțime. Unda de şoc a trecut peste ape escaladând faleza. Sunetul 
l-a lovit pe Rivera cu o forță care l-a făcut să se dea cu un pas înapoi și i a scos aerul din 
plămâni. 

Încă o detonare s-a declanșat mai în faţă când o altă rachetă avariată a explodat. 
Pentru o clipă terifiantă, Rivera s-a întrebat dacă nu cumva s-a declanșat o nuke’, dar 
exploziile multiple erau doar detonaţiile violente ale rezervoarelor cu combustibil solid de 
la rachetele SS-N-20. 

Flăcările se răspândeau pe suprafața apei. 


1324 Zulu 
Intruder 504 
Deasupra golfului Kola 


— Weee ho! marcă Sunshine victoria, iar mâna sa înmănuşată a plesnit zdravăn 
coapsa lui Willis. Way to go! Way to go!“ 


3 Nuke — explozie nucleară 
+ Way to go —un îndemn adresat cuiva ca să continue o treabă bine făcută — felicitare, încurajare, aprobare. 

Intruder s-a scuturat din nou și numai cu greu a reuşit Willis să-l stabilizeze. A 
aruncat o privire scurtă peste umăr și a văzut că întreaga lățime a golfului Polyarny era 
acoperită cu flăcări portocalii. 

Avertizorul RAW? a început să pâlpâie intermitent. 

— Suntem locaţi! 

— ÎI vezi? 

— Negativ! Nu pot vedea nimic decât exploziile! 

— Aruncă pleava! 

Într-o clipă Willis a văzut racheta lansată de pe puntea prova a unui distrugător de 
clasă Udaloy amarat pe partea cealaltă a golfului. A tras stânga de manșă cât de tare a 
putut... 

Explozia a lovit Intruder-ul în partea dreaptă cu un zgomot ca de tunet. Canopia de 
deasupra capului lui Sunshine a dispărut şi un urlet tunător a pătruns în cockpit. Sunshine 
s-a lăsat moale spre stânga, cu casca în braţul lui Willis. Sânge era pulverizat peste Willis, 
peste parbriz, instrumentele de bord şi pe costumul de zbor. 

— Sunshine! a răcnit, întorcându-se pe jumătate pentru a o sprijini în timp ce 
continua să piloteze Intruder-ul. Sunshine! 


1325 Zulu 
Tomcat 202, Shotgun 2-1 
Deasupra golfului Kola 


Batman a văzut racheta SAM lansată de distrugător detonând în laterala Intruder- 
ului, dar nu avea ce să facă în acel moment. Era implicat într-o furball şi doborâse două 
MiG-uri unul după altul, dar apoi, un Fulcrum s-a aruncat din înaltul cerului ca un vultur 
cu ghearele scoase. Trasoare au trecut peste partea stângă a canopiei, iar el a degajat 
dreapta stânga, fără a se putea desprinde de MiG-ul din coadă. 

— 2-1, s-a auzit în cască. Aici 2-3! 

— Brewer! Unde eşti? Nu mă pot scutura de ăsta! 

— Sunt pe el! Când îţi spun, degajează dreapta! 

Batman a tresărit la auzul unui thud-thud-thud produs de o rafală de proiectile care îi 
perforau fuselajul. 

— Fă-o! Fă-o! 

— Trei... doi... unu... Degajează! 


1325 Zulu 


5 Radar Acquisition Warning — avertizare că avionul este locat de un radar inamic. 

Tomcat 218, Shotgun 2-3 
Deasupra golfului Kola 


Brewer a căutat un unghi bun de lansare pentru ultima sa Sidewinder, dar MiG-ul se 
ținea atât de aproape de coada lui Batman, încât ea nu putea trage în așa fel încât să-l 
doboare pe rus fără a loca accidental motoarele lui Batman. Totuși, când el a degajat brusc 
la dreapta, a ieșit din conul ei de ochire, iar sistemul lui AIM-9M a semnalat locarea pe 
MiG. 

= 0% 2! 

Fulcrum se afla deja în plin viraj către dreapta, când racheta a lovit unul dintre 
motoare şi a detonat. Au izbucnit flăcări din coada MiG-ului... apoi rezervoarele au 
explodat într-o imensă minge de flăcări. 

— Bună lovitură, Brewer! a strigat Batman. 

— Asta duce scorul la egalitate, Batman. 

— Ascultă, frumoaso! După asemenea reușită, ne predăm. Nu-i așa, Malibu? 

— Afirmativ, fu de acord Malibu. Facem cinste cu o cină și bere! 

Ea se puse pe râs. 

— Cui îi spui tu „frumoaso”, amice? 

— Oricine manevrează un Tomcat așa are toată admiraţia mea. Unde-i Stoney? 

— L-am depistat, spuse Pogie. Direcţia 1-8-5 la altitudine 1. Are probleme. 

— Hai să-l ajutăm! 2-1 mă bag! 

— 2-3, adăugă şi Brewer. Mă bag și eu! 


1325 Zulu 
Tomcat 200 
Deasupra golfului Kola 


Un Fulcrum a căzut în spatele lui Tombstone venind dintr-un atac în picaj. El l-a 
contracarat printr-un semi-tonou pe stânga, în cabraj. Fiind acum în zbor inversat, se uita 
în jos prin partea superioară a canopiei, la avionul rusesc ce trecea pe sub el. La naiba! 
Acum cabra, rotindu-se într-o manevră identică cu a lui. Revenind în zbor normal, 
Tombstone a încercat o tragere scurtă cu tunurile, dar pilotul MiG-ului ieşise din cabrajul 
său, și l-a forțat pe Tombstone să-l depăşească și să treacă cockpitla cockpit sub 
Fulcrum-ul răsturnat. 

Cele două avioane erau acum blocate într-o manevră mortală numită foarfece rotitor pe 
verticală, fiecare avion aflat în viraj încercând să se alinieze în spatele celuilalt, printr-o 
rotaţie inversă. Fiecare repetare a manevrei costa ambele avioane viteza și altitudinea. 
Altimetrul de pe HUD-ul lui Tombstone arăta două sute douăzeci de metri, iar cele două 

avioane continuau să se rotească unul în jurul celuilalt, fiecare încercând să ajungă 
deasupra - la sfârşit — nici unul nefiind în stare să se degajeze fără a oferi celuilalt un 
avantaj imediat. 

— Stoney, l a avertizat Tomboy. Atenţie la altitudine! 

— Văd! 

Ei, pur și simplu, ieşiseră de pe cer. Un munte, stânci negre şi petice de gheaţă și 
zăpadă albă, se ivi drept înainte, şi Tombstone a tăia-o la stânga în cabraj. MiG-29 a 
încercat să-i copie manevra, a cabrat... 

...Şi a izbit versantul. 

— Way to Go, CAG! a strigat Tomboy. 

Tombstone a continuat mișcarea de ieşire din tonou, cu postcombustia activată, 
încercând să câștige altitudine... 

„„.iar aripa stângă a Tomcat-ului s-a dezintegrat într-o vâlvătaie de flăcări. 

Şocul a fost atât de brusc, de neaşteptat, încât lui Tombstone i-a trebuit un moment ca 
să realizeze ce s-a întâmplat. Un alt MiG a stat în urma repetatelor foarfece făcute de cei doi, 
așteptând momentul potrivit să tragă, iar când Tombstone a degajat la stânga, i-a oferit 
tipului o poziţie perfectă pentru o căutătoare de căldură AA-8 Aphid. 

Tomcat-ul avariat, aflat încă în cabraj, a intrat într-o rotaţie lentă, cuprins de flăcări. 

— Asta e, Tomboy! I-a spus lui RIO. Trebuie să ne catapultăm! 

— Go! Go! 

— Eject! 

A tras de inel. Canopia s-a desprins, inundându-i universul cu urletele turbate ale 
vântului. Apoi tunetul rachetelor de la scaunul de catapultare a fost chiar mai puternic, iar 
el a fost aruncat în cerul îngheţat şi gol. 

Tundra rusească peticită cu zăpadă se rotea nebunește deasupra capului lui 
Tombstone. 


CAPITOLUL 30 


Marţi, 17 martie 


1325 Zulu 
Tomcat 201, Shotgun 1-1 
Deasupra Golfului Kola 


— Tombstone a fost lovit! a strigat Coyote. 

— ÎI văd, spuse Cat. Două paraşute! Două în stare bună! 

— Mulţumescu-Ţi Doamne! Batman! Brewer! Unde sunteţi? 

— Pe individul care i-a dat foc lui CAG, replică Brewer. Shit, prea aproape! Îl fac cu 
tunurile! 

— 2-3, 2-1! Trag! Clear! 

— E al tău! Degajez stânga! 

— Sunt pe el! Spulberat un MiG! 

— Uite la fraier cum arde! 

Coyote se rotea pe dreapta, cercetând terenul de dedesubt. Neașteptata apariţie a trei 
Tomcat se pare că i-a răvășit pe ruşii de pe MiG-uri. 

— Cat! Unde-s băieţii răi? 

— Au şters-o, Coyote. Cred că le-a fost de ajuns! 

— OK. Vezi unde a aterizat Tombstone? 

— Negativ. Negativ. E prea mult fum pe acolo. 

— Ok. Ne mai rotim. Ţine-te bine. 


1326 Zulu 
Intruder 504 
Deasupra Golfului Kola 


— Să nu-mi mori în braţe, Sunshine! striga Willis cu vocea răvăşită. La naiba, să nu- 
mi mori în brațe! 

O gaură cât pumnul său de mare perfora tribordul avionului, imediat sub canopie și 
chiar în spatele scaunului de catapultare a lui Sunshine. Aerul urla prin gaură iar 
Intruder-ul se scutura cu violență. 

Era ceva în neregulă cu suprafețele de control din dreapta. Nu putea vedea nimic 
prin canopia avariată din parte lui Sunshine, dar era sigur că aripa dreaptă era grav 
avariată. 

Strângând manșa între genunchi, s-a răsucit în scaun, încercând să vadă de unde 
provenea tot sângele ăsta. 

Acolo. Costumul de zbor al lui Sunshine era rupt chiar deasupra sânului drept. Pe 
piept, în mijlocul unui petic de piele însângerată, se vedea o gaură de grosimea degetului 
mare, cu margini neregulate. Sângele făcea spumă. 

Intruder s-a scuturat violent în zbor. Era la trei sute de metri înălțime, mult deasupra 
colinelor, pe un curs-aproximativ către nord est, înapoi spre coastă. Cu avionul stabilizat 
iarăşi, a revenit la examinarea neîndemânatică a B/N său. 

Gaura din piept era un orificiu de ieșire. Ceva trecuse prin scaunul ei de catapultare 
și apoi prin partea sa dreaptă. Şi-a scos mănușa din mâna stângă şi, aplecându-se în faţa ei, 

a pipăit în jurul rănii. lată, era o gaură mare cât degetul lui, la vreo 8 centimetri sub 
subsuoară. Simţea coaste rupte când a apăsat. Ea gemu apoi se sufocă. l-a scos masca. 
Oxigenul nu-i făcea deloc bine dacă se îneca în propriul ei sânge, și-i curgea o grămadă pe 
nas și pe gură. 

Spuma de sânge din piept însemna că plămânul este străpuns -— fapt evident și din 
traiectoria șrapnelului. Într-un torace astfel rănit, plămânul ar fi colabat în câteva secunde 
și i-ar fi provocat moartea după câteva minute, dacă el nu acționa imediat. 

Cu o mână însângerată, a tras fermoarul buzunarului de la umărul costumului de 
zbor și a scos pachetul de țigări. Rapid, a dezvelit ambalajul de celofan, a aruncat țigările şi 
a rupt celofanul în două. O jumătate a presat-o pe rana din pieptul lui Sunshine. La 
următoarea respiraţie celofanul aproape că a dispărut în rană, formând un fel de bandaj 
care a sigilat rana, împiedicând plămânul să colabeze. 

S-a aplecat din nou către ea şi a pus cealaltă jumătate de celofan în rana laterală, apoi 
i-a tras mâna strâns pe lângă corp pentru a menţine aşa zisul bandaj la locul lui. 

Şi nu mai putea face nimic altceva pentru ea, cu excepţia faptului de a duce jos 
Intruder-ul avariat, cât mai repede posibil. După ceea ce simțea prin manşă era sigur că nu 
vor ajunge înapoi la Jefferson... și era al dracului de evident că Sunshine nu ar fi 
supravieţuit unei catapultări în mare. 

Avea nevoie de ceva mai la îndemână, mai apropiat. 


1328 Zulu 
Deasupra peninsulei Kola 


Tombstone se legăna în paraşută, privind cum tundra pătată cu petice de zăpadă 
venea grăbită în sus, către picioarele sale. Şi-a îndoit genunchii, cu picioarele apropiate... 

„„.apoi s-a izbit de teren, cu un icnet... și s-a rostogolit, târât de parașuta parțial 
pliată. 

Privind în sus către cer, a putut vedea parașuta lui Tomboy. Venea în jos la vreo 
jumătate de milă spre vest. Către est se vedeau nori mari de fum proveniţi de la 
holocaustul din golful Polyarny. 

După ce a scăpat de parașută, şi-a verificat rapid trusa de supravieţuire: kit-ul de 
prim ajutor, rachetele de semnalizare, radioul SAR, pumnal, pistol. Mulţi dintre zburătorii 
din Navy purtau revolver, dar Tombstone a preferat întotdeauna M-1911-A1. Marele pistol 
automat calibru 45 era un fel de relicvă, fiind înlocuit de câţiva ani cu o armă standard, 
Beretta de 9 mm, dar purtat în continuare de către unii care considerau acest Colt ca fiind 
mult mai de nădejde. 

Nu că ar face mare lucru cu el. Se aflau, cu siguranţă, în spatele liniilor inamice. 
Tombstone avea două încărcătoare cu câte şapte cartușe, unul în pistol, altul în buzunarul 

costumului de zbor. Paisprezece gloanţe... împotriva trupelor MVD şi ale Infanteriei 
Marine dotate cu pistoale mitralieră de asalt. Totuşi, era ceva. A tras închizătorul spre 
înapoi introducând cartuș pe țeavă, apoi a coborât siguranţa: „Cocked and locked”€. 

Şi s-a grăbit către locul unde a aterizat parașuta lui Tomboy. 


1330 Zulu 
Intruder 504 
Deasupra golfului Kola 


— OK, Navy. Ai permisiunea să aterizezi, de la sud spre nord. E doar o singură pistă, 
aşa că n-ai cum să te pierzi. 

— Mulţumesc, Marine, replică Willis. Să aveţi un sanitar pregătit. B/N-ul meu e rănit 
destul de grav. 

— Roger. 

A fost pur şi simplu un noroc că a găsit acest loc, o pistă rusească cucerită de Marines 
cu câteva ore mai devreme. O foloseau ca bază avansată pentru ale lor Harrier şi Hornet, 
dar au eliberat-o acum ca să fie pistă pentru aterizarea de urgenţă a Intruder-ului din 
Navy. 

Sunshine gemea. Sângele de pe faţa ei era roşu deschis. 

— Sunshine? Sunshine, mă auzi? 

Nici un răspuns. Doamne, n-o lăsa să moară! 

Vibraţia devenea tot mai pronunţată, şi nu mai avea nici un control asupra flapsului 
din dreapta. Când a acționat comutatorul pentru coborârea trenului de aterizare, nu a 
primit nici un răspuns nici de la acesta. Shit! Roţile erau blocate. Trebuia să aterizeze pe 
burtă. 

Cei din Marine trimeteau un radiosemnal baliză pentru a-l dirija către pistă. Acum o 
putea vedea, o singură pistă pe fondul maro al tundrei, lângă câteva clădiri. Fumul 
murdărea cerul către est. Acolo încă se duceau lupte. 

Altimetrul îi indica 200 metri. Controlorul de zbor îi spusese deja că baza pe care va 
ateriza se afla la 80 m altitudine, deci mai avea dedesubt 120 m de spaţiu. Trăgând ușor de 
maneta de gaze spre înapoi, a păstrat botul Intruder-ului ridicat, cu viteza aproape de 
angajare, coborând cu 300 m/minut... mai jos... mai jos... 

Pista se desfășura în faţa lui cu o viteză ameţitoare. A încercat frânele aerodinamice — 
degeaba -— și din nou flapsurile — degeaba — și a tras maneta de gaze spre înapoi până la 
zero, apoi s-a aflat deasupra pistei căzând ca o piatră. Coada a lovit prima cu un zgomot de 
metal hârșâit... apoi burta fuselajului a lovit tarmacul”, oţelul și aluminiul torturat țipau, 


6 Cocked and locked - Armat și asigurat. 
7 Tarmac - Suprafaţa pistei de decolare/aterizare. 


VP MAGAZIN 


Keith Douglass COUNTDOWN 


iar el se lupta să păstreze controlul avionului, încercând să-l păstreze pe linie dreaptă, dar 
aripa dreaptă s-a rotit, el a pierdut controlul, aluneca, aluneca în lungul pistei... flăcări 
izbucnind în urma lui ca siajul unei bărci cu motor. 

Şi s-a oprit! Cu o clătinare finală, Intruder-ul s-a oprit, cu botul într-un crater plin cu 
moloz, iar vântul ducea fumul departe de motoarele avionului. 

A acţionat mecanismul de deschidere a canopiei, rugându-se ca măcar acesta să 
funcţioneze... și a funcționat. Apoi a desfăcut cu mâini tremurânde chingile sale și pe ale 
lui Sunshine. Avionul era în flăcări, iar el trebuia să facă tot posibilul să-iasă amândoi 
afară! 

— OK, Mac, a spus o voce gravă alături de el. Nişte mâini l-au apucat de brațe, 
săltându-l din scaun. Extinctoarele şuierau aruncând spuma peste flăcări. 

— Acum îl scoatem și pe camaradul tău. 

— Scoateţi-o! Scoateţi-o! Ea e rănită grav! 

— Ea?! Oh, Cristoase... 

— Nu te mai holba, Mike, a intervenit un alt Marine. Pune mâna! 

— Încet. Puneţi-o pe targă. 

— Pentru numele lui Dumnezeu, umblaţi cu grijă, spuse Willis. Cel mai bun afurisit 
de B/N pe care l-am avut... 

Picioarele l-au dus singure pe pistă. Niciodată nu şi a amintit dacă a fost ajutat să se 
îndepărteze de avion. 


1340 Zulu 
Lângă Sayda Guba 
Peninsula Kola 


Tombstone a văzut atât parașuta cât și omul şi a rupt-o la fugă, cu greul Colt în mâna 
încleştată. Tipul purta uniformă de camuflaj cu glugă şi avea un AKM la spate, cu ţeava în 
jos. Era cu spatele spre Tombstone și aplecat peste Tomboy, care era întinsă pe spate,prinsă 
încă în hamul parașutei care fâlfâia în bătaia vântului. Soldatul părea a fi singur. Întreaga 
sa atenţie era concentrată la femeia de la picioarele sale. Stoney a ridicat pistolul, 
continuând să alerge, şi încerca să centreze cătarea pe o ţintă care sălta la fiecare pas pe 
care-l făcea. 

De la cincisprezece metri depărtare, Tombstone a tras... și a ratat. Soldatul s-a întors, 
surprins de această apariție care-l ameninţa cu pistolul, apoi a încercat să apuce AKM-ul 
dibuind după cureaua acestuia. 

Tombstone a tras din nou. La dracu’! Părea simplu la TV, în filmele cu polițiști, dar 
un pistol era o armă ridicol de neprecisă, mai ales când se trage din alergare. Rusul a 
ridicat ţeava AKM-ului... 

Din nou, Tombstone a apăsat pe trăgaci... ratare! 

Apoi s-a auzit un crack strident și rusul s-a clătinat spre înainte, strângând în 
continuare AKM-ul. Tomboy, încă pe spate, avea revolverul scos. A tras în spinarea rusului 
de la un metru. Omul încerca să ridice iar ţeava... 

Tombstone s-a oprit, a fixat 45-ul cu ambele mâini şi a apăsat pe trăgaci de trei ori în 
succesiune rapidă. Cel puţin unul dintre gloanţe l-a lovit pe rus în piept şi l-a trântit pe 
spate. Arma i-a căzut din mâini. 

Tombstone s-a lăsat în genunchi lângă ea. 

— Tomboy! Eşti OK? 

— Salut... Stoney. Faţa-i era plină de durere. Aterizare rea. 

I-a văzut piciorul răsucit sub ea într-un unghi imposibil. Se părea că și a rupt şi tibia 
şi fibula chiar sub genunchi. Era şi sânge pe picior, şi se vedea şi un fragment de os printr-o 
ruptură a costumului de zbor — o fractură complexă, una urâtă tare. 

Tombstone a cercetat rapid împrejurimile. Soldatul rus era mort şi nu se mai observa 
nici unul pe aproape. Vedea doar acoperișurile unui mic sătuc aflat la oarece distanţă spre 
est. Erau adăpostiți la nord de o mică ridicătură, doar cu puţin mai înaltă decât o movilă 
acoperită de zăpadă. Nimic altceva nu era vizibil în nici o direcţie decât munți, teren și cer. 

A atins butonul de emisie al radioului SAR atașat costumului său de zbor. 

— Aici Tomcat 2 dublu zero, Tomcat 2 dublu zero, Mayday, Mayday. 

S-a oprit ascultând cu atenţie, dar nu se auzea decât zgomotul static şi o dată o 
izbucnire ce părea un fragment de transmisie făcută pe o frecvenţă apropiată. 

Nimic. Radioul putea fi avariat în timpul aterizării, sau poate că nimeni nu asculta pe 
frecvenţă în acel moment. A setat SAR să emită un semnal baliză de urgenţă, apoi s-a întors 
către Tomboy. 

— Lasă-mă să arunc o privire la piciorul tău, i-a spus. 

Mai întâi, a scos din trusa de ajutor o syrette8, a căutat o ruptură în costumul ei de 
zbor și, strângând cu degetele piele și mușchii, a introdus acul. 

— Asta o să te facă să te simţi mai bine, i a spus. 

— Ca o drogată. 

Cu un marker din trusă a notat un M pe frunte şi ora. Micul ritual era reconfortant, o 
recunoaștere a faptului că au de gând să iasă din această situație. 

— Doar nu crezi cu adevărat că vom fi salvaţi, nu-i așa? a întrebat ea. 

Ochii îi erau sticloși, cuvintele articulate cu greutate. El se gândi că probabil a intrat 
în şoc. 

— Sigur că vom fi, i-a răspuns. Încearcă să te legi. Morfină sau nu, o să doară. 

Şi a durut; a încercat chiar să se împotrivească, când el îi lega piciorul. 


8 syrette - dispozitiv cu care se injecteză un lichid printr-un ac. Similar unei siringi, dar în loc de piston are un tub flexibil (ca la 
pasta de dinţi). 

Tombsone s-a uitat în jur după ceva ce putea fi folosit ca atelă, dar nu era nimic 
potrivit decât AKM-ul soldatului. Ar fi dorit să păstreze arma - un AKM cu un încărcător 
cu treizeci de cartușe era mai bun decât un pistol — dar avea neapărată nevoie de o atelă... 
şi chiar şi cu o armă de asalt tot nu ar fi putut ţine le distanță un inamic hotărât să 
acționeze în forță. A folosit cuțitul ca să taie cât mai multă coardă din suspantele parașutei, 
şi benzi din canopie pe care le putea folosi ca bandaje sau umplutură. A înlăturat de la 
AKM încărcătorul curbat ca o banană, făcând tot ce-i stătea în putinţă să fixeze bine 
piciorul lui Tomboy de la coapsă până la gleznă. A încercat o singură dată să reaşeze 
oasele, dar s-a oprit imediat ce ea a țipat. Fiind în imposibilitate de a vedea ce face, și 
nedorind să-i vatăme piciorul mai mult decât era deja, s-a mulțumit să-l imobilizeze doar, 
legându-l strâns cu fâşii de nailon de parașută. 

După un timp, Tomboy a deschis ochii. 

— Hey, CAG. Vocea i era parcă adormită și zâmbea. E adevărat ce spun unele fete? 

— Ce anume? 

— Că un marinar s-a strecurat la duşurile noastre şi ne-a fotografiat. 

— Cine dracu’ a dus vorba? 

— Toate fetele vorbesc despre asta. 

Cum de se răspândeau veştile atât de ușor la bordul navei? Tombstone sperase ca 
femeile să nu afle niciodată despre acest episod. Evident, el nu ţinuse cont de viteza 
incredibilă și puterea de diseminare a zvonurilor la bordul navei. 

— E adevărat. 

— Era și vreuna cu mine? Am auzit că era. 

— Da. Una. 

— Probabil... că arătam îngrozitor... nemachiată. 

— Oh, din câte am putut vedea, arătai destul de bine. 

— Pariez. Ha! Cam atât despre problemele sensibile referitoare la femei. S-ar fi zis că 
tu nu trebuie să observi asemenea lucruri. 

— Cam atât despre intimitatea la bordul navei. Chiar și una atât de mare ca Jefferson. 

S-a ridicat în picioare. 

— Cum te simți? 

— Doare a' dracu'. CAG? 

— Da? 

— N-o să scăpăm din treaba asta, nu? 

— Ba sigur că o să scăpăm. Am activat baliza. Ne aud ei. 

— Dar ne pot auzi şi ruşii. Mai bine pleci fără mine. 

— Nici gând. 

— Poziţiile ocupate de Marine nu pot fi la mai mult de cinci şase mile spre nord de 
aici. La naiba, Captain, de ce trebuie să fim capturați amândoi? De ce trebuie să fii capturat 
tu? 

— De ce nu taci? Voi, femeile vorbiți prea mult, ştii asta, nu? 

— Afurisitule! Pleacă de aici, cât încă mai poți. 

— Şi ce fel de CAG aş mai fi eu, ştiind că am fugit şi mi-am părăsit un om, pe 
jumătate ameţit de morfină şi culcat undeva în noroi? Ce încerci să-mi faci, Tomboy? Vrei 
să-mi ruinezi cariera? 

Ea a început să râdă, un mic hohot involuntar. Apoi durerea din picior a cuprins-o 
și a început să se sufoce. Muşcându-și buzele , a dat din cap. 

— Tombstone, dacă nu... 

— Şşşt! Tombstone a ridicat pistolul. Auzea zgomotul unui motor, undeva în 
apropiere și creştea în intensitate. Sursa era mascată de movila de pământ şi zăpadă 
dinspre nord. 

Încet, Tombstone s-a ridicat în picioare. 

— Vine ceva. 

Soldaţi au trecut peste movilă, răspândindu-se pe flancuri. 

Lui Tombstone i-a trebuit o intensă jumătate de secundă până să recunoască 
uniformele și să coboare pistolul. 

— Sunt sergentul Bradley, s-a prezentat comandantul pușcașilor. Voi, cei din Navy, 
vă alegeţi cele mai blestemate de Dumnezeu LZ-uri! 

— Cum? 

— O grămadă de rahaţi ruși se îndreptau spre voi, dar le-am tras-o acum câteva 
minute. Haideţi. Avem un hummer dincolo de movilă. ÎI luăm pe camaradul tău de aici. 

Luaţi pe sus de patrula de recunoaștere Marine, Tombstone şi Tomboy au fost 
escortați către un grup de vehicule camuflate ce așteptau la câţiva metri dincolo de movilă. 
Pe deasupra capetelor, un trio de Tomcat-uri a vuit la joasă înălțime peste tundră, cu 
soarele în aripi. 

Abia în acest moment, cei doi au realizat că sunt cu adevărat salvaţi. 


1443 Zulu 
Centrul de Comandă Kandalaksha 
Peninsula Kola 


Amiralul Karelin nu a aflat că racheta de pe Pravda nici măcar nu a ieșit din silozul de 
lansare. L-a auzit pe ofițerul armurier dând comanda „FOC“, apoi a așteptat... şi a 
așteptat... o confirmare a lansării, dar nu auzea decât zgomotul de static. 

Dar racheta trebuie să fi fost lansată, trebuie să fi pornit prin cerul de deasupra lui 
Polyarny către ţinta sa, Celiabinsk. Baza de submarine era atacată, ştia, şi era posibil ca 


? Vehicul militar de teren (un fel de jeep pe steroizi). 

Pravda să fi fost lovit la câteva secunde după lansare, dar nimic nu putea opri o ICBM 
odată ce era ieșită din siloz, nimic! 

Dar nu a mai venit nici un cuvânt de la Polyarny şi nici o confirmare de la Moscova 
că racheta a lovit Celiabinsk. Poate că, la urma urmei, ceva nu a fost în regulă. 

Blestemate să fie forțele americane de pe portavioane! Cine ştie cum, ei reușiseră să 
scoată din uz mândria Flotei de Nord a Rusiei, furând în doar câteva secunde tentativa de 
a pune capăt o dată pentru totdeauna războiului civil care-i distrugea ţara. Se părea că 
întotdeauna era vorba de americani, de US Navy şi de portavioanele lor cu rază mare de 
acțiune. 

În mod ironic, nu US Navy, ci un avion F-117 Stealth a pus punct destinului lui 
Karelin. Baza de la Kandalaksha a fost identificată cu câteva zile mai înainte datorită 
transmisiunilor radio. În timpul nopţii, au fost executate câteva atacuri cu bombe și rachete 
de croazieră asupra bunker-ului lui Karelin, o construcție joasă, din beton, ghemuită în 
partea de nord a bazei militare aeriene de la Kandalaksha. Acum, un avion stealth urmărea 
spotul unei raze laser de marcaj a țintei, un grilaj de la o gură de ventilaţie, largă de numai 
un metru, aflată pe acoperişul bunker-ului. Bomba, lansată cu câteva momente mai 
devreme, plana către spotul laser, suprafețele de control dirijându-i traiectoria către ţintă. 

Cu precizie, de parcă ar fi fost pusă cu mâna, bomba de patru sute cincizeci de 
kilograme a alunecat prin ventilator, a străpuns traversele metalice și instalațiile ca și cum 
ar fi fost făcute din carton, penetrând câțiva metri de beton înainte de a detona într-o 
explozie sălbatică. 

Amiralul Karelin nici măcar nu a simţit explozia care l-a ucis. 


EPILOG 


Miercuri, 18 martie 


1530 Zulu 
Puntea de Zbor. 
USS Thomas Jefferson 


Elicopterul SH-3 a aterizat ușor pe puntea lui Jefferson. Tombstone și-a desfăcut 
chingile și, ţinându-şi cascheta pe cap cu o mână, a sărit pe punte. S-a aplecat pentru a 
evita palele rotorului ce continuau să se învârtă, îndreptându-se peste punte către insulă. 

Amiralul Tarrant, căpitanul Brandt, Coyote și alți câțiva ofiţeri adjutanţi îl așteptau. 


VP MAGAZIN 


Keith Douglass COUNTDOWN 


Luptele de pe uscat erau pe terminate, deşi, numai Dumnezeu știa cât vor mai 
continua. Ultima ştire pe care o auzise era că cei din Marine controlau un perimetru de 
douăzeci şi cinci de mile, de la Polyarny până la Port Vladimir, dar că se vor retrage 
curând. Marines care i-au găsit pe el și pe Tomboy în tundră, i-au regalat cu povești despre 
lupte, inclusiv despre duelurile corp la corp din interiorul unei uriaşe baze subterane de 
submarine ruseşti. 

Se părea că, în cea mai mare parte, rezistența rusească ceda. 

Cele mai multe dintre ICBM-urile lor au fost capturate, altele avariate sau distruse de 
neîncetatele raiduri de bombardament. Peste tot, trupele ruseşti se predau. Războiul civil a 
avut un efect demoralizator teribil asupra lor, iar situaţia a fost complicată de problemele 
de logistică și dificultățile în comunicaţii. Moralul din rândul Armatei Roșii era practic nul, 
iar unii dintre prizonieri povesteau despre penuria de alimente, corupția sau lașitatea unor 
ofițeri, și chiar despre rebeliuni şi dezertări din rândul soldaților. 

Poate că echipajul de pe Jefferson trebuise şi el să facă față unor probleme cu moralul, 
dar niciodată atât de serioase ca acestea. 

Tombstone mai învățase ceva în timpul cât a fost la sol împreună cu Marines. 

În după amiaza de ieri, o patrulă de Marines a intrat în orașul Sayda Guba după 
scurtă dar intensă luptă cu nişte trupe izolate MVD. Acolo au găsito pe locotenentul 
Hanson închisă într-o cușcă din sârmă ghimpată. Violată şi bătută rău, dar în viaţă. 
Marines au trimis-o în zbor pe LPH Iwo Jima, care avea la bord o excelentă infirmerie-spital 
cu trei sute de paturi şi cu echipament medical modern. Tomboy a fost şi ea transportată cu 
elicopterul tot pe Iwo, împreună cu o altă femeie rănită grav, RIO în VA-89, numită 
Sunshine. 

Conform ultimului raport, toate trei vor fi bine, chiar dacă unele răni vor necesita un 
timp mai îndelungat pentru vindecare decât altele. Chris Hanson, i s-a spus, s-ar putea să 
nu-și revină niciodată în întregime, totuși Tombstone nu prea lua în serios acest prognostic. 
Aviatorii din Navy erau niște duri — trebuiau să fie — și dacă era cineva care putea găsi 
resursele, tăria și voinţa de a reveni după o asemenea experiență, Tombstone era sigur că 
Lobo o putea face. 

Dar... Oare meritase Marele Experiment? Nu era prea sigur. 

Femei în luptă. 

Ele au dovedit că pot suporta stresul la fel ca bărbaţii... și chiar mai bine în unele 
cazuri. lar în acidul test de luptă, au arătat că erau la fel ce capabile ca orice bărbat cu care 
zburau. Dumnezeu știa că ele își câștigaseră dreptul de a lupta pentru patrie. Tombstone 
nu a negat niciodată acest fapt. 

Totuși, punând în balanţă toate faptele, integrarea femeilor a făcut să apară probleme 
indiscutabile. Problemele de moral i-au pus în pericol întregul wing şi poate chiar întregul 
CBG. Chiar dacă din acest episod ar fi învățat doar un singur lucru, acesta era că unităţile 
militare ale Statelor unite nu erau locul potrivit pentru experimente sociale inițiate de 

politicieni sau grupuri liberale de activiști ca DACOWITS sau NOW. Navy, cu toate 
evenimentele scandaloase descoperite în ultima decadă, cu toate problemele pe care a 
trebuit să le îndure, rămânea, totuşi, prima linie de apărare a Americii, brațul ei lung care 
ținea în frâu ambițiile de înarmare nucleară ale unor nebuni precum Krasilnikov. 

Orice națiune care ar fi dispus de pregătirea și eficiența de luptă a serviciilor sale 
militare, ar fi procedat la fel în aceste vremuri dacă exista un pericol. 


Tombstone s-a apropiat de comandantul CBG-14 și de ceilalți ofițeri care-l așteptau în 
tăcere. A salutat, apoi s-a adresat lui Brandt. 

— Solicit permisiunea de a urca la bord, sir. 

— Permisiune acordată, a confirmat Brandt. La naiba, Stoney, ar trebui să-ți dau 
permisiunea să mergi la arest. 

— ÎL iau eu întâi, spuse Tarrant. Tombstone, ce ţi-am spus eu despre aducerea înapoi 
a avionului tău? 

— Cred că l-am pierdut, sir. 

Tarrant a dat din cap, începând să râdă. 

— Ar trebui să te trimit înapoi să-l aduci. În fine, bine ai venit la bord. Și bine te-ai 
întors! 

— Mă bucur că m-am întors, Admiral. 

— Cum te-ai înțeles cu grohăitorii?10 a întrebat Coyote. 

— Oh, nu prea rău. Marines sunt aproape umani... după ce te obişnuieșşti cu ei. 

— Am văzut că ţi-ai pierdut RIO, a adăugat Tarrant. Sclipirea din ochi îi spunea lui 
Tombstone că amiralul știa că Tomboy se afla în siguranță la bordul lui Iwo. Ce s-a 
întâmplat, Stoney, ai decis că şi aşa ai destule femei în Air Wing şi ai părăsit-o în Kola? 

— Teribilă treabă, domnule, spuse Coyote, zâmbind larg. Dar ştiţi ce se spune: 
„Femeile şi apa sărată pur şi simplu nu se amestecă”. 

— Nu știu cum e cu femeile sau apa sărată, a replicat Tombstone. Dar Tomboy, Lobo, 
Brewer şi celelalte sunt AVIATORI! 

Şi, cu un zâmbet foarte larg, spuse hotărât: 

— Ele pot să zboare oricând cu mine! 


Sfârşit 


1 Grunts — grohăitori (una dintre poreclele date pușcașilor marini). 

EPISODUL I 


PARTEA I 


CĂPITANUL DYNAMITE 


CAP. I 
DILIGENŢA FORTULUI BIG HORN 


— Pe Jupiter! Este de necrezut! Toţi conducătorii Societăţii, vor dispare 
dacă nu vom interveni cu energie, în cel mai scurt timp posibil, zise Lean 
Ribbed Jack, Cavalerul Preriilor şi se înfipse în fața lui Bob Doyle, Şeriful din 
Deadwood, care aşezat pe colțul unei mese, îşi răsucea cu furie o țigară... 

— Lovitura asta a dat-o tot blestematul Căpitan Dinamyte! reluă Cavalerul 
Preriilor. De mai bine de o luna, acest mizerabil outlaw supranumit pe drept 
Demonul Pământurilor Blestemate, a jefuit şapte diligenţe şi a masacrat fără 
milă pe toți ocupanții lor. Leafa minerilor, solda garnizoanei de la Fort Powder 
se află acum în mâinile sale, în aşteptarea altor prăzi mai bogate... 

Bob Doyle nu răspunse. Situaţia devenise, într-adevăr din ce în ce mai 
critica. 

Serviciul de diligente care fuseseră stabilite între Black Hills şi Colorado şi 
principalele oraşe din Dakota, Nebraska şi Colorado, fuseseră întrerupte în 
urma acestor atacuri. O adevărata groază domnea printre colonişti. 

Încurajaţi de acestă atitudine, indienii Siouxi îşi reluaseră incursiunile. 
Bandele lor atacaseră şi jefuiseră un mare număr de ferme şi de concesiuni. 

Albii apelară atunci la ajutorul garnizoanelor din Fort Powder. Totuşi, în 
ciuda numeroaselor raiduri pe care le efectuaseră prin regiune, soldații nu 
izbutiseră să pună mâna pe Demonul Pământurilor Blestemate şi pe complicii 
săi albi şi roşii. Cine era la drept vorbind acest Căpitan Dynamite? Unii 
spuneau că nu demult fusese artist la un teatru din New York, alții susțineau 
fără să aducă dovezi în sprijinul afirmațiilor lor, ca era un asasin căutat cu 
ardoare de Poliția Californiană... 

Incapabili pentru moment de a ghici identitatea mizerabilului, coloniştii din 
Black Hill continuau să fie victimele atacurilor sale repetate. Aceasta era 
situația care, în luna iunie 1855, îi preocupa pe drept cuvânt pe Lean Ribbed 
Jack şi Bob Doyle. Cei doi bărbaţi erau cufundaţi în gândurile lor, când un 
zgomot de zurgălăi le atrase brusc atenţia. Afară, în mijlocul străzii principale 
din Deadwood, mărginită de barăci de lemn şi de „Saloons”, îşi făcuse apariția 
un vizitiu care conducea vesel nişte catâri viguroşi. 

Peste câteva minute echipajul, înconjurat de grupuri de mineri şi de 
colonişti, se opri în mijlocul unui nor de praf, în fața casei lui Bob Doyle. 

— Pe Jupiter! exclama Lean Ribbed Jack, iată un cetățean căruia prea puţin 
îi pasă de Căpitanul Dynamite!... Noi care tocmai căutam un conducător, iată- 
ne pe deplin satisfăcuțţi! 

— Cu atât mai mult cu cât acest conducător nu este altul decât Cactus 
Den! exclamă Şeriful... 

— Nu l-am mai văzut pe Cactus Den de mai bine de un an... Cum se face că 
îl regăsim pe acest vânător de bizoni pe scaunul unei diligente? 

— Ah! By God... Voinicul nu prea ştie ce-i aceea frică... Prin ce minune 
duşmanii noştrii Siouxi şi Căpitanul Dynamite, l-au lăsat să treacă? 

Lean Ribbed Jack nu-şi mai pierdu timpul să răspundă Şerifului, el trecu 
pragul şi se furişă printre grupurile care înconjurau diligența. Sub privirile 
mirate ale locuitorilor din Deadwood portiera se deschise... şi o tânără 
încântătoare îşi făcu apariția. 

— Drăguţă fata! exclamă Bob Doyle, care se apropiase de prietenul său. Dar 
Lean Ribbed Jack avea ceva mai bun de făcut decât să-i răspundă. În 
deschizătura portierei, apăruse un tânăr cu fața energică, care sărind lângă 
tânăra fata, o apucă de mână. 

Însoţit de ea, se îndreptă spre biroul poştei. 

— Trebuie să fii nebun pentru a întreprinde o călătorie în momentul de față! 
exclamă Şeriful. De unde vin aceşti misterioşi vizitatori şi prin ce miracol au 
putut scăpa din mâinile bandiţilor şi ale indienilor? 

Uimirea bravului Bob Doyle fu şi mai mare, când toți călătorii adunați în 
sala cea mare a poştei, îi aduseră la cunoştinţă proiectele lor. 

Pentru ei, oprirea de la Deadwood nu constituia decât o simplă etapă. 

Tânărul bărbat şi fata, nu erau alții decât Dick şi Molly, cei doi copii ai 
comandantului O'Sullivan, şeful garnizoanei din Fort Big Horn. 

— Aşadar, miss, sunteți absolut hotărâtă să vă continuaţi călătoria prin 
Bad Land (Pământurile Blestemate)? întrebă Lean Ribbed Jack. 

— Da, Domnule! Eu şi fratele meu Dick aşteptăm cu nerăbdare să-l 
revedem pe tata... Mătuşa noastră a murit acum o lună la Saint Louis. Nu-l 
mai avem decât pe el, pe lumea aceasta. 

— Înţeleg nerăbdarea dumneavoastră de a ajunge cât mai curând lângă 
comandantul O'Sullivan pe care-l cunosc foarte bine miss, spuse Lean Ribbed 
Jack, dar ignoraţi desigur tragicele evenimente care au avut loc în regiunea 
Pământurilor Blestemate... Căpitanul Dynamite stăpâneşte ţinutul şi mă 
îndoiesc că veți reuşi să ajungeţi la ţintă. 

— Uitaţi domnule, ca avem o escortă de patru soldați înarmaţi până-n dinți, 
spuse Dick O'Sullivan... 

— Fiți liniştit, Căpitanul Dynamite nu va îndrăzni să se atingă de noi. 
Cactus Den ne-a asigurat în această privinţă. 

— Mă miră, reluă Cavalerul Preriilor, că tocmai Cactus Den, care este cel 
mai îndemânatic dintre aventurierii pe care îi cunosc, să vă fi făcut o astfel de 
afirmaţie. Mă surprinde de asemenea că l-a lăsat, pentru a vă însoți, pe 
tovarăşul său nedespărțit, mutul Nebraska Joe. Este posibil, ca cei doi să se fi 
certat de când nu am mai avut plăcerea să-l vad. 

Pronunțând aceasta ultima frază, Lean Ribbed Jack aruncă o privire în 
direcția conducătorului. Acesta din urma, după ce îşi aprinse pipa se opri să 
examineze afişul care era fixat pe un stâlp lângă poştă şi pe care se putea citi: 

„Un premiu de o mie de dolari şi o concesiune vor fi acordate oricărui individ 
care va putea să-i captureze pe Căpitanul Dynamite şi pe locotenentul său 
Gomez-Renegatul” 

Cactus Den descifră încetişor anunţul, apoi întorcându-se, se îndreptă spre 
catâri pentru a-i înhăma şi a-şi relua călătoria. 

Manevra conductorului nu scăpase Şerifului şi prietenului său. 

Atitudinea vânătorului de bizoni îl intriga mult. Dorind să aibe inima uşoară 
Cavalerul Preriilor se îndreptă spre conductor, care ducea o căldare cu apa să 
adape catârii. 

— Hello! Cactus Den, old boy... nu-ţi mai recunoşti prietenii? 

Cel interpelat se întoarse brusc... La vederea lui Lean Ribbed Jack, el 
schiță un surâs larg, apoi desfăcând brațele, îl strânse pe Cavalerul Preriilor 
la piept. 

— Pe Jupiter, îţi recunoşti cam greu prietenii! exclamă Cavalerul Preriilor, 
puţin surprins de aceasta manifestare neaşteptată. 

— Nu te-am recunoscut, prietene răspunse vânătorul de bizoni, oarecum 
încurcat. Drumul pe care l-am făcut m-a cam obosit. 

— Am străbătut împreună sute şi mii de km prin ţinuturile indienilor, spuse 
Lean. 

— Îmbătrânesc, Lean Ribbed, îmbătrânesc! Şi apoi timpurile acelea sunt 
atât de îndepărtate! 

Câteva secunde cei doi bărbaţi, tăcură... 

— Hello! Old fellow, mi-a venit o idee! spuse Lean, rupând deodată tăcerea... 

— Ce fel de idee, prietene? întreba Cactus Den, aşezând căldarea cu apă 

jos. 

— Am mare poftă să te însoțesc până la Fort Big Horn, spuse Lean. 

— Eşti nebun, prietene? 

Atitudinea conductorului, nu scăpase interlocutorului său. 

— S-ar spune ca asta te deranjează, spuse Lean. 

— Mă jenează? Nu prea vad cum. Dar ce vrei să faci la Fort Big Horn? 

— Aş avea mare plăcere să-l revăd pe vechiul meu prieten, Comandantul 
O'Sullivan şi apoi, ard de nerăbdare să-mi reiau viața de altădată. S-a hotărât, 
mă vrei ca tovarăş de drum, nu-i aşa? 

— Dar, voi fi încântat... se bâlbâi Cactus Den. 

— Dacă veți fi atacați, Lean Ribbed Jack nu va fi cel din urmă, care vă va 
apăra, fii sigur! Şi după ce strânse cu putere măna vânătorului de bizoni, 
Cavalerul Preriilor îl părăsi, pentru al preveni pe Bob Doyle de hotărârea sa. 
Bietul Şerif nu-şi putea crede urechilor când Lean îi anunţă plecarea sa... 

— Ai înnebunit! strigă el... Pentru ce te duci să te expui în mod inutil în Bad 
Lands, tocmai acum când prezenţa ta la Deadwood îmi este mai necesară ca 
oricând? 

— Să nu crezi prietene ca este vorba de un simplu capriciu, îl întrerupse 
vânătorul. Am motivele mele... Poate ca voi izbuti să aflu ceva în privința 
faimosului Capitan Dynamite! 

Două ore mai târziu, diligența pornea în direcţia lui Fort Big Horn. 

Molly O'Sullivan, fratele ei şi doi soldați îşi ocupară din nou locurile. 

Cactus Den, drept pe scaunul său, îndemna catârii cu puternice lovituri de 
bici. În sfârşit, Cavalerul Preriilor, cu puşca sa în bandulieră călărea în urma 
escortei, nu fără a adresa un ultim salut celor din Deadwood, stupefiați de 
hotărârea sa neprevăzută... 

Micul grup dispăruse de mai bine de două ore în direcția Pământurilor 
Blestemate, când doi călăreţi se opriră în fața casei lui Bob Doyle. 

Noii veniți descălecară şi se îndreptară veseli spre uşa de intrare. 

Cei câţiva locuitori, care asistaseră la sosirea lor, nu-şi putură opri 
strigătele de stupefacție zărindu-i pe cei doi bărbații... 

Şeriful crezu că visează, când îi recunoscu. 

— Aşa dar, făcu el, adresându-se primului din cei doi necunoscuţi, v-aţi 
reîntors?! 

— Reîntors, pard! Ce vrei să spui? 

O înjurătură formidabilă îi răspunse. Bob Doyle îşi muşcă buzele până la 
sânge, crezându-se jocul unei halucinații. 

Cei doi noi veniți nu erau alții decât... Cactus Den şi nedespărțitul său 
Nebraska. 

CAP. II 
CACTUS DEN INTRĂ ÎN ACȚIUNE 


Buimăcit, şeriful îi examină pe cei doi aventurieri cu cea mai mare atenţie, 
într-adevăr, chiar vânătorul de bizoni se afla în fața lui. 

Îmbrăcat ca orice veritabil westman, având în cap un fel de căciulă din piele 
de castor şi purtând puşca în bandulieră, Cactus Den avea o siluetă care 
aducea mult cu aceea a lui Don Quijote. 

Înalt şi slab, încălţat cu nişte mocasini, el reprezenta mai mult ca oricare 
altul tipul aventurierilor obişnuiţi cu viața indienilor şi pentru care preria nu 
mai poseda nici un secret. Fără îndoială, că atitudinea lui Bob Doyle îl 
intrigase în gradul cel mai înalt posibil, căci îl fixă pe şerif cu nişte ochi 
pătrunzători ca şi cum ar fi vrut să-i străpungă gândurile cele mai ascunse. 
Tovarăşul său, un adevărat uriaş, era îmbrăcat în acelaşi fel. Nu ştiai, 
văzându-l, dacă te găseai în fața unui bandit sau a unui om cinstit, atât de 
fioroasă îi era înfăţişarea. Când Bob Doyle fu sigur că nu visează şi că-i are 
într-adevăr în față pe Cactus Den şi pe inseparabilul său, mutul Nebraska 
Joe, se repezi spre el şi îi puse din nou întrebarea sa: 

— Te-ai înapoiat, Den? Ocupanţii diligenței n-au mai avut nevoie de 
serviciile tale şi Lean Ribbed Jack te-a înlocuit. Traversarea Pământurilor 
Blestemate te-a înspăimântat şi pe tine? 

— Hotărât, vorbeşti în enigme, old fellow! strigă vânătorul de bizoni 
izbucnind în râs, în timp ce tovarăşul său scotea o serie întreagă de mârâituri. 
N-am mai pus piciorul în Pământurile Blestemate de peste cincisprezece luni. 
Vin, împreună cu Nebraska Joe, direct de la Fortul Pierre. 

— Pe Jupiter! mormăi şeriful. Ce înseamnă această glumă? N-ai fost chiar 
azi la Deadwood în carne şi oase şi nu te-ai angajat să conduci o diligența de 
la Denver la Fort Big Horn, în ciuda repetatelor atacuri ale căpitanului 
Dynamite? 

— Îmi pare rău, pard, că trebuia să te contrazic, reluă Cactus Den, dar n- 
am mai fost pe la Deadwood de nu mai ştiu când, iar azi dimineață am 
cantonat lângă Black Big Horn. Deci, omul care conducea diligența nu poate 
avea cu mine nicio legătură, nu-i aşa Joe? 

Mutul proferă un mârâit în timp ce Bob Doyle, dezorientat, îi luă ca martori 
pe cei câțiva mineri care se aflau în odaie şi care confirmară veridicitatea 
spuselor sale. 

Fu rândul lui Cactus Den să rămână surprins. 

— Mii şi milioane de coyoţi! strigă el deodată, întrerupând tumultul care 
domnea în odaie. Nu mă veţi face totuşi să cred că am fost azi dimineaţă aici 
şi că am devenit, fără ştirea mea conductorul diligenţei... 

Tonul vânătorului de bizoni era atât de sincer, încât şeriful şi minerii se 
priviră buimăciți. Adevăratul Cactus Den se afla în fața lor, nu exista în 

această privinţă nici o îndoială posibilă. 

— Hotărât, afacerea devine din ce în ce mai gravă, zise Bob Doyle aşezându- 
se pe un colț al mesei. Diligenţța este în primejdie... Individul care s-a 
însărcinat s-o conducă până la destinaţie este un trădător... 

— Dar Lean Ribbed Jack se află acolo! vorbiră câţiva. Trăiască Lean Ribbed 
Jack! 

— Bănuiţi desigur cine este individul care a avut curajul să se substituie lui 
Cactus Den... 

— Moarte căpitanului Dynamite! strigară mai multe voci... Legea lui Lynch! 

— Aţi ghicit, old boys, continuă Bob Doyle. El este ticălosul care ne-a dus 
astfel de nas. 

— Mii şi milioane de coyoți! urlă Cactus Don, trebuie neapărat să-l 
pedepsesc pe mizerabilul care s-a servit de numele meu. Bob, indică-mi 
direcția pe care a luat-o diligența. Mă duc să lungesc urechile şarlatanului şi 
să-l vindec de meteahna de a mai face astfel de glume. 

Râsete izbucniră din toate părțile, în timp ce un muncitor canadian îi spuse 
lui Cactus Den: 

— Se vede bine că n-ai mai fost pe aici de mult, Den, tu nu-l cunoşti pe 
căpitanul Dynamite şi n-ai auzit încă de fărădelegile acestui blestemat! El nu 
este un om ca oricare altul, ci un adevărat demon. Întoarce-te la bizonii tăi şi 
lasă Teroarea Pământurilor Blestemate în grija domnilor de la poliție, care vor 
reuşi, odată şi odată, să pună mâna pe el! 

— Asta-i bună! exclamă Cactus Den, indignat. Mă crezi atât de laş pentru a 
da înapoi din fața unui outlaw! Am oricând timp să mă întorc la bizonii mei. 
Pentru moment, tot atât de adevărat pe cât mă numesc Cactus Den, nu mă 
voi opri până când nu-l voi vedea pe ticălos împodobit cu o frumoasă cravată 
de cânepă la gât. 

Şi, fluierând o arie veche, vânătorul de bizoni ieşi din cameră, însoţit de 
credinciosul Nebraska Joe. 

Când se găsi în stradă şi după ce ajunse la locul unde se aflau legați caii, 
Cactus Den se întoarse spre uriaş: 

— Mii şi milioane de coyoţi! Aceşti oameni credeau că vom da îndărăt din 
fața acelui hoț! Dumnezeu să mă blesteme dacă nu voi pune mâna pe acel 
ticălos de outlaw. Haide, pard, locuitorii din Deadwood ne-au contemplat 
suficient. În ciuda frumoaselor cuvinte ale amicului Doyle, cred că este mai 
prudent să pornim imediat pe urmele diligenţei. 

Şi sărind repede în şa, cei doi bărbaţi se îndreptară hotărâți spre regiunea 
Pământurilor Blestemate. 

Soarele tocmai apunea la orizont, când, trecând printr-un fel de strâmtoare 
săpată în stâncă, cei doi bărbaţi se pregătiră să pătrundă pe teritoriul 
Pământurilor Blestemate. Până atunci, urmele diligenței şi ale cailor din 
escortă se succedaseră din ce în ce mai vizibile. Oprindu-şi caii pentru a-i lăsa 
să răsufle câteva minute, cei doi bărbaţi priviră împrejur. În afară de doi 
vulturi uriaşi care planau deasupra capetelor lor nu zăriră nici o altă ființă 

vie. 

— By God! exclamă atunci Cactus Den, dacă l-am fi aşteptat pe acest 
excelent Bob Doyle şi pe oamenii săi, puşlamaua aceea care-mi seamănă, ar fi 
avut timpul să dispară în toată liniştea... Nimic nu mă mai miră acum şi 
înțeleg pentru ce ei nu reuşesc să-i petreacă ştreangul pe după gât! 

În timp ce vânătorul de bizoni îşi continua astfel monologul său, mutul 
descălecase. Tovarăşul său îl văzu îngenunchind şi examinând pământul cu 
cea mai mare atenție. Deodată se ridică şi scoțând o serie de strigăte 
nearticulate, îi făcu semn să se apropie. 

— Mii şi milioane de coyoţi! Ce mai e nou? mârâi Cactus Den descălecând la 
rândul lui. Oare, din întâmplare, ai înnebunit? 

Drept orice răspuns colosul se mulțumi să multiplice gesticulările, arătând 
cu degetul spre sol şi părând prada celei mai vii agitaţii. 

Vânătorul de bizoni se apropie de tovarăşul lui şi examină cu atenţie urmele 
pe care i le arătă Nebraska Joe. Nu-şi putu reprima o înjurătură zdravănă. 

În acest loc, diligenta păşise pe un drum săpat în stâncă şi orice urmă 
devenea de acum înainte imposibil de urmărit. 

Fără a se descuraja de această descoperire, Cactus Den şi tovarăşul său 
porniră înainte. Trebuiau să se grăbească dacă voiau să ajungă convoiul 
înainte de apusul soarelui. 

Minutele trecură, lungi ca nişte secole. Numeroase poteci şi drumuri 
naturale săpate în stâncă, se deschideau de-a lungul parcursului lor. Care era 
calea cea bună pe care o apucase diligența? 

Cactus Den şi Nebraska Joe îşi continuară cercetările fără de nici un 
rezultat. Noaptea se lăsase de mult şi fură obligaţi să cantoneze printre stânci 
pentru a se odihni. 

Numai urletele coyoţilor mai tulburau din când în când liniştea nopții. 

Deodată, vânătorul de bizoni se ridică, brusc şi apucându-şi tovarăşul 
adormit de braț: 

— Auzi? îl întrebă el. 


CAP. III 
BARUL AMBULANT AL LUI ABRAHAM 


Nebraska Joe se ridicase, încă pe jumătate ameţit. Vânătorul de bizoni, cu 
puşca în mână, stătea lângă el, nemişcat ca o statuie şi trăgea cu urechea. 

Se auziră nişte împuşcături spre partea stângă a cantonamentului lor. 

— Mii şi milioane de coyoţi! Dynamite atacă diligenta! strigă Cactus Den. 

Şi, fără a mai aştepta vreun răspuns, se repezi hotărât spre o potecă care 
cobora de-a lungul unei coline în jos. Colosul de abia se putu ţine după el. 

Împuşcăturile se auzeau din când în când, tulburând liniştea nopții. 

„Bizar, îşi zise Cactus Den, îmi face impresia că nu aud decât detunăturile 

unei singure arme. Şi totuşi erau nouă, înarmați până în dinții. Oare bandiții 
să-i fi masacrat pe toți ceilalți?” 

Un urlet îngrozitor se auzi şi Cactus Den fu pe dată lămurit. 

— Go ahead, Joe! Strigătul de război al siouxilor. 

Un mârâit ieşi din gâtlejul mutului în timp ce mâna i se crispă pe patul 
armei sale. 

— Tu nu îi iubeşti pe Siouxi, pard... ei sunt aceia care ţi-au tăiat limba. Ţi- 
ai fi pierdut şi viața dacă, veşnicul rătăcitor, Cactus Den n-ar fi intervenit la 
timp! Haide, mulţumeşte cerului! Ai o nouă ocazie să-ți plăteşti o veche 
datorie. 

Un mârâit surd fu singurul răspuns al colosului... 

Coborând repede poteca, cei doi bărbaţi auzeau focurile din ce în ce mai 
distanţate însoţite de strigăte puternice de război... În sfârşit, reuşiră să 
descopere locul atacului. Cam la cinci sute de paşi, în fața lor, zăcea 
răsturnată o căruță, înconjurată de un grup de vreo douăzeci de indieni. 

Urcaţi pe mustangii lor, siouxii executau un cerc larg în jurul vehiculului şi 
se învârteau într-un galop nebun. Câteodată, o împuşcătură pornea din dosul 
unui adăpost şi unul dintre ei, neînsuflețit, se rostogolea la pământ. Dar se 
vedea că apărarea devenea din ce în ce mai slabă. Doar câteva minute şi 
scalpurile apărătorilor vor împodobi desigur centurile adversarilor lor 
dezlănțuiți... 

Exact în clipa aceasta, Cactus Den şi Nebraska Joe interveniră. Patru 
detunături răsunară, semănând panică şi moarte printre călăreți. Crezându- 
se surprinşi de un grup numeros de Feţe Palide, atacatorii făcură cale 
întoarsă şi în mai puțin de câteva minute, dispărură la orizont... 

— Putem să ne lăudăm, pard, că ne-am atins scopul, strigă vânătorul de 
bizoni. Totuşi, mi-e teamă că nu este vorba de diligența pe care o căutam. 
Această baricadă improvizată seamănă foarte mult cu o căruţă... Cine poate 
să fie proprietarul? 

— Onorabili gentlemeni, fiți binecuvântaţii. M-aţi salvat! făcu o voce, 
întrerupând reflecţiile lui Cactus Den. 

Din câteva sărituri, cei doi ajunseră lângă căruţă... La razele slabe ale lunii 
ei recunoscură un fel de baracă ambulantă. Căruţa zăcea răsturnată pe o 
coastă, lipsită de caii ei, în timp ce la o fereastră mică apăru un cap mare 
bărbos. 

— Mizericordie! strigă apărătorul căruței. Marfa mea este pierdută!... 
Dumnezeule!... Întreg câştigul meu este distrus. Cincisprezece butoiaşe cu 
whisky, gentlemeni... cincisprezece butoiaşe!... 

Un hohot de ras formidabil răspunse acestor lamentări.. În posesorul 
barăcii ambulante, Cactus Den tocmai îl recunoscuse pe Abraham Ismael, un 
biet evreu din Alsacia care, de doi ani, parcurgea preria în toate sensurile, 
vânzând minerilor şi coloniştilor whisky şi aprovizionând deasemenea cu apă 
de foc triburile indiene care trăiau în pace cu albii. 

— Fii binecuvântat, gentleman, bâlbâi nenorocitul... mi-ai salvat viaţa... 

dar, vai! Nu mai am nimic... aceşti diavoli roşii mi-au sfărâmat douăzeci de 
butoiaşe. 

Mutul, apucându-l pe barman de subțţiori, reuşi în sfârşit să-l scoată afară 
din adăpostul său... 

— Haide, reluă vânătorul de bizoni, după ce nenorocitul Abraham îşi mai 
veni în fire, pentru un traficant de apă de foc, ai scăpat destul de uşor. 

— Mizericordie! Mi-au distrus biata mea căruţă, ce mă voi face acum? reluă 
negustorul arătând cu mâna spre baraca răsturnată. 

— Hello, boy! Consolează-te!. Prietenul Joe te va ajuta să-ți poţi continua 
drumul cu hodoroaga ta... Eşti gata, pard? Îţi voi da şi eu o mâna de ajutor... 

Cei doi prieteni, după o jumătate de ora de eforturi, reuşeau în sfârşit să 
redreseze barul ambulant. 

— S-a făcut!... Vai mie!... Sunt ruinat!... nici odată nu voi mai fi... 

— Vei avea mâine tot timpul să-ți plângi soarta. Care ar fi putut fi şi mai 
rea, dragă Abraham, îl întrerupse Cactus Den. Providența te-a protejat destul 
de bine, crede-mă... Dar, unde îți sunt caii? 

— Bieţii mei cai s-au speriat, reluă plângând evreul... S-au împrăştiat în 
toate direcţiile... 

— By God! Doar nu conduceai o herghelia întreagă? 

Barmanul se pregătea să răspundă, când un zgomot de paşi îi atrase 
atenţia... În timp ce vânătorul de bizoni discuta cu Abraham Ismail, Nebraska 
Joe reuşise să captureze cu lassoul, doi cai piperniciți care rătăceau nu 
departe de acolo... 

— lată ce-l va despăgubi pe amicul Abraham! exclamă Den, după ce 
capturase fără greutate încă patru animale... Acum, să vorbim despre ceea ce 
ne preocupă mai mult: ai întâlnit vreo diligență îndreptându-se spre Bad 
Lands? 

— Nu ştiu ce vrei să zici, domnule, răspunse Abraham, pe care tonul 
energic al vânătorului de bizoni îl impresionase puţin. În afară de câteva 
grupuri de indieni, din care ultimul era să-mi răpească viața, n-am întâlnit 
nicio ființă vie prin aceste regiuni. 

— Curios, mormăi Cactus Den... Din locul unde ai cantonat înainte de 
apusul soarelui, era imposibil să nu fi văzut diligența care se îndrepta spre 
Pământurile Blestemate. 

— Mi-ar fi fost imposibil, într-adevăr, gentleman, totuşi jur că n-am văzut 
nici măcar o pisică. 

— Eşti sincer, Abraham? întrebă Cactus Den cu îndoială.. 

— Dacă sunt sincer! exclamă bătrânul... Să mi se taie capul dacă nu spun 
adevărul!... De altfel ce interes aş avea să te înşel?... Nu mi-ai făcut cel mai 
neprețuit serviciu smulgându-mă din ghearele acelor diavoli roşii? 

Neputând rezolva problema, vânătorul de bizoni se resemnă şi se întinse 
lângă evreu pentru a se odihni puţin în timp ce Nebraska Joe rămase să 
vegheze. 

Restul nopţii trecu fără de nici un incident. La primele raze ale soarelui, 

Cactus Den fu în picioare. După ce îşi umplu plosca la barul ambulant al lui 
Abraham, el întrebă care erau intenţiile bătrânului. Acesta spuse că ardea de 
dorința de a ajunge cât mai curând posibil la Deadwood. 

— Deoarece te înapoiezi la punctul de plecare, zise atunci vânătorul de 
bizoni, ne vei face un mare serviciu ducându-te să-l anunţi pe Bob Doyle, 
şeriful, despre insuccesul cercetărilor noastre... Spune-i că suntem hotărâți 
să ne continuăm investigaţiile până în inima Pământurilor Blestemate. 
Aminteşte-i, că Den nu-şi uită promisiunea pe care a făcut-o de a aplica o 
corecție exemplară Căpitanului Dynamite! 

— Nu voi uita, gentleman, nu voi uita, răspunse nefericitul negustor. Ce 
nenorocire... Ce nenorocire... sunt ruinat! 

Abraham mulțumi din nou şi pocnind din bici şi din limbă porni la drum 
spre Deadwood. 

Nu trecuse nici o oră de când barmanul dispăruse în depărtare, când 
Nebraska Joe scoase un mârâit surd şi se ridică drept în şea 

— Ce mai e nou, pard? întrebă vânătorul de bizoni. 

Mutul duse un deget la buze pentru a impune tăcere; apoi, întinzând brațul 
spre Est, spre un nour de praf care se apropia din ce în ce mai mult de 
ridicătura în dosul căreia cei doi prieteni se refugiaseră. 

— lată nişte cetățeni care nu-mi prevestesc nimic bun, mormăi Den. Sunt 
indieni... desigur Siouxi. Să ne pregătim de luptă, dragă Joe. Retragerea spre 
Deadwood ne este tăiată de coloana aceea pe care o vedem la dreapta. Nu mai 
avem nici o posibilitate de scăpare. Rămâne să ne vindem cât mai scump 
pielea înainte de a le face cadou scalpurile noastre. 


CAP. IV 
FIUL TUNETULUI 


Siouxii se apropiau din ce în ce mai mult, descriind un semicerc având ca 
centru colina în dosul căreia îşi găsiseră adăpost cei doi nedespărțiți prietenii. 
Tactica lor era uşor de înțeles: căutau mai întâi să le taie retragerea spre 
Deadwood, apoi, printr-o manevră îndemânatecă, se pregăteau, să-i 
înconjoare şi să-i masacreze pentru a-i răzbuna pe cei care căzuseră în timpul 
atacului asupra barului ambulant al lui Abraham Ismael. 

— By God! Se îngroaşe gluma, mormăi Cactus Den. Tipii sunt zugrăviți 
oribil. Desigur ca au dezgropat securea războiului! 

Strigăte sălbatice subliniară aceste ultime cuvinte. 

— Bagă de seamă să nu faci risipă de muniții, Joe, zise Cactus Den 
sprijinind cu atenție arma de stâncă. 

Războinicii Sioux se ascunseră cu prudenţă în dosul stâncilor care se aflau 
la poalele colinei. 

— Deschide bine ochii, Joe. Sunt sigur că sălbaticii aşteaptă să se înnopteze 

înainte de a porni la atac. 

Mutul răspunse printr-un mârâit surd şi începu să inspecteze 
împrejurimile. 

Ziua se scurse încetişor. Cactus Den şi Nebraska Joe, mereu cu ochii la 
pândă, luară în grabă un dejun frugal care se compunea din carne rece şi 
câteva înghițituri de apă. 

Soarele apuse fără ca Pieile Roşii să fi luat vreo hotărâre. Câteva gloanţe 
fură schimbate fără succes. 

Deodată, se auzi un zgomot... Sărind din bezna aproape completă, o umbră 
căzu alături de Cactus Den... Un indian, cu tomahawkul în mână şi cu cuțitul 
de vânătoare între dinţi, apăruse pe neaşteptate în mijlocul lor. 

Intrusul nu avu timpul să lovească cu arma. Repede ca fulgerul, Nebraska 
Joe, îl imobilizase înlănțuindu-l cu braţele puternice... Cu pieptul strivit ca 
într-un cleşte, pierzându-şi respiraţia, noul venit se zbătea în zadar. Cactus 
Den, apucându-şi arma de ţeavă, se pregăti să-i zdrobească ţeasta, când îl 
auzi murmurând: 

— Oah!... Fratele meu Inima Cinstită!.. 

Inimă Cinstită? Astfel fusese supranumit Cactus Den de triburile indiene 
amice. La lumina slabă a focului, vânătorul îl recunoscu cu uşurinţă pe 
misteriosul intrus. 

— Fiul Tunetului! exclamă el. By God... nu mă aşteptam la aceasta!... Astfel 
îşi tratează marele sachem al Siouxilor prietenii şi pe aceia cu care a schimbat 
legământul sângelui? 

Cu un gest, Cactus Den ordonă mutului să-i dea drumul indianului... 
Colosul se supuse cu mult regret. Eliberat din strânsoarea sa, indianul 
respiră de câteva ori cu putere, apoi aruncă pe jos cuțitul şi tomahawkul său. 

— Oah! strigă el, căile Marelui Spirit sunt necunoscute... Fiul Tunetului nu 
ştia că va ridica mâna în contra fratelui sau. Fiul Tunetului îşi merită 
moartea, căci a călcat legământul sângelui!... 

Înaintând spre vânătorul de bizoni şi desfăcând braţele, indianul îi prezentă 
pieptul.. Cactus Den se mulțumi să ridice mâna în semn de pace. 

La un semn al lui Cactus Den, sachemul se ghemui lângă foc, în timp ce 
Nebraska Joe, cu arma în mână, continua să examineze împrejurimile. 

Cactus Den rupse cel dintâi liniştea care domnea. 

— Lipsesc de prin aceste regiuni de mai multe luni. În orice caz, niciodată 
nu aş fi crezut că ne vom regăsi față în față ca duşmani. 

— Inima Cinstită este un viteaz, reluă siouxul. Nici un cuvânt mincinos nu 
iese din gura sa... nici o piele nu-i acoperă inima.. Fiul Tunetului n-a uitat de 
datoria care-l leagă de el! 

— Dacă Fiul Tunelului n-a uitat de datoria care-l leagă de Inima Cinstită, 
reluă Cactus Den, de ce îl atacă astfel? Pentru ce nu trăieşte în armonie cu 
frații săi, Feţele-Palide? Marele tată alb de la Washington nu şi-a ţinut toate 
promisiunile pe care le-a făcut fața de nobilul popor al Siouxilor? Ce 
înseamnă aceste zugrăveli de război care acoperă fața Fiului Tunetului? Bravii 

săi războinici au dezgropat oare securea războiului? 

Fără să răspundă, sachemul clătină capul afirmativ, în timp ce o sclipire de 
ură i se aprinse în ochi... La lumina focului, vânătorul de bizoni, surprinse 
această expresie. 

— Oare Feţele-Palide l-au atacat pe Fiul Tunetului, pentru ca să-l determine 
la o hotărâre atât de gravă? 

— Feţele-Palide sunt nişte câini! replică şeful Siouzxilor, scrâşnind din dinți 
şi războinicii noştri îşi vor împodobi wigwamurile cu scalpurile lor 
sângerânde!.. Feţele-Palide sunt nişte ticăloşi. Nefiind mulțumiți să distribuie 
bravilor noştrii numai „apă de foc” care va cauza distrugerea fatală a rasei 
noastre, ne mai încalcă şi teritoriile care ne-au fost recunoscute de marele 
tată alb de la Washington... Turmele de bizoni, care, altădată străbăteau 
regiunea noastră devin din ce în ce mai rare şi aceasta nu împiedică pe aceşti 
câini blestemaţi să vină să-i vâneze pe pământurile noastre sortind astfel 
triburile noastre foametei şi morţii. Răbdarea noastră a ajuns la limită. În 
cursul acestei luni, am descoperit foarte multe Feţe-Palide care vânau bizoni 
pe teritoriile noastre... Sub protecția Marelui Spirit, Oamenii Roşii au 
dezgropat securea războiului! Nenorocire Feţelor-Palide. Am zis! 

Şi, încrucişându-şi braţele, sachemul se fixă într-o imobilitate absolută. 

O tăcere impresionantă domnea în jurul refugiului. Aşteptând un semnal 
din partea şefului lor, siouxii nu mişcau. În depărtare, se auzeau urletele 
lupilor preriei. 

Cactus Den nu răspunse. Îşi dădea seama că indienii erau în dreptul lor 
când îşi reclamau, în mod imperios, dreptul la viaţă. 

— Fiul Tunetului este un şef mare, strigă deodată vânătorul de bizoni, 
hotărându-se în sfârşit să rupă tăcerea, dar se lasă condus de o mânie prea 
oarbă. Desigur, Inima Cinstiră înțelege motivele sale, dar el vine din regiunile 
Feţelor-Palide şi a putut să constate că toți doresc să trăiască în termeni buni 
cu Oamenii Roşii, a căror bravură o recunosc... 

— Dacă Feţele-Palide admiră curajul Oamenilor Roşii şi Fiului Tunetului, 
pentru ce vin să ucidă bizonii pe teritoriile lor? Pentru ce îi jigneşte continuu? 

— Fiul Tunetului îmi va permite să-i cer o favoare? 

— Fiul Tunetului nu va putea refuza nimic Inimei Cinstite, cu care a 
schimbat legământul sângelui. 

— Atunci, Fiul Tunetului să mai aştepte încă până la luna viitoare. Inima 
Cinstită este sigur că nelegiuirile de care el se plânge nu sunt săvârşite de 
Fetele Palide din Black Hills, ci de bandiții fără credință şi lege al căror şef 
este căpitanul Dynamite. 

— Oah! Limba fratelui meu nu este ascuţită, fața sa exprimă cinste, dar Fiul 
Tunetului nu ştie ce vrea să spună. Bineînţeles că el va accepta să rămână cu 
războinicii săi liniştiţi, dar el va pune Inimii Cinstite o singură condiţie... 

— Care condiţie, sachem? întrebă vânătorul de bizoni. 

— Fiul Tunetului cere ca Inima Cinstita să-i aducă dovada că nu este vorba 
de Fețele-Palide din Black Hills, ci de bandiții din Pământurile Blestemate. 

— Inima Cinstită promite să furnizeze aceste dovezi fratelui său Fiul 
Tunetului! 

Sachemul se ridică satisfăcut de întrevederea sa, în timp ce Cactus Den se 
felicita că izbutise, pentru câteva zile, să evite un contact sângeros între 
Siouxi şi coloniştii din Deadwood. El bănuia că, Dynamite şi banda sa jefuiau 
Pieile Roşii cu singurul scop de a-i învrăjbi cu albii, pentru a putea profita de 
această situaţie şi spre a ataca nestingherit ranchurile izolate. 

— Inima Cinstită este fratele meu, strigă indianul. Mă duc să ordon 
războinicilor mei să fie lăsat în pace împreună cu tovarăşul său. În schimb 
sper că va binevoi să-l însoțească pe Fiul Tunetului până la cortul său şi să 
asiste la Dansul Soarelui. 

Vânătorul acceptă invitația sachemului. 

Deşi ardea de dorința de a limpezi misterul diligenței dispărute, nu putea 
să-l refuze pe şeful Siouxilor, care cu timpul putea să-i devină un aliat prețios 
în lupta pe care o pornise împotriva căpitanului Dynamite. În timp ce indianul 
dispărea înghiţit de întunericul nopţii, Cactus Den se întoarse spre Nebraska. 

— Vom întoarce spatele Pământurilor Blestemate, pard! exclamă el. Dar 
sunt sigur că vom mai reveni pe aici, nu peste mult timp... până atunci 
ticălosul de căpitan Dynamite să mai aştepte... pentru moment, trebuie sa-i 
câştigăm pe Siouxi de partea noastră şi să le dovedim că el este acela care le 
masacrează fără de ruşine bizonii. 

Nebraska Joe părea foarte contrariat. Îi stătea pe inimă că va trebui să se 
împrietenească cu indienii, pe care-i ura de moarte. 

Întoarcerea Fiului Tunetului întrerupse aceasta curioasă discuţie. La un 
semn al indianului, cei doi albi încălecară şi, câteva secunde mai târziu, se 
aflau în mijlocul războinicilor siouxi, pe care un discurs al sachemului reuşise 
să-i potolească. 

Întunericul era complet, dar Siouxii care cunoşteau cele mai mici colțuri ale 
Black Hillsului călăreau ca în plină zi, dornici să ajungă cât mai curând 
posibil în satul lor, ca să ia parte la Dansul Soarelui, serbare care avea loc 
odată pe an, în tribul lor. 

După două ore de călărie îndrăcită, ajunseră la destinaţie. Fără a-şi mai 
pierde timpul să pună pe oameni tribului săi la curent cu evenimentele care 
avuseră loc, Fiul Tunetului se grăbi să introducă pe cei doi oaspeţi într-un 
wigwam unde, ei nu întârziară să adoarmă adânc, pe nişte piei de bivol. 


CAP. V 
DANSUL SOARELUI 


Ultimile ore ale nopții trecură într-o linişte perfectă şi cei doi tovarăşi 
putură să uite puţin extraordinarele aventuri ale căror eroi fuseseră. Un mare 
zgomot îi trezi în zorii zilei: erau tobele de război care răsunau cu furie prin 

sat. Nebraska Joe puse mâna pe armă şi se pregăti să iasă afară din cort. 
Cactus Den îl opri cu un gest. Vânătorul de bizoni, la curent cu moravurile şi 
obiceiurile indienilor, nu ignora că aceasta forma un preludiu la serbările 
Dansului Soarelui, care aveau loc, în luna Iunie şi la care asistase adesea, fie 
la Comanşi, fie la Kiovaşi. Ştiind ce dovadă de stimă îi acordase Fiul 
Tunetului invitându-l la ceremoniile Siouxilor, el se forța să potolească 
ardoarea combativă a uriaşului. 

Deci, în dispoziţiile cele mai pacifiste posibile, Nebraska Joe ieşi din wigwam 
însoțit de Cactus Den. Un spectacol pitoresc se oferi privirilor celor doi 
aventurieri. Corturile erau dispuse în forma unui cerc uriaş pe diametru de 
mai bine de o leghe. În mijloc, se ridica o colibă din ramuri de copaci, destul 
de largă pentru a cuprinde cel puţin o mie de persoane. Războinicii, femeile, 
copiii se înghesuiau împrejur, în timp ce vrăjitorul şi acoliții săi grupați în 
centrul adăpostului, izbeau cu putere în uriaşa tobă a Dansului Soarelui... 
Urletele răsunau frenetice.. Peste capetele Siouxilor, cei doi albi putură să-l 
vadă pe vrăjitor care ţopăia, cu corpul acoperit de sudoare. Scoţând urlete 
fioroase, individul sărea, izbea cu putere în pielea întinsă a tobei, implorând 
din când în când binecuvântarea Marelui Spirit asupra tribului... Asistenţii îi 
răspundeau prin ţipete asurzitoare. Fiul Tunetului însuşi, aşezat în rândul 
din față, amenința cu tomahawkul şi profera o serie de cuvinte neînțelese. 

Cactus Den şi prietenul său Nebraska Joe obosiţi de acest spectacol, îşi 
reluată plimbarea prin mijlocul taberei. În ciuda importanţei ceremoniei care 
avea loc în coliba consiliului, un mare număr de războinici îşi vedeau de 
ocupațiile lor obişnuite... Unii duceau mustangii la adăpat la râul vecin; alții 
îşi pictau fața. Toţii însă, priveau cu neîncredere spre cei doi albi. 

— Mii şi milioane de coyoți! zise vânătorul de bizoni tovarăşului său, dacă 
ochi acestor gentlemeni ar fi fost pistoale, de mult ne-am fi plimbat prin 
fericitele plaiuri ale vânătorilor eterne! 

Nebraska Joe nu răspunse prin mârâitul său obişnuit; cu o lovitură de 
picior, îndepărtă un câine cu părul roşu care se aventurase printre picioarele 
sale. 

Fără să-i pese de atitudinea ostila a Siouxilor, Cactus Den îşi continuă 
plimbarea, admirând desenele naive care împodobeau pânzele corturilor şi 
care reprezentau fie o vânătoare de bizoni, fie faptele extraordinare ale 
războinicilor pe care îi adăpostea. 

Din nou, răsunară tobele, de data aceasta, în afara colibei consiliului. Un 
războinic sioux se apropie grăbit de Cactus Den şi îi anunţă că Fiul Tunetului 
şi principalii şefi ai tribului îl aşteptau pentru festin. Fără să mai întârzie, 
însoțit de mut, el se duse să-l întâlnească pe aliatul său sachem. 

Fiul Tunetului îşi îmbrăcase costumul de mare războinic. De centura sa 
atârnau, numeroase scalpuri... Lângă el, se aflau cei mai mari războinici ai 
tribului. Cactus Den recunoscu printre ei pe Vulturul Roşu, care dăduse mult 
timp de furcă garnizoanei din Fort Denver şi coloniştilor din Black Hills; 
Lăudărosul, care avea specialitatea să fure caii şi vitele Feţelor-Palide, 

provocând panică; Oposumul Sălbatec, spaima Comanşilor şi a Picioarelor 
Negre; Cerbul Agil, centaurul Siouxilor, renumit pentru atacurile sale 
îndrăzneţe pe care le dădea pe ici pe colo; în sfârşit, Elanul Negru, vrăjitorul 
tribului, cu corpul acoperit de amulete... 

Vânătorul de bizoni înțelese că va trebui să joace strâns cu o astfel de 
adunare. În afară de Fiul Tunetului, căruia îi salvase viața, şi de Cerbul Agil, 
pentru care avea o adevărată simpatie, ştia că nu se poate aştepta la nimic 
bun din partea celorlalți şefi. 

— Fratele meu Inima Cinstită este bine-venit printre frații săi roşii, strigă 
Fiul Tunetului, rupând tăcerea jenantă care domnea în grupul sachemilor. 
Persoana sa onorează pe Siouxi, care-i iubesc pe cei bravi... Primirea ce i se va 
face îi va dovedi cât de paşnice sunt intenţiile Fiului Tunetului şi ale 
războinicilor săi... Rămâne în sarcina lui să ne dovedească că Feţele-Palide 
din Black Hills sunt animate de aceleaşi sentimente. Pentru moment, el este 
fratele nostru, face parte din tribul nostru, sângele roşu curge în vinele sale... 
Să fie binevenit în coliba sfatului nostru!... 

Vânătorul mulțumi în câteva cuvinte gazdei sale; el ştia că putea să aibe 
încredere în ospitalitatea indiană şi că Siouxi nu vor încerca nimic împotriva 
lui atâta timp cât va fi oaspetele lor. Deci, fără teamă pătrunse în adăpostul 
imens, urmat de Nebraska Joe. 

Toţi războinicii tribului şi tinerii care luaseră parte la recenta vânătoare a 
bizonilor pătrunseră în sfârşit în colibă. Aşezaţi pe cranii de bizoni, oaspeţii se 
grupară repede, în timp ce femeile se grăbiră să le aducă vase enorme de 
mâncare... Câinii dădeau târcoale pe ici colo, încercând să fure câte ceva din 
rămăşiţele banchetului... 

După ce festinul luă sfârşit, Fiul Tunetului porunci Elanului Negru să 
aducă „calumetul” din care se fuma în fiecare an, în circumstanțe 
asemănătoare. După ce îl îndopă cu tutun, îl aprinse, trase câteva fumuri, 
apoi îl întinse vecinilor săi. De abia terminară acest ceremonial şi o tânără 
indiană de o frumusețe impunătoare intră în colibă şi lovi de trei ori la rând în 
toba sfânta. 

„În sfârşit, îşi zise vânătorul de bizoni, ceremonia Dansului Soarelui este pe 
cale de a începe”. 

O linişte impresionantă domnea acum în colibă. Toţi războinicii priveau 
nemişcaţi spre noua venită. Această din urmă strigă: 

— Dacă în această adunare se află vreun bărbat care poate să facă ceva mai 
mult, să înainteze şi să vorbească! 

Era semnalul care indica sfârşitul banchetului. Simultan, sachemii şi 
războinicii se ridicară şi se îndreptară în cea mai mare ordine spre uşa colibei. 

Cactus Den şi Nebraska Joe îşi însoţiră gazdele. Masa copioasă risipise 
întrucâtva neîncrederea reciprocă care persista între albi şi roşii. Lungul şirag 
al sachemilor şi al războinicilor ajunse în curând în fața unui arbore uriaş cu 
extremitatea bifurcată, în care vrăjitorul se grăbi să izbească cu tomahawkul 
său. 

Deodată un mustang ud de sudoare şi alb de spumă îşi făcu apariţia în 
lagărul Siouxilor. El era călărit de un războinic pradă unei vii surescitări. 

— Feţele Palide. Masacrează bizonii... Frații noştrii... 

Războinicul nu-şi putu termina fraza... Neînsufleţit, căzu în brațele lui 
Oposum Sălbatec şi al Elanului Negru. Sachemul şi vrăjitorul remarcară că 
un glonte îi perforase inima. 


CAP. VI 
UCIGAȘII BIZONILOR 


Strigăte de moarte se ridicară din toate părțile. Toţi îl înconjurară pe noul 
venit, care nu era altul decât Lupul Solitar, unul dintre războinicii cei mai 
valoroşi al tribului. Vrăjitorul, cu toate descântecele sale, nu izbuti să-l 
însuflețească pe nenorocit... Lupul Solitar fusese ucis de un glonte tras de 
către Feţele-Palide care, odată în plus, călcându-şi în picioare angajamentele, 
vânau bizonii rezervaţi Indienilor. 

Exclamaţii de indignare răsunau din toate părțile. Deodată, se auzi vocea 
energică şi persuasivă a Lăudărosului care stigmatiza perfidia Albilor. 

— Vom tolera încă mult timp ca Feţțele-Palide să ne masacreze astfel? 
exclamă sachemul. Vom mai tărăgăna încă şi le vom permite să se furişeze 
din ce în ce mai adânc pe pământurile noastre? Oare Siouxi, sunt nişte muieri 
cărora femeile noastre vor trebui să le brodeze fustele. 

Protestări indignate răspunseră acestor cuvinte. Siousxii, conştienţi de 
dreptatea care era de partea lor şi de duplicitatea agresorilor lor, erau gata să 
se lase ucişi până la unul pentru apărarea drepturilor lor. 

— Inima Cinstită a venit printre noi pronunțând cuvinte mincinoase, 
continuă Lăudărosul, care niciodată nu reuşise să ascundă ura pe care o 
nutrea împotriva lui Cactus Den... Inima Cinstită are limba unei viespi... A 
abuzat, în mod laş, de ospitalitatea pe care Oamenii Roşii i-au oferit-o... În 
timp ce noi dam crezare cuvintelor sale, frații săi ne masacrau bizonii şi ne 
asasinau războinicii... Inima Cinstită şi-a călcat cuvântul; numai merită să 
facă parte din neamul siouxilor care l-a adoptat printre copiii săi... A abuzat 
de bunătatea Fiului Tunetului: deci merită moartea! Am vorbit bine, războinici 
ai tribului sioux? 

Aclamaţiuni izbucniră din toate părţile. Învârtind tomahawkurile, ei se 
grupară, din ce în ce mai numeroşi, în jurul Lăudărosului, lângă care trecură 
şi Vulturul Roşu, Elanul Negru şi Oposum Sălbatec. 

— Mii şi milioane de coyoți! mârâi Cactus Den. lată ce complică în mod 
serios situația noastră... Aş paria pe orice ca aici s-a amestecat mâna 
căpitanului Dynamite!... Curaj Joe şi, în special, calmează-ţi nervii... Cea mai 
mică imprudentă ne poate costa viaţa!... 

Un cerc ameninţător îi înconjură pe Cactus Den şi pe Nebraska Joe, care 

aşezaţi spate în spate, țineau la respect cu armele întinse mulțimea care urla. 
Cu tomahawkurile şi cuţitele de vânătoare în mâini, siouxii nu îndrăzneau să 
înainteze... Ştiau că Inima Cinstită şi tovarăşul lui nu-şi greşeau niciodată 
ținta. 

— Frații mei roşii sunt preveniți, strigă vânătorul de bizoni, am venit în 
lagărul lor prieten şi aliat. Dacă Feţele-Palide au pătruns pe teritoriul vostru, 
sunt primul care-i blamez... Vă propun chiar să-i urmărim şi să-i pedepsim 
dacă aceasta vă este dorința. Totuşi, vă previn: dacă unul din voi face un 
singur pas numai, voi zbura creierii Lăudărosului care este un orator 
excelent, dar care are ghinionul să se găsească în dreptul armei mele. 

— Oah! Fratele meu Inima Cinstită a vorbit bine, făcu o voce energică. El a 
salvat viața Fiului Tunetului şi a schimbat cu el legământul sângelui. Fiul 
Tunetului îi va dovedi că n-a salvat pe un ingrat... 

Şi, dând la o parte pe indienii stupefiaţi, sachemul veni să se aşeze lângă 
Cactus Den şi Nebraska Joe, hotărât să-i apere până la moarte dacă va fi 
nevoie. Cerbul Agil nu întârzie să-i urmeze exemplul. În faţa atitudinii celor 
doi şefi, Siouxii rămaseră nehotărâţi. În zadar vrăjitorul şi oamenii săi îi 
ațâțau să-i atace pe cei doi albi. 

— Fiul Tunetului uită oare că Feţele-Palide sunt pe cale de a ne masacra 
războinicii şi bizonii noştri? vorbi Lăudărosul. O astfel de situaţie cere o 
acțiune imediată... Am tărăgănat destul. Securea războiului a fost dezgropată, 
este timpul să ne răzbunăm pe opresorii noştrii, 

— Fratele meu, Lăudărosul, pronunță cuvinte nesocotite, răspunse 
sachemul.. Sunt de părere să pornim imediat în urmărirea mizerabililor care 
au îndrăznit să ne jefuiască rezervele. El a auzit doar afirmaţiile Inimii 
Cinstite.. Fratele nostru alb a promis să ne însoțească în această expediţie şi 
să ne dovedească buna sa credință.. 

— Da, am spus şi o repet, îl întrerupse Cactus Den. Şnapanii care v-au 
jefuit aparțin, pot să pun şi mâna în foc, unei bande de nelegiuiți pe care am 
jurat s-o distrug... Fraţii mei roşii pot avea toată încrederea în mine, nici o 
pată nu acoperă inima mea şi cuvintele nu sunt mincinoase! 

Afirmațiile lui Cactus Den sfârşiră prin a-i convinge pe războinici. Se hotărî 
să se pornească imediat în direcția râului Cheyenne, de unde venise Lupul 
Solitar şi unde misterioşi răufăcători continuau să masacreze bizoni. 

În timp ce răsunau tobele de război, Siouzxii se precipitară spre ţarcul unde 
se aflau priponiți mustangii lor. Cinci minute mai târziu, o trupă de cinci sute 
de oameni în frunte cu Fiul Tunetului zbura spre Nord. Cactus Den şi 
Nebraska Joe călăreau alături de sachem. Vânătorul de bizoni era hotărât să-i 
demaşte pe mizerabilii care cauzau un prejudiciu imens coloniştilor din Black 
Hills şi indienilor. 

Călăreţii galopau de mai bine de o jumătate de oră, când Fiul Tunetului 
dădu ordinul de oprire. În acelaşi timp, Cerbul Agil descălecă de pe 
mustangul său şi îngenunchind îşi lipi urechea de pământ şi ascultă. 
Tovarăşii îl văzură apoi sărind în şea şi făcându-le semn să-şi continuie 


VP MAGAZIN 


Albert BONNEAU MASCATUL 


marşul în direcţia râului; un zgomot surd îi indicase apropierea unei turme de 
bizoni. 

Scoţând strigăte teribile de război, indienii accelerară galopul cailor. În 
curând, Cactus Den şi Cerbul Agil zăriră un uriaş nor de praf. O pată largă 
întunecoasă se zărea pe câmpia, care se întindea în fața lor până la panglica 
argintată a râului Cheyenne. În acelaşi timp, dominând zgomotul făcut de 
copitele mustangilor, răsunară numeroase detunături. 

— Hello boys, bizonii! urlă Cactus Den. 

Pe flancuri şi în spatele turmei, cei doi albi şi Siouxii zăriră un oarecare 
număr de călăreți care trăgeau în mijlocul masei enorme. Speriate, hărțuite de 
groaznicii lor adversari, bietele rumegătoare încercau în zadar să scape. La 
fiecare împuşcătură, cădea o victimă nouă şi numeroase cadavre se găseau pe 
câmpie. 

— Mizerabilii! urlă Cactus Den. Vor face cunoştinţa cu puşca mea! 

Un strigăt teribil de război se auzi. Învârtind armele, Siouxii năvăliră drept 
înainte, hotărâți să taie drumul turmei şi să-i pedepsească pe misterioşii 
vânători. Aceştia, dându-şi seama de primejdia care-i păştea, încercară să 
bată în retragere, dar o sută de călăreți, sub comanda Cerbului Agil, îi 
împiedicară să-şi pună planul în aplicare. Despărţindu-se de grosul trupei, ei 
se repeziră în galop spre partea dinapoi a hoardei, încercând să-i împingă pe 
misterioşii vânători spre râu, care nu avea nici un vad în acel loc şi reprezenta 
un obstacol greu de trecut. 

Cactus Den îşi continuă goana infernală alături de Fiul Tunetului şi de 
războinicii săi. O vie indignare pusese stăpânire pe vânătorul de bizoni; nu 
putea să înțeleagă de ce se distruge fără de nici un motiv o turmă atât de 
splendidă. În curând, izbuti să-i distingă pe agresori şi proferă o formidabilă 
înjurătură. 

— Mii şi milioane de coyoţi! urlă el. Aceşti demoni blestemațţi s-au deghizat 
în soldați ai cavaleriei americane. Ca şi cum garnizoanele din Big Horn şi Fort 
Powder n-ar avea ceva mai bun de făcut decât să-i sfideze pe Roşii 
distrugându-le rezervele lor! 

Cactus Den nu se înşela: un mare număr de călăreți care trăgeau asupra 
bizonilor erau îmbrăcaţi în uniforma cavaleriei americane... Ei erau însoțiți de 
un număr de indieni din tribul Picioarelor Negre. 

Înspăimântaţi de apariţia bruscă a celor patru sute de călăreţi Siouxi, 
bizonii făcură cale întoarsă. Se produse în mijlocul hoardei, o învălmăşeală 
groaznică... Bătrânii masculi, care conduceau turma, voiră să năvălească 
peste noii veniți, dar indienii prevăzuseră atacul. Evitând cu îndemânare 
şocul, ei se împrăştiară de-a lungul aripilor, lăsând să treacă vârtejul 
animalelor şi încercând să-i ajungă pe vânătorii care galopau pe margini. 

Albii şi Picioarele Negre nu se aşteptau la acest atac fulgerător din partea 
Siouxilor. Profitând de învălmăşeala pricinuită de turma îngrozită, încercară 
să scape de teribilii lor adversari. Făcuseră însă socoteala fără de Cerbul Agil 
şi războinicii săi, care, reuşind în manevra lor, le tăiară orice posibilitate de 

retragere. 

Se angajă atunci o luptă furioasă, în cursul căreia Cactus Den fu despărțit 
de Nebraska Joe şi de Fiul Tunetului. Călărețul înainta în direcția unui grup 
de vânători, care cuprinşi de panică, încercau zadarnic să țină piept 
indienilor. 

Trei dintre ei purtau uniforma armatei americane; un al patrulea, care 
părea să fie şeful era îmbrăcat într-un elegant costum mexican. Necunoscutul 
purta nişte inele splendide la degete şi cercei de aur în urechi... 

Acest misterios călăreț nu era altul decât Gomez, locotenentul căpitanului 
Dynamite. Bizoni, îngroziți de urletele Siouxilor, năvăliră în direcția celor 
patru bandiți silindu-i să caute scăpare în iuțeala cailor lor. 

— Per la muerte! mârâia Gomez... Trageţi, amigos... trageți!... 

În aceiaşi clipă, Cactus Den se repezi asupra lui şi mai înainte ca acesta să 
fi avut timpul să-i descarce pistolul în fața, îi aplică o formidabilă lovitură în 
bărbie... Banditul scoase un urlet de furie; mâinele sale puternice se înfipseră 
în gâtul vânătorului de bizoni. Acesta din urmă, ridicându-se în scări, scăpă 
din strânsoarea mizerabilului; apoi, cu o a doua lovitură bine aplicată, îl 
răsturnă jos de pe cal. Mexicanul scoase o înjurătură teribilă. Înţelegând ca- 
nu va putea să-şi învingă duşmanul, se ridică dintr-o săritură şi fugind până 
la țărmul râului, se aruncă în apă. 

Vânătorul de bizoni se aruncă şi el cu hotărâre în apele repezi ale râului. 
Timp de câteva secunde, rezultatul bătăliei păru nedecis. În sfârşit, izbutind 
să-şi desfacă o măciucă de la centură, mexicanul aplică o lovitură puternică 
în capul vânătorului de bizoni. Nenorocitul slăbi strânsoarea şi dispăru 
înghițit de apele repezi ale râului în timp ce banditul se grăbi să ajungă pe 
malul opus al fluviului. 


Va urma.... 

